[
    {
        "url": "https://amezwaru.blogspot.com/2024/11/tamazight-numbers.html",
        "title": "ⵉⵎⴹⴰⵏⵏ ⴷ ⵡⵓⵟⵟⵓⵏⵏ ⵙ ⵜⵎⴰⵣⵉⵖⵜ",
        "content": "ⴰⵔⴰ ⴽⵔⴰ ⵏ ⵓⵎⴹⴰⵏ, ⵜⵙⵏⴼⵍⴷ ⵜ ⵖⵔ ⵜⴰⵍⵖⴰ ⵉⵜⵜⵢⴰⵔⴰⵏ ⵙ ⵜⵎⴰⵣⵉⵖⵜ, ⵙ ⵜⴼⵉⵏⴰⵖ.ⵙⵏⴼⵍ ⵙ ⵜⴼⵉⵏⴰⵖⵔⴰⴷ ⵜⵓⵎⴰⵏ ⵜⵢⴰⴼⵓⵜ ⴷⴰ.\n\nⴰⵔⴰ ⴽⵔⴰ ⵏ ⵓⵎⴹⴰⵏ, ⵜⵙⵏⴼⵍⴷ ⵜ ⵖⵔ ⵜⴰⵍⵖⴰ ⵉⵜⵜⵢⴰⵔⴰⵏ ⵙ ⵜⵎⴰⵣⵉⵖⵜ, ⵙ ⵜⴼⵉⵏⴰⵖ.\n\nⵔⴰⴷ ⵜⵓⵎⴰⵏ ⵜⵢⴰⴼⵓⵜ ⴷⴰ.\n\nⵎⴽ ⵜⵔⵉⴷ ⴰⴷ ⵜⵙⵙⵎⵔⵙⴷ ⵉⵎⵉⵙⵙ ⴰⴷ ⴳ ⵓⵎⵙⵙⵓⴷⵙ,ⴰⴳⵯⵎ ⵜⵉⵙⵏⵙⵉ."
    },
    {
        "url": "https://amezwaru.blogspot.com/2024/11/blog-post.html",
        "title": "ⵎⵓⵃⵎⵎⴰⴷ ⵛⵓⴽⵔⵉ",
        "content": "ⵉⵍⵓⵍ ⵎⵓⵃⵎⵎⴰⴷ ⵛⵓⴽⵔⵉ ⴳ ⵓⵙⴳⴳⵯⴰⵙ ⵏ 1935 , ⴳ ⴰⵢⵜ ⵛⵉⴳⵉⵔ ⴳ ⵜⵙⴳⴰ ⵏ ⵏⵏⴰⴹⵓⵕ ⵉⵥⵥⵍⵎⴹ ⵏ ⵍⵎⵖⵔⵉⴱ, ⵉⴷⴷⵔ ⵢⴰⵜ ⵜⵎⵥⵉ ⵉⵎⵔⴰⵏ ⴷ ⵉⵛⵇⵇⴰⵏ ⴳ ⵡⵓⵙⵓⵏ ⵏⵏⵙ ⵉⵍⵍⴰⵏ ⴳ ⵜⵣⵓⵍⵜ ⵏ ⵔⵔⵉⴼ, ⴹⴰⵕⵜ ⵏⵏⵙ ⴳ ⵜⵖⵔⵎⵜ ⵏ ⵟⴰⵏⵊⴰ ⵏⵏⴰ ⵙ ⵉⵏⵉⴳ ⴰⴽⴷ ⵜⵡⵊⴰ ⵏⵏⵙ ⵜⴰⵎⵥⵍⵓⴹⵜ ⴰⵙⴳⴳⵯⴰⵙ ⵏ 1942, ⵉⵍⴽⵎ ⵏⵏ ⵛⵓⴽⵔⵉ ⵟⴰⵏⵊⴰ ⵓⵔ ⵉⵙⵙⵉⵏ ⴰⵎⵢⴰ ⴳ ⵜⵄⵕⴰⴱⵜ, ⴰⵛⴽⵓ ⵜⵓⵜⵍⴰⵢⵜ ⵏⵏⵙ ⵜⴰⵢⵎⵎⴰⵜ ⵜⴳⴰ ⵜⵜ ⵜⵎⴰⵣⵉⵖⵜ (ⵜⴰⵔⵉⴼⵉⵜ), ⵉⵙⵡⵓⵔⵉ ⴳ ⵜⴱⵕⵏⵉⴹⵜ ⵓⵔ ⵜⴰ ⴰⴽⴽⵯ ⴷⴰⵔⵙ 10 ⵏ ⵉⵙⴳⴳⵯⴰⵙⵏ, ⵉⴳ ⴰⵡⴷ ⴰⵣⵔⵣⴰⵢ (ⴰⵃⵎⵎⴰⵍ), ⵉⵣⵣⵏⵣ ⵉⵖⵎⵉⵙⵏ, ⴷ ⵓⵙⴼⴰⴹ ⵏ ⵉⴱⵓⵔⴽⵙⵏ, ⵉⵣⵣⵏⵣ ⴳ ⵜⴱⴰⵖⴰ ⵉⵜⵜⵓⵙⵔⵡⵍⵏ.\n\nⵜⵎⵎⴰⵜⵜⵉ ⵜⵡⵊⴰ ⵏⵏⵙ ⵙ ⵜⵖⵔⵎⵜ ⵏ ⵜⵉⵟⵟⴰⵡⵉⵏ, ⵎⴰⵛⴰ ⴰⵄⵔⵔⵉⵎ ⴰⴷ ⴰⵎⴰⵣⵉⵖ ⵓⵔ ⵉⴽⴽⵉ ⵢⴰⵜ ⵢⴰⵖⵓⵍ ⵖⴰⵙ ⵏⵜⵜⴰ ⵙ ⵟⴰⵏⵊⴰ, ⵓⵔ ⵉⵍⵎⴷ ⵜⵉⵖⵔⵉ ⴷ ⵜⵉⵔⵔⴰ ⴰⵢⵍⵍⵉⵖ ⵢⵉⵡⴹ ⵙⵉⵎⵔⴰⵡ ⵏ ⵓⵙⴳⴳⵯⴰⵙ, ⴳ ⵓⵙⴳⴳⵯⴰⵙ ⵏ 1955 ⴰⴷ ⵉⵣⵓⴳ ⵢⴰⴳⴳⵓⴳ ⵅⴼ ⵓⵎⴰⴹⴰⵍ ⴰⵏⴰⴷⴷⴰⵡ ⴷ ⵜⵉⵍⴰⵡⵜ ⴷ ⵓⵍⴰⵍⵉ ⴷ ⵓⵙⵙⵔⵡⵍ ⴷ ⵉⵖⵣⵓⵜⵏ ⵏⵏⴰ ⵖ ⵜⵜ ⵉⵏⵏ ⵉⴽⴽⴰ ⵉⵏⴽⴹ ⴳⵉⵙⵏ.\n\nⵉⴽⵛⵎ ⵛⵓⴽⵔⵉ ⵜⵉⵏⵎⵍ ⴳ ⵜⵖⵔⵎⵜ ⵏ ⵍⵄⵔⴰⵢⵛ, ⵉⵙⵙⵓⴼⵖ, ⵉⵙⵡⵓⵔⵉ ⵉⵍⵎⵎⴰ ⴳ ⵓⵙⵍⵎⴷ, ⴳ ⵓⵙⴳⴳⵯⴰⵙ ⵏ 1966 ⵜⴼⴼⴰⵖ ⴷ ⵜⵓⵍⵍⵉⵙⵜ ⵏⵏⵙ ⵜⴰⵎⵣⵡⴰⵔⵓⵜ ⵅⴼ ⵜⴽⵕⴹⵉ ⴳ ⵓⴼⵜⴰⵙ ⴳ ⵜⵙⵖⵓⵏⵜ ⵏ ⵜⵙⴽⵍⴰ ⵜⴰⵍⵓⴱⵏⴰⵏⵉⵜ, ⴹⴰⵕⵜ ⵏⵏⵙ ⵢⵓⵎⵥ ⵛⵓⴽⵔⵉ ⵜⴰⵏⴰⴼⵜ ⵜⴰⵥⵓⵏⴰⵏⵜ, ⵉⴼⴽ ⵏⵉⵜ ⵜⵉⵣⵉ ⵏⵏⵙ ⵉ ⵜⵉⵔⵔⴰ ⵜⴰⵙⴽⵍⴰⵏⵜ, ⵙⵙⵏⵜⵉⵏⵜ ⵜⵡⵓⵔⵉⵡⵉⵏ ⵏⵏⵙ ⴰⵔ ⴷ ⵜⵜⴰⴳⴳⵯⴰⵏⵜ. ⵉⵙⵡⵓⵔⵉ ⵛⵓⴽⵔⵉ ⴳ ⵢⵉⴳⵔ ⴰⵏⵣⵡⴰⵢ ⵙⴳ ⵉⵖⴰⵡⴰⵙⵏ ⵉⴷⵍⵙⴰⵏⵏ ⵉⴽⴽⴰ ⵜⵜ ⵉⵏⵏ ⴰⵔ ⵜⵏ ⵉⵜⵜⵃⵢⵢⴰⵍ ⴷ ⴰⵔ ⵜⵏ ⵉⵙⵙⵎⵏⵉⴷ ⴳ ⵜⵏⵣⵡⴰⵢⵜ ⵏ ⵟⴰⵏⵊⴰ. ⵙⵍⴰⵡⴰⵏ ⴰⴽⴽⵯ ⴳ ⵓⵖⴰⵡⴰⵙ ⵏⵏⵙ ⵉⵜⵜⵢⴰⵡⵙⵙⴰⵏⵏ \"ⵛⵓⴽⵔⵉ ⴷⴰ ⵉⵙⴰⵡⴰⵍ\". ⵉⴷⴷⵔ ⴳ ⵟⴰⵏⵊⴰ ⵢⴰⵜ ⵜⵉⵣⵉ ⵉⵖⵣⵣⵉⴼⵏ ⵓⵔ ⴷⵉⴷⵙ ⵉⵏⴳⴰⵔⴰ ⵖⴰⵙ ⴽⵔⴰ ⵉⵣⵎⴰⵣ ⵎⵥⵥⵉⵏⵉⵏ.\n\nⵉⵎⵎⵓⵜ ⵛⵓⴽⵔⵉ ⴳ 15 ⵏⵓⵡⴰⵏⴱⵉⵔ 2003 ⵙ ⵓⵙⵔⴰⴳ ⵏ ⵜⵎⴰⴹⵓⵏⵜ ⵏ ⵓⵅⵏⵣⵉⵔ (ⴰⵎⴰⵏⴹⴰⵕ), ⵉⵎⵎⵓⵜ ⴱⵍⴰ ⵊⵊⵓ ⵉⵜⴰⵀⵍ ⴳ ⵜⵓⴷⵔⵜ ⵏⵏⵙ ⴰⴽⴽⵯ, ⵙⴳ ⵉⵡⴰⵍⵉⵡⵏ ⵏⵏⵙ \"ⴰⴼⴰⴷ ⴰⴷ ⴳⵖ ⴱⴰⴱⴰⵙ ⵏ ⵢⵉⵡⵉ ⵉⵇⵇⴰⵏ ⴷ ⴰⴷ ⵜⵉⵀⵍⵖ, ⵓⵔ ⵜ ⵔⵉⵖ ⴰⵛⴽⵓ ⴽⵚⵓⴹⵖ ⴰⴷ ⵙⴽⵔⵖ ⴰⵢⵍⵍⵉ ⵉⵢⵉ ⵉⵜⵜⵓⵙⴽⴰⵔⵏ ⴳ ⵜⵓⴷⵔⵜ ⵉⵏⵓ, ⵏⴽⴽⵉ ⵓⵔ ⴳⵉⵖ ⵜⴰⴼⵍⵙⵜ ⴳ ⵢⵉⵅⴼ ⵉⵏⵓ ⵉⵙ ⵔⴰⴷ ⵜ ⵙⵙⴳⵎⵉⵖ ⵎⴽⵍⵍⵉ ⵙ ⴷ ⵉⵇⵇⴰⵏ.\n\nⵙⴳ ⵜⵡⵓⵔⵉⵡⵉⵏ ⵏⵏⵙ ⵜⵉⵙⴽⵍⴰⵏⵉⵏ:- ⵜⴰⵔⵉⴷⵉⵔⵜ ⵜⴰⵏⵉⵎⴰⵜ (ⴽⵕⴰⴹ ⵉⴳⵯⵣⵎⴰⵏ)- ⴰⴱⴰⵣⵉⵏ (pain nu) 1972, ⵓⵔ ⵉⵜⵜⵓⴼⵙⴰⵔ ⵙ ⵜⵄⵕⴰⴱⵜ ⴰⵔ 1982- ⴰⵣⵎⵣ ⵏ ⵜⵣⴳⵍⵉⵏ (1992)- ⵓⴷⵎⴰⵡⵏ- ⴰⵏⴰⴼⴰⵍ ⵏ ⵉⵊⴷⴷⵉⴳⵏ (1979)- ⵜⴰⵅⴰⵎⵜ ( 1985)- ⴰⴳⴰⴷⴰⵣ ⴰⴳⵯⵏⵙⴰⵏ (1985)- ⵜⴰⵎⵣⴳⵓⵏⵜ ⵏ ⵜⵓⵎⵔⵜ (1994)\n\nⵄⴱⴷⵍⵡⴰⵃⵉⴷ ⴱⵓⵜⴱⴰⵖⴰ"
    },
    {
        "url": "https://amezwaru.blogspot.com/2024/07/blog-post_25.html",
        "title": "ⵓⵙⵙⴰⵏ ⵏ ⵓⵏⵖⵔ, ⵓⵏⴳⴰⵍ ⵏ ⵍⵃⵓⵙⴰⵢⵏ ⵎⵓⵔⴰⴱⵉⵃ",
        "content": "ⵉⴼⴼⵖ ⴷ ⵓⵏⴳⴰⵍ ⴰⴷ ⴳ ⵓⵙⴳⴳⵯⴰⵙ ⵏ 2022/2972 ⵙⴳ ⵜⵥⵕⵉⴳⵉⵏ ⵏ ⵜⵣⵍⵖⴰ ⵏ ⵜⵉⵔⵔⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ, ⴷⴰ ⵉⵙⴰⵡⴰⵍ ⵅⴼ ⵙⵉⵏ ⵉⵡⵔⵉⴽⵏ, ⵉⵙⵎ ⵏⵏⵙⵏ \"ⵃⵎⴰⴷ ⵓⵜⵔⵉⵣⵣⵉⵜ\" ⵏⵉⵖ \"ⴱⵓⵜⵅⵉⵣⵣⵓⵜ\" ⴷ \"ⴷⴷⴰ ⴱⵍⵍⴰ\". ⵉⵖⴰⵎⴰ ⵏⵏ ⴳ ⵢⴰⵏ ⵓⵏⵖⵔ (cave) ⵏ ⵓⴼⴰⵔⵏⵓ ⴷⴼⴼⵉⵔ ⵎⴰ ⴰⴷ ⴷ ⴼⵍⵍⴰⵙ ⵜⴹⵕ ⵜⴳⵯⵍⴰⵙⵜ (ⵜⴰⴷⵓⵍⵉ) ⵏⵏⵙ ⵙ ⵓⵙⵔⴰⴳ ⵏ ⵓⵏⴷⵓⴷⵉ ⵏ ⵡⴰⴽⴰⵍ. ⴰⴽⵓⴷ ⴰⵏⵏ ⴰⴷ ⵔⴰⴷ ⵉⵙⵙⵏⵜⵉ ⴳ ⵜⵔⴼⴰⴼⴰⵏⵜ ⵎⵥⵥⵉⵢⵏ, ⵉⵍⵎⵎⴰ ⵜⴹⴼⵕ ⵜⵜ ⵉⴷ ⵜⵔⴼⴰⴼⴰⵏⵜ ⵎⵇⵇⵓⵔⵏ (ⴷⴼⴼⵉⵔ ⵏ ⵜⵎⵜⵜⴰⵏⵜ ⵏ ⵓⵡⵔⵉⴽ ⵡⵉⵙ ⵙⵉⵏ ⵍⵍⵉ ⵉⴽⴽⴰⵏ ⵚⴹⵉⵚ ⴷ ⵎⵔⴰⵡ ⵏ ⵡⴰⵙⵙ ⴳ ⵓⵏⵖⵔ). ⵜⴰⵍⵍⵉ ⴰⴽⴽⵯ ⵉⵣⵡⴰⵔⵏ; ⴰⴷ ⵉⵙⵎⴰⵜⵜⵉ ⴰⴷⴷⴰⴷ ⵏⵏⵙ ⵙⴳ ⵜⵉⵍⵍⴰⵙ ⵙ ⵜⵉⴼⴰⵡⵜ. ⵍⵍⵉⴳ ⵉⵙⵙⵔⵖⴰ ⵜⵉⴼⴰⵡⵜ ⵏ ⵜⵉⵏⵉⵔⵜ ⴰⴷ ⵙⵙⵏⵜⴰⵏⵜ ⵜⵎⵙⴰⵔⵉⵏ ⵏ ⵡⵓⵏⴳⴰⵍ ⴰⴷ, ⴰⴽⵓⴷ ⵍⵍⵉ ⴳ ⵍⵍⴰⵏ ⵉⴳⴰ 04:10 ⵜⵓⵙⴷⴰⴷⵉⵏ ⵎⴽⴷⴰ ⵜⵎⵎⴰⵍ ⵜⵣⵓⵔⴰⵡⵜ ⵏ ⵓⴼⵓⵙ ⵏ \"ⴷⴷⴰ ⴱⵍⵍⴰ\", ⵉⴳ ⵉⴹⴳⴰⵎ ⵏⵏⵙ 29 ⴱⵕⴰⵢⵕ 1960 ⵎⴽⵍⵍⵉ ⵏⵙⵙⵏ ⵙⴳ ⵢⵉⵍⵙ ⵏ ⵓⵎⴰⵍⵍⴰⵙ.\n\nⵉⵙⵙⵎⵔⵙ ⵓⵎⴰⵔⴰ ⵓⵎⵉⵢ ⵏ \"ⴳⵓⵔⴷⵣⵉⵍⵍⴰ\" ⴰⴼⴰⴷ ⴰⴷ ⵉⵙⵙⵏⵥⵉ ⵓⵎⵏⴰⵏ ⵏ ⵓⵏⴷⵓⴷⵉ ⵏ ⵡⴰⴽⴰⵍ ⴳ ⵓⴳⴰⴷⵉⵔ ⵍⵍⵉ ⴷ ⵢⵉⵡⵉ ⴰⴷ ⵙⵉⵙⵏ ⵉⵏⵏⴰⵍ ⴰⵍⵍⴰⵙ ⵏⵏⵙ, ⵙ ⵓⴼⵉⵍⵎ ⵏ ⴳⵓⴷⵣⵉⵍⵍⴰ ⵍⵍⵉ ⵉⵜⵜⵓⵙⴽⴰⵔⵏ ⴰⵙⴳⴳⵯⴰⵙ ⵏ 1956 ⵍⵍⵉ ⵉⵥⵕⴰ ⵃⵎⴰⴷ ⴷ ⵜⵉⵕⵉⵥⴰ ⴳ ⵙⵓⵍⵉⵎⴰ ⵙⴰⵍⴰⵎ, ⵍⵍⵉ ⴰⵙⵏ ⵉⵙⵔⴳⵏ ⵙ ⵜⵖⵓⵢⵢⵉⵜ ⴳ ⵜⴽⵚⵚⴰⴹ ⵙ ⵜⴰⵣⴰⵜ ⵏ ⵉⵎⵙⵍⵉ ⵍⵍⵉ ⵉⵙⵏⴷⵓⴷⵉⵢⵏ ⵉⵖⵔⴱⴰⵏ ⵏ ⵙⵓⵍⵉⵎⴰ ⵙⴰⵍⴰⵎ. ⵜⴰⵡⴷⴰ ⵍⵍⵉ ⵉⵍⵍⴰⵏ ⴳ ⵃⵎⴰⴷ ⵜⵓⵊⵊⴰ ⵜ ⴰⴷ ⵉⵖⴰⵍ ⵢⴰⴽ ⵓⵔ ⵏⵏ ⴼⵍⵏ ⴽⵔⴰ ⴳ ⵍⵎⵄⵕⵓⴼ ⵏ ⵢⵉⵍⵍ ⵏ ⵙⵉⴷⵉ ⴱⵓⵍⵇⵏⴰⴷⵉⵍ, ⵍⵍⵉ ⵉⵜⵜⵉⵍⵉⵏ ⴽⵓ 15 ⵛⵄⴱⴰⵏ, ⵢⴰⴽ ⵓⵔ ⴷ ⵜⴰⴳⴰⵜ ⴰⴷ ⵉⴽⴽⴰⵜⵏ ⵎⵉⴷⴷⵏ ⵍⵍⵉⴳ ⵜ ⵙⵏⴼⵍⵏ ⵙ ⵓⵍⵎⵓⴳⴳⴰⵔ ⵏ ⵢⵉⵍⵍ ⵍⵍⵉ ⴷ ⵙⴳⴳⵯⵔⴰⵏ ⵉⵕⵓⵎⵉⵢⵏ, ⵉⵜⵜⵉⵍⵉⵏ ⴽⵓ 25 ⵖⵓⵛⵜ. ⵎⴽⴷⴰ ⵉⵙⴰⵔⵏ ⵉ ⴰⵢⵜ ⵛⵉⵏⵡⴰ ⵉⴳ ⴰⵙ ⵓⵔ ⵏⴳⴼⵏ ⵢⴰⵜ ⵙⴳ ⵜⵔⴱⴰⵜⵉⵏ ⵏ ⵓⵙⵓⵏ, ⴰⵔ ⴷ ⵙⵉⵙⵏ ⵉⵜⵜⴼⴼⴰⵖ ⴳⵓⴷⵣⵉⵍⵍⴰ. ⴰⵏⵖⵔ ⴰⴷ ⵍⵍⵉ ⴼⵍⵍⴰⵙⵏ, ⵉⵔⴷⵍⵏ, ⵉⵚⴽⴰ ⵜ ⵢⴰⵏ ⵓⵙⵔⴷⴰⵙ ⴰⵕⵓⵎⵉ, ⵉⵣⵣⵏⵣ ⵜ ⵉ ⴱⴰⴱⴰⵙ ⵏ ⵃⵎⴰⴷ ⵍⵍⵉⴳ ⵉⴼⴼⵓⵖ ⵜⴰⵎⴰⵣⵉⵔⵜ. ⵜⵙⵔⴳ ⵉ ⵜⵓⵙⴽⴰ ⵏⵏⵙ ⵢⴰⵜ ⵜⵎⵙⴰⵔⵜ ⵏ ⵓⵎⵣⵔⵓⵢ, ⵍⵍⵉⴳ ⴷ ⵉⵙⴱⴷⴷ ⵓⵍⵉⵎⴰⵏ ⴰⵖⵔⵔⴰⴱⵓ ⴱⴰⵏⵜⵔ (panther) ⴳ ⵓⴼⵜⴰⵙ ⵏ ⵓⴳⴰⴷⵉⵔ, ⵉⵙⵙⵎⴷⵉ ⵉⵏⴼⴹⵏ ⵏⵏⵙ ⵙ ⴼⵓⵏⵜⵉ ⴷ ⵓⴳⴰⴷⵉⵔ ⵏ ⵓⴼⵍⵍⴰ, ⵜⴻⵜⵜⵓⵙⵙⴰⵏ ⵜⴷⵢⴰⵏⵜ ⴰⴷ ⴳ ⵓⵎⵣⵔⵓⵢ ⵙ \"ⴰⵎⵓⴽⵔⵉⵙ ⵏ ⵓⴳⴰⴷⵉⵔ\" ⴰⵙⴳⴳⵯⴰⵙ 1911, ⵏⵜⵜⴰⵜ ⵏⵉⵜ ⴰⴷ ⵉⵙⵔⴳⵏ ⵉ ⵢⵉⵎⵏⵖⵉ ⴰⵎⴰⴹⵍⴰⵏ ⴰⵎⵣⵡⴰⵔⵓ 1914.\n\nⵓⵏⴳⴰⵍ ⴰⴷ ⵢⵓⵙⵉ ⴳⵔ ⵜⴼⵍⵡⵉⵏ ⵏⵏⵙ ⵜⵓⴳⵜ ⵏ ⵉⴷⵖⴰⵔⵏ ⵏ ⵓⴳⴰⴷⵉⵔ ⴳ ⵓⵙⴳⴳⵯⴰⵙ ⵏ 1960, ⵖ ⵉⴳⴰ: ⵉⵎⵙⴳⴳⵉⵏⵏ, ⵉⴷⴰ ⵓⵜⴰⵏⴰⵏ, ⵙⵓⵍⵉⵎⴰ ⵙⴰⵍⴰⵎ, ⵉⵃⵛⴰⵛ, ⵜⴰⵍⴱⵕⵊⵜ, ⵍⴱⴰⵟⵡⴰⵕ, ⵓⵙⵓⵏ ⵏ ⴰⵢⵜ ⵓⴳⵔⵔⴰⵎ, ⵜⴰⵎⵔⴰⵖⵜ, ⴰⵡⵔⵉⵔ, ⴰⵢⵜ ⴰⵎⵔ, ⴰⵏⵥⴰ, ⴼⵓⵏⵜⵉ, ⴰⴳⴰⴷⵉⵔ ⵏ ⵓⴼⵍⵍⴰ...\n\nⴳ ⵓⴳⵏⵙ ⵏ ⵓⵏⵖⵔ, ⵜⵉⵏⵉⵔⵜ ⵍⵍⵉ ⵉⵙⵙⵔⵖⴰ ⵃⵎⴰⴷ ⴰⴼⴰⴷ ⴰⴷ ⵢⴰⴼ ⵎⴰⵏⵉ ⴷ ⵜⴽⴽⴰ ⵜⵏⴷⵔⴰ ⵏ ⴷⴷⴰ ⴱⵍⵍⴰ ⵍⵍⵉ ⵅⴼ ⵉⴹⵕ ⵓⴼⵏⵉⵇ, ⵉⵕⵥ ⵜ ⴳ ⵓⴹⴰⵕ ⴰⵥⵍⵎⴰⴹ, ⴳⴰⵏⵜ ⵜⵉⵍⵍⵉ ⵙⵏⴼⴰⵍⵏ ⵉⵎⵖⴰⵔⵏ ⵏ ⵙⵉⴷⵉ ⴱⵓⵍⵇⵏⴰⴷⵉⵍ ⴷ ⵙⵉⴷⵉ ⵏⴱⵉⵔ ⴷ ⵙⵉⴷⵉ ⴱⵓⵕⵕⵊⴰ ⵙ ⵜⵏⴳⵯⴰⵍ ⵏ ⵓⵖⵔⵓⵎ, ⵎⴰⵛⵛ ⵎⵇⵇⴰⵔ ⵎⴽⴰⵏⵏ, ⵜⵉⵏⵉⵔⵜ ⴰⴷ ⵜⵥⴹⴰⵕ ⴰⴷ ⴰⵙⵏ ⵜⴳ ⴰⴳⵯⵔⵉ, ⵜⵉⵣⵉ ⵍⵍⵉ ⵉⵙⵡⴰⵏⴳⵎ ⵃⵎⴰⴷ ⴳ ⴽⵕⴰⴹⵜ ⵜⵖⴰⵡⵙⵉⵡⵉⵏ ⵉⵇⵇⴰⵏ ⴷ ⴰⴷ ⵙⵉⵙⵏⵜ ⵉⵙⵙⴽⵙⴰ: ⵓⴽⵙⵉⵊⵉⵏ, ⴰⵎⴰⵏ, ⴰⵎⵜⵛⵓ... ⵜⴰⵍⵍⵉ ⴱⴰⵀⵔⴰ ⵉⵍⴰⵏ ⴰⵜⵉⴳ ⵉⴳⴰ ⵜⵜ ⵓⴽⵙⵉⵊⵉⵏ.\n\nⵙ ⵜⵓⵜⵍⴰⵢⵜ ⵉⴼⵙⵙⵓⵙⵏ, ⵉⵎⵎⵉⵎⵏ, ⴰⵔ ⵏⵏ ⵏⵜⵜⴰⴼⴰ ⵉⵅⴼⴰⵡⵏ ⵏⵏⵖ ⴷⴰⵜ ⵢⴰⵏ ⵓⴹⵕⵉⵚ ⵉⵎⵎⴰⵍⵏ ⵜⴰⵖⴰⵔⴰ ⵏ ⵓⴼⴳⴰⵏ ⵉⵎⵎⴰⵜⵜⵉⵏ ⵙⴳ ⵍⵍⵉⵖ ⵉⵜⵜⵖⵉ ⵙ ⵜⵓⴷⵔⵜ, ⴰⵏⴰⵔⵓⵣ, ⴰⴳⴰⵏⵉ, ⵜⴰⵏⵣⴱⴰⵢⵜ, ⴰⵎⵢⴰⵡⴰⵙ, ⵜⵉⴽⵚⵚⴰⴹ, ⵜⴰⵡⴷⴰ, ⴰⵙⵎⵎⵏⴷⵓ ⵏ ⵉⵎⵚⵟⵉⵕⵏ ⵙ ⵓⵏⵍⵍⵉ ⴷ ⵓⵏⵣⴳⵓⵎ ⵉ ⵓⵙⴽⴽⴰ, ⵙ ⵡⴰⴷⴷⴰⴷ ⵢⴰⴹⵏ ⴰⵏⵉⵎⴰⵏ ⴹⴰⵕⴰⵜ ⵎⴰ ⴰⴷ ⵉⵎⵎⵓⵜ \"ⴷⴷⴰ ⴱⵍⵍⴰ\" ⴳ ⵜⴳⴰ ⵜⴳⵓⴹⵉ, ⵜⴰⵎⵜⵜⴰⵏⵜ, ⵜⴰⵣⴰⵎⵎⴰ, ⵜⵓⴷⵔⵜ ⵏ ⵜⵎⴹⵍⵜ, ⵜⴰⵡⴽⴽⴰ, ⴰⴽⵔⵔⴰⵎ, ⵜⴰⵣⵖⵍⵉⵍⵜ, ⵜⴰⵎⴰⴹⵓⵏⵜ, ⴰⵏⴳⴰⵥ, ⵜⵉⵎⵣⵔⵉⵜ, ⵜⴰⵍⴽⴽⴰⴽⵜ ⴷ ⵓⵙⵉⵜⵎ ⵏ ⵜⵎⵜⵜⴰⵏⵜ. ⴰⵢⴰⴷ ⴰⴽⴽⵯ ⵙ ⵢⴰⵏ ⵓⵙⵓⵍⴼ ⵉⵜⵜⵢⴰⵔⴰⵏ ⵙ ⵜⵖⴰⵔⴰⵙⵜ ⵏ ⵓⵙⵉⵏⴰⵔⵢⵓ, ⵣⵓⵏ ⴰⵔ ⵜⵥⵕⵕⴰⵜ ⴽⵔⴰ ⵏ ⵓⴼⵉⵍⵎ.\n\nⵚⴰⵍⵃ ⴰⵢⵜ ⵚⴰⵍⵃ"
    },
    {
        "url": "https://amezwaru.blogspot.com/2024/07/blog-post_24.html",
        "title": "ⵉⵅⴼ ⵏ ⵡⴰⵡⵡⵓⴽ, ⵓⵏⴳⴰⵍ ⵏ ⵎⵓⵃⵎⵎⴰⴷ ⵓⵙⵓⵙ",
        "content": "ⵢⵓⵙⵉ ⵡⵓⵏⴳⴰⵍ, \"ⵉⵅⴼ ⵏ ⵡⴰⵡⵡⵓⴽ\" ⵏ ⵎⵓⵃⵎⵎⴰⴷ ⵓⵙⵓⵙ, ⴳ ⵜⵓⵎⴰⵢⵜ ⵏⵏⵙ ⵢⴰⵜ ⵜⵓⵍⵍⵉⵙⵜ ⵉⴳⴰⵏ ⵡⴰⵥ! ⵜⵓⵍⵍⵉⵙⵜ ⵉⵜⵜⴳⵯⵏⴰⵏ ⵙ ⵢⵉⵍⵙ ⵉⴼⵔⵙⵏ, ⵉⴱⵖⵔⵏ ⴷ ⵡⵓⵍ ⵉⴱⵙⵓⵙⴰⵏ; ⵉⵙⵎⴷ ⴰⵙ ⵓⵙⵡⵉⵏⴳⵎ ⵢⴰⵜⵜⵓⵢⵏ ⵜⵉⵥⵉⵍⵜ ⵅⴼ ⵜⴰⵢⵢⴰⴹ. ⵜⵓⵚⴽⵉⵡⵜ ⵜⴰⵎⴰⵍⵍⴰⵙⵜ ⵏ ⵡⵓⵏⴳⴰⵍ ⴰⴷ ⵜⵍⵍⴰ ⴳⵔ ⵜⴰⵜⵔⴰⵔⴰ ⴷ ⴹⴰⵕⵜ ⵜⴰⵜⵔⴰⵔⴰ, ⵍⵍⵉⴳ ⵜⵓⵙⵉ ⴳ ⵜⵓⵎⴰⵢⵜ ⵏⵏⵙ ⴰⵔⵔⴰⵜⵏ ⵢⴰⴹⵏⵉⵏ ⵙ ⵡⴰⵏⴰⵡⵏ ⵏⵏⵙ ⵉⵎⵏⵏⴰⵡⵏ (ⵜⵉⵔⵔⴰ ⵏ ⵜⵏⴰⵔⵙⵉⵙⵜ).\n\nⵓⵚⴽⴰ ⵓⵎⴰⵔⴰ ⵏ ⵡⵓⵏⴳⴰⵍ ⴰⴷ ⴰⵔⵔⴰ ⵏⵏⵙ ⵙ ⴽⴽⵓⵥ ⵉⵙⴽⵯⴼⴰⵍ ⴳ ⵔⴰⴷ ⵏⵏ ⵢⴰⴼ ⵢⵉⵎⵖⵔⵉ ⵉⵣⴷⴷⵓⵢⵏ ⵜⵜⵢⴰⵙⴰⵙⵏⵉⵏ ⴳⵔ ⵜⵡⵊⴰ ⵏ ⵡⴰⵡⵡⵓⴽ, ⵏⵜⵜⴰⵏ ⵏⵉⵜ ⵍⵍⵉ ⵉⴳⴰⵏ ⴰⴼⴳⴰⵏ ⵓⵏⵥⵉⵥ, ⵉⵣⴷⴳ ⵡⵓⵍ ⵏⵏⵙ ⴷ ⵓⵔ ⵉⵃⵎⵍ ⵜⵉⴽⵏⵏⴰⴷ... ⴳ ⵓⵎⵏⴰⴷ, ⵉⵍⵍⴰ ⴳⵯⵎⴰⵙ ⵉⵖⵉⵔⴷⵎ ⵍⵍⵉ ⵜ ⵓⵔ ⵉⵔⵡⴰⵙⵏ ⴳ ⵉⵎⵥⵎⵍⴰⵍ ⴷ ⵉⵙⴽⴽⵉⵔⵏ ⵏⵏⵙ, ⵎⴽⵍⵍⵉ ⵉⵍⵍⴰ ⴱⴰⴱⴰⵜⵙⵏ ⵍⵍⵉ ⵉⴳⴰⵏ ⵢⴰⵏ ⵓⵔⴳⴰⵣ ⴷ ⵉⵜⵜⴱⴱⵉⵏ ⴰⵖⵔⵓⵎ ⵉ ⵜⵡⵊⴰ ⵏⵏⵙ ⴳ ⵡⴰⵔⵔⴰⵙ ⴷ ⵓⵙⵉⴳⴳⵍ ⴳ ⵡⴰⵔⵔⴰⵙ ⵍⵍⵉ ⵙ ⵏⵏ ⴳⵔⵏ ⵎⵉⴷⴷⵏ. ⵜⵓⴳⵜ ⵏ ⵉⵎⵓⴽⵔⵉⵙⵏ ⵔⴰⴷ ⵙⴰⵔⵏ ⵉ \"ⵡⴰⵡⵡⵓⴽ\" ⵙ ⵓⵙⵔⴰⴳ ⵏ ⵡⴰⵔⵔⴰⵙ ⵍⵍⵉ ⴳ ⵛⵜⵜⴰⵏ ⵜⵉⵔⴰⵎ ⵏⵏⵙⵏ - ⵙⵍⴰⵡⴰⵏ ⴰⴽⴽⵯ ⵍⵍⵉⴳ ⴱⴷⴷⴰ ⴳⵉⵙⵏ ⵉⵍⵍⴰ ⵓⵚⵕⴰⴱ- ⵔⴰⴷ ⵉⴳⵓⵜⵏ ⵉⵎⵓⴽⵔⵉⵙⵏ, ⵣⵓⵏ ⴷ ⴰⵣⴷⴷⵓⵢ ⵜⴰⵖⴰⵔⴰ ⵏ ⵓⵣⴷⴷⵓⵢ ⵏ ⴱⴰⴱⴰⵙ ⴷ ⵎⴰⵙ ⴷ ⵜⵉⴷⵜ ⵏ ⵜⵍⴰⵍⵉⵜ ⵏⵏⵙ ⴷ ⵜⴷⵢⴰⵏⵜ ⵍⵍⵉ ⴰⵙ ⵉⵙⴰⵔⵏ ⴳ ⵜⵉⵏⵎⵍ ⵍⵍⵉⴳ ⵉⵙⵙⴼⴹ ⵙ ⵓⵛⵏⵢⴰⵍ ⴰⵏⴰⵎⵓⵔ ⵍⵍⵉⴳ ⵜ ⵉⴽⴽⴰ ⵓⵚⵕⴰⴱ...\n\nⴰⵏⵓⵃⵢⵓ ⴳ ⵜⵖⴰⵔⴰ ⵜⴰⵏⴼⴳⴰⵏⵜ ⴰⵔ ⵜⴻⵜⵜⴰⵊⵊⴰ ⵙⵉⵏ ⵡⴰⵢⵜⵎⴰⵜⵏ ⴰⴷ ⴼⵍⵍⴰⵙⵏ ⵜⵉⵏⵉⵜ ⵉⵙ ⴷ ⵓⵔ ⴽⴽⵉⵏ ⵢⴰⵏ ⵓⵙⵉⵔⵡ, ⵉⴳ ⵏⵥⵕⴰ ⴰⵙⴽⴽⵉⵔ ⵏ ⵉⵖⵉⵔⴷⵎ ⵍⵍⵉ ⵉⵔⴰⵏ ⴰⴷ ⴰⵙ ⴰⵇⵇⵔⴰⵏ ⵎⵉⴷⴷⵏ ⵙ “ⵍⵃⴰⵊⵊ ⵎⴱⴰⵔⴽ” ⵙ ⵛⵛⵉⵍ, ⵉⴳ ⴱⵓ ⵜⵙⵓⵏⵉⵡⵉⵏ ⵏⵉⵖ ⴱⵓ ⵡⵓⴷⵎⴰⵡⵏ ⵉⵎⵏⵏⴰⵡⵏ ⵜⵜⵏⴼⴰⵍⵏⵉⵏ. ⵜⴰⵏⴼⵍⵉⵜ ⵏ ⵜⵓⵍⵍⵉⵙⵜ ⵏ ⵡⵓⵏⴳⴰⵍ ⵔⴰⴷ ⵜⵙⵎⵉⵇⵇⵉⵔ ⵎⵓⵙⴰ ⴰⴼⵕⵢⴰⴹ ⴰⵎⵙⴳⵏⴰⴼ ⴰⵏⵢⵉⵎⴰⵏ ⴷ ⵡⴰⵡⵡⵓⴽ, ⵉⵍⵎⵎⴰ ⵢⵉⵍⵉ ⵢⴰⵏ ⵓⵎⵢⴰⵙⵙⴰ ⵉⴷⵔⴰⵏ ⴳⵔⴰⵜⵙⵏ... ⵔⴰⴷ ⵉⵍⵎⵎⴰ ⵢⵉⵡⵔⵔⵉ ⵓⵎⴰⴹⵓⵏ ⴰⵏⵢⵉⵎⴰⵏ ⵏⵉⵖ ⴷ ⴰⵎⴰⴹⵓⵏ ⵏ ⵓⵏⵍⵍⵉ \"ⴰⵡⵡⵓⴽ\" ⴰⴷ ⵉⵣⵣⵔⴰⵢ ⵉ ⵡⴰⴷⴷⴰⴷ ⴰⵏⵢⵉⵎⴰⵏ ⵏ ⵓⵎⵙⴳⵏⴰⴼ ⴰⵏⵢⵉⵎⴰⵏ, ⵢⴰⴼ ⵏⵏ ⵓⵎⵙⴳⵏⴰⴼ ⵉⵙ ⵉⵜⵜⴰⴹⵏ ⵙ ⵜⵢⵔⵙⵉⵏ ⵓⴳⴳⴰⵔ ⵏ ⵓⵎⴰⴹⵓⵏ ⵉⵜⵜⵓⴽⵔⴰⴼⵏ ⵙ ⵉⴱⵏⵉⵇⵏ ⵏ ⵓⵙⴳⵏⴰⴼ, ⵙ ⵉⵍⴳⴰⵎⵏ ⵏⵏⵙ ⵉⵙⴳⵏⴰⴼⵏ, ⵙ ⵡⵉⵍⵍⵉ ⵉⵙⵔⵙ ⵓⵏⵓⴼⵍ ⵏ ⵓⴼⴳⴰⵏ ⴰⴼⴰⴷ ⴰⴷ ⵉⵙⵡⵓⵜⵜⵓ ⴰⵏⵓⴼⵍ ⵍⵍⵉ ⵉⵥⵕⵕⴰ ⵙ ⵜⵉⵟⵟ ⵏ ⵢⵉⵚⵉⴹ.\n\nⵓⵏⴳⴰⵍ ⴰⴷ ⵉⴳⴳⵔ ⵏⵏ ⵉ ⵜⵓⴳⵜ ⵏ ⵉⵙⴽⴽⵉⵏⵏ ⵏ ⵜⴰⵍⵍⴰ ⵜⴰⵏⴼⴳⴰⵏⵜ, ⵜⵉⵍⵍⵉ ⵣⴷⵉⵏⵉⵏ ⴷ ⵓⵙⵡⵉⵏⴳⵎ ⴷ ⵜⵉⵢⵢⴰⴹ ⵣⴷⵉⵏⵜ ⴷ ⵓⵙⴽⴽⵉⵔ, ⵢⴰⵏ ⵙⴳ ⵉⵙⴽⴽⵉⵏⵏ ⴰⴷ, ⵜⴳⴰ ⵜ ⵜⵙⵙⵓⵎⴳⴰ, ⴰⵢⴰⴷ ⴰⵔ ⵜ ⵎⵎⴰⵍⵏ ⵉⴼⵔⵉⵙⵏ ⵏ ⵓⵥⵕⵓ ⵍⵍⵉ ⴳⴰⵏⵉⵏ ⵉⵡⵔⵉⴽⵏ ⴳ ⵡⵓⵏⴳⴰⵍ ⴳ ⵢⴰⵏ ⵙⴳ ⵉⵎⴰⴹⴰⵍⵏ ⵏⵏⵙ, ⵙⵍⴰⵡⴰⵏ ⴰⴽⴽⵯ ⵍⵍⵉ ⵎⵎⵕⵥⴰⵏ ⴳⵔⴰⵜⵙⵏ, ⴳⵉⵏ ⴰⴽⵕⴽⵓⵕ ⵍⵍⵉ ⵙⵓⵍ ⵓⵔ ⵉⵣⵎⵔⵏ ⴰⴷ ⴼⵍⵙⵏ ⵉⵙ ⵉⵎⵎⵓⵜ ⵡⴰⴽⵓⵛ ⵏⵏⵙⵏ (ⴰⵏⴰⵥⵓⵕ ⵍⵍⵉ ⵜⵏ ⵉⵙⴽⵔⵏ). ⵎⴽⵍⵍⵉ ⵢⵓⵎⴰ ⵡⵓⵏⴳⴰⵍ ⵉⵙⴽⴽⵉⵏⵏ ⵢⴰⴹⵏⵉⵏ ⵣⵓⵏ ⴷ ⵡⵉⵏ ⵜⵎⴰⵙⵙⴰⵏⵉⵏ ⵍⵍⵉⴳ ⵉⵙⵙⵎⵔⵙ ⵓⵎⴰⵔⴰ ⵜⵓⵎⴰⵏⵜ ⵏ ⵉⵛⵏⴱⴰ ⵉⴱⵔⴽⴰⵏⵏ ⵙ ⵢⴰⵜ ⵜⵖⴰⵔⵙⵜ ⵉⴼⵓⵍⴽⵉⵏ ⴷ ⵉⴽⴽⵔⵣⵏ ⴰⴱⵀⴰⴹ ⴳ ⵉⵎⴰⵏ ⵏ ⵢⵉⵎⵖⵔⵉ, ⴷ ⵙ ⵜⵎⴰⵎⴽⵜ ⵍⵍⵉ ⵙ ⵉⵙⵙⵏⵥⵉ ⵜⴰⴱⵔⵉⴷⵜ ⵜⴰⵎⴰⵍⵍⴰⵙⵜ ⵍⵍⵉ ⵙ ⵉⵜⵜⵓⵙⵎⵔⴰⵙ ⴳ ⵓⴹⵕⵉⵚ.\n\nⵜⴰⴳⴰⵔⴰ ⵏ ⵡⵓⵏⴳⴰⵍ ⵔⴰⴷ ⵜⵙⵙⴱⵀⴹ ⵉⵎⵖⵔⵉ ⵙ ⵜⵓⵎⴰⵢⵜ ⵏⵏⵙ ⵉⴳⴰⵏ ⵜⴰⵎⵏⵏⴰⵡⵜ ⴷ ⵜⴰⵍⵍⵉ ⵉⵜⵜⴰⵡⵉⵏ ⵙ ⵓⴳⴳⴰⵔ ⵏ ⵢⴰⵏ ⵓⵙⴷⵔⵎ ⵍⵍⵉ ⵔⴰⴷ ⴽ ⵏⵉⵜ ⴷⴰⵖ ⵉⵙⵙⴽⵛⵎ ⵙ ⵡⵓⵔⵜⵉ ⵢⴰⴹⵏ ⴳ ⵔⴰⴷ ⵜⵙⵉⴳⴳⵉⵍⵜ ⴰⵙⴷⵡⵍ ⵏ ⵉⵡⵔⵉⴽⵏ ⴷ ⵓⵙⵎⴰⵔ ⵏ ⵜⵓⵍⵍⵉⵙⵜ ⵏⵏⵙⵏ. ⵙ ⵓⵏⴰⵎⴽ ⵢⴰⴹⵏ, ⴰⵎⴰⵔⴰ ⵏ ⵡⵓⵏⴳⴰⵍ ⴰⴷ ⵉⴳⴰ ⵉ ⵡⵓⵏⴳⴰⵍ ⵏⵏⵙ ⵓⴳⴳⴰⵔ ⵏ ⵢⴰⵜ ⵜⴳⴰⵔⴰ; ⴰⵢⵍⵍⵉ ⵔⴰⴷ ⵢⴰⵊⵊ ⵉⵎⵖⵔⵉ ⴰⴷ ⵉⵙⵜⵉ ⵜⴰⴳⴰⵔⴰ ⵏⵏⴰ ⵉⵎⵙⴰⵙⴰⵏ ⴷ ⵓⵙⵢⴰⴼⴰ ⵏⵏⵙ ⴷ ⴰⴷ ⵜ ⵓⵔ ⵉⴱⴹⵍ ⵓⵣⴷⴷⵓⵢ ⴰⵏⵏ ⴷⴰ ⵉⵙⴽⵔ ⴷ ⵉⵡⵔⵉⴽⵏ ⴷ ⵉⵎⵓⴽⵔⵉⵙⵏ ⵏⵏⵙⵏ, ⵙⵍⴰⵡⴰⵏ ⴰⴽⴽⵯ ⵉⴳ ⴰⵙⵏ ⵉⴼⴽⴰ ⵉⵍⵍⵉ ⵉⴱⵙⵓⵙⴰⵏ ⴳ ⵡⵓⵍ ⵏⵏⵙ.\n\nⵚⴰⵍⵃ ⴰⵢⵜ ⵚⴰⵍⵃ"
    },
    {
        "url": "https://amezwaru.blogspot.com/2024/07/blog-post_23.html",
        "title": "ⵉⵏⴰⴽⵓⴼⵏ, ⵓⵏⴳⴰⵍ ⵏ ⵎⵓⵃⵎⵎⴰⴷ ⵓⵙⵓⵙ",
        "content": "ⵉⵏⴰⴽⵓⴼⵏ, ⵉⴳⴰ ⵢⴰⵜ ⵜⵓⴳⴳⴰ ⵏ ⵢⴰⵏ ⵡⴰⵡⵡⴰⴼ, ⵉⴼⴽⴰ ⵜⵜ ⵜⵉⵣⵉ ⵍⵍⵉ ⵏⵏ ⵉⵥⵕⴰ ⴽⵔⴰ ⵏ ⵉⴹⴰⴳⴳⵯⵏ ⴷ ⵉⵥⵉⵍⵍⵉⴹⵏ ⵍⵍⵉ ⴳ ⵓⵔ ⵜⵍⵍⵉ ⵜⵓⵔⴷⴰ ⵉⵙ ⵔⴰⴷ ⵙⵙⵓⴽⴼⵏ ⴰⵡⵡⴰⴼ ⴰⵏⵏ, ⴳⵏ ⵜⵉⴳⵉⵔⴰ ⵉ ⵜⵓⴷⵔⵜ ⵏⵏⵙ, ⵓⴽⴰⵏ, ⵓⵔ ⵜⴰ ⴷ ⵍⴽⵉⵎⵏ, ⵢⵓⴳⵉ ⴰⵎⵔ ⴰⴷ ⵉⴼⴽ ⵜⵓⴳⴳⴰ ⵏⵏⵙ ⴷ ⵓⵢⵍⵍⵉ ⴰⴽⴽⵯ ⵉⵙⵙⵏ ⴷ ⵜⵓⴼⵔⴰⵢⵉⵏ ⵏⵏⵙ, ⵓⴽⴰⵏ ⴰⵍⵍⴰⵙ ⵏ ⵡⵓⵏⴳⴰⵍ ⴰⴷ ⴳ ⵜⵉⵍⴰⵡⵜ ⵓⵔ ⵏⵏ ⵜⵣⵔⵉ 20 ⵏ ⵜⵓⵙⴷⵉⴷⵉⵏ ⴰⵔ ⵢⴰⵜ ⵜⵙⵔⴰⴳⵜ, ⴰⵏⵛⴽ ⵍⵍⵉ ⵅⴼ ⵔⴰⴷ ⴷ ⵍⴽⵎⵏ ⵉⵥⵉⵍⵍⵉⴹⵏ ⴰⵡⵡⴰⴼ ⴰⵏⵏ (ⴰⵢⴰⴷ ⵢⵉⵡⵉ ⵜ ⵉⴷ ⵎⴰⵙⵙ ⵍⵃⵙⵏ ⵣⴰⵀⵓⵔ).\n\nⵉⵙⵜⵉ ⵓⵎⵏⴳⴰⵍ ⴰⵎⴰⵍⵍⴰⵙ ⵍⵍⵉ ⵓⵔ ⵉⴳⵉⵏ ⴰⴼⴳⴰⵏ, ⴰⵡⵡⴰⴼ, ⴰⵡⵡⴰⴼ ⴰⴷ, ⵎⵇⵇⴰⵔ ⵉⴳⵔⵙ ⴳ ⵓⴷⵖⴰⵔ ⵏⵏⵙ, ⵉⵣⵎⵔ ⴰⴷ ⵉⵙⵙⵏ ⴰⵎⵣⵔⵓⵢ ⴷ ⵜⵉⵍⴰⵡⵜ ⴷ ⵢⵉⵎⴰⵍ ⵏ ⴰⵢⵜ ⵓⵃⵛⵎⵓⴹ (ⵓⵙⵓⵏ ⵍⵍⵉ ⴳ ⵙⴰⵔⵏⵜ ⵜⵎⵙⴰⵔⵉⵏ), ⴰⵔ ⴷ ⵉⵜⵜⴰⵡⵉ ⵉⵏⵖⵎⵉⵙⵏ ⵙ ⵓⵢⵍⵍⵉ ⵏⵉⵜ ⵉⵥⵕⵕⴰ ⵏⵉⵖ ⴷ ⴰⵢⵍⵍⵉ ⴰⵙ ⵜⵜⴰⵍⵙⵏ ⵉⴳⴹⴰⴹ ⴷⴰ ⴷ ⵉⴷⴷⵓⴽⴽⵍ ⵎⵇⵇⴰⵔ ⵉⵜⵜⵡⴰⵙⴽⴰⵔ ⴰⴷ ⵜⵏ ⵉⵙⵙⵉⵡⵉⴷ. ⴰⵔ ⵉⵙⵢⴰⴼⴰ ⵓⵍⴰ ⵏⵜⵜⴰ, ⴰⵔ ⵉⵜⵜⴰⴼⵔⴰⵢ ⵣⵓⵏ ⴷ ⴰⴼⴳⴰⵏ.\n\nⴳ ⵜⴰⵏⵏⴰⵢⵜ ⵉⵏⵓ, ⴰⵔ ⵜⵜⴰⵏⵏⴰⵢⵖ ⵎⴰ ⵙ ⵉⴳⴰ ⵡⵓⵏⴳⴰⵍ ⴰⴷ ⵢⴰⵏ ⵓⵣⴳⵣⵍ ⵏ ⵜⵓⴷⵔⵜ ⵏ ⵜⵎⴰⵣⵉⵔⵜ ⵏⵏⵖ ⵏⵉⵖ ⴷ ⴰⴽⴽⵯ ⵜⴰⵎⴰⵣⵖⴰ, ⵜⴷⴷⵔ ⵢⴰⴷⵍⵍⵉ ⴳ ⵓⴼⵔⴰ ⴷ ⵓⵙⵢⵢⴰ ⴷ ⵜⴰⵢⵔⵉ, ⵉⵎⵉⴽⴽ ⴽⵛⵎⵏ ⵜⵜ ⵉⴷ ⵉⴱⵕⵕⴰⵏⵉⵢⵏ ⵙ ⵜⵅⵏⴷⴰⵍⵍⴰⵙⵜ ⴷ ⵜⵎⵓⵜⵜⴰⵍ, ⵏⴱⴹⵏ ⴳ ⵜⵎⴰⵣⵉⵔⵜ ⴰⵏⵏ, ⴰⵢⵡⴰⵏ ⴰⵔ ⵙⵏⴼⴰⵍⵏ ⴰⵢⵍⵍⵉ ⴷ ⵓⴼⴰⵏ ⵙ ⵓⵢⵍⵍⵉ ⴷ ⵉⵡⵉⵏ, ⵙⵏⴼⵍⵏ ⵟⵟⴰⵍⴱ ⵙ ⵡⴰⵢⵢⴰⴹ ⵍⵍⵉ ⴰⵙⵏ ⵉⴳⵯⴷⵍⵏ ⵜⴰⵡⵓⵔⵉ ⵙ ⵓⵣⵔⴼ ⴷ ⵜⵎⵢⵓⵔⵉⵏ ⵏⵏⵙⵏ (ⴰⵃⵡⴰⵛ) ⴷ ⵜⵎⵢⵉⴷⵉⵔⵜ ⴷ ⵡⵓⴷⴰⵢⵏ ⴰⵢⵍⵍⵉⵖ ⴼⵔⴷⵏⵜ ⵜⴽⵚⵚⴰⴹ ⴷ ⵜⵍⴽⴽⴰⵡⵜ ⴳ ⴰⵢⵜ ⵜⵎⴰⵣⵉⵔⵜ, ⴰⴷⵔⵏ ⵉ ⵢⵉⵅⴼ ... ⵍⵍⵉⵖ ⵜⵎⵎⵓⵜ ⵜⵔⵔⵓⴳⵣⴰ ⴳ ⴰⵢⵜ ⵓⵃⵛⵎⵓⴹ, ⵉⴼⵍ ⵜⵏ ⵡⵉⵏⵥⴰⵕ, ⵉⴷⴷⵓ ⵙ ⵢⴰⵏ ⵢⵉⴼⵔⵉ ⵉⴷⴷⵔ ⴳⵉⵙ ⴷ ⵉⴱⴱⴰ ⴽⵎⵎⵓⵙ (ⵜⴰⵎⵖⴰⵔⵜ ⵉⵔⵡⴰⵙⵏ ⵜⴰⵖⵥⵏⵜ), ⵜⴼⵔⴷ ⵉⵍⵎⵎⴰ ⵜⵡⴽⴽⴰ ⴳ ⵡⵓⵙⵓⵏ, ⴰⵢⵍⵍⵉⵖ ⵜⵍⴽⵎ ⵜⵉⵙⵏⵜ ⵏⵏⵙⵏ. ⴳ ⵜⴳⵉⵔⴰ, ⵓⵛⴽⴰⵏ ⴷ ⴽⵔⴰ ⵏ ⵉⴳⴰⵢⵡⴰⵔⵏ (ⵉⵙⵏⵙⵍⵎⵏ) ⵔⴰⴷ ⴷ ⵙⵎⴷⵏ ⵉⵍⵎⵎⴰ ⵉ ⵡⵓⵙⵓⵏ ⵎⴰ ⴰⴷ ⵉⵅⵚⵚⴰⵏ, ⵉⵔⵉⵏ ⴰⴷ ⵜⵜⵏⴱⴰⴹⵏ ⵓⵍⴰ ⵏⵜⵜⵏⵉ. ⵜⴰⵎⵜⵜⴰⵏⵜ ⵏ ⴽⵎⵎⵓⵙ ⴷ ⵡⵉⵏⵥⴰⵕ ⵜⵍⴰ ⴰⴷⴷⵓⵔ, ⵜⵉⵏ ⵟⵟⴰⵍⴱ ⴷ ⵓⵎⵖⴰⵔ ⵜⴳⴰ ⴰⵙⵔⴳⵎ.\n\nⵉⴳⴳⵔ ⵏⵏ ⵓⵎⵏⴳⴰⵍ, ⵎⴰⵙⵙ ⵎⵓⵃⵎⵎⴰⴷ ⵓⵙⵓⵙ ⵉ ⵎⵏⵏⴰⵡ ⵉⵙⵏⵜⴰⵍ ⴳ ⵡⵓⵏⴳⴰⵍ ⴰⴷ, ⵉⵙⴰⵡⵍ ⵅⴼ ⵜⴰⵢⵔⵉ ⴷ ⵜⵏⴱⴰⴹⵜ ⴷ ⵓⵙⴳⴷ ⴷ ⵓⴱⵔⵙⵉⵡⴷ, ⴷ ⵜⵎⵓⴹⴰⵏ ⵜⵉⵎⴷⵏⴰⵏⵉⵏ ⴳ ⵜⵎⴰⵣⵉⵔⵜ ⵏ ⴰⵢⵜ ⵓⵃⵛⵎⵓⴹ. ⵓⵏⴳⴰⵍ ⴰⴷ, ⵉⴱⵖⵔ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵉⵎⵎⵉⵎⵏ ⵉⴷⵔⴰⵏ, ⵉⵔⵡⴰⵙ ⵉⵙ ⴼⵍⵍⴰⵙ ⵢⵓⵜ ⵓⵎⵏⴳⴰⵍ ⵜⴰⵎⵎⴰⵔⴰ ⵉⴳⴳⵓⵜⵏ ⵍⵍⵉⵖ ⴰⵔ ⵜ ⵉⵥⵟⵟⴰ, ⴰⵛⴽⵓ ⵉⵙⵙⵓⴳⵜ ⴳⵉⵙ ⵉⵡⴰⵍⵉⵡⵏ ⴳⵔⵙⵉⵏ ⴷ ⵉⵡⴰⵍⵉⵡⵏ ⴷⴷⵔⵏⵉⵏ (ⵢⵉⵡⵉ ⴷ ⵢⴰⴷ ⵎⴰⵙⵙ ⵎⵓⵃⵎⵎⴰⴷ ⴰⵔⵊⴷⴰⵍ ⵅⴼ ⵓⵢⴰⴷ), ⵓⵍⴰ ⴰⵎⴰⵡⴰⵍ ⴰⵎⴰⵣⵉⵖ, ⵉⴼⵙⴰ ⵙⵉⵙ, ⵔⴰⴷ ⵏⵏ ⴳⵉⵙ ⵜⴰⴼⵜ ⵜⴰⵎⴰⵣⵉⵖⵜ ⵏ ⵎⵏⵏⴰⵡⵜ ⵜⵎⵏⴰⴹⵉⵏ ⵏ ⵜⵎⴰⵣⵉⵔⵜ ⵏⵏⵖ, ⴳⵉⵙ ⴰⵎⴰⵡⴰⵍ ⴰⵣⴰⵢⴽⵓ ⵍⵍⵉ ⵉⵜⵜⵢⴰⴼⴰⵏ ⴳ ⵡⴰⵔⵔⴰⵜⵏ (ⵓ ⵜⵓⵏⴰⵔⵜ) ⴷ ⵉⵡⴰⵍⵉⵡⵏ ⵉⵎⴰⵢⵏⵓⵜⵏ ⵜⵜⵡⴰⵙⵙⴰⵏⵏⵉⵏ ⵜⵉⴳⴰⵔⵡⵉⵏ ⴰⴷ. ⵉⴱⵖⵔ ⵡⵓⵏⴳⴰⵍ ⴳ ⵓⵥⵟⵟⴰ ⵏⵏⵙ ⵓⵍⴰ ⵙ ⵡⴰⵏⴰⵡⵏ ⵉⵙⴽⵍⴰⵏⵏ ⵉⵎⵏⵏⴰⵡⵏ, ⴳⵉⵙ ⵓⵎⵉⵢⵏ (ⴰⴳⴹⵉⴹ ⴱⵓ ⵡⵓⵎⵉⵢⵏ) ⴳⵉⵙ ⵜⴰⵏⴹⴹⴰⵎⵜ ⵏ ⵓⵙⴰⵢⵙ ⴷ ⵜⵎⴷⵢⴰⵣⵜ ⵜⴰⵜⵔⴰⵔⵜ.\n\nⵉⵇⵇⴰⵏ ⴷ ⴰⴷ ⵏⴱⴷⵔ ⵓⵍⴰ ⵎⴰ ⵙ ⵢⴰⴷⵍⵍⵉ ⵉⵜⵜⵡⴰⵙⵙⴰⵏ ⵎⴰⵙⵙ ⵓⵙⵓⵙ ⵙ ⵜⵣⴷⴰⵢⵜ ⵏⵏⵙ ⵉⴷⵔⴰⵏ ⴷ ⵜⵎⵉⵟⵓⵍⵓⵊⵉⵢⵜ, ⵓⴽⴰⵏ ⴰⵔ ⵏⵏ ⴷⴰⵖ ⵏⵜⵜⴰⴼⴰ ⴰⵢⴰⴷ ⴳ ⵡⵓⵏⴳⴰⵍ \"ⵉⵏⴰⴽⵓⴼⵏ\", ⵙⵍⴰⵡⴰⵏ ⴰⴽⴽⵯ ⵓⵎⵉⵢ ⵏ ⵓⵏⵥⴰⵕ ⴷ ⵜⵙⵍⵉⵜ ⵏⵏⵙ ⴷ ⵢⵉⵅⴼ ⵏ ⵓⵙⴳⴳⵯⴰⵙ ⴰⵎⴰⵣⵉⵖ, ⵓⵛⵛⵏ ⴷ ⵢⵉⵏⵙⵉ...\n\nⴳ ⵜⴳⵉⵔⴰ, ⵉⵇⵇⴰⵏ ⴷ ⴰⴷ ⵉⵜⵜⵓⵖⵔⴰ ⵡⵓⵏⴳⴰⵍ ⴰⴷ ⵎⵏⵏⴰⵡⵜ ⵜⵡⴰⵍ, ⵉⵖ ⵏⵔⴰ ⴰⴷ ⵏⴷⴷⵓ ⵙ ⵜⵙⴽⵍⴰ ⵜⴰⵎⴰⵣⵉⵖⵜ ⵙ ⵎⵏⵉⴷ, ⵙⵍⴰⵡⴰⵏ ⴰⴽⴽⵯ ⴳ ⵎⴰ ⴰⴷ ⵉⵥⵍⵉⵏ ⵙ ⵜⵓⵜⵍⴰⵢⵜ ⴷ ⵜⴷⵓⴳⴰⵎⵜ.\n\nⵀⵉⵛⴰⵎ ⴼⵓⵡⴰⴷ ⴳⴳⵓⵖⵍⵜ"
    },
    {
        "url": "https://amezwaru.blogspot.com/2024/07/blog-post_22.html",
        "title": "ⵜⴰⵎⴷⵉⵏⵜ ⵏ ⵍⵉⴽⵙⵓⵙ ⵜⴰⴷⵔⵣⴰⵏⵜ",
        "content": "ⵜⵡⵔⵔⵄ ⵍⵉⴽⵙⵓⵙ ⵖⴼ ⵢⴰⵜ ⵜⵙⵏⴰ ⵏ ⵚⴹⵉⵎⵔⴰⵡ ⴷ ⵙⵉⵏ (62) ⵉⴷ ⵀⵉⴽⵜⴰⵕ, ⵜⴰⴳⴳⵓⴳ ⵖⴼ ⵓⴱⵔⵉⴷ ⵏ ⵜⵎⴰⵍⵍⴰⵢⵜ ⵏⵏⴰ ⵉⵜⵜⵡⴰⵙⵙⵏⵏ ⴳ ⵓⵎⵓⵔⴰⴽⵓⵛ. ⵜⵍⵍⴰ ⴳ ⵜⵎⴰ ⵏ ⵓⵙⴰⴳⵏ ⵏ ⵍⵄⵔⴰⵢⵛ ⴳ ⵉⵥⵥⵍⵎⴹ ⵏ ⵓⵎⵓⵔⴰⴽⵓⵛ, ⵜⴻⵜⵜⵓⵥⵍⴰⵢ ⵙ ⵢⴰⵏ ⵓⵙⴰⵏⴰⵢ ⵉⵥⵉⵍⵏ ⵖⴼ ⵡⴰⵙⵉⴼ ⵏ ⵍⵓⴽⵓⵙ. ⵉⵡⵉⵏ ⴷ ⴽⵔⴰ ⵏ ⵉⴹⵕⵉⵚⵏ ⵏ ⵉⴳⵔⵉⴽⵏ ⴷ ⵉⵕⵓⵎⵉⵢⵏ ⵎⴰⵙ ⴷⴰ ⵉⵜⵜⵓⵔⵔⴰⵢ ⵓⵎⵣⵔⵓⵢ ⵏ ⵍⵉⴽⵙⵓⵙ ⴰⵔ ⵜⴰⵙⵓⵜ ⵜⵉⵙ ⵙⵏⴰⵜ ⴷ ⵎⵔⴰⵡⵜ (12) ⴷⴰⵜ ⵏ ⵜⵍⴰⵍⵉⵜ. ⵜⵍⵍⴰ ⴳⵉⵙ ⵜⵓⴷⴷⵓⵔⵜ ⵏ ⵉⵙⵓⵎⴰⵖ, ⴰⵎⵣⴳⵓⵏ ⴰⵕⵓⵎⵉⵢ, ⵉⵙⴰⵔⵓⴷⵏ ⵉⴳⴷⵓⴷⴰⵏⵏ, ⵉⵖⵔⵎ ⴰⵅⴰⵜⴰⵔ ⵉⵜⵜⵓⵚⴽⴰ ⴳ ⵓⵣⵎⵣ ⵏ ⵓⴳⵍⵍⵉⴷ ⴰⵎⴰⵣⵉⵖ ⵢⵓⴱⴰ ⵡⵉⵙ ⵙⵉⵏ, ⵓⴷⴷⵉⵙ ⴰⵎⴳⵓⵔⴰⵏ ⴰⴱⴰⵔⴰⵡ ⵉ ⵓⵙⵎⴰⴽⵍ ⵏ ⵉⵙⵍⵎⴰⵏ, ⴷ ⵉⵇⵓⵍⵍⵉⵊⵏ ⵏⵏⴰ ⵉⵙⴱⴰⵢⴰⵏⵏ ⴰⵖⴰⵡⴰⵙ ⵏ ⵜⴳⵯⵎⵎⴰ ⵍⵍⵉ ⴳ ⵣⴷⵖⵏ ⵉⵏⴰⵎⵓⵔⵏ.\n\nⵜⴻⵜⵜⵓⴱⴷⴰⵔ ⵍⵉⴽⵙⵓⵙ ⴷⴰⵔ ⵉⵎⴰⵔⴰⵜⵏ ⵉⵣⴰⵢⴽⵓⵏ ⵣⵓⵏ ⴷ ⵀⴰⵏⵓ ⵍⵎⵍⵍⴰⵃ, ⴰⵎⵃⴰⴽⴰ ⴰⵡⵇⴰⵕⵟⴰⵊ ⴳ ⵓⵙⴳⴳⵯⴰⵙ 450 ⴷⴰⵜ ⵏ ⵜⵍⴰⵍⵉⵜ. ⵉⵏⵏⴰ ⵄⴰⴱⴷⵙⵙⵍⴰⵎ ⵚⵚⵕⵕⵓⵅ, ⴰⵙⵍⵡⴰⵢ ⵏ ⵜⵣⵓⵏⵉ ⵜⴰⴷⵍⵙⴰⵏⵜ ⴳ ⵜⵖⵉⵡⴰⵏⵜ ⵏ ⵍⵄⵔⴰⵢⵛ, ⵎⴰⵙ ⴷ ⵉⴷⵔⵉⵣⵏ ⵏ ⵓⵎⵣⵔⵓⵢ ⵏⵏⴰ ⵢⵓⵎⴰⵏⵏ ⴳ ⵡⴰⵏⵙⴰ ⵏ ⵍⵉⴽⵙⵓⵙ ⵓⵔ ⴳⵉⵏ ⴰⵎⵔ ⵎⵔⴰⵡ ⴳ ⵜⵎⵉⴹⵉ (10%) ⵙⴳ ⵉⴷⵔⵉⵣⵏ ⵏⵏⴰ ⴰⴽⴽⵯ ⵢⵓⵎⴰ, ⵉⵎⴰ ⵜⵥⴰ ⵎⵔⴰⵡ ⴳ ⵜⵎⵉⴹⵉ (90%) ⵙⵓⵍⵏ ⵓⴽⴰⵏ ⴳ ⴷⴷⵓ ⵡⴰⴽⴰⵍ ⵓⵔ ⵜⴰ ⵜⵜⵓⵃⴰⴽⴰⵏ, ⴷ ⵓⵔ ⵜⵍⵍⵉ ⵜⵓⵔⴷⴰ ⵎⴰⵙ ⴷ ⴽⵓⴷⵏⵏⴰ ⵜⵜⵓⵃⴰⴽⴰⵏ ⵔⴰⴷ ⵙⵏⴼⵍⵏ ⵜⵓⴳⵜ ⵏ ⵜⵉⴷⴰⵜ ⵏ ⵓⵎⵣⵔⵓⵢ.\n\nⴳ ⵜⴰⵙⵓⵜ ⵜⵉⵙ ⴽⵕⴰⴹⵜ ⵏ ⵜⵍⴰⵍⵉⵜ, ⵜⴳⴰ ⵍⵉⴽⵙⵓⵙ ⵜⴰⵎⴰⵙⵉⵃⵜ ⵙ ⵜⵉⵎⵎⴰⴷ ⵏⵏⵙ, ⵢⵉⵍⵉ ⵓⴷⵔⵉⵣ ⵏ ⵢⴰⵜ ⵜⴼⴰⵛⴳⴰ ⵜⴰⵎⴰⵙⵉⵃⵜ ⴰⵔ ⵜⵙⵙⴰⴳⴳⵯⴰ ⴰⵏⵙⴰ ⴰⴷⵔⵣⴰⵏ. ⵣⴷⵖⵏ ⵉⵡⵎⵓⵔⴰⴽⵓⵛⵏ ⴳ ⵜⵎⴷⵉⴷⵜ ⴰⵔ ⵍⵍⵉⴳ ⵜⵜ ⴼⵍⵏ ⵙ ⵢⴰⵜ ⵜⴽⴽⵍⵉⵜ ⴳ ⵓⵙⴳⴳⵯⴰⵙ 1300 ⵏ ⵜⵍⴰⵍⵉⵜ, ⵙ ⵓⵙⵔⴰⴳ ⵏ ⵜⴰⵖⴰⵔⵜ ⵎⴽⵍⵍⵉ ⵏⵏⴰⵏ ⵉⵏⵎⵣⵔⵓⵢⵏ. ⵎⴰⵛⵛ ⵓⵔ ⵏⵏ ⴼⵍⵍⴰⵙ ⴰⴳⴳⵓⴳⵏ ⴽⵉⴳⴰⵏ, ⵣⴷⵖⵏ ⴳ ⵜⵎⴷⵉⵏⵜ ⵏ ⵍⵄⵔⴰⵢⵛ ⵜⴰⵎⴰ ⵏ ⵡⴰⵏⵙⴰ."
    },
    {
        "url": "https://amezwaru.blogspot.com/2024/07/blog-post_17.html",
        "title": "ⴼⴰⴹⵎⴰ ⴼⴰⵔⵔⴰⵙ",
        "content": "ⴼⴰⴹⵎⴰ ⴼⴰⵕⴰⵙ (04 ⴽⵟⵓⴱⵕ 1991)‏, ⵜⵍⵓⵍ ⴳ ⴰⵢⵜ ⴰⵎⵔ, ⵉⵃⴰⵃⴰⵏ, ⵜⵖⵔⴰ ⴳⵉⵙ ⵜⴰⵎⵥ ⴰⵙⵍⴽⵉⵏ ⵏ ⵓⴱⴰⴽⴰⵍⵓⵔⵢⴰ ⴳ ⵓⵙⴳⴳⵯⴰⵙ ⵏ 2010, ⵉⵍⵎⵎⴰ ⵜⵖⵔ ⴳ ⵜⵙⴷⵡⵉⵜ ⵏ ⵉⴱⵏ ⵣⵓⵀⵔ ⵜⴰⵎⵥ ⴳⵉⵙ ⴰⵙⴽⵉⵏ ⵏ ⵜⵓⵔⴰⴳⵜ ⴳ ⵜⵓⵜⵍⴰⵢⵜ ⵏ ⵜⴰⵄⵔⴰⴱⵜ ⴳ ⵓⵙⴳⴳⵯⴰⵙ ⵏ 2013, ⵉⵍⵎⵎⴰ ⵜⴰⵎⵥ ⴷⴰⵖ ⴰⵛⴱⴰⵕ ⵏ ⵜⵖⵔⵉ ⵜⵙⵙⵏⵜⵉ ⵜⵉⵖⵔⵉ ⵏⵏⵙ ⴳ ⵓⵙⴰⴽⴰ ⵏ ⵜⵖⵓⵔⵉⵡⵉⵏ ⵜⵉⵎⴰⵣⵉⵖⵉⵏ, ⵜⴰⵎⵥ ⴳⵉⵙ ⴰⵙⵍⴽⵉⵏ ⵏ ⵜⵓⵔⴰⴳⵜ ⴳ ⵓⵙⴳⴳⵯⴰⵙ ⵏ 2016. ⵜⵙⵎⴷ ⵉⵍⵎⵎⴰ ⵜⵉⵖⵔⵉ ⵏⵏⵙ ⴳ ⵓⵎⴰⵙⵜⵔ ⵜⴰⵎⵥ ⴰⵙⵍⴽⵉⵏ ⵏⵏⵙ ⴳ ⵓⵙⴳⴳⵯⴰⵙ ⵏ 2019. ⵜⴳ ⴳ ⵓⵙⴳⴳⵯⴰⵙ ⵏ 2020 ⵜⴰⵎⵣⵔⴰⵡⵜ ⵜⴰⵎⵔⵣⵓⵜ ⴳ ⵓⵙⴰⴽⴰ ⵏ ⴷⴷⵓⴽⵜⵓⵔⴰ ⴳ ⵜⵖⵉⵡⴰⵏⵜ ⵏ ⵜⵙⴽⵍⴰ ⴷ ⵜⵎⴰⵙⵙⴰⵏⵉⵏ ⵜⵉⵏⴼⴳⴰⵏⵉⵏ; ⵜⴰⵙⴷⴰⵡⵉⵜ ⵏ ⵉⴱⵏ ⵣⵓⵀⵔ ⴳ ⵓⴳⴰⴷⵉⵔ.\n\nⵜⴳⴰ ⴼⴰⴹⵎⴰ ⵜⴰⵎⴰⵔⴰⵜ ⵜⴰⵎⴰⵣⵉⵖⵜ. ⵢⴰⵜ ⴳ ⵉⵏⴱⴷⴰⴷⵏ ⵏ ⵜⵣⵍⵖⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ ⵜⵉⵔⵔⴰ. ⵜⵉⵡⵉ ⵜⴰⵙⵎⵖⵓⵔⵜ ⵏ ⵍⵎⵖⵔⵉⴱ ⵏ ⵓⴷⵍⵉⵙ ⴳ ⵓⵙⴳⴳⵯⴰⵙ ⵏ 2018; ⴰⵏⴰⵡ ⵏ ⵡⴰⵍⵍⴰⵙ ⵉⵜⵜⵢⴰⵔⴰⵏ ⵙ ⵜⵎⴰⵣⵉⵖⵜ. ⵎⴽ ⵍⵍⵉ ⵜⵉⵡⵉ ⵜⴰⵙⵎⵖⵓⵔⵜ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ ⵍⵍⵉ ⵉⵙⵏⵎⴰⵍⴰ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ ⴳ 2016؛ ⴰⵏⴰⵡ ⵏ ⵜⵎⴷⵢⴰⵣⵜ. ⵜⵉⵡⵉ ⴰⵡⴷ ⵜⴰⵙⵎⵖⵓⵔⵜ ⵏ ⵜⵣⵍⵖⴰ ⵏ ⵜⵉⵔⵔⴰ ⴳ ⵓⵙⴳⴳⵯⴰⵙ ⵏ 2015 ⴳ ⵡⴰⵏⴰⵡ ⵏ ⵡⵓⵏⴳⴰⵍ.\n\nⵙⴳ ⵜⵥⵕⵉⴳⵉⵏ ⵏⵏⵙ:\n\n2021: ⵉⴱⵉⵡ ⵏ ⵜⴰⵔⵉⵔ (ⵓⵏⴳⴰⵍ)2020: ⵜⵉⴼⴼⵉⵍⵍⴰ ⵏ ⵜⵎⴰⴳⵓⵙⵜ (ⵓⵏⴳⴰⵍ)2018: ⵉⴳⵯⵏⵜⵔⵏ ⴷ ⵉⴼⴰⵖⵔⵏ (ⵓⵏⴳⴰⵍ) ⴷ ⵉⵣⵡⵓⵍⵏ ⵏ ⵜⴼⴼⵓⵖⵍⴰ (ⵜⴰⵡⵛⴽⵉⵏⵜ ⵏ ⵜⵓⵍⵍⵉⵙⵉⵏ)2017: ⴰⵙⴽⵯⵜⵉ ⵏ ⵜⵍⴽⴽⴰⵡⵜ (ⵓⵏⴳⴰⵍ)2016: ⵓⴷⴷⵉⵎⵏ ⵏ ⵎⴰⵔⵓⵔ (ⵜⴰⵡⵛⴽⵉⵏⵜ ⵏ ⵜⵎⴷⵢⴰⵣⵜ) ⴷ ⵜⵉⴽⵔⴽⴰⵙ ⴷ ⵓⴳⴳⵯⴰⵔ (ⵜⵓⵍⵍⵉⵙⵉⵏ)2015: ⴷⴷⴰⵡ ⵓⵛⴹⴰⴹ ⵏ ⵜⵛⴰⴳⴰ ⵏⵏⵎ (ⵓⵏⴳⴰⵍ)"
    },
    {
        "url": "https://amezwaru.blogspot.com/2024/07/blog-post.html",
        "title": "ⵍⴰⵢⵍⴰ ⴰⵎⵣⵢⴰⵏ ⴱⵏ ⵊⵍⵍⵓⵏ",
        "content": "ⵍⴰⵢⵍⴰ ⴰⵎⵣⵢⴰⵏ ⴱⵏ ⵊⵍⵍⵓⵏ,  ⵜⴳⴰ ⵜⴰⵎⵟⵟⵓⴹⵜ ⵏ ⵎⴰⵙⵙ ⵄⵜⵎⴰⵏ ⴱⵏ ⵊⵍⵍⵓⵏ, ⴰⵏⵎⵀⴰⵍ ⴰⵎⴰⵜⴰⵢ ⵏ ⵜⵔⴰⴱⴱⵓⵜ ⵏ ⵍⴱⴰⵏⴽ ⵏ ⵉⴼⵔⵉⵇⵢⴰ, ⵜⴰⵏⵙⵙⵉⵅⵜ ⵏ ⵜⵎⵔⵙⵍⵜ (BMCE) ⵉ ⵓⵙⴳⵎⵉ ⴷ ⵓⵙⵎⵓⵜⵜⴳ.\n\nⵜⴳⴰ ⵎⴰⵙⵙⴰ ⵍⴰⵢⵍⴰ ⵎⵣⵢⴰⵏ ⴱⵏ ⵊⵍⵍⵓⵏ ⵜⴰⵏⵙⵙⵉⵅⴼⵜ ⵏ ⵜⵎⵔⵙⵍⵜ ⵏ ⵍⴱⴰⵏⴽ ⴰⵎⵖⵔⵉⴱⵉ ⵏ ⵜⵙⴱⴱⴰⴱⵜ ⵏ ⴱⵕⵕⴰ ⵉ ⴽⵉⴳⴰⵏ ⵏ ⵉⵙⴳⴳⵯⴰⵙⵏ, ⵜⵉⵡⵙ ⴳ ⵓⵚⴽⵓ ⴷ ⵓⵎⴰⵡⴰ ⵏ ⵜⵉⵏⵎⴰⵍ ⴳ ⵎⵏⵏⴰⵡⵜ ⵜⵙⴳⴳⵉⵡⵉⵏ ⴰⴳⴳⵓⴳⵏⵉⵏ ⴳ ⵍⵎⵖⵔⵉⴱ.\n\nⵖⵎⴽ ⵍⵍⵉ ⵜⵙⴽⵔ ⵜⴰⵙⵙⵉⵖⵜ ⵍⵍⵉ ⵢⵓⵙⵉⵏ ⵉⵙⵎ ⵏⵏⵙ ⴳ ⵜⵖⵔⵎⵜ ⵏ ⵜⴳⵎⵎⵉ ⵜⵓⵎⵍⵉⵍⵜ ⵍⵍⵉ ⵜⵥⵍⵉ ⵉ ⵜⵥⵓⵕⵉ ⴷ ⵜⵡⵓⵔⵉⵡⵉⵏ ⵜⵉⵎⵣⵔⴰⵢⵉⵏ ⵏ ⵍⵎⵖⵔⵉⴱ, ⴰⵢⵍⵍⵉ ⵉⵎⵎⴰⵍⴰⵏ ⵜⴰⵢⵔⵉ ⵏⵏⵙ ⵉ ⵜⵥⵓⵕⵉ ⴷ ⵜⴷⵍⵙⴰ ⵜⵉⵎⵖⵔⵉⴱⵉⵢⵉⵏ.\n\nⵜⵙⵡⵓⵔⵉ ⵎⴰⵙⵙⴰ ⵍⴰⵢⵍⴰ ⵎⵣⵢⴰⵏ ⴱⵏ ⵊⵍⵍⵓⵏ ⴳ ⵢⵉⴳⵔ ⵏ ⵜⵙⵏⵉⵊⵊⵉⵜ ⵏ ⵡⴰⵍⵍⵏ ⴳ ⴽⵉⴳⴰⵏ ⵏ ⵉⵙⴳⵏⴰⴼⵏ ⵏ ⵍⵎⵖⵔⵉⴱ ⵖⵎⴽ ⴰⵏⵏ ⵓⵍⴰ ⴳ ⵎⵏⵏⴰⵡ ⵉⵙⴳⵏⴰⴼⵏ ⵏ ⵍⵎⵖⵔⵉⴱ ⴷ ⵜⵙⴷⵓⵙⵉ ⵏⵏⵙ ⵜⵓⵙⵍⵉⴳⵜ ⵉ ⵓⴳⴳⴰⵔ ⵏ 25 ⵏ ⵓⵙⴳⴳⵯⴰⵙ. ⵖⵓⵔⵙ ⵉⵙⵍⴽⵉⵏⵏ ⴳ ⵜⵙⵏⵉⵊⵊⵉⵜ ⵏ ⵡⴰⵍⵍⵏ ⵙⴳ ⵜⵙⴷⴰⵡⵉⵢⵉⵏ ⵏ ⵎⴰⴷⵔⵉⴷ ⴷ ⴱⴰⵕⵛⴰⵍⵓⵏⴰ. ⵢⵓⴳⵍ ⴰⵙ ⴱⴰⴱ ⵏ ⵡⴰⴷⴷⵓⵔ ⴰⴳⵍⵍⵉⴷ ⵎⵓⵃⴰⵎⵎⴰⴷ ⵡⵉⵙ ⵚⴹⵉⵚ ⴰⵡⵉⵙⴰⵎ ⵏ ⵓⴷⴰⴱⵓ ⵙ ⵜⵙⴽⵯⴼⵍⵜ ⵏ ⵓⴼⵙⵢⴰⵏ.\n\nⵜⴽⴽⴰ ⵜⵜ ⵏⵏ ⵎⴰⵙⵙⴰ ⵍⴰⵢⵍⴰ ⵎⵣⵢⴰⵏ ⴱⵏ ⵊⵍⵍⵓⵏ ⵜⴳⴰ ⵓⵍⴰ ⵜⴰⵏⵙⵙⵉⵅⴼⵜ ⵏ ⵜⵎⴰⴷⴷⴰⵙⵜ ⵜⴰⵄⴰⵍⴰⵡⵉⵜ ⵏ ⵉⴱⵓⴽⴰⴹⵏ, ⴷ ⵜⵎⵙⵎⵓⵏⵜ ⵏ ⵓⵏⵛⴰ ⴰⵎⵖⵔⵉⴱⵉ ⴰⵥⴳⴳⵯⴰⵖ, ⴷ ⵜⵎⴰⵔⵉⵜ ⵏ ⵓⵏⵙⵙⵉⵅⴼ ⵏ ⵓⵎⵓⵍⵍⵉ ⵏ ⵉⴹⴱⵉⴱⵏ. ⵜⴽⴰ ⵜⵜ ⵏⵏ ⵓⵍⴰ ⵜⴰⴳⵎⴰⵎⵜ ⴳ ⵓⵙⵇⵇⵉⵎ ⵏ ⵜⵎⵙⵙⵓⴳⵓⵔⵜ ⵏ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ (IRCAM). ⵜⵎⵎⵓⵜⴰⵙⵙ ⵏ 13 ⵢⵓⵍⵢⵓⵣ 2024.\n\n✎ ⵕⴰⵛⵉⴷ ⵏⴰⵊⵉⴱ"
    },
    {
        "url": "https://amezwaru.blogspot.com/2024/05/blog-post.html",
        "title": "ⵉⵙ ⵜⵥⵕⴰⵎ ⵎⴰ ⴰⴷ ⵉⵙⴽⴰⵔ ⵓⵙⵓⵖⵍ ⴰⵡⵔⵎⴰⵏ ⵉ ⵡⴰⵏⵏⴰ ⴰⵙ ⵓⵔ ⵉⵙⵙⵉⵏⵏ?",
        "content": "ⵜⵙⵔⴳ ⵢⴰⵜ ⵜⵙⵓⵖⵍⵜ ⵉⵣⴳⵍⵏ ⴳ ⵡⴰⵎⵎⴰⵥ ⵏ ⵢⴰⵏ ⵓⵄⵉⵔⴰⵇⵉ ⴳ ⵓⵍⵉⵎⴰⵏ 8 ⵜⵙⵔⴰⴳⵉⵏ ⴷⴰⵔ ⵉⴱⵓⵍⵉⵙⵏ, ⴷ ⵓⵙⴱⴷⴷ ⵏ ⵓⵙⵔⵙ ⵏ ⵓⵍⴰⵡⴰⵢ ⴷ ⵉⴱⵔⵉⴷⵏ ⴰⵙ ⵉⵜⵜⵢⵏ ⴷ 18 ⵏ ⵓⵍⴰⵡⴰⵢ 22 ⵜⵙⵔⴰⴳⵉⵏ. ⵎⴰⵖ?\n\nⴰⵛⴽⵓ ⴰⵄⵉⵔⴰⵇⵉ ⴰⵏⵏ, ⵍⵍⵉ ⴷⴰⵔ 34 ⵉⵙⴳⴳⵯⴰⵙⵏ ⴳ ⵓⵡⵜⴰⵢ ⵏⵏⵙ, ⵉⵙⵙⵓⴷⴰ ⴳ ⵢⴰⵏ ⵓⵍⴰⵡⴰⵢ ⵢⵉⵔⵉ ⴰⴷ ⵉⵙⵇⵙⴰ ⵢⴰⵏ ⵓⵏⵎⵎⴰⴷⴷⵓ ⵖⴼ ⵜⵎⵙⵙⵓⴷⵓⵜⵉⵏ ⵏ ⵓⵍⴰⵡⴰⵢ, ⵉⵙ ⵔⴰⴷ ⴱⴹⵓⵏⵜ ⴳ ⵓⵙⵔⵙ ⴷ ⵉⴷⴷⴰⵏ ⵏⵉⵖ ⵓⵀⵓ, ⵎⴰⵛⴰ ⵏⵜⵜⴰ ⵓⵔ ⵉⵙⵙⵉⵏ ⵜⴰⵍⵉⵎⴰⵏⵜ, ⵓⴽⴰⵏ ⵉⵙⵙⵎⵔⵙ ⴽⵔⴰ ⵜⵙⵏⵙⵉ ⵏ ⵓⵙⵓⵖⵍ ⴰⵡⵔⵎⴰⵏ ⴳ ⵓⵜⵉⵍⵉⴼⵓⵏ ⵏⵏⵙ, ⵉⵎⵍ ⵜⴰⵙⵓⵖⵍⵜ ⵉ ⵓⵏⵎⵎⴰⴷⴷⵓ ⵍⵍⵉ ⵉⵔⴰ ⴰⴷ ⵜ ⵉⵙⵇⵙⴰ.\n\nⴰⵍⵍⵉⴳ ⵉⵖⵔⴰ ⵓⵏⵎⵎⴰⴷⴷⵓ ⵜⴰⵙⵓⵖⵍⵜ ⵢⵓⴼⴰ ⵏⵏ ⴷⵉⴳⵙ: \"ⵔⴰⴷ ⵉⴱⴱⴰⵇⵇⵉ ⵓⵍⴰⵡⴰⵢ ⴳ ⵎⴰⵢⴷ ⴷ ⵢⴰⵥⵏ\". ⵉⵖⵔ ⵏⵉⵜ ⵓⵏⵎⵎⴰⴷⴷⵓ ⴰⵏⵏ ⵉ ⵜⴱⵓⵍⵉⵙⵜ ⵉⵍⵍⴰⵏ ⴳ ⵓⵍⴰⵡⴰⵢ, ⵢⵉⵏⵉ ⴰⵙ ⴰⵢⵍⵍⵉ ⵉⵥⵕⴰ, ⵜⵖⵔ ⴰⵡⴷ ⵏⵜⵜⴰⵜ ⵉ ⵉⴱⵓⵍⵉⵙⵏ.\n\nⴰⵙⴰⴳⵎ ⵙ ⵜⵓⵜⵍⴰⵢⵜ ⵜⴰⵍⵉⵎⴰⵏⵜ:Übersetzungsfehler: Fahrgast kündigt aus Versehen Explosion an."
    },
    {
        "url": "https://amezwaru.blogspot.com/2024/04/blog-post_14.html",
        "title": "ⴷⵔⵉⵙ ⴰⵢⵜ ⵄⵓⵎⴰⵕ",
        "content": "ⵉⵍⵓⵍ ⴷⵔⵉⵙ ⴰⵢⵜ ⵄⵓⵎⴰⵕ ⴳ ⵓⵙⴳⴳⵯⴰⵙ ⵏ 1983 ⴳ ⵜⵖⵔⵎⵜ ⵏ ⵜⴰⵍⵉⵡⵉⵏ, ⵉⵜⵜⵢⴰⵡⵙⵙⴰⵏⵏ ⵙ ⵣⵣⵄⴼⵕⴰⵏ ⵉⵍⴰⵏ ⴰⵜⵉⴳ ⴷ ⵜⴷⵍⵙⴰ ⵏⵏⵙ ⵜⴰⵎⴰⵣⵉⵖⵜ ⵜⴰⵇⴱⵓⵔⵜ. ⵙⴳ ⵎⵥⵣⵉⵢ ⵏⵏⵙ ⴰⴷ ⵉⵙⵙⵏⵜⵉ ⵜⴰⵥⵓⵕⵉ ⴷ ⵓⵙⵙⵓⵏⵖ, ⴷ ⵉⵎⵎⴰⵜⵜⵉ ⴳⵔ ⵜⵥⵓⵕⵉⵡⵉⵏ ⵣⵓⵏ ⴷ ⵜⴰⵥⵓⵕⵉ ⵜⴰⵎⵙⵉⵍⵖⵜ, ⴷ ⵙⴳ ⵜⵡⵏⵖⴰ ⵜⴰⵄⵕⴰⴱⵜ ⵙ ⵜⵍⴰⵜⵉⵏⵉⵜ, ⵎⴰⵛⴰ ⵢⵓⴼⴰ ⵜⴰⵢⵔⵉ ⵏⵏⵙ ⵏ ⵜⵉⴷⵜ ⴳ ⵜⵡⵏⵖⴰ ⵜⴰⵎⴰⵣⵉⵖⵜ ⴷ ⵓⵙⴽⴽⵉⵍ ⵏ ⵜⴼⵉⵏⴰⵖ.\n\nⴳ ⵎⵔⴰⵡ ⵉⵙⴳⴳⵯⴰⵙⵏ ⴰⴷ ⴳⴳⵯⵔⴰⵏⵉⵏ, ⵉⵙⵡⵓⵔⵉ ⴷⵔⵉⵙ ⵙ ⵜⴷⵔⵓⵜ ⵅⴼ ⵜⵥⵓⵕⵉ ⵜⴰⵎⴰⵣⵉⵖⵜ, ⵉⵙⵉⵡⵍ ⵅⴼ ⵜⵎⴰⴳⵉⵜ ⵏⵏⵙ ⴷ ⵜⴷⵍⵙⴰ ⵏⵏⵙ ⵜⴰⵎⴰⵣⵉⵖⵜ ⵙⴳ ⵜⴼⵉⵍⵉⵏ ⵏⵏⵙ ⵜⵉⵏⴰⵥⵓⵕⵉⵏ. ⵉⵖⵡⵙ ⵢⴰⵜ ⵜⴳⵔⵓⵎⵎⴰ ⵏ ⵉⵙⴽⴽⵉⵍⵏ ⵏ ⵜⵎⴰⵣⵉⵖⵜ ⵙ ⵢⴰⵏ ⵡⴰⵎⵎⴰⴽ ⴰⵏⴰⵥⵓⵕ ⵉⵜⵜⵓⵙⵎⵔⴰⵙⵏ ⴳ ⵢⵉⴳⵔ ⴰⵎⵓⵟⵟⵓⵏ (ⵎⴰⴷ ⵉⴳⴰⵏ 200 ⵏ ⵓⵙⴽⴽⵉⵍ ⴰⵎⵓⵟⵟⵓⵏ) ⵢⴰⵡⵙ ⵙ ⵢⴰⵏ ⵓⴷⵔⵉⵣ ⴰⵏⴰⵥⵓⵕ ⴷⴰ ⵉⵜⵜⵓⴼⴽⴰⵏ ⵉ ⵉⵙⴽⴽⵉⵍⵏ ⵏ ⵜⵎⴰⵣⵉⵖⵜ ⴳ ⵜⵙⴳⴰ ⵜⴰⵏⴰⵥⵓⵕⵜ ⴷ ⵜⵎⴰⵡⵍⴰⵏⵜ.\n\nⴷⴰ ⵜⴻⵜⵜⵢⴰⵡⵥⵍⴰⵢⵜ ⵜⴼⵉⵍⵉⵏ ⵏ ⴷⵔⵉⵙ ⵙ ⵓⵎⵢⴰⵏⴰⵡ ⴷ ⵓⵎⵣⴰⵔⴰⵢ, ⵍⵍⵉⵖ ⴰⵔ ⵎⵎⴰⵍⴰⵏⵜ ⵜⵉⵏⴷⵉⵜⵉⵏ ⵜⵉⵏⴼⴳⴰⵏⵉⵏ ⴷ ⵜⵖⵣⵓⵔⴰⵏⵉⵏ, ⵉⵙⵙⵎⵔⵙ ⵜⴰⵎⴷⵢⴰⵣⵜ ⵜⴰⵎⴰⵣⵉⵖⵜ ⵜⴰⵎⵉⵔⴰⵢⵜ ⴷ ⵓⵎⴰⵔⴳ ⴳ ⵜⵡⵏⵖⴰ ⴷ ⵓⵙⵙⵓⵏⵖ ⵏ ⵜⴼⵉⵍⵉⵏ ⵏⵏⵙ, ⴷ ⵉⵡⴰⵍⵉⵡⵏ ⴷⴷⵔⵏⵉⵏ ⵏ ⵜⵎⴰⴻⵉⵖⵜ, ⴷⴰ ⵏⵏ ⴱⴰⵀⵔⴰ ⵏⵜⵜⴰⴼⴰ ⴳ ⵜⵡⵓⵔⵉⵡⵉⵏ ⵏⵏⵙ ⵉⵙⵏⵜⴰⵍ ⵏ ⵜⴰⵢⵔⵉ ⴷ ⵜⵎⴰⴳⵉⵜ ⵏ ⵡⴰⴽⴰⵍ ⴷ ⵜⵓⵜⵍⴰⵢⵜ ⴷ ⵓⴼⴳⴰⵏ, ⴰⵢⵍⵍⵉ ⵉⵜⵜⴰⵊⵊⴰⵏ ⴽⵓ ⵜⵉⴼⵉⵍⵜ ⴷ ⵢⴰⵜ ⵜⴱⵔⴰⵜ ⵉⵏⵜⵜⴳⵏ ⵙ ⵜⵓⴷⵔⵜ ⴷ ⵓⵙⵢⴰⴼⴰ. ⵎⴽⵍⵍⵉ ⵉⵙⵙⵎⵔⴰⵙ ⴰⵢⴷⴰ ⴰⴷⵍⵙⴰⵏ ⵣⵓⵏ ⴷ ⵜⵉⴳⴳⵣⵜ ⵜⴰⵎⴰⵣⵉⵖⵜ ⴷ ⵜⵎⴰⵜⴰⵔⵉⵏ ⵜⵉⵎⴰⵣⵉⵖⵉⵏ ⵏⵏⴰ ⵙ ⵜⵥⵍⵉ ⵜⴽⴹⵉⴼⵜ ⵜⴰⵎⴰⵣⵉⵖⵜ.\n\nⵉⴷⵔⴰ ⵎⴰⵙⵙ ⴷⵔⵉⵙ ⴳ ⵜⵓⴳⵜⵜ ⵏ ⵉⵎⵣⵉⵣⵡⴰⵔ ⵉⵏⴰⵥⵓⵕⵏ, ⴳ ⵉⵍⵍⴰ ⵓⵎⵣⵉⵣⵡⵔ ⵏ ⵓⵙⵙⵓⵏⵖ ⵅⴼ \" ⵓⵎⵙⴰⵡⴰⵍ ⵏ ⵜⵖⵎⵉⵡⵉⵏ\" ⴳ ⵓⵙⴳⴳⵯⴰⵙ ⵏ 2002 ⵏⵏⴰ ⵜⵙⵏⵎⴰⵍⴰ ⵜⵙⵇⵓⵏⵙⵓⵜ ⵜⴰⵚⴱⵍⵢⵓⵏⵜ ⴳ ⵍⵎⵖⵔⵉⴱ, ⵍⵍⵉⵖ ⴷ ⵉⴳⴰ ⵡⵉⵙ ⴽⵕⴰⴹ. ⵎⴽⵍⵍⵉ ⵉⴷⵔⴰ ⴳ ⵜⵙⵓⵜⵍⵜ ⵏ ⵓⵙⵎⵓⵜⵜⴳ ⴳ ⵓⴳⴰⴷⵉⵔ ⴰⵙⴳⴳⵯⴰⵙ ⵏ 2016 ⵅⴼ ⵓⵙⵖⵉⵡⵙ ⵏ ⵉⵙⴽⴽⵉⵍⵏ ⵏ ⵜⵎⴰⵣⵉⵖⵜ, ⵏⵏⴰ ⵜⵙⵏⵎⴰⵍⴰ ⵜⵎⵔⵙⵍⵜ ⵏ ⵜⴰⵡⴰⵍⵜ ⵜⴰⵍⵉⴱⵉⵜ ⵙ ⵡⵓⵜⵓⵢ ⵏ ⵎⴰⵙⵙ ⵎⴰⴷⵖⵉⵙ ⵓⵎⴰⴷⵉ. ⵉⵙⵙⵓⵜⵉ ⵜⵓⴳⵜⵜ ⵏ ⵜⵙⴰⵡⵔⵉⵏ ⵜⵉⵥⵓⵕⴰⵏⵉⵏ ⴳ ⵜⴰⵍⵉⵡⵉⵏ ⴷ ⵜⵖⵔⵎⵉⵏ ⵜⵉⵎⵖⵔⴰⴱⵉⵢⵉⵏ ⵢⴰⴹⵏ ⵣⵓⵏ ⴷ ⴰⴳⴰⴷⵉⵔ ⴷ ⵜⵣⵏⵉⵜ ⴷ ⵕⵕⴱⴰⵟ, ⵢⴰⵡⵙ ⴳ ⵓⵣⵓⵣⵣⵔ ⵏ ⵓⴼⵔⴰⴽ ⵙ ⵜⵥⵓⵕⵉ ⵜⴰⵎⴰⵣⵉⵖⵜ ⴷ ⵓⵙⴷⵓⵙ ⵏ ⵜⵎⴰⴳⵉⵜ ⵜⴰⴷⵍⵙⴰⵏⵜ ⵜⴰⵎⴰⵣⵉⵖⵜ, ⵎⴽⵍⵍⵉ ⵉⵙⴽⵔ ⵜⵓⴳⵜⵜ ⵏ ⵉⵙⴼⵙⴰⵔ ⴳ ⵜⵖⵔⵎⵉⵏ ⵉⵜⵜⵢⴰⵡⴱⴷⴰⵏ ⴰⴼⴰⴷ ⴰⴷ ⵢⵉⵍⵉ ⵓⵙⵉⵙⵏ ⵙ ⵜⵥⵓⵕⵉ ⴰⴷ ⵜⴰⵎⴰⵣⵉⵖⵜ, ⵎⴽⵍⵍⵉ ⵜⵜ ⵉⵏⵏ ⵉⴳⴰ ⵙⴳ ⵉⵎⵙⵏⴼⵍⵓⵍⵏ ⵏ ⵜⵥⵓⵕⵉ ⵜⴰⵎⴰⵣⵉⵖⵜ ⴳ ⵓⵙⴳⴳⵯⴰⵙ ⵏ 2020 ⵙⴳ ⵜⵙⵎⵖⵓⵔⵜ ⵏ ⵜⵎⵔⵙⵍⵜ ⵏ ⵜⴰⵡⴰⵍⵜ.\n\nⵜⴰⵡⴰⵔⴳⵉⵜ ⴷ ⵜⴽⴰⵢⵍⴰⵍⵜ\n\nⴷⴰ ⵉⵜⵜⵡⴰⵔⴳⴰ ⵎⴰⵙⵙ ⴷⵔⵉⵙ ⴰⴷ ⵜⵍⴽⵎ ⵜⵥⵓⵕⵉ ⵏⵏⵙ ⵜⴰⵎⴰⵣⵉⵖⵜ ⵏⵏⴰ ⵉⵥⵕⵕⴰ ⵉⵙ ⵜⴳⴰ ⵙⴳ ⵜⵥⵓⵕⵉⵡⵉⵏ ⵜⵉⵜⵔⴰⵔⵉⵏ, ⵓⵍⴰⵡⵏ ⵏ ⵉⵎⴰⵣⵉⵖⵏ ⴷ ⵓⵎⴰⴹⴰⵍ ⴰⴽⴽⵯ, ⵉⵙⵖⴰⵡⵙⴰ ⵙ ⵓⵙⵙⵔⵇⴱ ⴷ ⵜⵡⵓⵙⵉ ⵙⴳ ⴷⴰⵔ ⵡⵉⵍⵍⵉ ⵜ ⴹⴼⵕⵏⵉⵏ ⴷ ⵉⵎⵉⵔⵉⵜⵏ ⵏ ⵜⵥⵓⵕⵉ ⴰⴷ ⵙ ⵓⵎⴰⵜⴰ ⴷ ⵜⵥⵓⵕⵉ ⵜⴰⵎⴰⵣⵉⵖⵜ ⵙ ⵜⵓⵥⵍⴰⵢⵜ ⵃⵎⴰ ⴰⴷ ⵉⵣⵓⵣⵣⵔ ⵜⴰⵥⵓⵕⵉ ⴰⴷ ⵉⴳⴰⵏ ⵡⴰⵥ, ⵉⴼⵍⵙ ⵎⴰⵙ ⴷ ⵜⴰⵥⵓⵕⵉ ⴷ ⵜⵓⵜⵍⴰⵢⵜ ⵜⴰⵎⴰⴹⵍⴰⵏⵜ ⵜⵣⵎⵔ ⴰⴷ ⵜⵣⵣⵔⵉ ⵉⵡⵜⵜⴰ ⴷ ⵜⴷⵍⵙⵉⵡⵉⵏ. ⵉⵏⵏⵓⵔⵣ ⵎⴰⵙⵙ ⴷⵔⵉⵙ ⴰⴷ ⴳⵉⵏⵜ ⵜⴼⵉⵍⵉⵏ ⵏⵏⵙ ⵢⴰⵜ ⵜⵍⴳⴳⵯⵉⵜ ⵏ ⵓⵏⵢⴰⵍⴽⴰⵎ ⴳⵔ ⵜⴷⵍⵙⵉⵡⵉⵏ ⵙⵓⵏⵜ ⴷ ⴳⵉⵙⵏⵜ ⵜⴰⵙⵓⵜⵉⵏ ⴷ ⵉⴷⴷⴰⵏ ⵃⵎⴰ ⴰⴷ ⵥⵕⵉⵏ ⵙⵉⵜⴳⵏ ⴰⴼⵓⵍⴽⵉ ⵏ ⵜⵎⴰⴳⵉⵜ ⵜⴰⵎⴰⵣⵉⵖⵜ.\n\n✎ ⵄⴱⴷⵍⵡⴰⵃⴷ   ⴱⵓⵜⴱⴰⵖⴰ"
    },
    {
        "url": "https://amezwaru.blogspot.com/2024/04/blog-post.html",
        "title": "ⴱⵍⵄⵉⴷ ⵍⵄⴽⴽⴰⴼ",
        "content": "ⵎⵇⵇⴰⵔ ⵉⴳⴰ ⴱⵍⵄⵉⴷ ⵍⵄⴽⴽⴰⴼ ⴱⴰⴱ ⵏ ⵓⵥⴰⵡⴰⵏ ⴰⵎⵙⵏⴼⵍⵓⵍ, ⵎⴰⵛ ⵓⵔ ⴱⴰⵀⵔⴰ ⵉⵜⵜⵓⵙⵙⴰⵏⵏ ⴷⴰⵔ ⵓⴳⴷⵓⴷ ⴰⵎⵖⵔⵉⴱⵉ. ⴰⴱⵔⵉⴷ ⵏ ⵓⵏⴰⵥⴰⵕ ⴰⴷ ⴷ ⵜⵡⵓⵔⵉ ⵏⵏⵙ ⵉ ⵚⴰⵃⴰ ⵏ ⵓⵥⴰⵡⴰⵏ ⴰⵎⵖⵔⵉⴱⵉ ⵙ ⵓⵎⴰⵜⴰ ⴷ ⵜⵎⴰⵣⵉⵖⵜ ⵙ ⵜⵖⴰⵔⴰⵙⵜ ⵉⵥⵍⵉⵏ, ⵙⵙⵥⵍⵉⵏ ⵜ ⴰⵎ ⵜⴰⵥⵍⴰⵢⵜ ⵏ ⵜⵎⴽⴼⵉⵜ ⵏⵏⵙ.ⵉⵍⵓⵍ ⴱⵍⵄⵄⴷ ⵍⵄⴽⴽⴰⴼ ⴳ ⵕⵕⴱⴰⵟ ⴳ 1952, ⴳ ⵢⴰⵜ ⵜⵓⵡⵊⴰ ⴷ ⵉⵙⵡⴰⵏ ⵙⴳ ⵓⵥⴰⵡⴰⵏ ⵏ ⵓⵃⵡⴰⵛ, ⴱⴰⴱⴰⵙ ⵉⴳ ⵕⵕⴰⵢⵙ ( ⴰⵎⴷⵢⴰⵣ ⴰⵎⴰⵔⵉⵔ ⴰⵇⴱⵓⵔ ⵙⴳ ⵜⵙⴳⴰ ⵏ ⵙⵓⵙ). ⵉⴽⵛⵎ ⵓⴼⵔⵓⵅ ⴱⵍⵄⵉⴷ ⴰⵙⵉⵏⴰⴳ ⵏ ⵓⵥⴰⵡⴰⵏ ⴳ ⵕⵕⴱⴰⵟ ⴳ 1963, ⵓⵔ ⵉⵣⵎⵔ ⴰⴷ ⵉⵙⵎⴷ ⵜⵉⵖⵔⵉ ⵏ ⵓⵙⵉⵏⴰⴳ ⴰⵛⴽⵓ ⵢⴰⴳⴳⵓⴳ ⵓⵙⵖⵉⵎ ⵏⵏⵙ ⵙⴳ ⵜⵣⴷⵓⵖⵜ ⵏⵏⵙ. ⵎⴰⵛ ⴳ 1968, ⵢⵓⵔⵔⵉ ⵏⵏ ⴰⴷ ⴷⴰⵖ ⵢⴰⵇⵔⴰ, ⵉⵔⵎⵙ ⴰⴷ ⵢⴰⵎⵥ ⴰⵙⵍⴽⵉⵏ ⵏⵏⵙ, ⵉⴳ ⴰⴽⴽⵯ ⴰⵙⵍⵎⴰⴷ ⴳ ⵓⵙⵉⵏⴳ ⴷⴼⴼⵉⵔ ⵎⴰⴷ ⵣⵔⵉⵏ ⵉⵙⴳⴳⵯⴰⵙⵏ.ⴰⴱⵔⵉⴷ ⴰⵏⴰⵥⵓⵕ ⵏ ⴱⵍⵄⵉⴷ ⵍⵄⴽⴽⴰⴼ ⵔⴰⴷ ⵜⵙⵙⵏ ⵢⴰⵏ ⵓⵙⵎⴰⵜⵜⵓ ⴰⵅⴰⵜⴰⵔ ⴷⴼⴼⵉⵔ ⵎⴰⴷ ⵉⴳⴰ ⵢⴰⵏ ⵓⴳⵎⴰⵎ ⴰⵙⵉⵍⴰⵏ ⴳ ⵢⴰⵜ ⵜⵔⴰⴱⴱⵓⵜ ⵏ ⵓⵥⴰⵡⴰⵏ ⵍⵍⵉ ⵉⵙⵎⴰⵢⵏⵓⵏⵏ ⴰⵥⴰⵡⴰⵏ ⴰⵎⴰⵣⵉⵖ ⴳ ⵉⵙⴳⴳⵯⴰⵙⵏ ⵏ 1970.ⴳ ⵜⵙⴳⵓⵔⵉ ⵏⵏⵙ, ⵉ ⵓⵙⵉⵜ ⴰⵎⴰⵣⵉⵖ ⵏ ⵍⴰⵎⴰⴱ, ⵉⵙⴰⵡⵍ ⵎⴰⵙⵙ ⴱⵍⵄⵉⴷ ⵍⵄⴽⴽⴰⴼ, ⴼ ⵉⵎⵏⵜⵉⵍⵏ ⵣⴷⵉⵏⵉⵏ ⴷ ⵜⵉⵍⵉⵜ ⵏ ⵜⵔⴰⴱⴱⵓⵜ ⴳ ⵓⵎⵏⴰⴹ ⴰⵏⵏ. ⵉⵏⵏⴰ ⵓⵏⴰⵥⵓⵕ , ⴳ ⵉⵙⴳⴳⵯⴰⵙⵏ ⵜⵙⵙⵏⵜⵉ ⵢⴰⵜ ⵜⴰⴹⴹⴰⵏⴳⴰ ⵏ ⵡⴰⵏⴰⵡⵏ ⵏ ⵉⵥⴰⵡⴰⵏ ⵏ ⵜⴰⴳⵓⵜ ⴳⴰⵏⵉⵏ ⵉⵎⴰⵢⵏⵓⵜⵏ ⴰⵔ ⵜⵜⵟⵟⵉⴼⵏ ⵜⴰⵖⵍⴰⵖⴰⵍⵜ ⵏⵏⵙⵏ ⴷⴰⵔ ⵜⵓⴳⵜ ⵏ ⵉⵄⵔⵔⵉⵎⵏ ⵉⵎⵖⵔⵉⴱⵉⵢⵏ. ⵢⵉⵏⵉ ⵙ ⵓⵣⵎⵓⵎⴳ: “ⵏⴽⴽⵉⵏ ⵏⵉⵜ ⵜⴽⴽⴰ ⵜⵜ ⵏⵏ ⴷⴰⵔⵉ ⵜⵔⴰⴱⴱⵓⵜ ⵏ ⵓⵥⴰⵡⴰⵏ ⴳ 1969, ⴷⴰ ⴳⵉⵙ ⵏⵜⵜⵉⵔⵉⵔ ⵙ ⵜⵏⴳⵍⵉⵣⵜ ⴷ ⵜⴼⵕⴰⵏⵚⵉⵚⵜ. ⵜⴳⴰ ⵍⵎⵓⴹⴰ !”.ⴰⵙⵡⴰⵍⴰ ⴰⴷ ⴰⵎⴰⵢⵏⵓ ⵍⵍⵉ ⴳ ⵉⵍⵍⴰ ⵉⴹⵉⵚ ⵙ ⵡⴰⵏⴰⵡⵏ ⵏ ⵓⵥⴰⵡⴰⵏ ⵏ ⵜⴰⴳⵓⵜ, ⴰⵎ “ⵍⴱⵓⴱ” ⴷ “ⵔⵉⵜⵎ ⴰⵏⴷ ⵍⵓⵣ” ⴷ “ⵕⵕⵓⴽⴽ”, ⵢⵓⵎⵥ ⴰⴷⵖⴰⵔ ⵎⵥⵥⵉⵏ ⴷⴰⵜ ⵏ ⵓⵥⴰⵡⴰⵏ ⴰⵎⵖⵔⵉⴱⵉ ⵉⵖⵓⵖⵍⴰⵏ ⵙ ⵉⵏⴰⵥⵓⵕⵏ ⴰⵎ ⵎⵓⵃⴰⵎⵎⴰⴷ ⴼⵡⵉⵜⵃ ⴷ ⵍⵃⵓⵙⴰⵢⵏ ⵙⵙⵍⴰⵡⵉ ⴷ ⴱⵕⴰⵀⵉⵎ ⵍⵄⴰⵍⴰⵎⵉ ⴷ ⵃⴰⵎⵉⴷ ⵣⵣⴰⵀⵉⵔ, ⵖⵎⴽ ⴰⵏⵏ ⴷ ⵓⵥⴰⵡⴰⵏ ⴳ ⵉⵍⵍⴰ ⵉⴹⵉⵚ ⵙ ⵓⵥⴰⵡⴰⵏ ⵏ ⵍⵇⴱⵍⵜ, ⵙⵍⴰⵡⴰⵏ ⴰⴽⴽⵯ, ⵡⵉⵏ ⵎⵉⵚⵕ, ⴳ ⵏⵜⵜⴰⴼⴰ ⵉⵎⵣⵡⵓⵔⴰ ⵏ ⵉⴷ ⴱⴰⴱ ⵏ ⵔⵔⵉⵃ ⴰⵎ ⵃⵎⴰⴷ ⵍⴱⵉⴹⴰⵡⵉ ⴷ ⵄⴱⴷⵙⵙⵍⴰⵎ ⵄⴰⵎⵉⵔ.ⴳ ⵉⵙⴳⴳⵯⴰⵙⵏ ⵏ 1970, ⵜⴼⴼⵓⵖ ⴷ ⵜⵔⴰⴱⴱⵓⵜ ⵏ ⵏⴰⵙ ⵍⵖⵉⵡⴰⵏ, ⵜⴰⵔⴰⴱⴱⵓⵜ ⵜⴰⴱⵉⴹⴰⵡⵉⵜ ⵍⵍⵉ ⵉⵙⴽⵔⵏ ⵜⴰⴳⵔⴰⵡⵍⴰ ⴳ ⵓⵥⴰⵡⴰⵏ ⵏ ⵍⵎⵖⵔⵉⴱ, ⵙ ⵉⵙⵏⵜⵍⵏ ⵍⵍⵉ ⴼ ⵜⵙⴰⵡⵍ, ⴷ ⵉⵎⴰⵙⵙⵏ ⵏ ⵓⵥⴰⵡⵏ ⵍⵍⵉ ⵜⵙⵎⵔⴰⵙ ⴰⵎ ⵟⴰⵎⵟⴰⵎ ⴷ ⴳⴰⵎⴱⵔⵉ ⴷ ⵍⴱⴰⵏⵊⵓ, ⵉⵎⵎⴰⵙⵙⵏ ⴳⴰⵏⵉⵏ ⴰⴷⵍⵍⵉ ⵖⴰⵙ ⵡⵉⵏ ⵓⵥⴰⵡⵏ ⴰⴷⵖⴰⵔⴰⵏ ⴷ ⵓⵎⴷⵏⴰⵏ.ⴳ ⵓⵎⵏⴰⴹ ⴰⴷ, ⵜⵍⵓⵍ ⵜⵎⵙⵎⵓⵏ ⵜⴰⵎⴰⵣⵉⵖⵜ ⵜⴰⵎⵣⵡⴰⵔⵓⵜ ⴳ ⵍⵎⵖⵔⵉⴱ: ⴰⴳⵔⴰⵡ ⵏ ⵍⵎⵖⵔⵉⴱ ⴳ ⵉⵙⵉⴳⴳⵍⵏ ⴷ ⵉⵙⵏⴼⵍⵏ ⵏ ⵜⵓⵙⵙⵏⴰ ⴳ ⵕⵕⴱⴰⵟ ⴳ 1967. ⴼⵔⴽⵏ ⵉⴷ ⴱⴰⴱ ⵏ ⵜⵎⵙⵎⵓⵏⵜ ⵙ ⵜⵉⵍⴰⵍⵜ ⵏ ⵍⵍⵖⴰ ⴳ ⵓⵣⵓⵣⵣⵔ ⵏ ⵜⴷⵍⵙⴰ ⵜⴰⵎⴰⵣⵉⵖⵜ ⴷ.ⵉⵙⵡⵉⵏⴳⵎ ⵉⴳⴳⵍⵉⵏ ⵏ ⴱⵕⴰⵀⵉⵎ ⴰⵅⵉⵢⵢⴰⵟ, ⵙⴳ ⵓⴳⵔⴰⵡ ⵏ ⵍⵎⵖⵔⵉⴱ ⴳ ⵉⵙⵉⴳⴳⵍⵏ ⴷ ⵉⵙⵏⴼⵍⵏ ⵏ ⵜⵓⵙⵙⵏⴰ , ⴳ ⵓⵙⴽⵔ ⵏ ⵜⵔⴰⴱⴱⵓⵜ ⵏ ⵓⵥⴰⵡⴰⵏ ⵉⵙⴰⵡⴰⵍⵏ ⵜⴰⵎⴰⵣⵉⵖⵜ ⵉⵜⵜⵉⵔⵉⵔⵉⵏ ⴰⵎⴰⵔⴳ ⵏ ⵓⵙⵖⵡⴰⵏ ⵉⵎⵓⵏⵏ ⴷ ⵜⴻⵜⵔⴰⵔⵜ. ⵖⵎⴽ ⴰⵏⵏ ⴰⴼ ⵉⵙⵙⵏⵜⵉ ⴰⵔ ⵉⵜⵜⵍⵍⵉ ⵙ ⵉⵜⵔⴰⵏ ⵉⵄⵔⵔⵉⵎⵏ ⴳ ⵜⵙⴳⴰ ⵏ ⵙⵓⵙ.ⵍⴽⵎⵏⵜ ⵜⵓⴳⴳⴰⵙ ⵏ ⵉⴳⵍⵍⵉⵏ ⵏ ⵓⵅⵉⵢⵢⴰⵟ ⴰⵎⵓⵔⵙ, ⵜⴻⵜⵜⵓⵙⴽⵉⵔ ⵜⵔⴰⴱⴱⵓⵜ ⴳ ⵕⵕⴱⴰⵟ ⴳ ⵍⵍⴰⵏ: ⵎⴱⴰⵔⴽ ⵄⵎⵎⵓⵕⵉ, ⴱⵍⵄⵉⴷ ⵍⵄⴽⴽⴰⴼ, ⵙⵄⵉⴷ ⴱⵉⵊⵄⴰⴹ, ⵙⴰⵄⵉⴷ ⴱⵓⵜⵔⵓⴼⵉⵏ, ⵍⵢⴰⵣⵉⴷ ⵇⵓⵔⴼⵉ, ⵟⴰⵕⵉⵇ ⵍⵎⵄⵕⵓⴼⵉ ⵜⵜⵓⵙⵎⵎⴰ ⵜⵔⴰⴱⴱⵓⵜ ⴰⴷ “ⵓⵙⵎⴰⵏ”.ⵜⵙⴽⵔ ⵜⵔⴰⴱⴱⵓⵜ ⴰⴷⵖⴰⵔ ⵏⵏⵙ ⴷ ⵢⵓⵙⴰⵏ ⴳ ⵓⵙⴰⵢⵙ ⴰⵏⴰⵎⵓⵔ ⵏ ⵓⵥⴰⵡⴰⵏ, ⵜⵉⵡⵉ ⵜⴰⵍⵖⴰⵜ ⵏⵏⵙ ⵜⴰⵎⵣⵡⴰⵔⵓⵜ ⵜⴰⴽⵏⴷⴰⵡⵜ ⴰⵎⵓⵔⵙ ⴰⴷⵖⵢⴰⵏ ⴷⴰⵔ ⵉⵎⵖⵔⴰⴱⵉⵢⵏ ⵙⴰⵡⴰⵍⵏⵉⵏ ⵜⴰⵎⴰⵣⵉⵖⵜ. ⵍⵍⵉⵖ ⵜⵙⵎⵔⵙ ⵜⵔⴰⴱⴱⵓⵜ ⴰⵏⵢⴰⵜⵏ ⵉⴷⵖⴰⵔⴰⵏⵏ ⴷ ⵉⵎⴰⵙⵙⵏ ⴰⵜⵔⴰⵔⵏ ⵏ ⵓⵥⵡⴰⵏ ⵖⵎⴽ ⴰⵏⵏ ⴷ ⵜⵉⵕⵡⵉ ⵏ ⵜⵎⴷⵢⴰⵣⵉⵏ ⵍⵍⵉ ⵜⵙⵜⵉ. ⵜⵉⵎⴷⵢⴰⵣⵉⵏ ⵍⵍⵉ ⵓⵔⴰⵏ ⵉⵎⴷⵢⴰⵣⵏ ⵉⵅⴰⵜⴰⵔⵏ ⴰⵎ ⵄⵍⵉ ⵚⵉⴷⵇⵉ ⴰⵣⴰⵢⴽⵓ ⴷ ⵄⵓⵎⴰⵕ ⴰⵎⴰⵔⵉⵔ ⴷ ⵎⵓⵃⵎⵎⴰⴷ ⵎⵓⵙⵜⴰⵡⵉ ⴷ ⴱⵕⴰⵀⵉⵎ ⴰⵅⵉⵢⵢⴰⵟ ⴷ ⵎⵓⵃⵎⵎⴰⴷ ⵍⵊⵉⵛⵜⵉⵎⵉ.ⵜⴼⵍ ⴷ ⵜⵔⴰⴱⴱⵓⵜ ⵏ ⵓⵙⵎⴰⵏ ⴳ ⵉⵙⴳⴳⵯⴰⵙⵏ ⵍⵍⵉⵖ ⵜⵍⵍⴰ (1974-1978) ⴽⵉⴳⴰⵏ ⵜⴰⵍⵖⴰⵜⵉⵏ ⵥⵉⵍⵏⵉⵏ ⴰⵎ: ⴷⴷⵓⵏⵉⵜ, ⵜⴰⴱⵔⴰⵜ, ⵜⵉⵍⵍⴰⵙ, ⵉⴷⵔⴰⵔⵏ. ⵜⴼⵍ ⴷ ⵓⵍⴰ ⵎⵏⵏⴰⵡⵜ ⵜⵙⵙⴼⵉⴼⵉⵉⵏ, ⵜⵙⴽⵔ ⵢⴰⵏ ⵉⵡⵉⵣ ⴳ ⵓⵎⵣⴳⵓⵏ ⵏ \"ⵓⵍⵓⵎⴱⵢⴰ” ⵍⵍⵉ ⴱⴰⵀⵔⴰ ⵉⵜⵜⵓⵙⵙⴰⵏⵏ ⴳ ⴱⴰⵔⵉⵣ ⴳ ⵓⵙⴳⴳⵯⴰⵙ ⵏ 1977.ⴳ ⵓⵙⴳⴳⵯⴰⵙ ⵏ 1983, ⵜⵙⵙⴼⵓⵖ ⴷ ⵜⵔⴰⴱⴱⵓⵜ ⵏ ⵓⵙⵎⴰⵏ ⴰⵍⴱⵓⵎ ⵏⵏⵙ “ⵓⵖⵓⵍ ⵏ ⵓⵙⵎⴰⵏ”, ⴷⴰⵜ ⵎⴰⴷ ⵜⴱⴷⴷ ⴳ 1984.\n\n✎ ⵕⴰⵛⵉⴷ ⵏⴰⵊⵉⴱ"
    },
    {
        "url": "https://amezwaru.blogspot.com/2024/03/blog-post_27.html",
        "title": "ⵎⵓⵃⵎⵎⴰⴷ ⵓⵙⵓⵙ",
        "content": "ⵉⵍⵓⵍⵎⴰⵙⵙ\nⵎⵓⵃⵎⵎⴰⴷ ⵓⵙⵓⵙⴳⵎⵎⵓ\nⵓⴳⴰⴷⵉⵔ/ⵎⵓⴳⴰⴷⵓⵔ/ⵜⴰⵚⵚⵓⵕⵜⴳ ⵓⵙⴳⴳⵯⴰⵙ ⵏ1968,ⵉⴳⴰ\nⴰⵎⵙⴷⵍⵙⴰⵉⵏⵏⵣⴳⵎⵏ\nⵙⵜⵓⴳⵜ ⵏ ⵉⴳⵔⴰⵏ,ⵉⵙⵎⵓⵏⵏⴳⵔ ⵓⵙⵙⵍⵎⴷ ⴷⵜⵡⵉⵙⵉⴷ ⵓⵔⵣⵣⵓ ⴰⵎⴰⵙⵙⴰⵏ ⴷ ⵓⵙⵏⴼⵍⵓⵍ.\n\nⵉⴳⴰ\nⴰⵎⵙⴽⴰⵔ ⴳ ⵜⵓⴳⵜ ⵏ ⵜⵎⵙⵎⵓⵏⵉⵏ ⵏⵜⵓⵖⵔⵉⵎⵉⵏⵙⵍⴰⵡⴰⵏ ⴰⴽⴽⵯ ⵜⵉⵍⵍⵉⵏⵏⵣⴳⵎⵏⵉⵏ\nⵙⵜⵙⴽⵍⴰ\nⴷⵜⴷⵍⵙⴰⵜⴰⵎⴰⵣⵉⵖⵜ.ⵉⵙⵙⵓⵡⵔⵉ\nⵓⵍⴰ ⴳ ⵜⵓⴳⵜ ⵏ ⵉⴳⵔⴰⵏ ⵣⵓⵏ ⴷ ⵜⵓⵜⵍⴰⵢⵜ\nⴷ ⵜⴷⵍⵙⴰ,ⵜⴰⵙⵓⵙⵢⵓⵍⵓⵊⵉⵜⴷ ⵜⴰⵏⵜⵕⵓⴱⴱⵓⵍⵓⵊⵉⵜ.ⴰⵔ\nⵜⵜ ⴱⴰⵀⵔⴰ ⵉⵜⵜⴰⵡⵉ ⴳⵓⵙⵖⴰⵏ ⴷ ⵓⵙⵡⵉⵏⴳⵎ ⴰⵎⵉⵜⵓⵍⵓⵊⵉ\nⴰⵎⵕⵕⵓⴽⵉ.\n\nⵜⵙⵙⵓⴼⵖ\nⴰⵙ ⴷ ⵜⵎⵔⵙⵍⵜ ⵜⴰⴷⵍⵙⴰⵏⵜ ⵏ ⵜⴰⵡⴰⵍⵜⴳ\nⵓⵙⴳⴳⵯⴰⵙ\nⵏ2007ⵢⴰⵏ\nⵓⵎⴰⵡⴰⵏⵙⵓⵣⵡⵍ\"ⴰⵎⴰⵡⴰⵍ\nⵏ ⵉⵎⵓⴷⴰⵔ\"\n\nⴳ\nⵓⵙⴳⴳⵯⴰⵙ ⵏ2008ⵉⵙⵙⵓⴼⵖ\nⴰⵙ ⴷ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ\nⵜⴰⵎⴰⵣⵉⵖⵜ ⵙⵉⵏ ⵉⴷⵍⵉⵙⵏ ⵉⵎⴰⵙⵙⴰⵏ\nⴳ ⵓⵙⵡⵉⵏⴳⵎ ⴰⵎⵉⵜⵓⵍⵓⵊⵉ ⵏ ⵉⵎⴰⵣⵉⵖⵏ,دراسات\nفي الفكر الميثي الأمازيغي(ⵜⵉⵣⵔⴰⵡⵉⵏ\nⴳ ⵓⵙⵡⵉⵏⴳⵎ ⴰⵎⵉⵜⵓⵍⵓⵊⵉ ⴰⵎⴰⵣⵉⵖ)ⴷكوكرا\nفي الميثولوجيا الامازيغية(ⴽⵓⴽⵔⴰ\nⴳ ⵜⵎⵉⵜⵓⵍⵓⵊⵉⵜ ⵜⴰⵎⴰⵣⵉⵖⵜ).\n\nⵉⴽⵍⵍⵉ\nⴷⴰⵔⵙ ⴳ ⵓⵙⵓⵖⵍ ⴰⵡⵉⴳⵉⵎ ⴷ ⵓⴷⵍⵙⴰⵏ\nⵍⵍⵉⵖ ⵉⵙⵓⵖⵍ ⴰⴷⵍⵉⵙ ⵏ ⵓⵎⴰⵔⴰⵊⴱⵕⴰⵏ\nⵅⴰⵍⵉⵍ ⵊⴱⵕⴰⵏ ⵍⵍⵉ ⵉⵍⴰⵏ ⵙ ⵓⵣⵡⵍ\"ⵉⵙⵔ\"ⵙ\nⵜⵎⴰⵣⵉⵖⵜ ⵜⵙⵙⵓⴼⵖ ⴰⵙ ⵜ ⵉⴷ ⵜⵉⵔⵔⴰ\nⵜⴰⵣⵍⵖⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ\nⴳ ⵓⵙⴳⴳⵯⴰⵙ ⵏ2014,ⵉⵙⵓⵖⵍ\nⵙ ⵜⴷⵔⴰⵡⵜ ⴷ ⵎⴰⵙⵙ ⵎⵓⵃⵎⵎⴰⴷ ⴰⴽⵓⵏⴰⴹ\nⵓⵏⴳⴰⵍ\"ⴰⵖⵢⵓⵍⵏ ⵡⵓⵔⵖ\"ⵏ\nⵓⵎⴰⵔⴰ ⴰⴱⴱⵓⵍⵢⵓⵙ/ⴰⴼⵓⵍⴰⵢ.\n\nⴳ\nⵢⵉⴳⵔ ⵏ ⵜⵖⵓⵔⵉⵡⵉⵏ ⵜⵉⵙⴽⵍⴰⵏⵉⵏ\nⴷ ⵓⴼⵔⴰⵏ,ⵢⵓⵔⴰ\nⵜⵓⴳⵜ ⵏ ⵉⵎⴰⴳⵔⴰⴷⵏⵅⴼ\nⵜⵙⴽⵍⴰ ⵜⴰⵎⴰⵣⵉⵖⵜ ⵜⴰⵜⵔⴰⵔⵜ ⵉⵙⵙⵓⴼⵖ\nⵜⵓⴳⵜ ⴳⵉⵙⵏ ⴳ ⵜⵙⵖⵓⵏⵉⵏ ⵜⵉⵎⴰⵙⵙⴰⵏⵉⵏ\nⴷ ⴰⵔ ⴱⴷⴷⴰ ⵉⵜⵜⴰⵡⵙ ⴳ ⵉⵏⵎⵓⵇⵇⴰⵔⵏ\nⵉⴷⵍⵙⴰⵏⵏ.ⵏⵜⵜⴰⴰⴷⴰⴽⴽⵯ\nⵢⵓⵔⴰⵏ ⵜⵓⴳⵜ ⵏⵜⵣⵡⵓⵔⵉⵏⵉ ⵜⵡⵛⴽⵉⵏⵉⵏ ⵏ ⵜⵎⴷⵢⴰⵣⵉⵏ ⵜⵉⵎⴰⵣⵉⵖⵉⵏ\nⵜⵉⵜⵔⴰⵔⵉⵏ ⵍⵍⵉ ⴼⵙⵔⵏ ⵉⵎⴷⵢⴰⵣⵏ\nⵏ ⵉⴼⴼⵓⵙ.\n\nⵉⴼⴼⵓⵖ\nⴰⵙ ⴷ ⵢⴰⵏ ⵓⴷⵍⵉⵙⵙⵓⵣⵡⵍ\"في\nرحاب الأنكال\"ⵉⴳⴰⵜⵉⵖⵓⵔⵉⵣⵉⵏ\nⴳⵡⵓⵏⴳⴰⵍ\nⴰⵎⴰⵣⵉⵖ ⴳⵢⵉⴼⴼⵓⵙ,ⵜⵙⵙⵓⴼⵖ\nⵜ ⵉⴷ ⵜⵣⵍⵖⴰ ⵏ ⵜⵉⵔⵔⴰ ⴳ ⵓⵙⴳⴳⵯⴰⵙ2022.\n\nⵓⵔⵜⵜ\nⵢⵉⵡⵉⵎⵓⵃⵎⵎⴰⴷ ⵓⵙⵓⵙ ⵖⴰⵙⴳⵓⵔⵣⵣⵓ\nⴰⴷⵍⵙⴰⵏ,ⵓⵔⵉⵥⴹⴰⵕⵓⵎⵔⵣⵓ ⴰⴷ ⵏⵏ ⴳⵉⵙ ⵉⵃⴹⵓ ⴰⵎⵙⵏⴼⵍⵓⵍ\nⵍⵍⵉⵖ ⵢⵓⵔⴰ ⵙⵜⵉⵔⴳⵉⵜⵏⵓⵙⵏⴼⵍⵓⵍⴳ ⵎⵏⵏⴰⵡ ⵉⴳⵔⴰⵏ.\n\nⵢⵓⵔⴰ\nⴳ ⵜⵎⴷⵢⴰⵣⵜ ⵜⵉⵔⵎⵉⵜ ⵏⵏⵙ ⵜⴰⵎⵣⵡⴰⵔⵓⵜ\nⵍⵍⵉ ⵎⵓ ⵉⴳⴰ ⵙ ⵓⵣⵡⵍ\"ⵜⴰⴳⵍⵉⴷⵜ\nⵏ ⵜⵉⴳⴳⴰⵙ\"ⴳ\nⵓⵙⴳⴳⵯⴰⵙ ⵏ2009,ⵢⴰⵔⴰⵜⴰⵡⵛⴽⵉⵏⵜ ⵏⵏⵙ ⵜⵉⵙ ⵙⵏⴰⵜ ⵙ ⵜⴷⵔⴰⵡⵜ\nⴷ ⵎⴰⵙⵙ ⵄⴰⴱⴷⵓⵍⵍⴰⵀ ⵍⵎⵏⵏⴰⵏⵉⵙⵓⵣⵡⵍ\"ⵜⵉⵎⵇⵇⴰ\nⵏ ⴼⴰⴷ\"ⴳ\nⵓⵙⴳⴳⵯⴰⵙ ⵏ2011.\n\nⴳ\nⵜⵓⵍⵍⵉⵙⵜ,ⵢⵓⵔⴰ\nⵎⵓⵃⵎⵎⴰⴷ ⵓⵙⵓⵙ ⴽⵕⴰⴹⵜ ⵜⵡⵛⴽⵉⵏⵉⵏ\nⵏ ⵜⵓⵍⵍⵉⵙⵉⵏ,ⵜⴰⵎⵣⵡⴰⵔⵓⵜ\nⴳⵓⵙⴳⴳⵯⴰⵙ\nⵏ2009ⵙⵓⵣⵡⵍ\"ⴰⵢⵜ\nⵉⵇⵊⴷⵔ ⴷ ⵓⵅⵙⴰⵢ\",ⵜⵉⵙ\nⵙⵏⴰⵜⵙⵓⵣⵡⵍ\"ⴰⴷⵔⵏⵉⵇ\nⵏ ⵡⴰⵢⵢⵓⵔ\"ⴳ\nⵓⵙⴳⴳⵯⴰⵙ ⵏ2012,ⵜⵉⵙ\nⴽⵕⴰⴹⵜⵙⵓⵣⵡⵍ\"ⵜⵓⴳⴰ\nⵉⵙⵎⵖⵉ ⵓⵥⴰⵡⴰⴹ\"ⴳ\nⵓⵙⴳⴳⵯⴰⵙ2016.\n\nⴳ\nⵓⵏⴳⴰⵍ,ⵢⵓⵔⴰ\nⵓⵙⵓⵙ ⴽⴽⵓⵥ ⵉⴷⵍⵉⵙⵏ,ⴰⵎⵣⵡⴰⵔⵓ\nⵢⵓⵔⴰ ⵜ ⴳ ⵓⵙⴳⴳⵯⴰⵙ ⵏ2019ⵙⵓⵣⵡⵍ\"ⵉⵏⴰⴽⵓⴼⵏ\".\n\nⴳ\nⵓⵙⴳⴳⵯⴰⵙ ⵏ2020,ⵉⵙⵙⵓⴼⵖ\nⴷ ⵙⵉⵏⵡⵓⵏⴳⴰⵍⵏ\"ⵜⴰⴹⵓⵕⵉ\"ⴷ\"ⵛⵎⵃⴹⵉⴹ\nⴳⵔ ⵓⵣⵓⴽⵯⵏⵏⵉ ⴷ ⵓⵍⴷⵓⵏ”,ⵓⵏⴳⴰⵍ\nⵏⵏⵙⵡⵉⵙ\nⴽⴽⵓⵥ ⵉⴳⴰ ⴰⵙ ⵙ ⵓⵣⵡⵍ\"ⵉⵅⴼ\nⵏ ⵡⴰⵡⵡⵓⴽ\",ⵉⴼⴼⵓⵖ\nⴷ ⴳ ⵓⵙⴳⴳⵯⴰⵙ2022.\n\nⴰⵔ\nⵉⵜⵜⴰⵔⴰ ⵓⵙⵓⵙ ⵓⵍⴰ ⵉⵎⴰⴳⴰⵔⴰⴷⵏ\nⵉⴷⵍⵙⴰⵏⵏ ⴷ ⵉⴼⵍⵙⴰⴼⵏ ⵙ ⵜⵎⴰⵣⵉⵖⵜ,ⵉⴼⴼⵖ\nⴰⵙ ⴷ ⵓⴷⵍⵉⵙ ⵉⵙⵎⵓⵏⵜⵏ ⴳⵉⵙⵙⵓⵣⵡⵍ\"ⵉⵅⴼⴰⵡⵏ\nⴷ ⵉⵙⴰⵙⴰⵏ\"\n\nⵉⴳⴰ\nⵎⵓⵃⵎⵎⴰⴷ ⵓⵙⵓⵙ ⴳ ⵉⵎⵙⵏⴼⵍⵓⵍⵏ\nⵉⵜⵔⴰⵔⵏ ⵍⵍⵉ ⵎⵎⴰⵖⵏⵉⵏⴰⴷ ⵙⴽⵓⵏⴰⵖⴰⵔⴰⵙⵏⵏⵙⵏ ⴳ ⵜⵙⴽⵍⴰ ⵜⴰⵎⴰⵣⵉⵖⵜ.\n\n✎ ⵃⵎⵣⴰ ⴳⴳⵓⵍⵃⵢⴰⵏ"
    },
    {
        "url": "https://amezwaru.blogspot.com/2024/03/blog-post_6.html",
        "title": "ⵣⴰⵀⵉⵔⴰ ⵜⵉⴳⵟⴰⵟ",
        "content": "ⵣⴰⵀⵉⵔⴰ ⵜⵉⴳⵟⴰⵟ ⴷ ⵜⴰⵏⴰⵥⵓⵕⵜ ⵜⴰⵎⵙⵉⵍⵖⵜ ⵜⴰⵎⵙⵙⵓⴷⴷⵓⵜ, ⵉⵍⵍⵉⵙ ⵏ ⵓⴳⴰⴷⵉⵔ, ⵖⵓⵔⵙ ⵢⴰⵏ ⵓⵙⴰⴽⴰ ⴰⵏⴰⵥⵓⵕ ⴷ ⵓⵎⵙⵎⵓⵏ ⵉⵖⵣⵣⵉⴼⵏ, ⵜⴷⵔⴰ ⴳ ⵜⵓⴳⵜ ⵏ ⵉⵙⴼⵙⴰⵔ ⴷ ⵉⵏⵎⵓⵇⵇⴰⵔⵏ ⵉⵏⴰⵥⵓⵕⵏ ⵉⵏⴰⵎⵓⵔⵏ ⴷ ⵉⴳⵔⴰⵖⵍⴰⵏⵏ, ⵜⵙⵙⵓⵜⵉ ⵜⵉⵙⴰⵡⵔⵉⵏ ⴳ ⵓⵙⵙⵓⵏⵖ ⴷ ⵜⵡⵓⵔⵉⵡⵉⵏ ⵏ ⵓⴼⵓⵙ ⵉ ⵉⵎⵥⵥⵢⴰⵏⵏ ⴷ ⵜⵎⵖⴰⵔⵉⵏ ⴷ ⵡⵉⴷ ⵉⵍⵍⴰⵏ ⴳ ⵜⵎⵔⵙⴰⵍ ⵜⵉⵏⴰⵎⵓⵏⵉⵏ ⴷ ⵜⵙⴳⵏⴼⴰⵏⵉⵏ, ⵜⵉⵡⵉ ⵜⵓⴳⵜ ⵏ ⵉⵙⵍⴽⵉⵏⵏ ⴷ ⵉⴽⴰⵙⵏ ⵏ ⵓⵙⵉⵜⴳ, ⵙ ⵜⵓⵙⵏⵜ ⵙ ⴰⵢⵍⵍⵉ ⵜⵙⵙⵎⵏⵉⴷ ⴳ ⵜⵏⵓⴼⴰ ⴼⵓⵍⴽⵉⵏⵉⵏ ⵃⵎⴰ ⴰⴷ ⵜⵣⵓⵣⵣⵔ ⵜⴰⴷⵍⵙⴰ ⵏ ⵜⵥⵓⵕⵉ ⴷ ⵜⴰⵢⵔⵉ ⴷ ⵓⴼⵔⴰ ⴳ ⵓⵎⴰⴹⴰⵍ.ⵜⵓⵎⵥ ⵜⵏⴰⵥⵓⵕⵜ ⵣⴰⵀⵉⵔⴰ ⴰⵙⵍⴽⵉⵏ ⵏ ⵜⵓⵔⴰⴳⵜ ⴳ ⵜⵙⴽⵍⴰ ⵜⴰⵄⵕⴰⴱⵜ ⴳ ⵜⵙⴷⴰⵡⵉⵜ ⵏ ⵉⴱⵏ ⵥⵓⵀⵕ ⴳ ⵓⴳⴰⴷⵉⵔ ⴰⵙⴳⴳⵯⴰⵙ ⵏ 1988, ⴷ ⵓⴷⵉⴱⵍⵓⵎ ⵏ ⵜⵉⵔⵔⴰ ⵜⴰⵎⵙⵙⵓⴳⵓⵔⵜ ⴳ ⵓⵙⵉⵏⴰⴳ ⵏ ⵜⴻⵜⵉⴽⵏⵓⵍⵓⵊⵉⵜ ⵜⴰⵏⵖⵎⴰⵙⵜ ⴳ ⵓⴳⴰⴷⵉⵔ, ⵜⴳ ⵜⴰⵎⴰⵣⵣⴰⵍⵜ ⵜⴰⵎⵙⵎⵓⵏⵜ ⴳ ⵢⵉⴳⵔ ⴰⵏⴰⵎⵓⵏ ⴷ ⵓⴷⵍⵙⴰⵏ ⴷ ⵓⵏⴰⵥⵓⵕ.ⵜⴽⵛⵎ ⵜⵏⴰⵥⵓⵕⵜ ⵣⴰⵀⵉⵔⴰ ⴳ ⵜⵎⵓⵏⵜ ⵏ ⵉⵏⴰⵥⵓⵕⵏ ⵉⵎⵙⵉⵍⵖⵏ ⵉⵎⵖⵔⵉⴱⵉⵢⵏ, ⵜⴳ ⴳⵉⵙ ⵜⴰⴳⵎⴰⵎⵜ. ⵜⴽⴽⴰ ⵜⵜ ⵏⵏ ⴷ ⵜⴰⵎⵛⵛⵉⵡⴰⵕⵜ ⴳ ⵜⵎⵙⵎⵓⵏⵜ ⵏ ⵜⵡⵜⵎⵉⵏ ⵏ ⵓⵙⴰⵎⵙ ⵉ ⵜⵥⵓⵕⵉⵡⵉⵏ ⵜⵉⵎⵙⵉⵍⵖⵉⵏ ⴷ ⵉⴳⵉⵜⵏ ⵉⵏⴰⵎⵓⵏⵏ, ⵜⴽⴽ ⵜⵜ ⵏⵏ ⵜⴳⴰ ⵜⵉⵎⵉⵔⵉⵜ ⵜⴰⵎⴰⵜⴰⵢⵜ ⵏ ⵜⵎⵙⵎⵓⵏⵜ ⵜⴰⴳⵔⴰⵖⵍⴰⵏⵜ ⵏ ⵜⵥⵓⵕⵉⵡⵉⵏ ⵜⵉⵎⵙⵉⵍⵖⵉⵏ ⴰⵢⵢⴰⵡ ⵏ ⵓⴳⴰⴷⵉⵔ, ⵜⴳ ⴰⵡⴷ ⵜⴰⵎⵙⵙⵓⴳⴰⵔⵜ ⵜⴰⵎⵅⴰⵙⵜ ⴳ ⵡⴰⵎⵎⴰⵙ ⵏ ⵜⵙⵏⵉⵊⵊⵉⵜ ⵏ ⵓⵏⴳⴰⴹ, ⵉⴹⴼⵕⵏ ⵉ ⵜⵎⵔⵙⵍⵜ ⵏ ⵎⵓⵃⵎⵎⴰⴷ ⵡⵉⵙ ⵙⵎⵎⵓⵙ ⵉ ⵓⵎⵢⴰⵡⴰⵙ ⴳ ⵓⴳⴰⴷⵉⵔ.ⵜⴷⵔⴰ ⵎⴰⵙⵙⴰ ⵣⴰⵀⵉⵔⴰ ⵜⵉⴳⵟⴰⵟ ⴳ ⵜⵓⴳⵜ ⵏ ⵉⵙⴼⵙⴰⵔ ⵉⵎⴷⴰⵏⵏ ⴳ ⵓⴳⵏⵙ ⵏ ⵍⵎⵖⵔⵉⴱ ⵓⵍⴰ ⴱⵕⵕⴰ ⵏⵏⵙ, ⵣⵓⵏ ⴷ:2023: ⴰⵙⴼⵙⵔ ⴰⵎⴷⴰⵏ ⴳ ⵜⵖⵔⵎⵜ ⵏ ⵇⴰⴷⵉⵛ ⵜⴰⵚⴱⴰⵏⵢⵓⵜ2022: ⴰⵙⴼⵙⵔ ⴳ ⵙⴱⵜⴰ ⴷ ⵎⵍⵉⵍⵜ.2022: ⴰⵙⴼⵙⵔ ⴰⵎⴷⴰⵏ ⴳ ⵓⵙⴰⵢⵔⴰⵔ ⵏ ⵜⵎⵔⵙⵍⵜ ⵜⴰⵚⴱⴰⵏⵢⵓⵜ-ⵜⴰⵄⵕⴰⴱⵜ ⴳ ⵜⵖⵔⵎⵜ ⵏ ⴳⵕⴰⵏⴰⴹⴰ ⴳ ⵚⴱⴰⵏⵢⴰ.2022: ⴰⵙⴰⵢⵔⴰⵔ ⵏ ⵜⴳⴰⴷⵉⵔⵜ ⵏ ⵜⴳⵔⴰⵡⵜ ⵏ ⵓⴳⴰⴷⵉⵔ.2019: ⵓⴷⴷⵉⵙ ⴰⴷⵍⵙⴰⵏ ⴳ ⴰⵢⵜ ⵎⵍⵍⵓⵍ.2016: ⵜⵉⴼⵍⵓⵜ ⵏ ⵓⵣⵔⴳⴰⵏ ⴳ ⵜⵖⵔⵎⵜ ⵏ ⵜⵔⵓⴷⴰⵏⵜ.ⵎⴽⵍⵍⵉ ⵜⴷⵔⴰ ⴳ ⵉⵙⴼⵙⴰⵔ ⵉⵎⴳⵔⴰ ⵉⵏⴰⵎⵓⵔⵏ ⴷ ⵉⴳⵔⴰⵖⵍⴰⵏⵏ, ⵣⵓⵏ ⴷ:\n\nⵣⴰⵀⵉⵔⴰ ⵜⵉⴳⵟⴰⵟ ⴷ ⵜⴰⵏⴰⵥⵓⵕⵜ ⵜⴰⵎⵙⵉⵍⵖⵜ ⵜⴰⵎⵙⵙⵓⴷⴷⵓⵜ, ⵉⵍⵍⵉⵙ ⵏ ⵓⴳⴰⴷⵉⵔ, ⵖⵓⵔⵙ ⵢⴰⵏ ⵓⵙⴰⴽⴰ ⴰⵏⴰⵥⵓⵕ ⴷ ⵓⵎⵙⵎⵓⵏ ⵉⵖⵣⵣⵉⴼⵏ, ⵜⴷⵔⴰ ⴳ ⵜⵓⴳⵜ ⵏ ⵉⵙⴼⵙⴰⵔ ⴷ ⵉⵏⵎⵓⵇⵇⴰⵔⵏ ⵉⵏⴰⵥⵓⵕⵏ ⵉⵏⴰⵎⵓⵔⵏ ⴷ ⵉⴳⵔⴰⵖⵍⴰⵏⵏ, ⵜⵙⵙⵓⵜⵉ ⵜⵉⵙⴰⵡⵔⵉⵏ ⴳ ⵓⵙⵙⵓⵏⵖ ⴷ ⵜⵡⵓⵔⵉⵡⵉⵏ ⵏ ⵓⴼⵓⵙ ⵉ ⵉⵎⵥⵥⵢⴰⵏⵏ ⴷ ⵜⵎⵖⴰⵔⵉⵏ ⴷ ⵡⵉⴷ ⵉⵍⵍⴰⵏ ⴳ ⵜⵎⵔⵙⴰⵍ ⵜⵉⵏⴰⵎⵓⵏⵉⵏ ⴷ ⵜⵙⴳⵏⴼⴰⵏⵉⵏ, ⵜⵉⵡⵉ ⵜⵓⴳⵜ ⵏ ⵉⵙⵍⴽⵉⵏⵏ ⴷ ⵉⴽⴰⵙⵏ ⵏ ⵓⵙⵉⵜⴳ, ⵙ ⵜⵓⵙⵏⵜ ⵙ ⴰⵢⵍⵍⵉ ⵜⵙⵙⵎⵏⵉⴷ ⴳ ⵜⵏⵓⴼⴰ ⴼⵓⵍⴽⵉⵏⵉⵏ ⵃⵎⴰ ⴰⴷ ⵜⵣⵓⵣⵣⵔ ⵜⴰⴷⵍⵙⴰ ⵏ ⵜⵥⵓⵕⵉ ⴷ ⵜⴰⵢⵔⵉ ⴷ ⵓⴼⵔⴰ ⴳ ⵓⵎⴰⴹⴰⵍ.\n\nⵜⵓⵎⵥ ⵜⵏⴰⵥⵓⵕⵜ ⵣⴰⵀⵉⵔⴰ ⴰⵙⵍⴽⵉⵏ ⵏ ⵜⵓⵔⴰⴳⵜ ⴳ ⵜⵙⴽⵍⴰ ⵜⴰⵄⵕⴰⴱⵜ ⴳ ⵜⵙⴷⴰⵡⵉⵜ ⵏ ⵉⴱⵏ ⵥⵓⵀⵕ ⴳ ⵓⴳⴰⴷⵉⵔ ⴰⵙⴳⴳⵯⴰⵙ ⵏ 1988, ⴷ ⵓⴷⵉⴱⵍⵓⵎ ⵏ ⵜⵉⵔⵔⴰ ⵜⴰⵎⵙⵙⵓⴳⵓⵔⵜ ⴳ ⵓⵙⵉⵏⴰⴳ ⵏ ⵜⴻⵜⵉⴽⵏⵓⵍⵓⵊⵉⵜ ⵜⴰⵏⵖⵎⴰⵙⵜ ⴳ ⵓⴳⴰⴷⵉⵔ, ⵜⴳ ⵜⴰⵎⴰⵣⵣⴰⵍⵜ ⵜⴰⵎⵙⵎⵓⵏⵜ ⴳ ⵢⵉⴳⵔ ⴰⵏⴰⵎⵓⵏ ⴷ ⵓⴷⵍⵙⴰⵏ ⴷ ⵓⵏⴰⵥⵓⵕ.\n\nⵜⴽⵛⵎ ⵜⵏⴰⵥⵓⵕⵜ ⵣⴰⵀⵉⵔⴰ ⴳ ⵜⵎⵓⵏⵜ ⵏ ⵉⵏⴰⵥⵓⵕⵏ ⵉⵎⵙⵉⵍⵖⵏ ⵉⵎⵖⵔⵉⴱⵉⵢⵏ, ⵜⴳ ⴳⵉⵙ ⵜⴰⴳⵎⴰⵎⵜ. ⵜⴽⴽⴰ ⵜⵜ ⵏⵏ ⴷ ⵜⴰⵎⵛⵛⵉⵡⴰⵕⵜ ⴳ ⵜⵎⵙⵎⵓⵏⵜ ⵏ ⵜⵡⵜⵎⵉⵏ ⵏ ⵓⵙⴰⵎⵙ ⵉ ⵜⵥⵓⵕⵉⵡⵉⵏ ⵜⵉⵎⵙⵉⵍⵖⵉⵏ ⴷ ⵉⴳⵉⵜⵏ ⵉⵏⴰⵎⵓⵏⵏ, ⵜⴽⴽ ⵜⵜ ⵏⵏ ⵜⴳⴰ ⵜⵉⵎⵉⵔⵉⵜ ⵜⴰⵎⴰⵜⴰⵢⵜ ⵏ ⵜⵎⵙⵎⵓⵏⵜ ⵜⴰⴳⵔⴰⵖⵍⴰⵏⵜ ⵏ ⵜⵥⵓⵕⵉⵡⵉⵏ ⵜⵉⵎⵙⵉⵍⵖⵉⵏ ⴰⵢⵢⴰⵡ ⵏ ⵓⴳⴰⴷⵉⵔ, ⵜⴳ ⴰⵡⴷ ⵜⴰⵎⵙⵙⵓⴳⴰⵔⵜ ⵜⴰⵎⵅⴰⵙⵜ ⴳ ⵡⴰⵎⵎⴰⵙ ⵏ ⵜⵙⵏⵉⵊⵊⵉⵜ ⵏ ⵓⵏⴳⴰⴹ, ⵉⴹⴼⵕⵏ ⵉ ⵜⵎⵔⵙⵍⵜ ⵏ ⵎⵓⵃⵎⵎⴰⴷ ⵡⵉⵙ ⵙⵎⵎⵓⵙ ⵉ ⵓⵎⵢⴰⵡⴰⵙ ⴳ ⵓⴳⴰⴷⵉⵔ.\n\nⵜⴷⵔⴰ ⵎⴰⵙⵙⴰ ⵣⴰⵀⵉⵔⴰ ⵜⵉⴳⵟⴰⵟ ⴳ ⵜⵓⴳⵜ ⵏ ⵉⵙⴼⵙⴰⵔ ⵉⵎⴷⴰⵏⵏ ⴳ ⵓⴳⵏⵙ ⵏ ⵍⵎⵖⵔⵉⴱ ⵓⵍⴰ ⴱⵕⵕⴰ ⵏⵏⵙ, ⵣⵓⵏ ⴷ:\n\nⵜⴰⵥⵓⵕⵉ ⵜⴰⵎⵙⵉⵍⵖⵜ ⵜⵓⵜⵍⴰⵢⵜ ⵙⴳ ⵢⵉⵏⴰⵡ ⵏⵏⴰ ⵉⵜⵜⵚⴽⵓⵏ ⵢⴰⵏ ⵓⵎⴰⴹⴰⵍ ⵙⴳ ⵜⵉⵍⵉⵜ ⴳ ⵓⴷⵍⵙⴰⵏ ⴰⵎⵙⵏⴼⵍⵓⵍ ⵎⴽⵍⵍⵉ ⵜⵎⵎⴰⵖ ⵜⵏⴰⵥⵓⵕⵜ ⵜⴰⵎⵖⵔⴰⴱⵉⵜ ⵣⴰⵀⵉⵔⴰ ⵜⵉⴳⵟⴰⵟ ⴰⴷ ⵜ ⵜⴳⵔ ⵙⴳ ⵜⵡⵓⵔⵉⵡⵉⵏ ⵏⵏⵙ ⵏⵏⴰ ⵉⵥⴹⴰⵕⵏ ⴰⴷ ⵜⵙⵏⵉⵢ ⵢⴰⵏ ⵓⵔⵎⴰⵙ ⵉ ⵢⵉⴳⵔ ⴰⵎⵖⵔⴰⴱⵉ ⴰⵎⴰⵣⵉⵖ ⴳ ⵓⵎⴰⵍⵓ ⵏ ⵜⵓⴳⵜ ⵏ ⵜⵎⵢⴰⴷⴰⵙⵉⵏ ⵢⵓⵙⵉⵏ ⵜⵓⵎⴰⵢⵉⵏ ⵅⴼ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴷ ⵓⵎⵣⵔⵓⵢ ⴰⵏⴰⵎⵓⵏ ⵉ ⵜⵙⴳⴰ ⵙ ⵜⵡⵉⵍⴰ ⵜⴰⵎⵚⴽⴰⵡⵜ ⵏⴽⴹⵏⵜ ⴳⵉⵙ ⵜⵍⴳⴳⵯⵉⵜⵉⵏ ⵏ ⵉⴽⵯⵍⴰⵏ ⵖⵓⵔ ⴰⵎⵎⴰⴽⵏ ⵉⵎⵚⴽⴰⵡⵏ ⴷⵔⴰⵏⵉⵏ ⵉⵜⵜⴰⵡⵉⵏ ⵙ ⵢⴰⵏ ⵡⴰⵏⴰⵡ ⵏ ⵜⵎⵓⵏⵓⴳⵕⴰⴼⵉⵜ ⵜⴰⵙⵓⵙⵉⵜ ⵙ ⵓⵎⵏⴰⴷ ⵏⵏⵙ ⴰⵙⵓⵙⵢⵓⵍⵓⵊⵉ ⴷ ⵜⵉⵏⴷⵉ ⵏⵏⵙ ⵜⴰⵙⵏⴰⴼⴳⴰⵏⵜ.\n\n✎ ⵄⴰⴱⴷⵍⵡⴰⵃⴷ ⴱⵓⵜⴱⴰⵖⴰ"
    },
    {
        "url": "https://amezwaru.blogspot.com/2024/03/blog-post.html",
        "title": "ⵎⴰⵕⵉ ⵍⵡⵉⵣ ⵟⵟⴰⵡⵚ ⵄⵎⵕⵓⵛ",
        "content": "ⵜⵍⵓⵍ ⵟⵟⴰⵡⵚ ⵄⵎⵕⵓⵛ ⴳ ⵜⵓⵏⵙ ⴰⵙⵙ ⵏ  04 ⵎⴰⵕⵚ 1913, ⴱⴰⴱⴰⵙ ⴷ ⵉⵏⵏⴰⵙ ⴷ ⵉⵎⴰⵙⵉⵃⵉⵢⵏ ⵉⵇⴱⴰⵢⵍⵉⵢⵏ ⵙⴳ ⵓⵙⵓⵏ ⵏ ⵉⵖⵉⵍ ⵄⵍⵉ ⴳ ⵜⵖⵔⵎⵜ ⵏ ⴱⴳⴰⵢⵜ (ⴱⵊⴰⵢⴰ), ⵉⵙⵎ ⵏⵏⵙ ⵏ ⵜⵉⴷⵜ ⵎⴰⵕⵉ ⵍⵡⵉⵣ ⵟⵟⴰⵡⵚ ⵄⵎⵕⵓⵛ, ⵜⵏⴽⵔ ⴷ ⴰⴽⴷ ⵉⵎⴰⵔⴰⵡⵏ ⵏⵏⵙ ⴳ ⴷⴷⵣⴰⵢⵔ, ⴷⴰⵔ ⵉⵎⵣⵡⵓⵔⴰ ⵏⵏⵙ, ⴹⴰⵕⵜ ⵏⵏⵙ ⵜⵎⵎⵓⴷⴷⴰ ⵙ ⴼⵕⴰⵏⵚⴰ.\n\nⵜⴽⴽⴰ ⵜⵜ ⵉⵏⵏ ⵄⵎⵕⵓⵛ ⵟⵟⴰⵡⵚ ⴷⴰ ⵜⵙⵙⴳⵎⴰⴹ ⵉⴷⵍⵉⵙⵏ ⵏⵏⵙ ⵙ ⵢⵉⵙⵎ ⵏ ⵎⴰⵕⴳⴰⵕⵉⵜ ⵟⵟⴰⵡⵚ, ⵉⵙⵎ ⵏ ⵉⵏⵏⴰⵙ, ⵏⵏⴰ ⴱⴷⴷⴰ ⵜⵜⴰⵍⵖ ⵙ ⵜⵡⵉⵙⵉ ⵏⵏⵙ ⴳ ⵓⵙⴱⵓⵖⵍⵓ ⵏ ⵜⴷⵍⵙⴰ ⵜⴰⵎⴰⵣⵉⵖⵜ ⵙⴳ ⵜⵓⵍⵍⵉⵙⵉⵏ ⴷ ⵜⵏⴼⵓⵙⵉⵏ ⴷ ⵜⵓⵔⴰⵔⵉⵏ. ⵜⵣⵣⵉⴳⵣ ⵄⵎⵕⵓⵛ ⴳ ⵓⵙⴰⵊⴰ ⵏ ⵉⵏⵏⴰⵙ ⵜⴰⵎⵥⴰⵡⴰⵏⵜ ⵙⴳ ⵡⴰⵍⴰⵙ ⵏ ⵜⵓⵔⴰⵔⵉⵏ ⵜⵉⵎⴰⵣⵉⵖⵉⵏ, ⵜⵣⵎⵎⴻⵎ ⵜⵉⵎⵔⴰⵡⵉⵏ ⵏ ⵜⵓⴳⴷⵉⵎⵉⵏ ⵏ ⵜⵓⵔⴰⵔⵉⵏ ⵜⵉⵇⴱⵓⵔⵉⵏ ⵜⵉⵎⴰⵣⵉⵖⵉⵏ ⵖⵓⵔ ⵜⴰⴷⵔⵓⵜ ⴷ ⵜⴷⵓⵙⵉ.\n\nⵜⴳⴰ ⵄⵎⵕⵓⵛ ⵜⴰⵎⴰⵔⴰⵜ ⵜⴰⴷⴷⵣⴰⵢⵔⵉⵜ ⵜⴰⵎⵣⵡⴰⵔⵓⵜ ⵏⵏⴰ ⵉⴼⵙⵔⵏ ⵓⵏⴳⴰⵍ ⵙ ⵜⵓⵜⵍⴰⵢⵜ ⵜⴰⴼⵕⴰⵏⵙⵉⵙⵜ ⴳ ⵓⵙⴳⴳⵯⴰⵙ ⵏ 1947 ⴷⴷⴰⵡ ⵓⵣⵡⵍ \"ⵜⴰⵊⴷⴷⵉⴳⵜ ⵜⴰⴱⵔⴽⴰⵏⵜ\" ⵜⵙⴰⵡⵍ ⵅⴼ ⵓⴷⵍⵉⵙ ⴰⴷ ⵜⵓⴷⵔⵜ ⵏ ⴱⴰⴱⴰⵙ ⴳ ⵓⵣⵎⵣ ⵏ ⵡⴰⴽⴽⵯⴰⴹ ⵏⵏⵙ ⴳ ⵜⵉⵏⵎⵍ ⵜⴰⴳⵯⵏⵙⴰⵏⵜ ⵏ ⵜⵔⴱⴰⵜⵉⵏ.\n\nⵜⴹⴼⵕ ⵄⵎⵕⵓⵛ ⵜⵉⵔⵔⴰ ⵏ ⵡⵓⵏⴳⴰⵍⵏ ⵖⵓⵔ ⵜⵉⵏⴷⵉ ⴱⴰⵀⵔⴰ ⵉⵅⴰⵜⵔⵏ ⵣⵓⵏ ⴷ \"ⴰⵎⵓⴷ ⴰⵃⵛⴽⵓⵍⴰⵏ\" ⵉⴳ ⵜⴰⴳⵔⵓⵎⵎⴰ ⵏ ⵜⵓⵍⵍⵉⵙⵉⵏ ⴷ ⵜⵎⴷⵢⴰⵣⵉⵏ, ⴷ ⵡⵓⵏⴳⴰⵍ \"ⵜⴰⵙⵓⴽⵜ ⵏ ⵡⴰⵍⵍⵓⵏⵏ\", ⵓⵏⴳⴰⵍ \"ⵉⵎⵉⵔⵉ ⴰⵡⵍⴰⴼⴰⵏ\" ⵓⵏⴳⴰⵍ ⵏ \"ⴰⵡⵍⵉⵡⵍ ⴰ ⵉⵎⵎⵉ\" ⴳⵉⵏⵜ ⵜⵉⵔⵔⴰ ⵏⵏⵙ ⵉⵏⵉⴳⵉ ⵏ ⵜⵎⵣⵔⵉⵜ ⵜⴰⵏⴰⵥⵓⵕⵜ ⵎⵇⵇⵓⵔⵏ ⴷ ⵜⵙⴷⴷⵉⴷ ⴰⵙⵓⵖⵏ ⵏⵏⵙ ⵏ ⵓⴼⵔⴰⴳ ⵅⴼ ⵜⵎⵢⵓⵔⵉⵏ ⵜⵉⵎⴰⵣⵉⵖⵉⵏ.\n\nⵎⴽⵍⵍⵉ ⵜⵙⵡⵓⵔⵉ ⵟⵟⴰⵡⵚ ⵄⵎⵕⵓⵛ ⵅⴼ ⵓⵙⴱⵓⵖⵍⵓ ⵏ ⵜⴷⵍⵙⴰ ⵙⴳ ⵉⵔⵣⵣⵓⵜⵏ ⵏⵏⵙ ⵉⵜⵏⵓⴳⵕⴰⴼⵉⵢⵏ, ⵙ ⵎⴽⴰⴷ ⵜⵉⵡⵙ ⴳ ⵓⵔⵎⴰⵙ ⴷ ⵓⵙⴷⵓⵙ ⵏ ⵜⴷⵍⵙⵉⵡⵉⵏ ⵜⵉⵎⴰⵣⵉⵖⵉⵏ. ⵜⵥⵍⵉ ⵜⴰⵢⵙⵉ ⵏⵏⵙ ⵙ ⵓⵙⵖⵓⵏ ⵏⵏⴰ ⵎⵉ ⵓⵔ ⵜⵜⵎⴷⵓⴷⵉⵏ ⵉⵥⵓⵕⴰⵏ ⴷ ⵜⵉⵔⵉⵜ ⵉⵚⵚⴰⴱⵏ ⴳ ⵓⵙⵎⵎⵓⵜⵜⵉ ⵏⵏⵙ ⵉ ⵜⴰⵙⵓⵜⵉⵏ ⴷ ⵉⴷⴷⴰⵏ.\n\nⵉⴳⴰ ⵡⵓⵏⴳⴰⵍ ⵏⵏⵙ ⴰⵎⵣⵡⴰⵔⵓ ⵜⴰⵔⵉⴷⵉⵔⵜ ⵜⴰⵏⵉⵎⴰⵏⵜ ⵉⵍⴰⵏ ⴰⵣⵡⵍ \"ⴰⵚⵉⵏⵚⵉⴳ ⴰⴱⵔⴽⴰⵏ\" ⵙ ⵜⴼⵕⴰⵏⵚⵉⵚⵜ (Jacinthe noir)‏ ⵉⵜⵜⵢⴰⵡⴼⵙⴰⵔ ⴳ 1947, ⴷ ⴰⵎⵣⵡⴰⵔⵓ ⴳ ⵡⴰⵏⴰⵡ ⵏⵏⵙ ⵏⵏⴰ ⵉⵜⵜⴼⵙⴰⵔⵏ ⴳ ⴼⵕⴰⵏⵚⴰ ⵙ ⵓⵖⴰⵏⵉⴱ ⵏ ⵜⵎⴰⵔⴰⵜ ⵙⴳ ⵢⵉⵥⵣⵍⵎⴹ ⵏ ⵜⴼⵔⵉⵇⵜ. ⵜⵉⵡⵉ ⵜⴰⵙⵎⵖⵓⵔⵜ Nom de Plume ⵙ ⵢⵉⵙⵎ ⵏ ⵎⴰⵕⴳⴰⵕⵉⵜ ⵟⵟⴰⵡⵚ ⵏⵏⴰ ⵉⴳⴰⵏ ⴰⵙⵙⴰⵖ ⴰⵎⴰⵙⵉⵃⵉ ⵏ ⵉⵏⵏⴰⵙ, ⵙ ⵓⵊⵎⵉⵍ ⵏ ⵜⴳⵔⵓⵎⵎⴰ ⵏ ⵜⵓⵍⵍⵉⵙⵉⵏ ⴷ ⵜⵎⴷⵢⴰⵣⵉⵏ \"ⴰⵎⵓⴷ ⴰⵃⵛⴽⵓⵍⴰⵏ\".\n\nⴳ ⵓⵙⴳⴳⵯⴰⵙ 1966 ⵍⵍⵉⵖ ⴰⵔ ⵏⵉⵜ ⵜⴻⵜⵜⴰⵔⴰ ⵙ ⵜⴼⵕⴰⵏⵙⵉⵙⵜ ⵜⴽⴽⴰ ⵜⵜ ⵉⵏⵏ ⴰⵔ ⵜⴻⵜⵜⵉⵔⵉⵔ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵉⴳ ⵡⴰⵍⴱⵓⵎ ⵏⵏⵙ ⴰⵎⵣⵡⴰⵔⵓ \"ⵜⵉⵣⵍⴰⵜⵉⵏ ⵜⵉⵎⴰⵣⵉⵖⵉⵏ ⵙⴳ ⵜⵙⴳⴰ ⵏ ⵍⵇⴱⴰⵢⵍ\" ⴰⵙⴳⴳⵯⴰⵙ ⵏ 1967 ⵢⵉⵍⵉ ⵖⵓⵔⵙ ⵢⴰⵏ ⵓⵎⵓⵔⵙ ⴰⵅⴰⵜⴰⵔ ⵉⴳ ⵢⴰⵜ ⵜⴳⵔⵓⵎⵎⴰ ⵏ ⵜⵓⵔⴰⵔⵉⵏ ⵜⵉⵎⴰⵣⵉⵖⵉⵏ ⵏ ⵍⵇⴱⴰⵢⵍ ⵉⵜⵜⵓⵙⴽⴰⵔ ⴰⵙⵏⵜ ⵓⵙⵓⵖⵍ ⵙ ⵜⴼⵕⴰⵏⵙⵉⵙⵜ ⵙⴳ ⴷⴰⵔ ⴳⵯⵎⴰⵙ ⵊⵓⵏ.\n\nⵜⵣⵎⵎⴻⵎ ⵜⵓⴳⵜⵜ ⵏ ⵡⴰⵍⴱⵓⵎⵏ ⵢⴰⴹⵏ ⵖ ⵏⵉⵜ ⵉⵍⵍⴰ Chants sauvés de l’oubli (ⵜⵓⵔⴰⵔⵉⵏ ⵉⵜⵜⵢⴰⵡⴼⵔⴰⴳⵏ ⵙⴳ ⵜⴰⵜⵜⵓⵜ) Hommage au chant profond (ⴰⵙⵎⵖⵔ ⵉ ⵢⴰⵜ ⵜⵓⵔⴰⵔⵜ ⵉⴷⵔⴰⵏ)(ⵉⵡⴰⵍⵉⵡⵏ ⴷ ⵉⵙⵙⵉⵍⵎⵏ ⴷ ⵉⵙⵕⴽⴹⵏ ⵉⵎⴰⵣⵉⵖⵏ ⵉⴼⵓⵥⴰⵕⵏ). ⵜⴽⴽⴰ ⵜⵜ ⵉⵏⵏ ⴷ ⵜⴰⵎⵖⵏⴰⵙⵜ ⵅⴼ ⵜⵎⵏⵜⵉⵍⵜ ⵜⴰⵎⴰⵣⵉⵖⵜ ⵜⴳ ⵢⴰⵏ ⵙⴳ ⵡⵉⴷ ⵙⴱⴷⴷⵏⵉⵏ ⵜⴰⴽⴰⴷⵉⵎⵜ ⵜⴰⵎⴰⵣⵉⵖⵜ ⴳ ⴼⵕⴰⵏⵚⴰ 1966. ⵜⵎⵎⵓⴷⴷⴰ ⵖⵔ ⴱⴰⴱ ⵏ ⵉⵜⵔⴰⵏ ⴳ ⵙⴰⵏ ⵎⵉⵛⵉⵍ ⵍⵓⴱⵚⵉⵕⴼⴰⵟⵡⴰⵕ ⴳ ⴼⵕⴰⵏⵚⴰ.\n\n✎ ⵄⴰⴱⴷⵍⵡⴰⵃⴷ ⴱⵓⵜⴱⴰⵖⴰ"
    },
    {
        "url": "https://amezwaru.blogspot.com/2024/01/blog-post.html",
        "title": "ⴰⵡⴰⵍ: ⴰⴱⵔⵉⴷ ⵖⵔ ⵓⵙⵓⵟⵟⵏ ⵏ ⵜⵎⴰⵣⵉⵖⵜ",
        "content": "ⵏⵎⵎⵔ ⴽⵉⴳⴰⵏ ⴰⴷ ⴰⵡⵏ ⵏⵙⵎⵏⵉⴷ \"ⴰⵡⴰⵍ\", ⴰⵙⵏⴼⴰⵔ ⴰⵎⴳⴳⴰⵔⵓ ⵏ Col·lectivaT ⵙ ⵓⵎⵢⴰⵡⴰⵙ ⴰⴽⴷ CIEMEN ⴷ Casa Amaziga de Catalunya, ⴷⴷⴰⵡ ⵓⵎⴰⵍⵓ ⵏ ⵜⵙⵏⵜⴰⵢⵜ “Som Part d’educació per la justícia global” (ⵏⴳⴰ ⵢⴰⵜ ⵜⴳⴹⴰⵎⵜ ⵙⴳ ⵓⵙⵙⵍⵎⴷ ⵉ ⵜⵣⵔⴼⵜ ⵜⴰⵎⴰⴹⵍⴰⵏⵜ). ⵉⵡⴰⴷⵙ ⵓⵙⵏⴼⴰⵔ \"ⴰⵡⴰⵍ\" ⴰⴷ ⵉⵃⴹⵓ ⴷ ⴰⴷ ⵉⵙⵙⴷⵓⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴳ ⵓⵎⴰⴹⴰⵍ ⴰⵎⵓⵟⵟⵓⵏ ⵙ ⵓⵙⵖⵉⵡⵙ ⵏ ⵉⵎⴰⵙⵙⵏ ⵉⵎⴰⵢⵏⵓⵜⵏ ⵏⵏⴰ ⵔⴰⴷ ⵉⵙⵙⵏⵀⵍ ⴰⵙⵙⵎⵔⵙ ⴰⵎⵓⵟⵟⵓⵏ ⵏⵏⵙ ⴷ ⵓⴼⵙⴰⵔ ⵏⵏⵙ. ⵉⵡⴰⴷⵙ ⴰⵡⴷ ⴰⵙⴰⵜⵜⵓⵢ ⵏ ⵓⴼⵔⴰⴽ ⴷⴰⵔ ⵉⵎⴰⵣⵉⵖⵏ ⵖⴼ ⵜⵅⵅⵉⵜⵔⵜ ⵏ ⵉⵙⴼⴽⴰ ⵉⵙⵏⵉⵍⵙⴰⵏⵏ ⴷ ⵜⴻⵜⵉⴽⵏⵓⵍⵓⵊⵉⵢⵉⵏ ⵜⵉⵎⴰⵢⵏⵓⵜⵉⵏ ⵉ ⵓⵃⵟⵟⵓ ⵏ ⵜⵓⵜⵍⴰⵢⵜ, ⴷ ⵓⵙⴰⵜⵜⵓⵢ ⵏ ⵓⴼⵔⴰⴽ ⵙ ⵜⵓⵙⵓⵔⵉⵏ ⵏ ⵜⵕⵥⵉ ⵜⴰⵎⵓⵟⵟⵓⵏⵜ, ⴷ ⵜⵓⵥⴽⴰ ⵏ ⵢⴰⵜ ⵜⴳⵔⴰⵡⵜ ⵏ ⵉⵙⴼⴽⴰ ⵉⴷⵓⵙⵏ ⵜⵎⵓⵏ ⵉ ⵓⵙⵙⴷⵓⵙ ⵏ ⵜⵉⵍⵉⵜ ⵏ ⵜⵎⴰⵣⵉⵖⵜ ⴳ ⵓⵙⴰⵢⵔⴰⵔ ⴰⵎⵓⵟⵟⵓⵏ.ⴰⴼⴰⴷ ⴰⴷ ⵉⵜⵜⵔⵎⴰⵙ ⵡⴰⵏⵜⵉⵔⵏⵉⵜ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ, ⴰⵔ ⵜⵜ ⵉⵙⴰⵡⴰⵍ, ⵉⵙⴷⵉⴽⴽⵏ ⵓⵙⵏⴼⴰⵔ \"ⴰⵡⴰⵍ\" ⵅⴼ ⵓⴳⵔⵔⵓ ⵏ ⵉⵙⴼⴽⴰ ⵜⵜⵢⴰⵔⴰⵏⵉⵏ ⴷ ⵉⵎⵉⵡⴰⵏⵏ ⵙⴳ ⴷⴰⵔ ⵉⵎⵙⵉⵡⵍⵏ ⵉⵎⴰⵣⵉⵖⵏ, ⵖ ⵏⵉⵜ ⴳⴰⵏ ⵉⴼⵔⵔⵓⴳⵏ ⵏ ⵉⴹⵕⵉⵚⵏ ⵜⵜⵡⴰⵙⵓⵖⵍⵏⵉⵏ ⴷ ⵉⵙⵓⵙⴰⵔ ⵉⴳⵕⴹⴰⵏⵏ. ⴰⵔ ⵉⵍⵎⵎⴰ ⵜⵜⴳⴳⴰⵏ ⵉⵙⴼⴽⴰ ⴰⴷ ⵉⵏⴳⵔⴰⵡⵏ ⴷ ⴰⵔ ⵜⵜⵓⵙⵎⵔⴰⵙⵏ ⵉ ⵓⵙⵏⴼⵍⵓⵍ ⵏ ⵜⵙⵏⵙⵉⵡⵉⵏ ⵜⵉⵎⵓⵟⵟⵓⵏⵉⵏ ⴷ ⵉⵎⴰⵙⵙⵏ ⵣⵓⵏ ⴷ ⵉⵎⵙⵙⵓⵖⵍⵏ ⵉⵡⵔⵎⴰⵏⵏ ⴷ ⵉⵎⴰⵡⴰⵙⵏ ⵉⵎⵔⴷⵓⵜⵏ. ⴳ ⵓⵙⵉⵜⵡⵉⴱ ⵏ \"ⴰⵡⴰⵍ\" awaldigital.org, ⵣⵎⵔⵏ ⵉⵎⴰⵔⴰⴳⵏ ⴰⴷ ⵙⴽⵔⵏ ⵙⵉⵏ ⵡⴰⵏⴰⵡⵏ ⵏ ⵡⴰⵔⵔⴰⴳⵏ: ⴰⵙⵓⵖⵍ ⵏ ⵜⵡⵉⵏⴰⵙ ⵖⵔ ⵜⵎⴰⵣⵉⵖⵜ ⵏⵖ ⵙⴳ ⵜⵎⴰⵣⵉⵖⵜ ⵙ ⵜⴳⵓⵔⵉⵡⵉⵏ ⵏⵏⵙⵏ, ⵏⵖ ⴷ ⵜⵉⵖⵔⵉ ⵙ ⵓⵥⴰⴳⵓ ⵏ ⵜⵡⵉⵏⴰⵙ ⵜⵜⵓⵎⴰⵏⵏⵉⵏ ⴳ ⵓⴳⴷⵉⵍ, ⵙⵓⵙⵔⵏ ⵜⵏⵜ ⴳ ⵜⵙⵉⵍⴰ ⵏ ⴽⴰⵎⵏⴼⵓⵢⵙ. ⵡⵉⵏⵏⴰ ⵔⴰⵏⵉⵏ ⴰⴷ ⵜⵜⴰⵔⴳⵏ, ⵉⵍⵍⴰ ⴼⵍⵍⴰⵙⵏ ⴰⴷ ⵙⵏⴼⵍⵓⵍⵏ ⴰⵎⵉⴹⴰⵏ ⵏⵏⵙⵏ ⴰⴼⴰⴷ ⴰⴷ ⵜⵜⴰⵔⵣⵏ ⵜⵉⵏⵇⵇⴰⴹ ⵅⴼ ⴽⵔⴰⵢⴳⴰⵜ ⴰⵔⵔⴰⴳ ⴷ ⵓⵣⵣⵔⴰⵢ ⵏⵏⴰ ⵙⴽⵔⵏ. ⵔⴰⴷ ⵉⵍⵎⵎⴰ ⵜⵜⵓⴱⴹⴰⵏ ⵡⴰⵔⵔⴰⴳⵏ ⵙ ⵜⵓⵔⴰⴳⵉⵏ ⵜⵓⵕⵥⵉⵎⵉⵏ ⴰⴼⴰⴷ ⴰⴷ ⵜⵉⵍⵉ ⵜⵏⴽⵔⴰ ⵙ ⵜⴻⵜⵉⴽⵏⵓⵍⵓⵊⵉⵜ ⵏ ⵜⵓⵜⵍⴰⵢⵜ ⵎⵎⵓ ⵓⵙⴰⴳⵯⵎ ⵓⵕⵥⵉⵎ ⵙ ⵜⴰⵎⴰⵣⵉⵖⵜ. ⵔⴰⴷ ⵜⵙⴷⵖⴰⵢ ⵜⴼⵉⵍⵜ ⵏ ⵉⵎⵣⵡⴰⵔⵏ ⴳ ⵓⵙⵉⵜⵡⵉⴱ ⴰⵎⴹⴰⵏ ⵏⵜⵏⵇⵇⴰⴹ ⵏⵏⴰ ⵙⵎⵓⵏⵏ ⵉⵎⴰⵔⴰⴳⵏ ⴱⴰⵀⵔⴰ ⵜⵜⵎⵓⵙⵙⵓⵏⵉⵏ ⴳ ⵜⴳⵔⴰⵡⵜ. ⵉⵏⵏⵓⵕⵥⵎ ⵡⴰⵔⵔⴰⴳ ⵉ ⴽⵓ ⵡⵉⵏⵏⴰ ⵣⵎⵔⵏⵉⵏ ⴰⴷ ⴰⵇⵔⴰⵏ ⴷ ⴰⴷ ⵜⵜⴰⵔⴰⵏ ⵙ ⵜⵎⴰⵣⵉⵖⵜ. ⴰⵔ ⵏⵙⴼⵓⴳⵍⵓ ⵙ ⵓⵎⵢⴰⵏⴰⵡ ⴰⵏⴱⵖⵓⵔ ⵏ ⵜⵎⵣⴰⵔⴰⵢⵉⵏ ⵜⵉⵎⴰⵣⵉⵖⵉⵏ ⴷ ⴰⵔ ⵏⵙⴱⵔⵔⴰⴽ ⵙ ⵉⵎⵙⵉⵡⵍⵏ ⵙⴳ ⴽⵓ ⵎⴰⵏⵉ.\n\nⵙ ⵓⵡⵜⵜⴰⵙ ⵏ ⵓⵙⵏⴼⵍⵓⵍ ⵏ ⵢⴰⵜ ⵜⴳⵔⴰⵡⵜ ⵏ ⵉⵙⴼⴽⴰ ⴷ ⵓⵙⵙⵉⵔⵉⵡ ⵏ ⵡⵓⴳⵔⵉⵡ ⵏ ⵓⵎⴰⵜⵜⵉⵡ ⵉⵜⵜⵢⴰⵔⴰⵏ ⴷ ⵓⵎⵉⵡⴰⵏ ⵏ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ, ⵔⴰⴷ ⵏⵙⵏⵎⴰⵍⴰ ⴰⵎⴰⵕⴰⵟⵓⵏ ⵉⵙⴼⴽⴰ ⵏ \"ⴰⵡⴰⵍ\". ⵔⴰⴷ ⵢⵉⵍⵉ ⵓⵎⵣⵣⵓ ⴰⵙⵙ ⵏ ⵓⵚⵉⴹⵢⴰⵙ 17 ⴱⵕⴰⵢⵕ, ⵙⴳ ⵜⵙⵔⴰⴳⵜ ⵜⵉⵙⵙ 11:00 ⵏ ⵜⴰⵢⵍⴳⵉ ⴰⵔ ⵜⴰⵙⵔⴰⴳⵜ ⵜⵉⵙⵙ 8:00 ⵏ ⵜⵎⴷⴷⵉⵜ ⴳ ⵓⵙⵖⵉⵎ ⵏ CIEMEN (c/ Rocafort, 242 bis 2n, Barcelona), ⵔⴰⴷ ⵉⵙⴱⵔⵔⴽ ⵙ ⵉⵎⴰⵣⵉⵖⵏ ⵙⴳ ⵉⵡⵜⴰⵢⵏ ⴷ ⵉⴳⵏⵓⵙⵏ ⴷ ⵜⵎⵣⴰⵔⴰⵢⵉⵏ ⵜⵉⵏⵜⴰⵍⴰⵢⵉⵏ ⴰⴽⴽⵯ ⴳ ⵢⴰⵜ ⵜⵉⵔⵎⵜ ⵜⴰⵎⴳⵔⴰⵡⵜ ⴷ ⵜⵓⵙⵙⵉⴷⵜ ⵏ ⵓⵙⵓⵖⵍ ⴷ ⵓⵙⵓⵙⵔ ⵃⵎⴰ ⴰⴷ ⵜⵜⵓⴳⵔⵉⵡⵏ ⵡⴰⵔⵔⴰⴳⵏ ⵙ ⵓⵏⵛⵜ ⵉⵜⵜⵢⴰⴼⴰⵏ ⵉ ⵓⵙⵏⴼⴰⵔ. ⵉⴳⴰ ⵓⵎⴰⵕⴰⵟⵓⵏ ⵏ ⵉⵙⴼⴽⴰ ⵢⴰⵜ ⵜⵎⵍⴷⴰ ⵜⴰⵎⵢⵉⵡⵏⵜ ⵉ ⵓⵙⵢⵉⵏⵡⵏ ⵏ ⵉⵎⵎⵉⵔⵏ ⵉ ⵓⵃⵟⵟⵓ ⴷ ⵓⵙⵙⴷⵓⵙ ⵏ ⵓⵎⵢⴰⵏⴰⵡ ⴰⵏⴱⵖⵓⵔ ⵏ ⵜⵓⵜⵍⴰⵢⵜ ⴷ ⵜⴷⵍⵙⴰ ⵜⴰⵎⴰⵣⵉⵖⵜ. ⴰⵔ ⴰⵡⵏ ⵏⴰⵇⵔⴰ ⴰⴷ ⵜⴷⵔⵓⵎ ⴳ ⵜⵙⵏⵜⴰⵢⵜ ⵜⴰⵎⴳⵔⴰⵡⵜ ⴰⴷ, ⵜⴰⵔⴳⵎ ⵜⵉⵣⵉ ⵜⵓⵙⵙⵏⴰ ⵏⵏⵓⵏ ⵉ \"ⴰⵡⴰⵍ\".ⴹⴼⵕⴰⵜ ⵉⵙⴷⵖⵉⵜⵏ ⵏ \"ⴰⵡⴰⵍ\" ⴳ ⵉⵥⴹⵡⴰⵏ ⵉⵏⴰⵎⵓⵏⵏ ⴰⵎⵉⵏⵙⵜⴰⴳⵕⴰⵎ,ⴼⵉⵙⴱⵓⴽ, ⴷXⵏⵏⴰ ⵢⴰⴷⵍⵍⵉ ⵉⵜⵜⵓⵙⵙⴰⵏⵏ ⵙ ⵜⵡⵉⵜⵔ, ⵜⵏⵢⴰⵍⴽⴰⵎⵎ ⴷⵉⴷⵏⵖ ⴳawal@collectivat.catⵅⴼ ⵉⵙⵇⵙⵉⵜⵏ, ⵜⵉⵙⵓⵎⴰⵔ, ⴷ ⵉⵎⵢⴰⵡⴰⵙⵏ.\n\nⴰⵙⴰⴳⵯⵎ:AWAL: Towards digitizing Tamazight. collectivat. 22/01/2024"
    },
    {
        "url": "https://amezwaru.blogspot.com/2023/12/blog-post_50.html",
        "title": "ⵜⴰⴼⴰⵍⴽⴰⵢⵜ - ⵜⵓⵍⵍⵉⵙⵜ",
        "content": "ⴳⴰⵡⵔⵖ ⴳ ⵢⴰⵏ ⵓⵙⵏⴰⴽ, ⴰⵔ ⵛⵜⵜⴰⵖ ⴽⵔⴰ ⵏ ⵉⵙⵍⵎⴰⵏ ⵙ ⵉⵎⴽⵍⵉ, ⵙ ⵉⵖ ⵏⵏ ⵜⵓⵛⴽⴰ ⵢⴰⵜ ⵜⴼⴰⵍⴽⴰⵢⵜ, ⵜⴱⴷⴷ ⵉⵎⵉⴽⴽ ⵏ ⵜⵉⵣⵉ ⵖ ⵉⵎⵔⵉⵔⵉ ⵏ ⵓⵙⵏⴰⴽ, ⴰⵔ ⵜⵙⵎⵓⵇⵇⵓⵍ ⴰⵢⵍⵍⵉⵖ ⴰⴽⵯ ⵜⵣⵣⵔⵉ ⵜⵉⵡⴰⵍⵍⵉⵏ ⵏⵏⵙ ⵅⴼ ⵡⵉⵍⵍⵉ ⴳⴰⵡⵔⵏⵉⵏ, ⵙ ⵏⵉⵜ ⵉⵎⵎⴰⵇⵇⴰⵔ ⵢⵉⵥⵕⵉ ⵏⵏⵙ ⴷ ⵡⵉⵏⵡ, ⵜⴽⵛⵎ ⵏⵏ ⵉⵍⵎⵎⴰ, ⵜⵡⴰⴷⵙ ⵏⵏ ⴰⴷⵖⴰⵔ ⵍⵍⵉ ⵖ ⵙⴽⴽⵓⵙⵖ, ⵜⵙⴽⴽⵓⵙ ⵖ ⵓⵎⵏⵉⴷ ⵉⵏⵓ, ⵔⴰⵔⵖ ⵏⵉⵜ ⵉⵥⵕⵉ ⵏⵡ ⵙ ⵜⵉⵔⵎⵜ ⵍⵍⵉ ⵛⵜⵜⴰⵖ, ⴱⴱⵉⵖ ⴷ ⵢⴰⵏ ⵉⵎⵉ ⵏ ⵓⵖⵔⵓⵎ ⴰⵔ ⵜ ⵜⵜⴼⵥⵥⵖ, ⵓⵔ ⵜⴰ ⵜ ⵙⵙⵓⴽⵉⵖ ⵙ ⵉⵖ ⵙⵙⴼⵍⴷⵖ ⵉ ⵢⴰⵏ ⵓⴳⵕⴹ ⵉⵍⴳⴳⵯⴰⵖⵏ, ⵜⴽⵛⵎ ⵉ ⵜⵓⵔⴷⴰ ⵏⵖ ⴷ ⴰⴽⴽⵯ ⵜⴰⵡⴷⴰ, ⵉⵙ ⴷ ⵏⴽⴽ ⵏⵉⵜ ⴰ ⵙ ⵜⵙⴰⵡⵍ?\n\nⵙⵎⴰⵇⵇⵍⵖ ⵙ ⵜⵙⴳⴰ ⵜⴰⴼⴰⵙⵉⵜ, ⵙⵎⴰⵇⵇⵍⵖ ⵙ ⵜⵥⵍⵎⴰⴹⵜ, ⵓⵔ ⴰⵏⵏⵉⵖ ⴰⵡⴷ ⵢⴰⵏ ⵖ ⵜⴰⵎⴰ ⵏⵡ, ⴽⴽⵙⵖ ⵏⵉⵜ ⵜⵓⵔⴷⴰ, ⵃⵇⵇⴰⵖ ⵎⴰⵙ ⴷ ⵏⴽⴽ ⵏⵉⵜ ⴰⴷ ⵜⵡⴰⴷⵙ, ⴱⴱⵉⵖ ⵏⵉⵜ ⵢⴰⵏ ⵓⴳⵣⵣⵓⵎ ⵖ ⵉⵙⵍⵎⴰⵏ ⵍⵍⵉ ⵛⵜⵜⴰⵖ, ⴼⴽⵖ ⴰⵙ ⵜ ⵉⵏⵏ, ⵜⵛⵛ ⵉⵜ, ⵜⴰⵍⵙ ⴷⴰⵖ ⵉ ⵓⴳⵕⴹ ⵍⵍⵉ, ⵎⵢⴰⵡ, ⵎⵢⴰⵡ, ..."
    },
    {
        "url": "https://amezwaru.blogspot.com/2023/12/blog-post_9.html",
        "title": "ⵍⵃⵙⵏ ⵣⴰⵀⵓⵔ",
        "content": "ⵉⵍⵓⵍ ⵓⵎⴰⵔⴰ ⴷ ⵓⵎⵙⵓⵖⵍ ⴳ ⵓⵙⴳⴳⵯⴰⵙ 1958 ⴳ ⵜⵖⵔⵎⵜ ⵏ ⵉⵎⵉ ⵏ ⵓⴳⴰⴷⵉⵔ ⴳ ⵢⵉⴼⴼⵓⵙ ⵏ ⵍⵎⵖⵔⵉⴱ, ⵢⵓⵎⵥ ⴰⵙⵍⴽⵉⵏ ⵏ ⵜⵓⵔⴰⴳⵜ ⴳ ⵜⵙⴽⵍⴰ ⵜⴰⵄⵕⴰⴱⵜ ⴳ ⵜⵙⴷⴰⵡⵉⵜ ⵏ ⵍⵇⴰⴹⵉ ⵄⵉⵢⵢⴰⴹ ⴳ ⵎⵕⵕⴰⴽⵛ ⴳ ⵓⵙⴳⴳⵯⴰⵙ ⵏ 1983. ⵉⵙⵙⵓⴼⵖ ⴷ ⵜⴰⵡⵓⵔⵉ ⵏⵏⵙ ⵜⴰⵙⴽⵍⴰⵏⵜ ⵜⴰⵎⵣⵡⴰⵔⵓⵜ ⴳ ⵓⵙⴳⴳⵯⴰⵙ ⵏ 1994, ⵉⴳⴰ ⴰⵙ ⵙ ⵓⵣⵡⵍ ‘’ⵎⵓⵣⵢⴰ’’, ⵜⴳ ⵢⴰⵜ ⵜⴳⵔⵓⵎⵎⴰ ⵏ ⵜⵓⵍⵍⵉⵙⵉⵏ ⵉⵜⵜⵢⴰⵡⵙⵙⴰⵏⵏ ⴳ ⵜⵙⴳⴰ ⵏⵏⵙ. ⵉⵙⵙⵓⴼⵖ ⴷ ⴹⴰⵕⵜ ⵏⵏⵙ ⵜⵓⴳⵜ ⵏ ⵜⵓⵍⵍⵉⵙⵉⵏ ⴷ ⵡⵓⵏⴳⴰⵍⵏ, ⵉⴽⵛⵎ ⵓⵍⴰ ⵙ ⵉⵙⵍⴰⵍⵍⴰⵢⵏ ⵏ ⵓⵙⵓⵖⵍ, ⵉⴳ ⵓⵕⵚⵎⵉⴹ ⵏ ⵓⵎⴰⵔⴰ ⴰⵔⵓⵙⵉ ⵏⵉⴽⵓⵍⴰⵢ ⴳⵓⴳⵓⵍ ⵜⵉⵔⵎⵉⵜ ⵏⵏⵙ ⵜⴰⵎⵣⵡⴰⵔⵓⵜ ⴳ ⵓⵎⵏⵉⴷ ⴰⴷ.\n\nⵍⵃⵙⵏ ⵣⴰⵀⵓⵔ ⴳ ⵜⵣⵡⵉⵔⵉ ⵏⵏⵙ ⵉⵙⵙⵏⵜⵉ ⴰⵔ ⵉⵜⵜⴰⵔⴰ ⵜⴰⵎⴷⵢⴰⵣⵜ ⴳ ⵜⴼⵔⴽⵜ ⵏ ⵓⵙⵉⵏⴰⵏ, ⵎⴰⵛ ⵉⴼⵍⵜ ⵉⴼⵜⵓ ⴰⴷ ⵢⴰⵔⵎ ⵜⵉⵔⵎⵉⵜ ⵏ ⵜⵉⵔⵔⴰ ⵏ ⵜⵓⵍⵍⵉⵙⵜ ⴳ ⵜⴼⵔⴽⵜ ⵏⵏⵙ ⵜⴰⵎⵙⴷⴰⵡⵜ, ⵎⴰⵛ ⵉⴱⴷⴷ ⴷⴰⵖ ⵉⴼⵍ ⵓⵢⴰ, ⴹⴰⵕⵜ ⵏⵏⵙ ⵔⴰⴷ ⴷ ⵜⴰⵛⴽ ⵜⵉⵣⵉ ⵜⴰⵎⵖⵜⴰⵙⵜ ⴳ ⵜⵓⴷⵔⵜ ⵏⵏⵙ ⵜⴰⵙⵏⴼⵍⵓⵍⴰⵏⵜ ⵍⵍⵉⵖ ⵜⵜ ⵉⵏⵏ ⵉⴽⴽⴰ ⵉⵙⵡⵡⵓⵔⵉ ⴰⵎ ⴰⵙⵍⵎⴰⴷ ⵏ ⵜⵓⵜⵍⴰⵢⵜ ⵜⴰⵄⵕⴰⴱⵜ, ⵜⵉⵣⵉ ⴰⵏⵏ ⵉⵙⵙⵏⵜⵉ ⴰⵔ ⵉⵜⵜⵣⵎⵎⴰⵎ ⵜⵉⵏⴼⵓⵙⵉⵏ ⵜⵉⵎⴰⵣⵉⵖⵉⵏ ⴳ ⵜⵣⵡⵉⵔⵉ ⵏ ⵜⵥⴰⵎⵔⴰⵡⵉⵏ (ⵉⴷ ⵜⵥⴰ ⵏ ⵉⴷ ⵎⵔⴰⵡ) ⵏ ⵜⴰⵙⵓⵜ ⴰⴷ ⵉⵣⵔⵉⵏ, ⵢⵓⴼⴰⵏⵏ ⵢⴰⵜ ⵜⵓⵜⵍⴰⵢⵜ ⵢⵓⵙⵉⵏ ⵜⴰⴷⵔⵓⵜ ⵏ ⵉⵙⵢⴰⴼⴰⵜⵏ ⵉⵏⴼⴳⴰⵏⵏ ⵍⵍⵉ ⵙ ⵓⵔ ⵉⵥⴹⴰⵕ ⴰⴷ ⵜⵏ ⵉⵙⵙⵍⴽⵎ ⵙ ⴽⵔⴰ ⵏ ⵜⵓⵜⵍⴰⵢⵜ  ⵢⴰⴹⵏ ⵖⴰⵙ ⵜⵓⵜⵍⴰⵢⵜ ⵏⵏⵙ ⵜⴰⵢⵎⵎⴰⵜ ⵜⵓⵜⵍⴰⵢⵜ, ⵜⴰⵎⴰⵣⵉⵖⵜ ⵏⵏⴰ ⵎⵉ ⵓⵔ ⵉⴼⴽⵉ ⵜⵉⵣⵉ ⵢⵓⴷⴰⵏ ⵎⵏⵛⴽ ⴰⵢⴰⴷ, ⵙ ⵓⵙⵙⵉⵏⴼ ⴷ ⵓⵙⵉⵜⵜⵉ ⴷⴰ ⵜⵥⵕⴰ ⴳ ⵉⴳⵔⴰⵏ ⴰⴽⴽⵯ ⴷⴰⵔ ⵉⵎⴰⵙⴰⵢⵏ ⵏ ⵜⵎⴰⵣⵉⵔⵜ ⵏⵏⵙ, ⴷ ⵜⵖⵍⵍⴰⴱⵉⵜ ⵏ ⵓⵙⵡⵉⵏⴳⵎ ⴰⴷⵢⵓⵍⵓⵊⵉ ⴰⵎⵖⴰⵍⴰⵛⴷⴰ ⴰⴷⵍⵍⵉ ⵉⵍⵍⴰⵏ ⴳ ⵍⵎⵖⵔⵉⴱ, ⵍⵍⵉ ⵢⵓⵔⵎⵏ ⴰⴷ ⵉⵙⵙⵉⵏⴼ ⴽⵓ ⵎⴰ ⴰⴷ ⵉⵥⵍⵉⵏ ⵙ ⵜⵓⵜⵍⴰⵢⵜ ⴷ ⵜⵓⵙⵙⵏⴰ ⵜⴰⵎⴰⵣⵉⵖⵜ.ⵍⵃⵙⵏ ⵣⴰⵀⵓⵔ ⵜⵉⵣⵉ ⵍⵍⵉ ⴳ ⵉⵙⵙⵏⵜⵉ ⴰⵔ ⵉⵜⵜⵣⵎⵎⵉⵎ ⵜⵉⵏⴼⵓⵙⵉⵏ ⵜⵉⵎⴰⵣⵉⵖⵉⵏ ⵉⵙⵢⴰⴼⴰ ⵙ ⵜⵣⵎⵔⵜ ⴷ ⵜⴷⵓⵙⵉ ⵏ ⵜⵓⵜⵍⴰⵢⵜ ⴰⴷ ⵍⵍⵉ ⴰⵙ ⵉⵜⵜⵙⵓⵜⵓⵍⵏ ⵜⵉⵔⵉ ⴰⴷ ⴰⵙ ⵜⴰⵡⵉ ⴰⵏⵍⵍⵉ, ⵓⵢⴰ ⵏⵏ ⵏⵉⵜ ⴰⴷ ⵉⵎⵙⴰⵔⵏ, ⵜⴳ ⵜⴰⴷ ⵜⴰⵣⵡⴰⵔⵜ ⵍⵍⵉ ⵖ ⵔⴰⴷ ⵉⵙⵙⵏⵜⵉ ⵢⴰⵢⵍ ⴳ ⵢⵉⴳⵏⵏⴰ ⵏ ⵓⵙⵏⴼⵍⵓⵍ ⴰⵎⴰⵣⵉⵖ. ⵙ ⵜⵉⴷⵜ ⵜⵉⵡⵙ ⴰⵙⴽⵉⴳⴰⵏ ⵜⴰⵢⵙⵉ ⵏ ⵓⵙⵏⴼⵍⵓⵍ ⵙ ⵜⵓⵜⵍⴰⵢⵜ ⵜⴰⵄⵕⴰⴱⵜⵍⵍⵉ ⵍⵍⵉ ⵙ ⵜⵜ ⵉⵏⵏ ⵉⴽⴽⴰ ⵢⵓⵎⵥ ⴰⴱⵔⵉⴷ ⵏⵏⵙ, ⴷ ⵉⵡⵙⵏⵜ ⴰⵙ ⵃⵜⵜⴰ ⵜⵉⵔⵎⵉⵜⵉⵏ ⵏ ⵜⵓⵍⵍⵉⵙⵜ ⵜⵉⵎⴰⴹⵍⴰⵏⵉⵏ, ⵜⴳ ⵜⵉⵔⵎⵉⵜ ⵏ ⵜⵉⵔⵔⴰ ⵙ ⵜⵓⵜⵍⴰⵢⵜ ⵏⵏⵙ ⵜⴰⵢⵎⵎⴰⵜ ⴷ ⵜⴰⵣⵎⵣⵜ ⵜⴰⵎⵣⴰⵔⴰⵢⵜ ⴳ ⵓⵙⴰⴽⴰ ⵏⵏⵙ ⴰⵎⵙⵏⴼⵍⵓⵍⴰⵏ, ⵢⵓⴼⴰ ⴳⵉⵙ ⵉⵎⵉⵙ ⵏ ⵜⵓⵜⵍⴰⵢⵜ ⵉⵊⵊⴰⵡⵏⵏ ⵙ ⵉⵙⵢⴰⴼⴰⵜⵏ ⴷ ⵓⴼⵔⴰⵢ ⵓⴽⵍⵉⵙⵏ ⵉⵣⴷⵉⵏ ⴷ ⵜⵎⴰⴳⵉⵜ ⵍⵍⵉ ⵙ ⵉⵥⴹⴰⵕ ⴰⴷ ⵙⵔⵙ ⵉⴽⵛⵎ ⴰⵔ ⵜⴰⴷⵔⵓⵜ ⵜⴰⵏⴼⴳⴰⵏⵜ ⴷ ⵜⴷⵍⵙⴰⵏⵜ ⵜⴰⵎⵖⵔⴰⴱⵉⵜ.ⵜⴳⴰ ⵜⵓⵍⵍⵉⵙⵜ ⴳ ⴷⴰⵔ ⵎⴰⵙⵙ ⵍⵃⵙⵏ ⵣⴰⵀⵓⵔ, ⵢⴰⵏ ⵢⵉⴳⵔ ⵏ ⵜⴳⵎⵔⵜ ⵏ ⵜⴰⵣⵎⵣⵉⵏ ⵜⵉⵏⴼⴳⴰⵏⵉⵏ ⴳ ⵜⴷⵔⵓⵜ ⵏⵏⵙ ⵜⴰⵎⴷⴰⵏⵜ ⴷ ⵜⵓⴷⵎⴰⵡⴰⵏⵜ ⵜⴰⵏⴰⵎⵓⵏⵜ, ⵓⵏⴳⴰⵍ ⵏⵜⵜⴰ ⴷ ⵢⴰⵏ ⵢⵉⴳⵔ ⴰⵎⵙⵏⵓⴱⴳ ⴰⴱⴰⵔⴰⵡ ⵉ ⵓⵙⵉⵡⵍ ⵅⴼ ⵜⴰⴷⵓⵜ ⴰⴷ ⵜⴰⵏⴼⴳⴰⵏⵜ ⴷ ⵜⴰⵎⴰⵖⵜ ⵜⴰⵏⴰⵎⵓⵏⵜ ⵜⴰⵏⴼⴳⴰⵏⵜ ⴷ ⵜⴰⵍⵍⴰⵏⵜ, ⵏⵜⵜⴰ ⴷ ⵜⵉⵔⵎⵉⵜ ⵢⴰⴹⵏ ⵣⵣⵔⵉⵖ ⵜⵜ ⴳ ⵎⵏⵏⴰⵡⵜ ⵜⵉⵔⵎⵉⵜⵉⵏ, ⴰⵙⵢⴰⴼⴰ ⵏⵏⵙ ⵏⵜⵜⴰⵜ ⴷⴰⵖ ⵉⴳⴰ ⵡⴰⵥ ⵏⴳⵔ ⵓⵙⵙⴰⵏ.ⵢⴰⵏ ⵉⵡⵉⵔⵔⵉⵏ ⵙ  ⵉⴹⵕⵉⵚⵏ ⵉⵎⵣⵡⵓⵔⴰ ⵏ ⵎⴰⵙⵙ ⵍⴰⵃⵙⵏ ⵣⴰⵓⵔ, ⵔⴰⴷ ⵜⵏ ⵉⵏⵏ ⵢⴰⴼⵉ ⴽⵜⴰⵔⵏ ⵙ ⵉⵏⵣⴳⵓⵎⵏ ⵏ ⵜⵎⵙⴰⵔⵜ ⵜⴰⵎⴰⵣⵉⵖⵜ, ⵓⵢⴰ ⵉⴼⴰⵡ ⴳ ⵜⵓⴽⵓⵙⵜ ⵜⴰⵎⵣⵔⴰⵢⵜ ⵏⵏⴰ ⵉⵕⵛⵎⵏ ⴽⵔⴰ ⵖ ⵉⴷⵍⵉⵙⵏ ⵏⵏⵙ, ⵙⵍⴰⵡⴰⵏ ⴰⴽⴽⵯ ⵜⴰⴳⵔⵓⵎⵎⴰ ⵏ ⵜⵓⵍⵍⵉⵙⵉⵏ ⵏ ⵓⵙⵎⵓⵙⵙⵓ ⵏ ⵓⵎⴰⵍⵓ, ⵎⴰⵢⴰ ⴷ ⵢⵉⵡⵉ ⵜ ⵉⴷ ⵜⴰⴼⵔⴽⵜ ⴷⴰ ⵜⴷⴷⵔ ⵜⵎⴰⵣⵉⵖⵜ ⵜⵙⴱⵣⵣⵉⵣ ⵅⴼ ⵓⵎⴰⵔⴰ ⴷ ⵓⵙⵏⴼⵍⵓⵍ ⴰⵙⵓⵖⵏ ⵏ ⵏ ⵓⵣⴰⵖⵣ ⴳ ⵜⵙⴽⵍⴰ. ⴰⵣⴰⵖⵣ ⴳ ⵜⵉⵔⵔⴰ ⵏⵏⵙ ⴳ ⵜⵓⵍⵍⵉⵙⵜ ⵜⵙⴱⵣⵣⵉⵣ ⵜ ⵖⵉⴼⵙ ⵜⴰⵣⵎⵣⵜ ⵜⴰⵙⴽⵍⴰⵏⵜ ⴷⴰ ⵉⴷⴷⵔ, ⵉⴳ ⴰⵙ ⴰⵔⵜⵓⵎ, ⴷ ⵉⴳ ⴰⵔⵜⵓⵎ ⵏ ⴽⵓ ⴰⵎⴰⵔⴰ ⴰⵎⴰⵣⵉⵖ ⵉⵥⵕⴰ ⴰⵡⴷ ⵏⵜⵜⴰ ⵜⴰⵣⵎⵣⵜ ⴰⵏⵏ ⵜⴰⵎⵣⵔⴰⵢⵜ.ⴳ ⵜⴳⵔⵓⵎⵎⴰ ⵏⵏⵙ ⵏ ⵜⵓⵍⵍⵉⵙⵉⵏ ⵜⴰⵎⵣⵡⴰⵔⵓⵜ, ⵏⵏⴰ ⵎⵉ ⵉⴳⴰ ⵙ ⵓⵣⵡⵍ ‘’ ⴰⵎⵓⵙⵙⵓ ⵏ ⵓⵎⴰⵍⵓ’’ ⵏⵏⴰ ⴷ ⵉⴼⴼⵖⵏ ⴳ ⵓⵙⴳⴳⵯⴰⵙ ⵏ 2008, ⵣⴷⵉⵏⵜ ⵜⵓⵍⵍⵉⵙⵉⵏ ⵏ ⵜⴳⵔⵓⵎⵎⴰ ⴰⴷ ⵙ ⵉⵙⵏⴼⵍ ⴷⴰ ⵉⴷⴷⵜ ⵡⴰⵎⵓⵏ ⴰⵎⵖⵔⴰⴱⵉ ⴳ ⵙⴰⵜⵎⵔⴰⵡⵉⵏ ⵏ ⵜⴰⵙⵓⵜ ⴰⴷ ⵉⵣⵔⵉⵏ, ⵙⵍⴰⵡⴰⵏ ⴰⴽⴽⵯ ⴳ ⵜⴷⵔⵓⵜ ⵏⵏⵙ ⵜⴰⵎⴰⵣⵉⵖⵜ. ⵢⴰⵏ ⵓⵙⵏⴼⵍ ⵏⵏⴰ ⵉⵙⵎⵓⵏⵏ ⵜⵓⴳⵜⵜ ⵏ ⵜⵙⴳⴳⵉⵡⵉⵏ ⵜⵉⵏⴰⵎⵓⵏⵉⵏ ⴷ ⵜⵙⵔⵜⴰⵏⵉⵏ ⴷ ⵜⴷⵍⵙⴰⵏⵉⵏ ⵙ ⵜⵙⵖⵏⴰⵏⵉⵏ. ⵙ ⵜⴰⵎⴰ ⵏ ⵓⵢⴰ, ⴰⵎⵙⴰⵢ ⴰⵙⵔⵜⴰⵏ ⴷ ⵓⵙⵙⵉⵏⴼ ⴰⵏⴰⵎⵓⵏ ⴷ ⵓⴷⵍⵙⴰⵏ ⵏⵏⴰ ⵉⵥⵕⴰ ⵓⴼⴰⵔⴰ ⴰⵎⵔⵖⴰⴱⵉ ⴷ ⵜⵉⵕⵥⵉ ⵏ ⵜⵓⵙⴽⵉⵡⵜ ⵜⴰⴷⵎⵙⴰⵏⵜ ⴷ ⵜⵏⴰⵎⵓⵏⵜ ⵍⵍⵉ ⵅⴼ ⴰⴷⵍⵍⵉ ⵉⴱⴷⴷ ⵡⴰⵎⵓⵏ ⴰⵎⵖⵔⴰⴱⵉ ⴰⵎⴰⵣⵉⵖ ⴳ ⵓⴼⴰⵔⴰ ⴰⵎⵖⵔⴰⴱⵉ, ⴷ ⵓⵙⵙⵏⵜⵉ ⵏ ⵓⵙⴰⴳⴳⵯ ⵏ ⵓⵙⵙⴰⵏⴼ ⴰⵙⴳⴷⴰⵏ ⴰⵏⴼⵓⵔ ⵅⴼ ⵡⴰⵎⵓⵏ. ⵉⵖ ⵜⴰⵇⵇⵔⴰⵜ ⵉⴹⵕⵉⵚⵏ ⵏ ⵓⵎⵓⵙⵙⵓ ⵏ ⵓⵎⴰⵍⵓ ⴰⵎ ⵉⵖ ⴰⵔ ⵜⴰⵇⵇⵔⴰⵜ ⵅⴼ ⵜⵉⵍⴰⵡⵜ ⵜⴰⵎⴰⵣⵉⵖⵜ ⴳ ⵓⴼⴰⵔⴰ ⴰⵎⵖⵔⴰⴱⵉ ⵙ ⵓⵙⵉⵡⵍ ⵏ ⵢⴰⵏ ⵙⴳ ⵉⵏⴼⵔⴰⵏⵏ ⵏⵏⴰ ⴼⵍⵍⴰⵙⵏ ⵢⵓⵔⴰⵏ, ⵎⴰⵛⵛ ⴰⵙⵓⵖⵏ ⴳ ⵜⵉⵔⵔⴰ ⵜⴰⵙⴽⵍⴰⵏⵜ ⵓⵔ ⵜⴳⵉ ⴰⵏⴰⵎⴽ ⵏ ⴰⴷ ⵉⴳ ⵓⵎⴰⵔⴰ ⵉⵎⵙⵍⵉ ⴰⴷⵢⵓⵍⵓⵊⵉ, ⴰⵛⴽⵓ ⵉⵎⵙⵍⵉⵜⵏ ⴰⵔ ⵜⵜⴰⵡⵉⵏ ⵉⵊⴰⵡⵡⴰⵏ ⵏⵖⵓⴱⵓⵏ, ⴰⵢⵍⵍⵉ ⴷⵉⵜⵜⴰⴳⵓⵔⵏ ⵉⴳⴰ ⵜ ⵓⵙⵏⴼⵍⵓⵍ.ⴰⵔ ⵉⵜⵜⴰⵏⵉ ⵎⴰⵙⵙ ⵍⴰⵃⵙⵏ ⵣⴰⵀⵓⵔ ⵜⵓⵍⵍⵉⵙⵜ ⵎⴰⵙ ⵓⵔ ⵜⴼⴼⵖ ⴳ ⵓⵙⴰⵜⵉ ⴰⵥⵓⵕⴰⵏ ⵏ ⵜⴰⴳⵓⵜ, ⵎⵇⵇⴰⵔ ⴰⵡⵜⴰⵢ ⵏⵏⵙ ⴱⴰⵀⵔⴰ ⵎⵥⵥⵉⵢⵏ, ⵙ ⵓⵣⵎⵣⴰⵣⴰⵍ ⴷ ⵎⴰⴷ ⵜⵜ ⵉⵔⵡⴰⵙⵏ ⴳ ⵜⵙⴽⵍⴰ ⵜⴰⵎⴰⴹⵍⴰⵏⵜ ⵢⴰⴹⵏ. ⵎⴰⵛⵛ ⵜⵥⴹⴰⵕ ⴰⴷ ⵜⵙⴽⵔ ⴰⴱⵔⵉⴷ ⵏⵏⵙ, ⵢⴰⵡⵉ ⴷ ⴳ ⵜⵉⵔⵎⵉⵜⵉⵏ ⵜⵉⵎⴰⴹⵍⴰⵏⵉⵏ ⴷ ⴰⵢⵍⵍⵉ ⵜⵉⵡⴹ ⵜⵓⵍⵍⵉⵙⵜ ⴷ ⵜⵓⵍⵍⵉⵙⵜ ⵜⵓⵙⵙⵉⵎⵜ ⴳ ⵜⵎⵔⵏⵉⵡⵜ ⵜⴰⵥⵓⵕⴰⵏⵜ ⵎⵇⵇⵓⵔⵏ ⴳ ⵜⵙⴽⵍⴰ. ⴳ ⵜⵉⵣⵉ ⴰⵏⵏ ⵏⵉⵜ, ⴼⵜⴰⵏ ⴽⵔⴰ ⵖ ⵉⵎⴰⵔⴰⵜⵏ ⴰⵔ ⵙⵙⵎⵔⴰⵙⵏ ⴽⵔⴰ ⵏ ⵜⵡⵉⵍⴰ ⵜⵉⵥⵓⵕⴰⵏⵉⵏ ⴳ ⵜⴰⵢⵙⵉ ⵜⴰⵏⴼⵓⵙⴰⵏⵜ ⵜⴰⵎⴰⵣⵉⵖⵜ ⴳ ⵜⵉⵔⵔⴰ ⵏⵏⵙⵏ ⴳ ⵜⵓⵍⵍⵉⵙⵜ ⵣⵓⵏ ⴷ ⵎⵓⵃⵎⵎⴰⴷ ⵓⵙⵓⵙ, ⵄⴰⵢⵛⴰ ⴱⵓⵙⵏⵉⵏⴰ, ⴰⵎ ⴰⵏⴰⵡ ⵏ ⵓⵥⵓ ⵏ ⵡⴰⵏⴰⵡ ⴰⴷ ⴰⵥⵓⵕⴰⵏ ⴳ ⵜⵙⴽⵍⴰ ⵜⴰⵎⴰⵣⵉⵖⵜ ⵜⴰⵜⵔⴰⵔⵜ. ⴰⵢⵍⵍⵉ ⵉⵜⵜⵓⵙⵏⵉⵖⵙⵏ ⴳ ⵜⵓⵍⵍⵉⵙⵜ ⵜⴰⵎⴰⵣⵉⵖⵜ ⵏ ⵖⵉⵍⴰ ⴷ ⵜⵣⴷⴰⵢⵜ ⵏⵏⵙ ⵙ ⵜⵉⵍⴰⵡⵜ ⵜⴰⵏⴰⵎⵓⵏⵜⵜⴰⵎⴰⵣⵉⵖⵜ ⴷ ⵙ ⵉⵏⵣⴳⵓⵎⵏ ⵉⵏⴰⵎⵓⵏⵏ ⴷ ⵉⵙⵔⵜⴰⵏⵏ ⴷ ⵙ ⵜⵎⴰⴳⵉⵜ ⵜⴰⵎⴰⵣⵉⵖⵜ.ⴰⵔ ⵖⵉⵍⴰ ⴷ ⵉⵙⴳⵓⴷⵉ ⵎⴰⵙⵙ ⵍⵃⵙⵏ ⵣⴰⵀⵓⵔ ⵜⵓⴳⵜⵜ ⵏ ⵉⴷⵍⵉⵙⵏ ⴳ ⵉⴳⵔⴰⵏ ⵉⵎⵏⵏⴰⵡⵏ, ⵉⵣⵡⴰⵔ ⵙ ⵜⵓⵍⵍⵉⵙⵜ ⵙ ⵡⵓⵏⴳⴰⵍ ⴷ ⵓⵙⵓⵖⵍ, ⵉⵙⴳⵓⴷⵉ ⴰⵡⴷ ⵜⵓⴳⵜⵜ ⵏ ⵉⵎⴰⴳⵔⴰⴷⵏ ⵉⵙⴽⵍⴰⵏⵏ ⵏⵏⴰ ⵢⵉⵡⵙⵏⵉⵏ ⴳ ⵢⵉⴳⵔ ⵏ ⵓⴼⵔⴰⵏ, ⵃⵎⴰ ⴰⴷ ⵢⵉⵍⵉ ⵓⵙⵡⵉⵔ ⵏ ⵜⵙⴽⵍⴰ ⴷ ⵓⵙⵏⴼⵍⵓⵍ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ.\n\nⵄⴰⴱⴷⵍⵡⴰⵃⴷ ⴱⵓⵜⴱⴰⵖⴰ"
    },
    {
        "url": "https://amezwaru.blogspot.com/2023/12/blog-post_15.html",
        "title": "ⵎⵓⵃⵎⵎⴰⴷ ⴰⴽⵓⵏⴰⴹ",
        "content": "ⵉⵍⵓⵍ ⵎⵓⵃⵎⴰⴷ ⴰⴽⵓⵏⴰⴹ ⴳ ⵓⵙⴳⴳⵯⴰⵙ ⵏ 1950 ⴳ ⵓⵙⵓⵏ ⵏ ⵜⵉⵖⵉⵔⵏ ⵜⴰⵎⴰ ⵏ ⵜⵎⴰⵏⴰⵔ ⴳ ⵜⵡⵙⵉⵜ ⵏ ⵉⵃⴰⵃⴰⵏ, ⵢⴰⵜ ⵙⴳ ⵜⵡⵙⵉⵜⵉⵏ ⵜⵉⵎⵇⵔⴰⵏⵉⵏ ⵏ ⵙⵓⵙ, ⵜⵍⵍⴰ ⴳⵔ ⵓⴳⴰⴷⵉⵔ ⴷ ⵎⵓⴳⴰⴷⵓⵔ ⴳ ⵜⵎⵏⴰⴹⵜ ⵏ ⵙⵓⵙ-ⵎⴰⵙⵙⵜ. ⵏⵜⵜⴰ ⴷ ⵢⵉⵊⵊ ⵙⴳ ⵉⵎⵖⵏⴰⵙⵏ ⵉⵎⴰⵣⵉⵖⵏ ⵉⵎⵇⵔⴰⵏⵏ, ⵢⵓⵙⵉ ⴰⵏⵣⴳⵓⵎ ⵏ ⵜⵎⴰⵣⵉⵖⵜ ⴳ ⵎⵏⵏⴰⵡ ⵏ ⵉⴳⵔⴰⵏ ⵙⴳ ⵣⵉⴽⴽ, ⵢⵓⵔⴰ ⵎⵏⵏⴰⵡ ⵏ ⵉⴷⵍⵉⵙⵏ ⵙ ⵜⵎⴰⵣⵉⵖⵜ, ⵉⵙⵡⵓⵔⵉ ⴰⵡⴷ ⴳ ⵉⴳⵔ ⵏ ⵜⵖⵎⵙⴰ ⵙⴳ ⵓⵙⴳⴳⵯⴰⵙ ⵏ 1993. ⵉⵙⵙⵖⵔⴰ ⵜⵓⵜⵍⴰⵢⵜ ⵜⴰⵄⵕⴰⴱⵜ ⴳ ⵢⴰⵏ ⵓⵙⵉⵏⴰⵏ ⴳ ⵓⴳⴰⴷⵉⵔ, ⵉⴳ ⵢⴰⵏ ⴳ ⵉⴳⵎⴰⵎⵏ ⵓⵔⵎⵉⴷⵏ ⴳ ⵎⵏⵏⴰⵡⵜ ⵏ ⵜⵎⵙⵎⵓⵏⵉⵏ ⴰⵎ ⵜⵎⴰⴳⵔⴰⵡⵜ ⵜⴰⵎⴰⵢⵏⵓⵜ, ⴰⵢⵢⴰⵡ ⵏ ⵓⴳⴰⴷⵉⵔ, ⵜⴰⵙⴷⴰⵡⵉⵜ ⵏ ⵓⵏⴱⴷⵓ ⴳ ⵓⴳⴰⴷⵉⵔ, ⵜⴰⵣⵍⵖⴰ ⵏ ⵜⵉⵔⵔⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ ⴷ ⵜⵉⵢⵢⴰⴹ. ⵢⵓⵎⵥ ⵜⴰⵙⵎⵖⵓⵔⵜ ⵏ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ ⴳ ⵓⵙⵓⵖⵍ ⴰⵙⴳⴳⵯⴰⵙ ⵏ 2006.\n\nⵣⵓⵏ ⴷ ⴰⴽⴽⵯ ⵜⴰⵣⵣⴰⵏⵉⵏ ⴳ ⵡⴰⵡⵜⴰⵢ ⵏⵏⵙ, ⵉⴽⵛⵉⵎ ⵎⵓⵃⵎⵎⴰⴷ ⴰⴽⵓⵏⴰⴹ ⵙ ⵜⵎⵣⴳⵉⴷ ⵏ ⵓⵙⵓⵏ ⵣⵉⴽⴽ, ⴰⵔ ⴷⴳⵙ ⵉⵇⵇⴰⵔ ⵍⵇⵕⴰⵏ ⴰⵔ ⵍⵍⵉⴳ ⵜ ⵉⵃⵙⴰ ⵚⴹⵉⵚⵜ ⵜⵡⴰⵍ ⵎⵎⴹⴼⴰⵕⵏⵉⵏ. ⵉⴷⴷⵓ ⵉⵍⵎⵎⴰ ⵖⵔ ⵜⵎⴰⵏⴰⵔ ⵉⵙⵎⴷ ⴷⴳⵙ ⵜⵉⵖⵔⵉ ⵏⵏⵙ ⵜⴰⵎⵏⵣⵓⵜ ⴷ ⵉⵎⵉⴽⴽ ⵙⴳ ⵜⵖⵔⵉ ⵜⴰⵙⵉⵏⴰⵏⵜ.\n\nⴷⴳ ⵓⵙⴳⴳⵯⴰⵙ ⵏ 1965, ⵉⵎⵎⵓⴷⴷⴰ ⵎⵓⵃⵎⵎⴰⴷ ⴰⴽⵓⵏⴰⴹ ⵙⴳ ⵜⵎⵣⵉⵔⵜ ⵏⵏⵙ ⴰⴼⴰⴷ ⴰⴷ ⵉⴹⴼⵕ ⵜⵉⵖⵔⵉ ⵏⵏⵙ ⴳ ⵓⵙⵉⵏⴰⴳ ⴰⵏⵙⵍⵎ ⵏ ⵜⵔⵓⴷⴰⵏⵜ ⵏⵏⴰ ⵉⵜⵜⵓⵙⵙⴰⵏⵏ ⴳ ⵜⵎⴷⵉⵏⵜ ⵏ ⵜⵔⵓⴷⴰⵏⵜ ⴰⴽⵓⴷ ⴰⵏⵏ, ⴰⵙⵉⵏⴰⴳ ⵏⵏⴰ ⴳ ⵙⵙⵓⴼⵖⵏ ⵎⵏⵏⴰⵡ ⵉⵎⵖⵏⴰⵙⵏ ⵉⵎⴰⵣⵉⵖⵏ, ⵣⵓⵏ ⴷ ⵃⵎⴰⴷ ⴰⴷⵖⵔⵏⵉ, ⵃⴰⵙⴰⵏ ⵉⴷ ⴱⵍⵇⴰⵙⵎ ⴷ ⵡⵉⵢⵢⴰⴹ.\n\nⵉⴳⴳⵓⵜ ⵎⴰ ⴰⵢⴷ ⵉⵙⵙⵏⵏ ⵎⴰⵙ ⵉⴳⴰ ⵎⵓⵃⵎⵎⴰⴷ ⴰⴽⵓⵏⴰⴹ ⵢⴰⵏ ⵙⴳ ⵉⵎⴰⵔⴰⵜⵏ ⵉⵎⴰⵣⵉⵖⵏ ⵉⵎⵇⵇⵔⴰⵏⵏ, ⵉⴳ ⴰⵡⴷ ⴰⵎⴳⴳⴰⵢ ⴰⵏⴰⵎⵓⵏ ⵓⵔⵎⵉⴷ ⴳ ⵎⵏⵏⴰⵡⵜ ⵜⵎⵙⵎⵓⵏⵉⵏ. ⵎⴰⵛⵛ ⵉⴷⵔⵓⵙ ⵎⴰ ⴰⴷ ⵉⵙⵙⵏⵏ ⵎⴰⵙ ⵉⴳⴰ ⴰⵡⴷ ⴰⵏⵖⵎⴰⵙ ⴷ ⵓⵎⵙⵙⵏⴽⴷ ⵏⵜⴰⵡⵙⵙⵏⴰ ⵜⴰⵎⴰⵣⵉⵖⵜⵏⵏⴰ ⵉⴳⴰⵏ ⵢⴰⵏ ⵓⵙⴰⵢⵙ ⵉⵎⵓⵔⵙⵏ ⴳ ⵓⵏⵣⵡⴰⵢ ⴰⵏⵎⵏⴰⴹ ⵏ ⵓⴳⴰⴷⵉⵔ ⵙⴳ ⵓⵙⴳⴳⵯⴰⵙ ⵏ 1993.ⵢⵓⴳⴳⴰ ⴷ ⵎⵓⵃⵎⵎⴰⴷ ⴰⴽⵓⵏⴰⴹ ⵙ ⵓⴳⴷⵓⴷ ⴰⵡⴷ ⴳ ⵜⴱⴰⴷⵓⵜ ⵏ ⵜⵎⴰⵣⵉⵖⵜ (ⵜⵉⵙⵙ ⵜⴰⵎⵜ) ⵙ ⵓⵣⵓⵣⵣⵔ ⵏ ⵉⵏⵣⴰⵏ ⴷ ⵉⵏⵓⵎⴰⴽ ⵏⵏⵙⵏ ⴳ ⵢⴰⵏ ⵓⵙⴰⵢⵙ ⵏ ⵓⵙⵙⵍⵎⴷ ⵏ ⵜⵎⴰⵣⵉⵖⵜ ⵏⵏⴰ ⵜⵣⵣⵔⴰⵢ ⵎⴰⵙⵙⴰ ⵅⴰⴷⵉⵊⴰ ⴰⵔⵓⵀⴰⵍ.\n\nⵜⵓⵍⵍⵉⵙⵜ (ⴰⵙⵓⵖⵍ ⵏ ⵜⵓⵍⵍⵉⵙⵉⵏ ⵙⴳ ⵜⵙⴽⵍⴰ ⵜⴰⵔⵓⵙⵉⵜ.)ⵜⴰⵖⵓⴼⵉ ⵏ ⵓⵎⵉⵢⵏ, 2015."
    },
    {
        "url": "https://amezwaru.blogspot.com/2023/12/blog-post_27.html",
        "title": "ⴰⵙⴰⵢⵙ ⵏ ⵜⴰⵡⵙⵙⵏⴰ ⵜⴰⵎⴰⵣⵉⵖⵜ",
        "content": "ⵉⴳⴳⵓⵜ ⵎⴰ ⴰⵢⴷ ⵉⵙⵙⵏⵏ ⵎⴰⵙ ⵉⴳⴰⵎⵓⵃⵎⵎⴰⴷ ⴰⴽⵓⵏⴰⴹⵢⴰⵏ ⵙⴳ ⵉⵎⴰⵔⴰⵜⵏ ⵉⵎⴰⵣⵉⵖⵏ \nⵉⵎⵇⵇⵔⴰⵏⵏ, ⵉⴳ ⴰⵡⴷ ⴰⵎⴳⴳⴰⵢ ⴰⵏⴰⵎⵓⵏ ⵓⵔⵎⵉⴷ ⴳ ⵎⵏⵏⴰⵡⵜ ⵜⵎⵙⵎⵓⵏⵉⵏ. ⵎⴰⵛⵛ ⵉⴷⵔⵓⵙ ⵎⴰ ⴰⴷ\n ⵉⵙⵙⵏⵏ ⵎⴰⵙ ⵉⴳⴰ ⴰⵡⴷ ⴰⵏⵖⵎⴰⵙ ⴷ ⵓⵎⵙⵙⵏⴽⴷ ⵏ ⵜⴰⵡⵙⵙⵏⴰ ⵜⴰⵎⴰⵣⵉⵖⵜ ⵏⵏⴰ ⵉⴳⴰⵏ ⵢⴰⵏ ⵓⵙⴰⵢⵙ ⵉⵎⵓⵔⵙⵏ ⴳ ⵓⵏⵣⵡⴰⵢ ⴰⵏⵎⵏⴰⴹ ⵏ ⵓⴳⴰⴷⵉⵔ ⵙⴳ ⵓⵙⴳⴳⵯⴰⵙ ⵏ 1993.\n\nⵉⵃⵎⵍ\n ⴱⴰⵀⵔⴰ ⵓⵙⵍⵎⴰⴷ ⵎⵓⵃⵎⵎⴰⴷ ⴰⴽⵓⵏⴰⴹ ⵜⴰⵖⵎⵙⴰ ⵙⴳ ⵜⵎⵥⵉⵢⵜ ⵏⵏⵙ, ⵉⴽⴽⴰ ⵜⵜ ⵏⵏ ⴰⵔ ⵉⵙⵙⴼⵍⵉⴷ\n ⵉ ⵉⵙⵓⵢⴰⵙ ⴳ ⵓⵏⵣⵡⴰⵢ ⴰⵏⴰⵎⵓⵔ ⵙ ⵜⵎⴰⵣⵉⵖⵜ ⴷ ⵓⵏⵣⵡⴰⵢ ⴰⵏⵎⵏⴰⴹ ⵏ ⵓⴳⴰⴷⵉⵔ, ⴰⵔ ⵉⵙⵙⴼⵍⵉⴷ\n ⵉ ⵉⵙⵓⵢⴰⵙ ⵏⵏⴰ ⵉⵣⵣⵔⴰⵢ ⵄⵎⵎⵉ ⵎⵓⵙⴰ ⴷ ⵎⵃⵎⵎⴷ ⵍⵄⵜⵎⴰⵏⵉ ⴷ ⵡⵉⵢⵢⴰⴹ. ⵍⵍⵉⵖ ⵉⴳⴰ \nⴰⵎⵣⵔⴰⵡ ⴳ ⵜⵖⵉⵡⴰⵏⵜ ⵏ ⵜⵓⵜⵍⴰⵢⵉⵏ ⴳ ⵎⵕⵕⴰⴽⵛ, ⴰⵔ ⵉⴷⵔⵔⵓ ⵏⵜⵜⴰⵏ ⴷ ⵢⴰⵏ ⵓⵎⵣⵔⴰⵡ ⴰⵛⵜⵓⴽ ⴳ\n ⵉⵙⵓⵢⴰⵙ ⵏ ⵉⵏⵣⵡⴰⵢⵏ, ⴰⵔ ⴷⴳⵙⵏ ⵜⵜⵎⵙⴳⴷⴰⵍⵏ ⵖⴼ ⵜⵖⵎⵙⴰ.ⴷⴳ ⵓⵙⴳⴳⵯⴰⵙ ⵏ 1993,\n ⵉⵙⵎⵓⵏ ⵢⴰⵏ ⵉⴳⵉⵡⵔ ⴳ ⵡⴰⵡⵔⵉⵔ ⴳⵔ ⵓⵙⵍⵎⴰⴷ ⵄⴰⴱⴷⵓⵍⵍⴰⵀ ⴱⵍⵉⵍⵉⴹ ⴷ ⵄⴰⴱⴷⵓⵍⵍⴰⵀ ⴰⵙⴼⴰⵔ, \nⴰⵏⵖⵎⴰⵙ ⴷ ⵓⵎⵣⴷⴰⵢ ⵏ ⵜⵣⵓⵏⵉ ⵏ ⵜⵛⵍⵃⵉⵜ ⴳ ⵓⵏⵣⵡⴰⵢ ⴰⵏⵎⵏⴰⴹ ⵏ ⵓⴳⴰⴷⵉⵔ, ⵎⵙⴰⵡⴰⵍⵏ ⵖⴼ \nⵓⵙⴽⴽⵉⵔ ⵏ ⴽⵔⴰ ⵏ ⵓⵙⴰⵢⵙ ⴰⴷⵍⵙⴰⵏ ⵉⵏⵏⵣⴳⵎⵏ ⵙ ⵓⵎⴰⵢⵏⵓ ⵏ ⵜⴷⵍⵙⴰ ⵜⴰⵎⴰⵣⵉⵖⵜ, ⴷ ⵓⵙⵉⴳⴳⵍ ⵙ\n ⴽⵔⴰ ⵏ ⵓⵙⵍⵎⴰⴷ ⵎⴰ ⴰⴷ ⵜ ⵉⵣⵣⵔⴰⵢⵏ, ⵉⵙⵓⵎⵔ ⵓⵙⵍⵎⴰⴷ ⵄⴰⴱⴷⵓⵍⵍⴰⵀ ⴱⵍⵉⵍⵉⴹ ⵎⵓⵃⵎⵎⴰⴷ \nⴰⴽⵓⵏⴰⴹ, ⵉⵏⵢⴰⵍⴽⴰⵎ ⵉⵍⵎⵎⴰ ⵓⵏⵖⵎⴰⵙ ⴰⵎⵣⴷⴰⵢ ⴷ ⵓⴽⵓⵏⴰⴹ, ⵉⵎⵛⴰⵛⴽⴰ ⴷ ⴷⵉⵙ ⵖⴼ ⵓⵙⴰⵢⵙ, \nⵉⵙⵎⵉⵇⵇⵉⵔⵜ ⴷ ⵓⵏⵎⵀⴰⵍ ⵏ ⵓⵏⵣⵡⴰⵢ ⵃⵎⴰⴷ ⴰⴱⵓⵏⴰⵚⵕ, ⵉⴷⴳⴳⵉ ⵜ. ⵉⴳⴰ ⵢⵉⵙⵎ \"ⵜⴰⵡⵙⵙⵏⴰ ⴰⵔ \nⴰⴼⵔⴰⴽ\" ⵉⵙⵎ ⴰⵎⵣⵡⴰⵔⵓ ⵉⵜⵜⵓⵙⵓⵎⵔⵏ ⵉ ⵓⵙⴰⵢⵙ ⵏⵖ \"ⵜⴰⵡⵙⵙⵏⴰ ⵜⴰⵖⴰⵎⵜ ⵏ ⴽⵓⵢⴰⵏ\", ⵎⴰⵛⵛ \nⴰⵎⵣⴷⴰⵢ ⵉⵙⵏⵢⵉⴼ \"ⵜⴰⵡⵙⵙⵏⴰ ⵜⴰⵖⴰⵎⵜ ⵏ ⴽⵓⵢⴰⵏ\".ⵉⵏⵜⵉ ⵉⵍⵎⵎⴰ ⵓⵣⵎⵎⴻⵎ ⵏ \nⵜⵅⵕⵚⵉⵏ ⵏ ⵓⵙⴰⵢⵙ, ⴰⵔ ⵜⵣⵣⵔⴰⵢ ⵢⴰⵜ ⵜⵅⵕⵚⵜ ⵏ 15 ⵜⵓⵙⴷⵉⴷⵉⵏ ⴽⵔⴰⵢⴳⴰⵜ ⵉⵎⴰⵍⴰⵙⵙ, ⴰⵔ \nⴷⴳⵙ ⵉⵙⴰⵡⴰⵍ ⵓⵙⵍⵎⴰⴷ ⵎⵓⵃⵎⵎⴰⴷ ⴰⴽⵓⵏⴰⴹ ⵖⴼ ⵉⵙⵏⵜⴰⵍ ⵏ ⵜⵡⵙⵙⵏⴰ ⵜⴰⵎⴰⵜⴰⵢⵜ ⵙ ⵢⴰⵜ \nⵜⵎⴰⵣⵉⵖⵜ ⵉⵖⵓⵙⵏ. ⴰⵍⵍⵉⵖ ⵣⵔⵉⵏ ⵡⴰⵜⵜⴰⵢⵏ ⵏ ⵙⵉⵏ ⵉⵙⴳⴳⵯⵙⵏ ⵖⴼ ⵓⵙⵏⵜⵉ ⵏ ⵓⵙⴰⵢⵙ, ⴹⴰⵕⴰⵜ ⵏ\n ⵢⵉⵏⴰⵡ ⵏ ⵓⴷⴰⴱⵓ ⴳ ⵓⵙⴳⴳⵯⴰⵙ 1994 ⵖⴼ ⵓⵙⵙⵉⴷⴼ ⵏ ⵜⵎⴰⵣⵉⵖⵜ ⵖⵔ ⵜⴱⴰⴷⵓⵜⵉⵏ ⵜⵉⵖⵎⵙⴰⵏⵉⵏ,\n ⵉⵜⵜⵓⵙⵏⴼⵍ ⵢⵉⵙⵎ ⵏ ⵓⵙⴰⵢⵙ \"ⵜⴰⵡⵙⵙⵏⴰ ⵜⴰⵖⴰⵎⵜ ⵏ ⴽⵓⵢⴰⵏ\" ⵉⴳ \"ⵜⴰⵡⵙⵙⵏⴰ ⵜⴰⵎⴰⵣⵉⵖⵜ\", \nⴰⵔ ⵉⵣⵣⵔⴰⵢ ⴽⵔⴰⵢⴳⴰⵜ ⵉⵎⴰⵍⴰⵙⵙ ⴳ ⵓⵏⵣⵡⴰⵢ ⴰⵏⵎⵏⴰⴹ ⵏ ⵓⴳⴰⴷⵉⵔ, ⵢⵉⵍⵉ ⵡⴰⵍⵍⴰⵙ ⵏⵏⵙ ⴳ \nⵓⵏⵣⵡⴰⵢ ⴰⵏⴰⵎⵓⵔ ⵙ ⵜⵎⴰⵣⵉⵖⵜ ⴽⵔⴰⵢⴳⴰⵜ ⵉⵎⴰⵍⴰⵙⵙ ⴳ ⵢⵉⴹ. ⴳ ⵢⵉⵎⵉⵔ ⵏ ⵓⵏⴱⴷⵓ ⴰⵔ \nⵉⵜⵜⵏⴼⴰⵍ ⵢⵉⵙⵎ ⵏ ⵓⵙⴰⵢⵙ ⵉⴳ \"ⵜⴰⵎⵉⵎⵜ ⵏ ⵓⵏⴱⴷⵓ\", ⴰⵔ ⵜ ⵏⵉⵜ ⵉⵣⵣⵔⴰⵢ ⵓⵙⵍⵎⴰⴷ ⵎⵓⵃⵎⵎⴰⴷ\n ⴰⴽⵓⵏⴰⴹ, ⴰⵔ ⵉⵍⵎⵎⴰ ⵉⵙⴱⵔⵔⴰⴽ ⵓⵙⴰⵢⵙ ⵉⵏⴱⴳⵉⵡⵏ, ⴰⵔ ⴷⵉⵙⵏ ⵉⵜⵜⵎⵙⴰⵡⴰⵍ ⵖⴼ ⵜⵎⵏⵜⵉⵍⵉⵏ ⵏ\n ⵜⵡⵙⵙⵏⴰ. ⵖⵉⵍⴰ ⴰⵔ ⵉⵣⵣⵔⴰⵢ ⵓⵙⴰⵢⵙ ⴳ 25 ⵏ ⵜⵓⵙⴷⵉⴷⵉⵏ ⴽⵔⴰⵢⴳⴰⵜ ⵉⵎⴰⵍⴰⵙⵙ ⴳ ⵓⵏⵣⵡⴰⵢ \nⴰⵏⵎⵏⴰⴹ ⵏ ⵓⴳⴰⴷⵉⵔ ⵙ ⵢⵉⵙⵎ \"ⵜⴰⵡⵙⵙⵏⴰ ⵜⴰⵎⴰⵣⵉⵖⵜ\".ⴳ ⵓⵙⴳⴳⵯⴰⵙ 1997, ⵢⵓⵎⵥ \nⵓⵙⴰⵢⵙ ⵜⴰⵙⵎⵖⵓⵔⵜ ⵏ ⵓⵙⴰⵢⵙ ⴰⵎⴰⵣⵉⵖ ⵢⵓⴼⵏ ⴳ ⵓⵙⵡⵉⵔ ⴰⵏⴰⵎⵓⵔ, ⵜⴰⵙⵎⵖⵓⵔⵜ ⵏⵏⴰ ⴳ ⴷⵔⵓⵏ \nⵜⵓⴳⵜⵜ ⵏ ⵉⵙⵓⵢⴰⵙ ⵏ ⵉⵏⵣⵡⴰⵢⵏ ⵉⵙⴳⴰⵡⴰⵏⵏ ⴷ ⵉⵏⴰⵎⵓⵔⵏ, ⴰⵢⵍⵍⵉ ⵢⵓⵊⵊⴰⵏ ⴰⵙⴰⵢⵙ ⴰⴷ ⵉⴷⴷⵓ ⵙ\n ⴷⴰⵜ, ⵢⵉⵍⵉ ⴰⵣⵔⴰⴽ ⴷⴰⵔ ⵉⵎⴰⵙⴰⵢⵏ ⵏ ⵓⵏⵣⵡⴰⵢ ⴰⵏⵎⵏⴰⴹ ⵏ ⵓⴳⴰⴷⵉⵔ."
    },
    {
        "url": "https://amezwaru.blogspot.com/2023/12/blog-post_8.html",
        "title": "ⴱⵕⴰⵀⵉⵎ ⴰⵅⵢⵢⴰⵟ",
        "content": "ⵉⵍⵓⵍ ⴱⵕⴰⵀⵉⵎ ⴰⵅⵢⵢⴰⵟ ⴳ ⵓⵙⴳⴳⵯⴰⵙ 1941 ⴳ ⴰⵢⵜ ⴱⴰⵀⴰ ⵏⵏⴰ   ⵢⴰⵥⵏ ⵉ ⵓⴳⴰⴷⵉⵔ ⴳ ⵍⵎⵖⵔⵉⴱ. ⵉⵎⵎⴰⵜⵜⵉ ⵉⵎⵥⵥⵉ ⵏⵉⵜ ⵙⵓⵍ ⵙ ⵕⵕⴱⴰⵟ, ⵉⴹⴼⵕ ⴳⵉⵙ ⵜⵉⵖⵔⵉ ⵏⵏⵙ ⵙⴳ ⵓⵙⵍⵎⴷ ⴰⵎⵏⵣⵓ ⴰⵔ ⴰⵙⵍⵎⴷ ⴰⵎⵙⴷⴰⵡ.\n\nⵉⵙⵙⵏⵜⵉ ⵓⵅⵢⵢⴰⵟ ⵜⵓⴷⵔⵜ ⵏⵏⵙ ⵜⴰⵣⵣⵓⵍⴰⵏⵜ ⵙ ⵓⵙⵍⵎⴷ ⵏ ⵜⵓⵙⵏⴰⴽⵜ ⴳ ⵍⵇⵏⵉⵟⵕⴰ ⴷ ⵕⵕⴱⴰⵟ, ⵖⵉⵏⵏ ⴰ ⴳ ⵉⴷⵡⵍ ⴰⵎⵙⵎⵓⵙⵙⵓ ⴰⵎⴰⵣⵉⵖ. ⴳ   ⵓⵙⴳⴳⵯⴰⵙ ⵏ 1967, ⵉⴷⵔⴰ ⴳ ⵓⵙⴱⴷⴷⵉ ⵏ \"ⵜⵎⵙⵎⵓⵏⵜ ⵜⴰⵎⵖⵔⵉⴱⵉⵜ ⵉ ⵓⵔⵣⵣⵓ ⴷ ⵓⵙⵏⴼⵍ ⴰⴷⵍⵙⴰⵏ\" ⴳ ⵕⵕⴱⴰⵟ, ⵜⴳ ⵢⴰⵜ  ⵜⵎⴰⴷⴷⴰⵙⵜ  ⵜⴰⴷⵍⵙⴰⵏⵜ ⵜⴰⵎⴰⵣⵉⵖⵜ, ⵏⵏⴰⵏ ⵎⴰⵙ ⵜⴳⴰ \"ⴰⵙⴰⵜⵉ ⴰⵎⵣⵡⴰⵔⵓ ⴰⵎⵙⵎⵓⵏ ⵏⵏⴰ ⵉⵏⵜⵉⵏ ⵙ ⵓⵎⵣⴰⵖ ⵅⴼ ⵜⴷⵍⵙⴰ ⵜⴰⵎⴰⵣⵉⵖⵜ, ⴳ ⵢⴰⵏ ⵓⵎⵏⴰⴹ ⴰⵙⵔⵜⴰⵏ   ⴰⵏⴰⵎⵓⵔ ⴷ ⵓⵙⴳⴰⵡⴰⵏ ⵉⵜⵜⵢⴰⵡⵙⵙⴰⵏⵏ ⵙ ⵜⵖⵍⵍⴰⴱⵉⵜ ⵏ ⵓⵙⵡⵉⵏⴳⵎ  ⴰⵎⵖⴰⵍⴰⵛ. ⴳ ⵜⴰⵎⴰ ⵏ ⵄⴱⴷⵍⵍⴰⵀ ⴱⵓⵏⴼⵓⵔ ⴷ ⵃⵎⴰⴷ ⴰⴽⵡⴰⵡ ⴷ  ⵄⵓⵎⴰⵕ ⵍⵅⵍⴼⴰⵡⵉ ⴷ ⵄⵍⵉ ⵍⵊⴰⵡⵉ. ⵉⴳⴰ ⴰⵏⴼⵍⵓⵙ ⴰⵎⴰⵜⴰⵢ ⵏ   ⵜⵎⵙⵎⵓⵏⵜ ⴰⵢⵍⵍⵉⵖ ⵉⵎⵎⵓⵜ.\n\nⵉⴽⴽⴰ ⵜⵜ ⵉⵏⵏ ⵓⵅⵢⵢⴰⵟ ⵉⵍⵍⴰ ⴰⵡⴷ ⴳ ⵓⵙⵇⵇⵉⵎ ⵏ ⵜⵎⵙⵙⵓⴳⵓⵔⵜ ⵏ   ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ ⴳ ⵓⵙⴳⴳⵯⴰⵙ ⵏ 2002. ⵉⴳ  ⴰⵡⴷ ⵢⴰⵏ ⵙⴳ ⵉⵎⵙⵔⵙⴰⵍ ⵏ ⵜⵎⵙⵎⵓⵏⵜ ⵏ ⵜⵙⴷⴰⵡⵉⵜ ⵏ ⵓⵏⴱⴷⵓ   ⵜⴰⵎⴰⵣⵉⵖⵜ ⴳ ⵓⴳⴰⴷⵉⵔ ⴰⵙⴳⴳⵯⴰⵙ 1979, ⵉⴳ ⴰⵏⵙⵙⵉⵅⴼ ⵏ   ⵜⵙⵇⵇⵉⵎⵜ ⵜⴰⵙⵎⴰⵜⵜⴰⴳⵜ ⵏ ⵜⵙⵓⵜⵍⵉⵏ ⵏⵏⵙ ⵙ ⴽⴽⵓⵥⵜ 1980, 1982, 1988 ⴷ 1991. ⵎⴽⵍⵍⵉ ⵉⵙⴱⴷⴷ ⵜⴰⵔⴰⴱⴱⵓⵜ ⵏ ⵓⵥⴰⵡⴰⵏ ⵜⴰⵜⵔⴰⵔⵜ  ⵜⴰⵎⴰⵣⵉⵖⵜ  ⵜⴰⵎⵣⵡⴰⵔⵓⵜ \"ⵓⵙⵎⴰⵏ\" ⴰⵙⴳⴳⵯⴰⵙ 1974. ⵉⴽⴽ ⵜⵜ ⵉⵏⵏ ⴷ ⴰⵎⵣⴷⴰⵢ ⴰⵎⵣⵡⴰⵔⵓ ⴰⵏⴰⵎⵓⵔ ⵏ ⵜⵙⵎⵓⵏⵉⵏ ⵜⵉⵎⴰⵣⵉⵖⵉⵏ ⴳ ⵍⵎⵖⵔⵉⴱ 1993 ⴰⵔ 1996, ⴷ ⵓⵏⵙⵙⵉⵅⴼ ⵏ ⵜⵉⵍⴰⵍ ⵏ ⵍⴽⵓⵏⴳⵕⵉⵙ ⴰⵎⴰⴹⵍⴰⵏ  ⴰⵎⴰⵣⵉⵖ  ⵉⵜⵜⵓⵙⵏⵎⴰⵍⴰⵏ ⴳ ⵜⵖⵔⵎⵜ ⵏ ⵍⵢⵓⵏ ⴳ ⴼⵕⴰⵏⵙⴰ. ⵎⴽⵍⵍⵉ   ⵉⵙⵡⴰⵍⴰ  ⴽⵔⴰ ⵖ ⵜⵎⵙⵎⵓⵏⵉⵏ ⴰⴷ ⵙⴳⵎⴹⵏⵜ \"ⵜⴰⵏⵜⴰⵎⵜ ⵏ ⵓⴳⴰⴷⵉⵔ\" ⵉⵙⵎⴰⵍ ⵙ ⵓⵢⴰ ⵏⵏ ⴰⵙⴱⴷⴷⵉ ⴰⵎⴰⴷⴷⵓⴷ ⵏ ⵓⵎⵓⵙⵙⵓ ⴰⴷⵍⵙⴰⵏ ⴰⵎⴰⵣⵉⵖ, ⵉⴳ ⵢⴰⵏ ⵓⵎⵓⵙⵙⵓ ⵉⵣⴷⵉⵏ ⵙ ⵜⴷⵍⵙⴰ ⴷ ⵜⵎⴰⴳⵉⵜ ⴷ ⵉⵣⵔⴼⴰⵏ ⴷ ⵜⵔⵡⴰⴽⵜ ⴷⴰ ⵜⴻⵜⵜⵉⵍⵉ ⵜⴰⵎⴰ ⵏ ⵜⴰⴳⴳⴰⵍⵉⵏ ⵉⵡⴰⵜⵙⵏ ⵜⵓⵚⴽⴰ ⵏ ⵍⵎⵖⵔⵉⴱ ⴰⴷⵉⵎⵇⵕⴰⵟⵉ.\n\nⵉⵏⵏⴰ ⵖⵉⴼⵙ ⵓⵎⵔⵣⵓ ⴳ ⵜⵓⵙⵙⵏⴰ ⵜⴰⵎⴰⵣⵉⵖⵜ ⵍⵃⵓⵙⴰⵢⵏ ⴰⵢⵜ ⴱⴰⵃⵙⵉⵏ: \"ⴰⵅⵢⵢⴰⵟ ⴷⴰⵔⵙ ⵉⵎⵏⴰⴷⵏ ⴷ ⵜⵎⴰⴷⴷⵓⵜⵉⵏ ⵃⵎⴰ ⴰⴷ ⵢⴰⵖⵓⵍ ⵡⴰⵜⵉⴳ ⵉ ⵜⵎⴰⵣⵉⵖⵜ, ⴷ ⵜⵏⴽⵔⴰ ⵏⵏⵙ, ⴰⵢⵍⵍⵉⵖ ⵜ ⴰⴽⴽⵯ ⵙⵙⵏⵏ ⵜⵓⴳⵜ ⵏ ⵉⵎⵖⵔⴰⴱⵉⵢⵏ, ⵙⵍⴰⵡⴰⵏ ⴰⴽⴽⵯ ⵡⵉⴷ ⵜⵜⵎⵓⵙⵙⵓⵏⵉⵏ ⴳ ⵢⵉⴳⵔ ⴰⵙⵔⵜⴰⵏ ⴷ ⵓⴷⵍⵙⴰⵏ ⵉⵣⴷⵉⵏ ⵙ ⵓⵙⴽⴽⵉⵏ ⴰⵎⴰⵣⵉⵖ. ⵎⴽⵍⵍⵉ ⵉⴱⴷⵔ ⴰⵢⵜ ⴱⴰⵃⵙⵉⵏ ⵜⴰⴷⵔⴰⵡⵜ ⵏⵏⵙ (ⴰⵅⵢⵢⴰⵟ) ⴳ ⵜⵙⵏⵜⴰⵢⵜ ⵏ ⵓⵙⵔⵓⵙ ⵏ ⵓⵎⴰⵡⴰⵍ ⵉⵛⵛⴰⵔⵏ ⴳⵔ ⵜⴰⵏⵜⵍⴰⵢⵉⵏ ⵜⵉⵎⴰⵣⵉⵖⵉⵏ.  ⵉⵏⵏⴰ ⴼⵍⵍⴰⵙ ⵓⵏⴱⴷⴰⴷ ⵏ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ  ⵎⴰⵙ ⵉⴳⴰ \"ⴰⵎⵙⵔⵙⵍ ⵏ ⵜⵉⴷⵜ\" ⵏ ⵓⵎⵓⵙⵙⵓ ⴰⵎⴰⵣⵉⵖ, ⵉⵖ ⵏⵥⵕⴰ ⵜⴰⵙⴽⵯⴼⵍⵜ ⵏ ⵓⵍⵜⴰⵖ ⵏⵏⵙ ⴳ ⵉⵎⵓⵙⵙⵓⵜⵏ ⵉⵎⵏⵏⴰⵡⵏ, ⴷ ⵉⴷⵔⵓ ⴷⵉⵙ ⵜⴰⵏⵏⴰⵢⵜ ⴰⴷ, ⴰⵏⵙⵙⵉⵅⴼ ⵏ ⵓⵙⴰⴹⵓⴼ  ⴰⵎⴰⵣⵉⵖ ⵏ ⵉⵣⵔⴼⴰⵏ ⴷ ⵜⴷⵔⴼⵉⵏ ⵃⵎⴰⴷ   ⵄⴰⵚⵉⴷ. ⵉⵙⵏⵓⵎⵎⵍ ⵜ ⵙ ⵎⴰⵙ ⵉⴳⴰ ⴰⵡⴷ ⵢⴰⵏ ⵙⴳ ⵉⵙⴰⵜⵓⵔⵏ ⵏ ⵓⵎⵓⵙⵙⵓ ⴰⵎⴰⵣⵉⵖ, ⴷ ⵢⴰⵏ ⴳ ⵉⵣⴰⵢⴽⵓⵜⵏ ⵏⵏⵙ.\n\n✎ ⵄⴰⴱⴷⵍⵡⴰⵃⵉⴷ ⴱⵓⵜⴱⴰⵖⴰ"
    },
    {
        "url": "https://amezwaru.blogspot.com/2023/12/blog-post.html",
        "title": "ⴱⵕⴰⵀⵉⵎ ⵙⵙⵄⵉⴷⵉ",
        "content": "ⵉⴳⴰ ⴱⵕⴰⵀⵉⵎ ⵙⵙⵄⵉⴷⵉ ⴰⵎⴰⵔⴰ ⴰⵎⴰⵣⵉⵖ ⴰⵎⵖⵔⵉⴱⵉ, ⵉⵍⵓⵍ ⴷ ⴳ ⵓⵙⴳⴳⵯⴰⵙ ⵏ 1992, ⴳ ⵢⴰⵏ ⵡⵓⵙⵓⵏ ⵉⵙⵎ ⴰⵙ ⵜⴰⵊⴰⵔⵎⵓⵏⵜ, ⵉⴹⴼⴰⵕ ⵉ ⵜⴳⵔⴰⵡⵜ ⵜⴰⵎⵓⵔⴰⵏⵜ ⵏ ⵓⵏⴼⴳ, ⵜⴰⵙⴳⴰ ⵏ ⵙⵉⴷⵉ ⵉⴼⵏⵉ. ⵣⵓⵏ ⴷ ⴰⴽⴽⵯ ⵜⴰⵔⵡⴰ ⵏ ⵡⵓⵙⵓⵏⵏ ⵏ ⵙⵓⵙ, ⵉⵖⵔⴰ ⴰⵡⴷ ⵏⵜⵜⴰ ⴳ ⵜⵎⵣⴳⵉⴷⴰ ⴷⴰⵜ ⵏ ⴰⴷ ⵉⴽⵛⵎ ⵙ ⵜⵉⵏⵎⵍ ⴳ ⵓⵙⴳⴳⵯⴰⵙ ⵏ 1999, ⵉⵖⵔ ⴰⵙⵙⵍⵎⴷ ⴰⵎⵏⵣⵓ ⴳ ⵜⴳⵔⴰⵡⵜ ⵏ ⵜⵉⵏⵎⴰⵍ ⵍⵎⴰⵇⵔⵉⵣⵉ, ⵜⴰⵢⵢⴰⵡⵜ ⵏ ⵜⵊⴰⵔⵎⵓⵏⵜ.ⴳ ⵓⵙⴳⴳⵯⴰⵙ ⵏ 2005, ⵉⵎⵎⴰⵜⵜⵉ ⵙ ⵓⵙⵉⵏⴰⵏ ⵏ ⵓⵙⵎⵓⵜⵜⴳ ⴷ ⵓⵙⵎⴷⵉ ⴷⵔⵉⵙ ⵡⵉⵙⵙ ⵙⵉⵏ ⴳ ⵜⴳⵔⴰⵡⵜ ⵜⴰⵎⵓⵔⴰⵏⵜ ⵏ ⴰⵢⵜ ⵡⴰⴼⵇⵇⴰ, ⵉⵣⴷⵖ ⴳ ⵜⴳⵎⵎⵉ ⵏ ⵓⵎⵣⵔⴰⵡ ⴷ ⵜⵎⵣⵔⴰⵡⵜ ⴽⵕⴰⴹ ⵉⵙⴳⴳⵯⴰⵙⵏ, ⵉⵖⵔⴰ ⴳⵉⵙⵏ ⴽⵕⴰⴹ ⵉⵙⵡⵉⵔⵏ ⵏ ⵓⵙⵉⵏⴰⵏ ⵏ ⵓⵙⵎⵓⵜⵜⴳ, ⴷ ⴽⵕⴰⴹ ⵉⵙⴳⴳⵯⴰⵙⵏ ⴳ ⵜⴳⵏⵙⴰⵏⵜ, ⵉⵖⵔⴰ ⴳⵉⵙⵏ ⴽⵕⴰⴹ ⵉⵙⵡⵉⵔⵏ ⵏ ⵓⵙⵉⵏⴰⵏ ⵏ ⵓⵙⵎⴷⵉ.ⵉⵎⵎⵓⴷⴷⵓ ⵉⵍⵎⵎⴰ ⵙ ⵜⵎⴷⵉⵏⵜ ⵏ ⵓⴳⴰⴷⵉⵔ ⴳ ⵓⵙⴳⴳⵯⴰⵙ ⵏ 2012, ⵉⵖⵔ ⴳⵉⵙ ⵜⵓⵜⵍⴰⵢⵜ ⵜⴰⵏⴳⵍⵉⵣⵜ ⴷ ⵜⵙⴷⴽⵍⴰ ⵏⵏⵙ ⴳ ⵜⵣⵓⵏⵉ ⵏ ⵜⵣⵔⴰⵡⵉⵏ ⵜⵉⵏⴳⵍⵉⵣⵉⵢⵉⵏ ⴳ ⵜⵖⵉⵡⴰⵏⵜ ⵏ ⵜⵙⴽⵍⴰ ⴷ ⵜⵎⴰⵙⵙⴰⵏⵉⵏ ⵜⵉⵏⴼⴳⴰⵏⵉⵏ ⴳ ⵜⵙⴷⴰⵡⵉⵜ ⵏ ⵉⴱⵏⵓ ⵥⵓⵀⵕ.\n\nⵉⵙⵙⵏⵜⵉ ⵜⵉⵔⵔⴰ ⵙ ⵜⵎⴰⵣⵉⵖⵜ ⴳ ⵉⵥⴹⵡⴰⵏ ⵉⵏⴰⵎⵓⵏⵏ ⴷ ⵉⴱⵍⵓⴳⵏ ⴳ ⵓⵙⴳⴳⵯⴰⵙ ⵏ 2013, ⵢⵉⵡⵙ ⴳ ⵓⵙⵓⵖⵍ ⵏ ⴼⵉⵙⴱⵓⴽ ⴷ ⵉⵙⵉⵜⵏ ⵢⴰⴹⵏⵉⵏ ⵙ ⵜⵎⴰⵣⵉⵖⵜ. ⵉⴳⴰ ⴰⴳⵎⴰⵎ ⴳ ⵜⵔⴰⴱⴱⵓⵜ ⵏ ⵉⵏⵙⵙⵎⵔⵙⵏ ⵏ ⵡⵉⴽⵉⵎⵉⴷⵢⴰ ⴳ ⵍⵎⵖⵔⵉⴱ, ⴰⵔ ⵉⵜⵜⴰⵔⴰ ⴳ ⵡⵉⴽⵉⴱⵉⴷⵢⴰ ⵙ ⵜⴰⵎⴰⵣⵉⵖⵜ, ⵉⴳ ⴳⵉⵙ ⴰⵎⵙⵙⵓⴳⵓⵔ. ⴰⵔ ⵓⴽⴰⵏ ⵙⵓⵍ ⵉⵜⵜⴰⵡⵙ ⴳ ⵓⵙⴱⵓⵖⵍⵓ ⵏ ⵜⵓⵎⴰⵢⵜ ⵜⴰⵎⴰⵣⵉⵖⵜ ⴳ ⵡⴰⵏⵜⵉⵔⵏⵉⵜ ⵙ ⵜⵉⵔⵔⴰ ⴷ ⵓⵙⵓⵖⵍ ⴳ ⵎⵏⵏⴰⵡ ⵉⵙⵉⵜⵏ ⵣⵓⵏ ⴷ ⵜⴰⵜⵓⴱⴰ, ⴽⴰⵎⵏⴼⵓⵢⵙ, ⴷ ⴰⵡⴰⵍ ⴷⵉⵊⵉⵟⴰⵍ...\n\nⵢⵓⵔⴰ ⵜⴰⴷⵍⴰ ⵏ ⵜⵓⵍⵍⵉⵙⵉⵏ ⵜⴰⵎⵣⵡⴰⵔⵓⵜ ⴳ ⵓⵙⴳⴳⵯⴰⵙ 2019, ⵉⴳ ⴰⵙ ⵙ ⵓⵣⵡⵍ \"ⵉⴹⵚ ⵙ ⵓⵙⵇⵓⵔⵔⵉ\", ⵜⴼⴼⵖ ⴷ ⵙⴳ ⵜⵥⵕⵉⴳⵉⵏ ⵏ ⵜⵣⵍⵖⴰ ⵏ ⵜⵉⵔⵔⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ, ⵙ ⵜⴷⵔⴰⵡⵜ ⴰⴽⴷ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ.\n\nⵉⴳⴰ ⴼⵔⵉⵍⴰⵏⵙⵔ, ⴰⵔ ⵉⵙⵡⵓⵔⵉ ⴷⴰⵔ ⵉⵅⴼ ⵏⵏⵙ, ⴰⵔ ⵉⵙⴽⴰⵔ ⴰⵙⵓⵖⵍ ⵙ ⵜⵎⴰⵣⵉⵖⵜ ⴷ ⵜⵄⵕⴰⴱⵜ, ⵜⴰⵏⴳⵍⵉⵣⵜ ⴷ ⵜⴼⵕⴰⵏⵚⵉⵚⵜ."
    },
    {
        "url": "https://amezwaru.blogspot.com/2023/11/2023.html",
        "title": "ⵜⵉⵔⵎⵉⵜ ⵉⵏⵓ ⴷ ⵜⵎⴰⵣⵉⵖⵜ ⴳ ⵓⵏⵎⵓⴳⴳⴰⵔ ⵏ ⵡⵉⴽⵉ ⵉⵏⴷⴰⴱⴰ 2023 ⴳ ⵓⴳⴰⴷⵉⵔ",
        "content": "ⵜⴻⵜⵜⵓⵙⵖⵉⵎ ⵜⵙⵓⵜⵍⵜ ⵜⵉⵙⵙ ⵙⴰⵜ ⵏ ⵓⵏⵎⵓⴳⴳⴰⵔ ⴰⵏⵙⴳⴳⵯⴰⵙ ⵏ ⵉⵏⵙⵙⵎⵔⵙⵏ ⵏ ⵡⵉⴽⵉⵎⵉⴷⵢⴰ ⴳ ⵜⴼⵔⵉⵇⵜ ⴷ ⵓⵣⵡⴰⴳ, ⵡⵉⴽⵉ ⵉⵏⴷⴰⴱⴰ 2023, ⴳ ⵜⵎⴷⵉⵏⵜ ⵏ ⵓⴳⴰⴷⵉⵔ ⵙⴳ 3 ⴰⵔ 5 ⵏⵓⵡⴰⵏⴱⵉⵔ 2023. ⵜⵙⵏⵎⴰⵍⴰ ⵜ ⵜⵔⴰⴱⴱⵓⵜ ⵏ ⵉⵏⵙⵙⵎⵔⵙⵏ ⵏ ⵡⵉⴽⵉⵎⵉⴷⵢⴰ ⴳ ⵍⵎⵖⵔⵉⴱ, ⵙ ⵡⴰⵏⵏⴰⵍ ⵏ ⵜⵎⵔⵙⵍⵜ ⵏ ⵡⵉⴽⵉⵎⵉⴷⵢⴰ, ⵜⴰⵙⴷⴰⵡⵉⵜ ⵏ ⵎⵓⵃⵎⵎⴰⴷ ⵡⵉⵙⵙ ⵚⴹⵉⵚ ⵏ ⴱⵓⵍⵉⵜⵉⴽⵏⵉⴽ, ⴷ ⵜⵎⴰⵡⴰⵙⵜ ⵏ ⵜⵄⵓⵔⵔⵎⴰ ⴷ ⵜⴷⵍⵙⴰ, ⵜⴰⵣⵓⵏⵉ ⵏ ⵜⴷⵍⵙⴰ. ⴷ ⵙ ⵜⵓⵛⵛⵔⴽⴰ ⴰⴽⴷ ⵜⵎⵓⵏⵜ ⵜⴰⵡⴼⵔⵉⴽⵜ, ⴰⵥⵟⵟⴰ ⵏ ⵜⵖⵔⵉ ⴳ ⵍⵎⵖⵔⵉⴱ ⴷ ⴱⵔⵉⵜⵉⵛ ⴽⴰⵡⵚⵍ. ⴷⵔⵓⵏ ⴷⴳⵙ ⵓⴳⴳⴰⵔ ⵏ 130 ⵏ ⵓⵏⵙⵙⵎⵔⵙ ⵏ ⵡⵉⴽⵉⵎⵉⴷⵢⴰ ⵙⴳ ⵡⵓⴳⴳⴰⵔ ⵏ 36 ⵜⵎⵔⴰ ⵏ ⵜⴼⵔⵉⵇⵜ ⴷ ⵓⵎⴰⴹⴰⵍ.\n\nⵏⵜⵉⵏ ⵉⵎⵓⵙⵙⵓⵜⵏ ⵏ ⵓⵏⵎⵓⴳⴳⴰⵔ ⴳ ⵓⵙⵏⵙⵓ \"ⵍⵉ ⴷⵓⵏ ⴹ'ⵓⵖ\" ⴳ ⵜⵎⴷⵉⵏⵜ ⵏ ⵓⴳⴰⴷⵉⵔ ⴰⵙⵙ ⵏ ⵓⵙⵉⵎⵡⴰⵙ 3 ⵏⵓⵡⴰⵏⴱⵉⵔ ⵙ ⵉⵡⴰⵍⵉⵡⵏ ⵏ ⵓⵙⵏⴱ ⴷⴰⵔ ⵎⴰⵙⵙ ⴰⵏⴰⵙ ⵙⵙⴷⵔⴰⵜⵉ ⵙⴳ ⵜⵔⴰⴱⴱⵓⵜ ⵏ ⵉⵏⵙⵙⵎⵔⵙⵏ ⵏ ⵡⵉⴽⵉⵎⵉⴷⵢⴰ ⴳ ⵍⵎⵖⵔⵉⴱ, ⵎⴰⵙⵙⴰ ⴰⵏⵓⵛⴰ ⵙⴳ ⵜⵎⵔⵙⵍⵜ ⵏ ⵡⵉⴽⵉⵎⵉⴷⵢⴰ, ⴷ ⵓⴳⵏⵙⴰⵙ ⵏ ⵜⵔⴰⴱⴱⵓⵜ ⵏ ⵉⵏⵙⵙⵎⵔⵙⵏ ⵏ ⵡⵉⴽⵉⵎⵉⴷⵢⴰ ⴳ ⵔⵓⵡⴰⵏⴷⴰ ⵏⵏⴰ ⵉⵙⵏⵎⴰⵍⴰⵜ ⵜⴰⵙⵓⵜⵍⵜ ⵜⵉⵙⵙ ⵚⴹⵉⵚⵜ, ⵡⵉⴽⵉ ⵉⵏⴷⴰⴱⴰ 2022.\n\nⴷⴳ ⵜⵖⵣⵉ ⵏ ⴽⵕⴰⴹ ⵡⵓⵙⵙⴰⵏ ⵏ ⵓⵏⵎⵓⴳⴳⴰⵔ, ⵜⵜⵓⵙⴽⴰⵔⵏⵜ ⵜⵓⴳⵜ ⵏ ⵜⵉⵔⴰⵎ, ⵣⵓⵏ ⴷ ⵜⵉⵏⴰⵡⵉⵏ, ⵜⵉⵎⵙⵉⵔⵉⵏ, ⴷ ⵜⵙⴰⵡⵓⵔⵉⵏ ⵖⴼ ⵎⵏⵏⴰⵡ ⵉⵎⵔⵙⵉⵜⵏ ⵇⵇⵏⵏⵉⵏ ⵖⵔ ⵡⵉⴽⵉⵎⵉⴷⵢⴰ ⴷ ⵉⵙⵏⴼⴰⵔⵏ ⵏⵏⵙ ⵙ ⴽⴽⵓⵥⵜ ⵜⵓⵜⵍⴰⵢⵉⵏ, ⵜⴰⵏⴳⵍⵉⵣⵜ, ⵜⵎⴰⵣⵉⵖⵜ, ⵜⴰⵄⵕⴰⴱⵜ ⴷ ⵜⴰⴼⵕⴰⵏⵚⵉⵚⵜ. ⴰⵎⴰⵜⴰ ⵏ ⵜⵉⵔⴰⵎ ⴰⴷ ⴹⴼⴰⵕⵏ ⵜⵏ ⵎⴷⴷⵏ ⴰⵡⴷ ⴳ ⵜⵓⴳⴳⵓⴳⵜ ⵙ ⵜⵖⴰⵔⴰⵙⵜ ⵏ \"ⵣⵓⵎ\".\n\nⴳ ⵜⵎⴷⴷⵉⵜ  ⵏ ⵡⴰⵙⵙ ⵡⵉⵙⵙ ⵙⵉⵏ ⵏ ⵓⵏⵎⵓⴳⴳⴰⵔ, ⵉⵜⵜⵓⵙⴽⴰⵔ ⵢⴰⵏ ⵓⵎⵓⴷⴷⵓ ⵏ ⵓⴼⵊⵊⴻⵊ ⵉ ⵉⵎⴷⵔⴰⵡⵏ ⵖⵔ ⵓⴼⵜⴰⵙ ⵏ ⵙⵉⴷⵉ ⵡⴰⵙⵙⴰⵢ, ⵣⵣⵔⵉⵏ ⴳⵉⵙ ⵉⵎⴷⵔⴰⵡⵏ ⵢⴰⵜ ⵜⵉⵣⵉ ⵉⴼⵊⵊⵉⵊ ⴰⴽⴷ ⴽⵔⴰ ⵏ ⵜⵔⵓⴱⴱⴰ ⵏ ⵓⵥⴰⵡⴰⵏ, ⵣⵓⵏ ⴷ ⴰⵃⵡⴰⵛ ⴷ ⴳⵏⴰⵡⴰ. ⵉⵎⴷ ⵉⵍⵎⵎⴰ ⵓⵏⵎⵓⴳⴳⴰⵔ ⵜⴰⵎⴷⴷⵉⵜ ⵏ ⵡⴰⵙⵙ ⵡⵉⵙⵙ ⴽⵕⴰⴹ ⵙ ⵉⵏⵎⵓⵇⵇⴰⵔⵏ ⵏ ⵓⵎⵙⴰⴼⴰⴹ ⴷ ⵡⴰⵎⴰⵥ ⵏ ⵜⵡⵍⴰⴼⵉⵏ ⵜⵉⵎⴳⴳⵓⵔⴰ ⵉ ⵜⵎⴽⵯⵜⵉⵜ.\n\nⵉⴳⴰ ⵓⵏⵎⵓⴳⴳⴰⵔ ⵏ ⵡⵉⴽⵉ ⵉⵏⴷⴰⴱⴰ 2023 ⵢⴰⵏ ⵓⵔⴰⵣⴰⵖ ⵉⴼⵓⵍⴽⵉⵏ ⵖⴼ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ, ⵉⴷⴷⵖ ⵜⴷⴳⴳⵉ ⵏ ⵜⵙⵇⵇⵉⵎⵜ ⵏ ⵜⵓⵜⵍⴰⵢⵉⵏ ⴰⵙⵏⴼⴰⵔ ⵏ ⵡⵉⴽⵉⴱⵉⴷⵢⴰ ⵙ ⵜⵎⴰⵣⵉⵖⵜ ⵜⴰⵏⴰⵡⴰⵢⵜ ⵙⵉⵏ ⵡⵓⵙⵙⴰⵏ ⴷⴰⵜ ⵏ ⵓⵏⵎⵓⴳⴳⴰⵔ, ⵉⵟⵟⴼ ⴰⵙⵉⵜ ⵏⵏⵙ ⴰⵎⴰⴷⴷⵓⴷ ⴳ ⵡⵉⴽⵉⴱⵉⴷⵢⴰ ⵙⵉⵏ ⵡⵓⵙⵙⴰⵏ ⴷⴼⴼⵉⵔ ⵏ ⵓⵏⵎⵓⴳⴳⴰⵔ. ⵜⵉⵍⵉ ⵜⵎⴰⵣⵉⵖⵜ ⴳⵔ ⵜⵓⵜⵍⴰⵢⵉⵏ ⵏ ⵓⵎⵙⴰⵡⴰⴹ ⴳ ⵜⴰⵙⵏⴰ ⵏ ⵓⵏⵎⵓⴳⴳⴰⵔ ⴳ ⵉⵥⴹⵡⴰⵏ ⵉⵏⴰⵎⵓⵏⵏ. ⴰⵡⴷ ⴰⵙⴳⵓⵎ ⵏ ⵜⵙⵓⵜⵍⵜ ⴰⴷ ⵉⵍⵍⴰ ⵙ ⵜⵎⴰⵣⵉⵖⵜ, ⴰⴷ ⵜ ⵉⴳⴰⵏ ⴷ: \"ⵜⵉⵡⵉⵣⵉ, ⴰⵣⵣⵎⵔ ⵏ ⵜⴼⵔⵉⵇⵜ ⵙ ⵜⴰⵟⵟⵓⵜ ⵏ ⵜⵓⵙⵙⵏⵉⵡⵉⵏ ⴷ ⵓⵎⵢⴰⵡⴰⵙ”.\n\nⴰⵢⴰⴷ ⴰⴽⴽⵯ ⵉⴼⴽⴰ ⵢⴰⵏ ⵓⵥⵏⵥⴰⵕ ⴰⵎⵇⵇⵔⴰⵏ ⵉ ⵜⴷⵍⵙⴰ ⴷ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ, ⵙⴰⵡⵍⵏ ⴼⵍⵍⴰⵙ ⵜⵓⴳⵜ ⵏ ⵎⴷⴷⵏ ⴳ ⵉⵖⵎⵉⵙⵏ ⴷ ⵉⴱⵍⵓⴳⵏ ⴷ ⵉⵥⴹⵡⴰⵏ ⵏ ⵓⵎⵙⴰⵡⴰⴹ ⴰⵏⴰⵎⵓⵏ, ⵙⵙⵏⵏ ⵎⴰⵙ ⴷ ⵓⵔ ⵜⴰⵄⵕⴰⴱⵜ ⴽⴰ ⴰⴷ ⵉⴳⴰⵏ ⵜⵓⵜⵍⴰⵢⵜ ⵏ ⵉⵎⵖⵔⵉⴱⵉⵢⵏ.\n\nⵉⴳⴰ ⵉⵢⵉ ⴰⴷⴷⵓⵔ ⴰⵎⵇⵇⵔⴰⵏ ⴰⴷ ⴰⵎⵓⵖ ⵜⵉⴽⴽⵍⵉⵜ ⵜⴰⵎⵣⵡⴰⵔⵓⵜ ⴳ ⴽⵔⴰ ⵏ ⵓⵏⵎⵓⴳⴳⴰⵔ ⴰⴳⵔⴰⵖⵍⴰⵏ ⵏ ⵡⵉⴽⵉⵎⵉⴷⵢⴰ, ⴰⴷ ⵉⴳⴰⵏ ⴷ ⵡⵉⴽⵉ ⵉⵏⴷⴰⴱⴰ 2023, ⴳⵖ ⴰⵡⴷ ⴰⵎⵣⵡⴰⵔⵓ ⵏⵏⴰ ⴷⴳⵙ ⵉⵙⴽⵔⵏ ⵢⴰⵜ ⵜⵙⴰⵡⵓⵔⵜ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵖⴼ ⵜⵉⵔⵔⴰ ⴳ ⵡⵉⴽⵉⴱⵉⴷⵢⴰ ⵙ ⵜⵎⴰⵣⵉⵖⵜ ⵜⴰⵏⴰⵡⴰⵢⵜ. ⵙⵓⵙⵙⵏⵖ ⵙ ⵜⵓⵜⵍⴰⵢⵜ ⴷ ⵜⴷⵍⵙⴰ ⵜⴰⵎⴰⵣⵉⵖⵜ ⵉ ⵉⵏⴱⴳⵉⵡⵏ ⵓⵏⵎⵓⴳⴳⴰⵔ, ⵍⵓⵎⵎⵏ ⴰⵢⵜ ⵜⵎⵓⵔⴰ ⵏ ⵜⴼⵔⵉⵇⵜ, ⵙⵙⵏⵖ ⴷⴰⵔⵙⵏ ⴰⵡⴷ ⵏⴽⴽ ⵜⵉⴷⵍⵙⴰⵡⵉⵏ ⴷ ⵜⵓⵜⵍⴰⵢⵉⵏ ⵏⵏⵙⵏ, ⵍⵎⴷⵖ ⴷⴰⵔⵙⵏ ⵎⴰⵏⵎⴽ ⵙ ⴰⵔ ⵙⵡⵓⵔⵉⵏ ⴳ ⵉⵙⵏⴼⴰⵔⵏ ⵏ ⵡⵉⴽⵉⵎⵉⴷⵢⴰ ⴰⴼⴰⴷ ⴰⴷ ⵙⵙⵍⴽⵎⵏ ⵜⵓⵜⵍⴰⵢⵉⵏ ⴷ ⵜⴷⵍⵙⴰⵡⵉⵏ ⵏⵏⵙⵏ ⵉ ⵓⵎⴰⴹⴰⵍ.\n\nⵙⴳ ⵜⵖⴰⵡⵙⵉⵏ ⵍⵍⵉ ⵥⵕⵉⵖ ⴳ ⵓⵏⵎⵓⴳⴳⴰⵔ ⴰⴷ, ⵏⵏⵓⵔⵣⵖ ⴰⴷ ⴷⴰⵔⵏⵖ ⵉⵍⵉⵏⵜ ⴰⵡⴷ ⵏⴽⴽⵏⵉ ⴳ ⵡⵉⴽⵉⴱⵉⴷⵢⴰ ⵜⴰⵎⴰⵣⵉⵖⵜ, ⵓⴼⵉⵖ ⵏⵏ ⵎⴰⵙ ⴷ ⵜⵓⴳⵜ ⵏ ⵉⵎⴷⵔⴰⵡⵏ ⴷⴰⵔⵙⵏ ⵉⵙⵡⵉⵔⵏ ⴰⵜⵜⵓⵢⵏⵉⵏ ⴳ ⵓⵙⵙⵍⵎⴷ; ⵍⵍⴰⵏ ⵉⵎⵣⵔⴰⵡⵏ, ⵉⵙⵍⵎ\tⴰⴷⵏ ⵏ ⵜⵙⴷⴰⵡⵉⵜ, ⵉⵙⵍⵎⴰⴷⵏ ⵏ ⵓⵙⵉⵏⴰⵏ ⴷ ⵡⵉⵏ ⵓⵎⵏⵣⵓ, ⵉⵍⵉⵏ ⵉⵊⵏⵢⵓⵔⵏ ⴷ ⵉⵎⵙⵖⵉⵡⵙ, ⵙⵙⵏⵏ ⴰⴽⴽⵯ ⵜⵓⵜⵍⴰⵢⵉⵏ ⵏⵏⴰ ⵙ ⵜⵜⴰⵔⴰⵏ, ⴷ ⴽⵓⵢⴰⵏ ⴷⴳⵙⵏ ⴰⵔ ⵉⵜⵜⴰⵔⴰ ⵖⴼ ⵢⵉⵥⵍⵉ ⵏⵏⵙ ⴳ ⵡⵉⴽⵉⴱⵉⴷⵢⴰ ⴷ ⵉⵙⵏⴼⴰⵔⵏ ⵏ ⵡⵉⴽⵉⵎⵉⴷⵢⴰ ⵙ ⵓⵎⴰⵜⴰ.\n\nⵙ ⵓⵙⴳⵣⵍ, ⴰⵏⵎⵓⴳⴳⴰⵔ ⵉⴼⵓⵍⴽⵉ, ⵉⵣⵔⵉ ⴳ ⵉⵣⵎⴰⵣ ⴼⵓⵍⴽⵉⵏⵉⵏ, ⵉⵡⵙ ⴳⵉⵙ ⵙ ⵜⵔⵎⵉⵜ ⵉⵏⵓ ⵜⴰⵎⴰⵏⵓⵣⵜ, ⴰⵡⵉⵖ ⴷ ⴳⵉⵙ ⵜⵉⵔⵎⵉⵜ ⵉⵎⵇⵇⵓⵔⵏ ⵙ ⴽⵉⴳⴰⵏ, ⵉⵔⵉⵖ ⴰⴷ ⵜⵜ ⵣⵣⵔⵉⵖ ⵉ ⵜⴳⵔⴰⵡⵜ ⵉⵏⵓ ⴷ ⵡⵉⵏⵏⴰ ⵔⴰⵏⵉⵏ ⴰⴷ ⴰⵡⵙⵏ ⴳ ⵡⵉⴽⵉⴱⵉⴷⵢⴰ ⵜⴰⵎⴰⵣⵉⵖⵜ. ⴰⵢⵉⵏⵏ ⴰ ⵖⴼ ⵙⴽⵔⵖ ⵢⴰⵏ ⵓⵙⵎⵓⵜⵜⴳ ⵖⴼ ⵜⵉⵔⵔⴰ ⴳ ⵡⵉⴽⵉⴱⵉⴷⵢⴰ ⵜⴰⵎⴰⵣⵉⵖⵜ ⴳ ⵡⴰⵎⵎⴰⵙ ⴰⵢⵢⵓⵣ ⴰⴽⴰⴷⵉⵎⵉ ⵙ ⵜⵡⵉⵙⵉ ⴰⴽⴷ ⵜⵎⵙⵎⵓⵏⵜ ⵏ ⵢⵓⵙⵙⴼ ⵓ ⵜⴰⵛⴼⵉⵏ, ⴰⵙⵙ ⵏ 17/11/2023, ⵙⵢⴰⴼⵓⵏ ⴳⵉⵙ ⵡⴰⵜⵜⴰⵢⵏ ⵏ 20 ⵏ ⵓⵎⵣⵔⴰⵡ ⴳ ⵜⵣⵓⵏⵉ ⵏ ⵜⵣⵔⴰⵡⵉⵏ ⵜⵉⵎⴰⵣⵉⵖⵏ ⴳ ⵜⵖⵉⵡⴰⵏ ⵏ ⵜⵙⴽⵍⴰ ⴷ ⵜⵎⴰⵙⵙⴰⵏⵉⵏ ⵜⵉⵏⴼⴳⴰⵏⵉⵏ, ⵜⴰⵙⴷⴰⵡⵉⵜ ⵏ ⵉⴱⵏⵓ ⵥⵓⵀⵕ, ⴰⴳⴰⴷⵉⵔ.\n\nⴳ ⵓⵎⴳⴳⴰⵔⵓ, ⴰⵔ ⵙⵏⵉⵎⵎⵉⵔⵖ ⵉⴳⵎⴰⵎⵏ ⵏ ⵜⵔⴰⴱⴱⵓⵜ ⵏ ⵉⵏⵙⵙⵎⵔⵙⵏ ⵏ ⵡⵉⴽⵉⵎⵉⴷⵢⴰ ⴳ ⵍⵎⵖⵔⵉⴱ ⵖⴼ ⵓⵙⵏⵎⴰⵍⴰ ⵏⵏⵙⵏ ⵉⵥⵉⵍⵏ ⴷ ⵜⵎⵔⵙⵍⵜ ⵏ ⵡⵉⴽⵉⵎⵉⴷⵢⴰ ⵏⵏⴰ ⵉⴼⵍⵙⵏ ⴳ ⵜⵣⵎⵎⴰⵔ ⵏⵏⵙⵏ.\n\nⵉ ⵡⵓⴳⴳⴰⵔ ⵏ ⵜⵡⵍⴰⴼⵉⵏ ⴷ ⵉⴼⵉⴷⵢⵓⵜⵏ ⵙⴳ ⵓⵏⵎⵓⴳⴳⴰⵔ ⵏ ⵡⵉⴽⵉ ⵉⵏⴷⴰⴱⴰ 2023 ⴳ ⵓⴳⴰⴷⵉⵔ, ⵥⵕ ⵢⴰⵏ ⵓⵙⵎⵉⵍ ⵖⴼ ⵓⵏⵎⵓⴳⴳⴰⵔ ⴳⵡⵉⴽⵉⵎⵉⴷⵢⴰ ⴽⴰⵎⵏⵣ"
    },
    {
        "url": "https://amezwaru.blogspot.com/2023/10/blog-post_12.html",
        "title": "ⴰⴷⵖⴰⵔ ⴰⴷⵔⵣⴰⵏ ⵏ ⵡⴰⵍⵉⵍⵉ",
        "content": "ⵜⴳⴰ ⵡⴰⵍⵉⵍⵉ ⵢⴰⵜ ⵜⵎⴷⵉⵏⵜ ⵜⴰⵎⴰⵣⵉⵖⵜ ⵜⴰⵣⴰⵢⴽⵓⵜ, ⵜⴻⵜⵜⵓⵥⴽⴰ ⴳ ⵜⴰⵙⵓⵜ ⵜⵉⵙⵙ ⴽⵕⴰⴹⵜ ⵏⵖ ⴷ ⵜⵉⵙⵙ ⴽⴽⵓⵥⵜ ⴷⴰⵜ ⵏ ⵜⵍⴰⵍⵉⵜ, ⵜⴳⴰ ⵢⴰⴷⵍⵍⵉ ⵜⴰⵎⴰⵥⵓⵏⵜ ⵏ ⵜⴳⵍⴷⵉⵜ ⵏ ⵎⵓⵔⵉⵟⴰⵏⵢⴰ. ⵜⴳⴰ ⵖⵉⵍⴰⴷ ⵢⴰⵏ ⵙⴳⵉⴷⵖⴰⵔⵏ ⵉⴷⵔⵣⴰⵏⵏ ⵉⵏⴼⵔⴰⵔⵏ ⴳ ⵡⴰⵎⵓⵔ ⵏ ⵡⴰⴽⵓⵛ, ⵉⵍⵍⴰ ⴳ ⵓⵣⴰⵖⴰⵔ ⵏ ⵙⴰⵢⵙ ⵉⴹⴼⵕⵏ ⵉ ⵜⴳⵔⴰⵡⵜ ⵜⴰⵎⵓⵔⴰⵏⵜ ⵏ ⵡⴰⵍⵉⵍⵉ ⴳ ⵜⵙⴳⴰ ⵏ ⵎⴽⵏⴰⵙ.\n\nⴳ ⵜⴰⵙⵓⵜ ⵜⵉⵙⵙ 8 ⵉⵙⵙⵏⵜⴰ ⴳⵉⵙ ⵉⴷⵔⵉⵙ ⵉⴱⵏ ⵄⴰⴱⴷⵓⵍⵍⴰⵀ ⴰⵏⴱⴰⴹ ⵏ ⴰⵢⵜ ⴷⵔⵉⵙ ⴳ ⵓⵎⵓⵔⴰⴽⵓⵛ, ⴳ ⵜⴰⵙⵓⵜ ⵜⵉⵙⵙ 11 ⴼⵍⵏ ⵜⵜ ⵉⵎⵣⴷⴰⵖⵏ ⴰⵍⵍⵉⴳ ⵉⵎⵎⵓⵜⵜⵢ ⵓⵏⴱⴰⴹ ⵏ ⴰⵢⵜ ⴷⵔⵉⵙ ⵙ ⵜⵎⴷⵉⵏⵜ ⵏ ⴼⴰⵙ, ⵜⵓⴳⵜⵜ ⵏⵏⵙⵏ ⵎⵎⵓⵜⵜⵉⵏ ⵙ ⵜⵎⴷⵉⵏⵜ ⵏ ⵎⵓⵍⴰⵢ ⴷⵔⵉⵙ ⵥⵕⵀⵓⵏ.\n\nⵙⵙⵏⵜⴰⵏ ⴳⵉⵙ ⵉⵔⵣⵣⵓⵜⵏ ⵉⵔⴽⵢⵓⵍⵓⵊⵉⵜⵏ ⵙⴳ ⵜⵉⵣⵡⵉⵔⵉ ⵏ ⵜⴰⵙⵓⵜ ⵜⵉⵙⵙ 20, ⴰⵢⵍⵍⵉ ⴳⵉⵙ ⵉⵜⵜⵢⴰⴼⴰⵏ ⵢⵓⵊⵊⴰ ⵜⵜ ⴰⴷ ⵜⴻⵜⵜⵓⵣⵎⵉⵎ ⴳ ⵜⵍⴳⴰⵎⵜ ⵏ ⵉⴷⵖⴰⵔⵏ ⵉⵎⴰⴹⵍⴰⵏⵏ ⵏ ⵢⵓⵏⵉⵙⴽⵓ ⴰⵙⴳⴳⵯⴰⵙ 1997.\n\nⵜⵓⴳⵜⵜ ⵏ ⵉⵎⵔⵣⴰ ⵓⵔⵎⵏ ⴰⴷ ⵙⵙⴼⵔⵓⵏ ⵉⵙⵎ ⵏ ⵡⴰⵍⵉⵍⵉ ⵙⴳ ⵜⴳⵓⵔⵉ ⵜⴰⵍⴰⵜⵉⵏⵉⵜ [ⵡⵓⵍⵉⴱⵓⵍⵉⵙ], ⵏⵖ ⵙⴳ ⵉⵖⴱⵓⵍⴰ ⴰⵄⵕⴰⴱⵏ, ⵣⵓⵏⴷ ⵛⴰⵔⵍ ⵊⵓⵣⵉⴼ ⵜⵉⵙⵓ (1828–1884) ⵍⵍⵉ ⵉⵏⵏⴰⵏ ⵎⴰⵙ ⵜⴻⵜⵜⵓⴱⴷⴰⵔ ⵡⴰⵍⵉⵍⵉ ⴳ ⴽⵔⴰ ⵏ ⵉⵖⴱⵓⵍⴰ ⴰⵄⵕⴰⴱⵏ ⵙ ⵢⵉⵙⵎ (ⵇⴰⵚⵕ ⴼⴰⵔⵄⵓⵏ = ⵉⵖⵔⵎ ⵏ ⴼⵔⵄⵓⵏ), ⵜⵜⵓⵏ ⵏⵖ ⴷ ⵓⵔ ⵔⵉⵏ ⴰⴷ ⵔⵣⵓⵏ ⵙ ⵓⵏⴰⵎⴽ ⴳ ⵜⴷⵍⵙⴰ ⴷ ⵜⵓⵜⵍⴰⵢⵜ ⵏ ⵉⵎⵣⴷⴰⵖⵏ ⵉⵥⵖⵓⵕⴰⵏⵏ ⵏ ⵓⴷⵖⴰⵔ, ⴰⵢⵍⵍⵉ ⵢⵓⵊⵊⴰⵏ ⴰⵥⵓⵕ ⵏ ⵢⵉⵙⵎ ⵓⵔ ⵉⵜⵜⵢⴰⵡⵙⵙⴰⵏ ⵙ ⵜⵏⵖⴷⴰ, ⵎⴰⵛⵛ ⵉⵔⵡⴰⵙ ⵉⵙ ⴰⵔ ⵉⵜⵜⵓⵔⵔⴰⵢ ⵙ ⵜⴳⵓⵔⵉ ⵜⴰⵎⴰⵣⵉⵖⵜ \"ⵡⴰⵍⵉⵍⵜ\" ⵏⵏⴰ ⵉⴳⴰⵏ ⵢⴰⵏ ⵉⵎⵖⵉ ⴰⵔ ⵉⵜⵜⵎⵖⴰⵢ ⴳ ⵜⴰⵎⵡⵉⵏ ⵏ ⵡⴰⵍⵉⵍⵉ. ⵎⴽⵍⵍⵉ ⵉⵥⴹⴰⵕ ⵢⵉⵙⵎ ⵏ ⵡⴰⵍⵉⵍⵉ ⴰⴷ ⴷⴰⵔⵙ ⵜⵉⵍⵉ ⵜⵣⴷⴰⵢⵜ ⴰⵡⴷ ⴰⴽⴷ ⵢⵉⵙⵎ ⵏ ⵢⴰⵜ ⵜⵡⵙⵉⵜ ⵜⴰⵎⴰⵣⵉⵖⵜ ⴱⴷⵔⵏ ⵜⵜ ⵉⵎⵔⵣⴰ ⵏ ⵓⵎⵣⵔⵓⵢ ⵉⵕⵓⵎⵉⵢⵏ ⵙ ⵢⵉⵙⵎ \"ⵓⵍⵓⴱⵉⵍⵉⵜⴰⵏⵉ\".\n\nⵜⴻⵜⵜⵓⵥⴽⴰ ⵜⵎⴷⵉⵏⵜ ⵏ ⵡⴰⵍⵉⵍⵉ ⴳ ⵓⵖⵍⵍⴰ ⵏ ⵓⴷⵔⴰⵔ ⵏ ⵥⵕⵀⵓⵏ ⵜⴰⵎⴰ ⵏ ⵡⴰⵙⵉⴼ ⵏ ⵅⵓⵎⴰⵏ ⴷ ⵡⴰⵙⵉⴼ ⵏ ⴼⵕⵟⴰⵚⴰ, ⵜⵍⴽⵎ ⵜⵊⵓⵎⵎⴰ ⵏⵏⵙ 42 ⵀⵉⴽⵜⴰⵔ, ⵜⴰⴳⴳⵓⴳ ⵙ 3 ⵉⴷ ⴽⵉⵍⵓⵎⵉⵜⵔ ⵅⴼ ⵜⵎⴷⵉⵏⵜ ⵏ ⵎⵓⵍⴰⵢ ⴷⵔⵉⵙ ⵥⵕⵀⵓⵏ, 30 ⵉⴷ ⴽⵉⵍⵓⵎⵉⵜⵔ ⵅⴼ ⵜⵎⴷⵉⵏⵜ ⵏ ⵎⴽⵏⴰⵙ, ⴷ 63 ⵉⴷ ⴽⵉⵍⵓⵎⵉⵜⵔ ⵅⴼ ⵜⵎⴷⵉⵏⵜ ⵏ ⴼⴰⵙ. ⵍⵍⴰⵏ ⵜⴰⵎⴰ ⵏⵏⵙ ⴽⵔⴰ ⵏ ⵉⵣⴰⵖⴰⵔⵏ ⵎⵓ ⵉⴼⵓⵍⴽⵉ ⵡⴰⴽⴰⵍ ⵏⵏⵙⵏ, ⴰⵔ ⵙⵎⵖⴰⵢⵏ ⴰⵏⴰⵡⵏ ⵏ ⵡⴰⴷⴷⴰⴳⵏ, ⵙ ⵍⴰⵡⴰⵏ ⴰⴽⴽⵯ ⴰⴷⴷⴰⴳⵏ ⵏ ⵓⵣⵎⵎⵓⵔ ⵏⵏⴰ ⵉⴳⴰⵏ ⵜⴰⵔⵙⵍⵜ ⵏ ⵜⴷⵎⵙⴰ ⴳ ⵜⵙⴳⴰ.\n\nⵉⴽⴽⴰ ⵜⵜ ⵏⵏ ⵓⴷⵖⴰⵔ ⵉⵙⵙⵓⵜⵍⵏ ⵉ ⵡⴰⵍⵉⵍⵉ ⵉⵜⵜⵓⵣⴷⴰⵖ ⵙⴳ ⵓⵣⵎⵣ ⴰⵜⵍⴰⵏⵜⵉ ⴷ ⵓⵏⵢⵓⵍⵉⵜⵉ, ⴰⵜⵜⴰⵢ ⵏ 5.000 ⵏ ⵉⵙⴳⴳⵯⴰⵙⵏ ⴰⵢⴰ. ⵉⵔⵣⵣⵓⵜⵏ ⵉⵔⴽⵢⵓⵍⵓⵊⵉⵜⵏ ⵜⵜⵓⵙⴽⴰⵔⵏⵉⵏ ⴳ ⵓⴷⵖⴰⵔ ⵏ ⵡⴰⵍⵉⵍⵉ ⵙⴷⵓⴳⴳⴰⵏ ⴷ ⴽⵔⴰ ⵉⴷⵇⵇⵉ ⵎⵉ ⵉⵜⵜⵓⵔⵔⴰⵢ ⵓⵙⴰⴽⵓⴷ ⴰⵔ ⴰⵣⵎⵣ ⴰⵏⵢⵓⵍⵉⵜⵉ, ⵉⵔⵡⴰⵙ ⴽⵔⴰ ⵏ ⵉⴳⵣⵎⴰⵏ ⵜⵜⵢⴰⴼⴰⵏⵉⵏ ⴳ ⵉⴱⵉⵔⵢⴰ. ⴽⴽⴰⵏ ⵜⵜ ⵏⵏ ⴳⵉⵙ ⵉⵇⴰⵔⵟⴰⵊⵉⵢⵏ ⴳ ⵜⴰⵙⵓⵜ ⵜⵉⵙ 8, ⴰⵢⴰ ⵎⵍⴰⵏⵜ ⵜ ⴽⵔⴰ ⵏ ⵜⵎⵉⵜⴰⵔ ⵍⵍⵉ ⵖⵉⵏⵏ ⴼⵍⵏ, ⵣⵓⵏ ⴷ ⵉⵅⵔⴱⴰⵏ ⵏ ⵍⵎⴰⵄⴱⴰⴷ ⵏ ⵡⴰⴽⵓⵛ ⴱⴰⵄⵍ, ⵉⴷⵇⵇⵉ ⵏⵏⵙⵏ ⴷ ⴽⵔⴰ ⵏ ⵉⵥⵕⴰⵏ ⴳ ⴳⵣⵉⵏ ⵜⵉⵔⵔⴰ ⵏⵏⵙⵏ ⵙ ⵜⵓⵜⵍⴰⵢⵜ ⵜⴰⴼⵉⵏⵉⵇⵉⵢⵜ.\n\nⵜⴽⵛⵉⵎ ⵜⵎⴷⵉⵏⵜ ⵏ ⵡⴰⵍⵉⵍⵉ ⴳ ⵜⴳⵍⴷⵉⵜ ⵏ ⵎⵓⵔⵉⵜⴰⵏⵢⴰ ⴷⴷⵓ ⵜⵏⴱⴰⴹⵜ ⵏ ⵉⵕⵓⵎⵉⵢⵏ ⴹⴼⴼⵉⵕ ⵜⴰⴹⵓⵕⵉ ⵏ ⵇⴰⵕⵟⴰⵊ ⴳ ⵓⵙⴳⴳⵯⴰⵙ 146 ⴷⴰⵜ ⵏⵜⵍⴰⵍⵉⵜ. ⵜⵙⵓⵍ ⵜⵣⵔⵉⵔⵜ ⵏ ⵉⴼⵉⵏⵉⵇⵉⵢⵏ ⴳ ⵡⴰⵍⵉⵍⵉ ⵎⵏⵏⴰⵡ ⵉⵙⴳⴳⵯⵙⵏ ⵅⴼ ⴰⵍⵍⵉⵖ ⵢⴰⴷ ⵜⵍⵍⴰ ⴷⴷⵓ ⵉⴼⴰⵙⵏ ⵏ ⵉⵕⵓⵎⵉⵢⵏ, ⴳ ⵉⵎⴷⵢⴰⵜⵏ ⵏ ⵜⵣⵔⵉⵔⵜ ⴰⴷ, ⵍⵍⴰⵏ ⵉⵏⵣⵣⵓⵔⴼⴰ ⵍⵍⵉ ⴷⴰⵔ ⵉⵖⴰⵎⴰ ⵢⵉⵙⵎ ⴰⵇⴰⵕⵟⴰⵊⵉⵢ ⵙⵓⴼⴼⵉⵜ. ⵉⵙⵙⵏⵜⴰ ⵢⵓⴱⴰ ⵡⵉⵙⵙ ⵙⵉⵏ ⵜⵓⵥⴽⴰ ⵏ ⵢⴰⵜ ⵜⴰⵎⴰⵥⵓⵏⵜ ⵜⴰⴳⵍⴷⴰⵏⵜ ⴳ ⵡⴰⵍⵉⵍⵉ ⴷⴰⵕⴰⵜ ⵏ ⵎⴰⴷ ⵜ ⵉⵙⵙⵏⵚⴱ ⵓⴳⵓⵙⵜⵉⵏ ⵅⴼ ⵓⴷⴰⴱⵓ ⵏ ⵜⴳⵍⴷⵉⵜ ⵏ ⵎⵓⵔⵉⵜⴰⵏⵢⴰ ⴳ ⵓⵙⴻⴳⴳⵡⴰⵙ 25 ⴷⴰⵜ ⵏ ⵜⵍⴰⵍⵉⵜ. ⵉⵖⵔⴰ ⵢⵓⴱⴰ ⵡⵉⵙⵙ ⵙⵉⵏ ⴳ ⵕⵓⵎⴰ, ⵉⵜⴰⵀⵍ ⵙ ⴽⵍⵢⵓⴱⴰⵟⵕⴰ ⵙⵉⵍⵉⵏⵉ, ⵉⵍⵍⵉⵙ ⵏ ⵎⴰⵕⴽ ⴰⵏⵟⵓⵏⵉ ⴷ ⴽⵍⵢⵓⴱⴰⵟⵕⴰ, ⵎⵇⵇⴰⵔ ⵉⴳⴰ ⵢⵓⴱⴰ ⴷ ⵢⵉⵡⵉⵙ ⴱⵟⵓⵍⵉⵎⵉ ⵉⵎⴰⵣⵉⵖⵏ ⵙ ⵓⵥⵓⵕ, ⵜⵉⵖⵔⵉ ⴷ ⵓⵙⵡⵉⵏⴳⵎ ⵏⵏⵙⵏ ⴳⴰⵏ ⵉⵕⵓⵎⵉⵢⵏ, ⵙⵍⴰⵡⴰⵏⵏ ⴰⴽⴽⵯ ⵜⴰⵥⵓⵕⵉ ⴷ ⵜⵎⵙⴷⴰⴳⵜ ⵜⴰⵕⵓⵎⵉⵢⵜ ⵜⴰⵇⴱⵓⵔⵜ, ⵣⵓⵏ ⴷ ⵜⴰⵎⴰⵎⴽⵜ ⵍⵍⵉ ⵙ ⵉⵥⴽⴰ ⵢⵓⴱⴰ ⵜⴰⵎⴷⵉⵏⵜ ⵏ ⵡⵍⵉⵍⵉ.\n\nⵉⵔⵣⵣⵓⵜⵏ ⴳⴳⵓⵜⵏⵉⵏ ⴳ ⵡⴰⵍⵉⵍⵉ ⵜⵜⵓⵙⴽⴰⵔⵏ ⴳ ⵓⵣⵎⵣ ⵏ ⵓⵙⴷⵓⵔⵔⵢ ⴰⴼⵕⴰⵏⵉⵚ ⴳⵔ ⵉⵙⴳⴳⵯⴰⵙⵏ 1912 ⴷ 1955, ⵎⴰⵛⵛ ⵙⵙⵏⵜⴰⵏ ⴷⴰⵜ ⵏ ⵓⵣⵎⵣ ⴰⴷ ⵙ ⵜⵎⵔⴰⵡⵉⵏ ⵏ ⵉⵙⴳⴳⵯⴰⵙⵏ. ⵙⴳ ⵎⴰⴷ ⵜⵙⴷⵓⵔⵔⵢ ⴼⵕⴰⵏⵚⴰ ⴷⵣⴰⵢⵔ ⴳ ⵓⵙⴳⴳⵯ 1930, ⵙⵙⵏⵜⴰⵏ ⵉⵎⴰⵙⵙⴰⵏ ⵉⵔⴽⵢⵓⵍⵓⵊⵉⵜⵏ ⵉⴼⵕⴰⵏⵚⵉⵚⵏ ⵉⵔⵣⵣⵓⵜⵏ ⴳ ⵉⴷⵔⵉⵣⵏ ⵏ ⵉⵕⵓⵎⵉⵢⵏ ⵍⵍⴰⵏⵉⵏ ⴳ ⵉⵥⵥⵍⵎⴹ ⵏ ⵜⴰⴳⵓⵜ ⴷ ⵜⵓⵥⵥⵓⵎⵜ ⵏ ⵜⴼⵔⵉⵇⵜ ⵙ ⵜⵉⴹⴰⴼ ⵏ ⵉⵙⵔⴷⴰⵙⵏ ⵏ ⴼⵕⴰⵏⵚⴰ.\n\nⵉⵔⵣⵣⵓⵜⵏ ⵉⵔⴽⵢⵓⵍⵓⵊⵉⵜⵏ ⵉⵙⴽⵔ ⵜⵏ ⵓⵎⵔⵣⵓ ⴰⴼⵕⴰⵏⵚⵉⵚ ⵀⵉⵏⵔⵉ ⴷⵓ ⵍⴰ ⵎⴰⵔⵜⵉⵏⵉ ⴳⵔ ⵉⵙⴳⴳⵯⴰⵙⵏ 1887 ⴷ 1892. ⴳ ⵓⵙⴳⴳⵯⵙ ⵏ 1915 ⵉⵙⵎⴰⴳⵍ ⵓⴱⵉⵔ ⵍⵢⵓⵟⵉ, ⴰⵏⴱⴱⴰⴹ ⴰⵎⵙⵔⴷⴰⵙ ⵏ ⵎⵓⵔⴰⴽⵓⵛ ⴳ ⵓⵣⵎⵣ ⵏ ⵓⵙⴷⵓⵔⵔⵢ, ⴰⵎⵔⵣⵓ ⴰⵔⴽⵢⵓⵍⵓⵊⵉ ⴰⴼⵕⴰⵏⵚⵉⵚ ⵎⴰⵕⵙⵉⵍ ⵓⴳⵉⵙⵜ ⴷⵢⵓⵍⴰⴼⵡⴰ ⴰⴷ ⵉⵙⴽⴰⵔ ⵉⵔⵣⵣⵓⵜⵏ ⴳ ⵓⴷⵖⴰⵔ ⵏ ⵡⴰⵍⵉⵍⵉ, ⴷⴼⴼⵉⵔ ⴰⵙ ⵉⵙⵡⵓⵔⵉ ⴳⵉⵙ ⵍⵡⵉⵙ ⵛⴰⵜⵉⵍⴰⵏ. ⴰⵍⵍⵉⵖ ⵢⵓⵎⵥ ⵎⵓⵔⴰⴽⵓⵛ ⴰⵣⴰⵔⵓⴳ ⵏⵏⵙ, ⵙⵎⴷⵏ ⵉⵙⵏⵓⴱⴱⵓⵛⵏ ⴳ ⵓⴷⵖⴰⵔ ⵏ ⵡⴰⵍⵉⵍⵉ ⴷⴷⵓ ⵜⵏⴱⴰⴹⵜ ⵜⴰⵎⵖⵔⵉⴱⵉⵜ."
    },
    {
        "url": "https://amezwaru.blogspot.com/2023/10/blog-post_11.html",
        "title": "ⴰⵏⵎⵓⴳⴳⴰⵔ ⵏ ⵓⵔⴷⵍⵉⵎ ⴳ ⵜⵎⴷⵉⵏⵜ ⵏ ⵚⴼⵕⵓ",
        "content": "ⵉⴳⴰ ⵓⵏⵎⵓⴳⴳⴰⵔ ⵏ ⵓⵔⴷⵍⵉⵎ (ⵃⴱⴱ ⵍⵎⵍⵓⴽ) ⵢⴰⵏ ⵙⴳ ⵉⵏⵎⵓⴳⴳⴰⵔⵏ ⵉⵎⴷⵏⴰⵏⵏ ⵉⵣⴰⵢⴽⵓⵜⵏ ⴳ ⵡⴰⵎⵓⵔ ⵏ ⵡⴰⴽⵓⵛ, ⴰⵔ ⵉⵜⵜⵓⵔⵔⴰⵢ ⵓⵎⵣⵔⵓⵢ ⵏⵏⵙ ⴰⵔ ⵉⵙⴳⴳⵯⴰⵙⵏ ⵉⵎⵣⵡⵓⵔⴰ ⵏ ⵜⴰⵙⵓⵜ ⵜⵉⵙ 20, ⴰⵔ ⵉⵜⵜⵢⴰⵡⵙⴽⴰⵔ ⴽⵔⴰⵢⴳⴰⵜ ⴰⵙⴳⴳⵯⴰⵙ ⴳ ⵜⵎⴷⵉⵏⵜ ⵏ ⵚⴼⵕⵓ ⵙⴳ ⵓⵙⴳⴳⵯⴰⵙ ⵏ 1920. ⴰⵔ ⴷ ⵙⵉⵙ ⵜⵜⴰⵛⴽⴰⵏ ⵜⵓⴳⵜⵜ ⵏ ⵉⵎⴰⵍⵍⴰⵢⵏ ⵙⴳ ⵓⴳⵏⵙ ⵏ ⵎⵓⵔⴰⴽⵓⵛ ⵎⴽⴰⵏⵏ ⴷ ⴱⵕⵕⴰ ⵏⵏⵙ. ⴰⵔ ⴳⵉⵙ ⵉⵜⵜⵓⵙⴽⴰⵔ ⵢⴰⵏ ⵓⵎⵃⵉⵣⵡⴰⵔ ⵉ ⵜⵔⴱⴰⵜⵉⵏ ⵃⵎⴰ ⴰⴷ ⵜⴻⵜⵜⵓⵙⵜⴰⵢ ⵜⴰⴷ ⵔⴰⴷ ⵉⴳ ⵜⴰⴳⵍⵍⵉⴷⵜ ⵏ ⵡⴰⴼⵓⵍⴽⵉ ⵏ ⵓⵔⴷⵍⵉⵎ.\n\nⴰⵔ ⵜⴻⵜⵜⵉⵍⵉ ⵜⴼⵓⴳⵍⴰ ⵏ ⵓⵏⵎⵓⴳⴳⴰⵔ ⵏ ⵓⵔⴷⵍⵉⵎ ⴳ ⵡⴰⵢⵢⵓⵔ ⵏ ⵢⵓⵏⵢⵓ ⴽⵔⴰⵢⴳⴰⵜ ⴰⵙⴳⴳⵯⴰⵙ, ⴽⵓⴷⵏⵏⴰ ⵣⵣⵔⵏ ⵉⵎⴽⵔⴰⵣⵏ ⵜⴰⵢⴰⴼⵓⵜ ⵏ ⵓⵔⴷⵍⵉⵎ, ⴰⵔ ⵜⴻⵜⵜⴽⴽⴰ ⵜⴼⵓⴳⵍⴰ ⴰⴷ ⴽⵕⴰⴹ ⵡⵓⵙⵙⴰⵏ, ⵙⴳ ⵡⴰⵙⵙ ⵡⵉⵙ 13 ⴰⵔ ⵡⵉⵙ 16 ⴳ ⵡⴰⵢⵢⵓⵔ ⵏ ⵢⵓⵏⵢⵓ. ⴰⵔ ⴳⵉⵙ ⵙⴼⵓⴳⵍⵓⵏ ⵉⵎⵣⴷⴰⵖⵏ ⵏ ⵚⴼⵕⵓ ⴷ ⵉⵏⴱⴳⵉⵡⵏ ⵏⵏⵙⵏ ⵙ ⵜⵢⴰⴼⵓⵜ ⵏ ⵓⵔⴷⵍⵉⵎ, ⴰⵔ ⴳⵉⵙ ⵉⵜⵜⵉⵍⵉ ⵓⴼⵓⵍⴽⵍⵓⵕ ⴰⵎⵖⵔⵉⴱⵉ ⵣⵓⵏ ⴷ ⵜⵉⵔⵓⴱⴱⴰ ⵏ ⵓⵃⵉⴷⵓⵙ ⴷ ⵓⵎⴰⵡⴰⵍ (ⵜⵜⴱⵓⵕⵉⴹⴰ).\n\nⵜⵣⵎⵎⵉⵎ ⵜⵎⴰⴷⴷⴰⵙⵜ ⵏ ⵜⵎⵜⵜⵉⵡⵉⵏ ⵉⵎⵓⵏⵏ ⵉ ⵓⵙⴳⵎⵉ ⴷ ⵜⵎⴰⵙⵙⴰⵏⵜ ⴷ ⵜⴷⵍⵙⴰ (ⵢⵓⵏⵉⵙⴽⵓ) ⴰⵏⵎⵓⴳⴳⴰⵔ ⵏ ⵓⵔⴷⵍⵉⵎ ⴳ ⵜⵍⴳⴰⵎⵜ ⵏ ⵢⵓⵏⵉⵙⴽⵓ ⵉ ⵜⴰⵢⵙⵉ ⵜⴰⴷⵍⵙⴰⵏⵜ ⵜⴰⵔⴽⵎⴰⵎⵜ ⵏ ⵜⴼⴼⵓⴳⵏⴰ ⴳ ⵓⵙⴳⴳⵯⴰⵙ ⵏ 2012.\n\nⵜⴳⴰ ⵜⵡⵏⴳⵉⵎⵜ ⵏ ⵓⵙⴼⵓⴳⵍⵓ ⵙ ⵓⴳⵎⵎⵓ ⵏ ⵓⵔⴷⵍⵉⵎ ⵜⵉⵏ ⴱⵢⵉⵔ ⵙⵓⴳⴰⵏ, ⴰⵏⴱⴱⴰⴹ ⵏ ⵜⵎⴷⵉⵏⵜ ⵏ ⵚⴼⵕⵓ ⴳ ⵓⵣⵎⵣ ⵏ ⵓⵙⴷⵓⵔⵔⵉ ⴰⴼⵕⴰⵏⵚⵉⵚ, ⵢⵉⵡⵉ ⵜⵜ ⵉⴷ ⵙⴳ ⵜⴼⵓⴳⵍⴰ ⵏⵏⴰ ⵜⵙⴽⴰⵔ ⵜⵎⴰⵣⵉⵔⵜ ⵏ ⵓⵍⴼⵉ ⵏⵏⴰ ⵉⵍⵍⴰⵏ ⴳ ⵜⴰⵎⴰ ⵏ ⵜⵎⴷⵉⵏⵜ ⵏ ⵜⵓⵍⵓⵣ ⴳ ⴼⵕⴰⵏⵚⴰ, ⵜⴻⵜⵜⵓⵙⵙⴰⵏ ⴰⵡⴷ ⵏⵜⵜⴰⵜ ⵙ ⵓⴳⵎⵎⵓ ⵏ ⵓⵔⴷⵍⵉⵎ. ⵉⵙⵙⵏⵖⵍ ⴷ ⴰⴽⴽⵯ ⵉⵎⵓⵙⵙⵓⵜⵏ ⵏⵏⴰ ⵜⵜⵓⵙⴽⴰⵔⵏⵉⵏ ⴳ ⵓⵍⴼⵉ, ⴰⵔ ⵜⵜⵢⵡⵙⴽⴰⵔⵏ ⴰⵡⴷ ⴳ ⵚⴼⵕⵓ, ⴳ ⵏⵉⵜ ⵉⴳⴰ ⵓⵙⵜⴰⵢ ⵏ ⵜⴳⵍⵍⵉⴷⵜ ⵏ ⵓⵔⴷⵍⵉⵎ.\n\nⵉⴽⴽⴰ ⵜⵜ ⵏⵏ ⵓⵙⴼⵓⴳⵍⵓ ⵙ ⵓⴳⵎⵎⵓ ⵏ ⵓⵔⴷⵍⵉⵎ ⴰⵍⵍⵉⵖ ⴱⵃⵕⴰ ⵉⵏⵜⴰ ⴳ ⵓⵙⴳⴳⵯⴰⵙ ⵏ 1920 ⴷ ⵉⵙⴳⴳⵯⴰⵙⵏ ⵍⵍⵉ ⵜ ⴹⴼⵕⵏⵉⵏ ⴰⵔ ⵉⵜⵜⴳⴳⴰ ⵖⴰⵙ ⵢⴰⵏ ⵓⵃⴰⵔⵔⴰⴼ, ⴰⵔ ⵉⵜⵜⴽⴽⴰ ⵜⵉⵙⵡⴰⴽ ⵏ ⵜⵎⴷⵉⵏⵜ ⵏ ⵚⴼⵕⵓ, ⵜⵉⵣⵡⵓⵔ ⴰⵙ ⵢⴰⵜ ⵜⵣⴰⵢⵓⵢⵜ ⵉⵜⵜⵓⵙⴽⴰⵔⵏ ⴳ ⵓⵖⴰⵏⵉⵎ, ⵙⵙⵍⵙⵏ ⴰⵙ ⵜⵉⵎⵍⵙⵉⵜ ⵏ ⵜⵡⵜⵎⵜ.\n\nⵉⵏⵏⴼⵍ ⵢⵉⵙⵎ ⵏ ⵓⵏⵎⵓⴳⴳⴰⵔ ⴳ ⵓⵙⴳⴳⵯⴰⵙ ⵏ 1934, ⵉⴳ ⵉⵍⵎⵎⴰ ⵢⵉⵙⵎ ⵏⵏⵙ ⴰⵎⴰⴷⴷⵓⴷ \"ⴰⵏⵎⵓⴳⴳⴰⵔ ⵏ ⵓⵔⴷⵍⵉⵎ\", ⵜⵏⵏⴼⵍ ⴳⵉⵙ ⵓⵍⴰ ⵜⵣⴰⵢⵓⵢⵜ ⵏ ⵓⵖⴰⵏⵉⵎ, ⵉⵍⵉⵏⵜ ⵜⵔⴱⴰⵜⵉⵏ ⵜⵉⵕⵓⵎⵉⵢⵉⵏ ⴷ ⵜⵓⴷⴰⵢⵉⵏ ⴳ ⵓⴷⵖⴰⵔ ⵏⵏⵙ, ⴰⵔ ⵏⵏ ⵜⵜⴳⴳⴰⵏⵜ ⵜⴰⵖⵏⵏⴰⵏⵜ ⵎⴰⵏⵜⴰ ⴳⵉⵙⵏⵜ ⵔⴰⴷ ⵉⴳ ⵜⴰⴳⵍⵍⵉⴷⵜ ⵏ ⵓⵔⴷⵍⵉⵎ, ⵜⴳ ⵜⴼⵕⴰⵏⵚⴰⵡⵉⵜ ⵙⵓⵣⴰⵏ ⴱⵉⵕⵏⴰⵕ ⵜⴰⵔⴱⴰⵜ ⵜⴰⵎⵣⵡⴰⵔⵓⵜ ⵏⵏⴰ ⵢⵉⵡⵉⵏ ⵉⵙⵏⵉ ⵏ ⵜⴳⵍⵍⵉⴷⵜ ⵏ ⵓⵔⴷⵍⵉⵎ ⴳ ⵓⵙⴳⴳⵯⴰⵙ ⵏ 1934. ⵜⴰⵜⵜⵓⵢ ⵉⵍⵎⵎⴰ ⵜⵖⵏⵏⴰⵏⵜ ⴰⵍⵍⵉⵖ ⴱⴷⴰⵏⵜ ⵜⵔⴱⴰⵜⵉⵏ ⵜⵉⵎⵙⵍⵎⵉⵏ ⴰⵔ ⵜⵜⴰⵎⵓⵏⵜ ⴰⵡⴷ ⵏⵜⵜⵏⵜⵉ ⴳ ⵜⵖⵏⵏⴰⵏⵜ.\n\nⴳ ⵜⵙⵓⵜⵍⵜ ⵏⵏⵙ ⵜⵉⵙ 98, ⵉⵏⵏⵓⵕⵥⵎ ⵓⵏⵎⵓⴳⴳⴰⵔ ⵜⵉⴳⴳⵓⵔⴰ ⵏⵏⵙ ⵉ ⵜⴼⴰⴼⴽⴰⵢⵉⵏ ⵏ ⵓⵎⴰⴹⴰⵍ ⴷ ⵜⵎⵖⵔⵉⴱⵉⵢⵉⵏ ⵍⵍⵉ ⵣⴷⵖⵏⵉⵏ ⴳ ⴱⵕⵕⴰ ⴰⴼⴰⴷ ⴰⴷ ⴷⵔⵓⵏⵜ ⴰⵡⴷ ⵏⵜⵜⵏⵜⵉ ⴳ ⵓⵎⵃⵉⵣⵡⴰⵔ ⵏ ⵜⴳⵍⵍⵉⴷⵜ ⵏ ⵡⴰⴼⵓⵍⴽⵉ ⵏ ⵓⴷⵍⵉⵎ.\n\nⴰⵔ ⵜⵜⵓⵙⴽⵉⵔⵏ ⵎⵏⵏⴰⵡ ⵉⵎⵓⵙⵙⵓⵜⵏ ⴳ ⵓⵏⵎⵓⴳⴳⴰⵔ ⵏ ⵓⵔⴷⵍⵉⵎ ⴳ ⵜⵖⵣⵉ ⵏ ⵉⵎⴰⵍⴰⵙⵙ; ⵍⵍⴰⵏ ⵉⵎⵓⵙⵙⵓⵜⵏ ⵏ  ⵜⴷⵍⵙⴰ, ⵜⴰⵥⵓⵕⵉ, ⵜⵓⵏⵏⵓⵏⵜ, ⵜⴰⴷⴰⵎⵙⴰ, ⴷ ⵓⴼⵊⵊⴻⵊ, ⵣⵓⵏ ⴷ ⴰⵎⴰⵡⴰⵍ (ⵜⵜⴱⵓⵔⵉⴹⴰ) ⴷ ⵉⵙⴼⵙⴰⵔ ⵏ ⵜⵥⵓⵕⵉ, ⵉⵍⵉⵏ ⴳⵉⵙ ⴰⵡⴷ ⵉⴷⵖⴰⵔⵏ ⵥⵍⵉⵏⵉⵏ ⵙ ⵜⵎⵙⵎⵓⵏⵉⵏ ⴷ ⵜⵎⵢⴰⵡⴰⵙⵉⵏ ⵏⵏⴰ ⴼⵙⵙⵔⵏⵉⵏ ⴰⵔ ⵣⵣⵏⵣⴰⵏⵜ ⴰⴼⴰⵔⵙ ⵏⵏⵙⵏⵜ ⴰⴷⵖⴰⵔⴰⵏ, ⴰⵡⵙⵏⵜ ⴳ ⵜⵏⴼⵍⵉⵜ ⵜⴰⴷⴰⵎⵙⴰⵏⵜ ⵏ ⵜⵎⵏⴰⴹⵜ ⵏⵏⵙⵏⵜ. ⵎⴰⵛⵛ ⵉⵎⵓⵙⵙⵓⵜⵏ ⵍⵍⵉ ⵜⵜⵓⵙⴽⵉⵔⵏⵉⵏ ⴳ ⴽⵕⴰⴹ ⵡⵓⵙⵙⴰⵏ ⵉⵎⴰⴷⴷⵓⴷⵏ ⵏ ⵓⵏⵎⵓⴳⴳⴰⵔ ⴰⴷ ⴱⴰⵀⵔⴰ ⵉⵅⴰⵜⵔⵏ, ⴰⵔ ⵜⵜⴰⵡⵉⵏ ⵜⵉⵟ ⵏ ⵓⴳⴷⵓⴷ.\n\nⴰⵔ ⵢⴰⴷⴷⴰ ⵡⴰⵙⵙ ⴰⵎⵣⵡⴰⵔⵓ ⵏ ⵓⵏⵎⵓⴳⴳⴰⵔ ⵙ ⵓⵙⵜⴰⵢ ⵏ ⵜⴳⵍⵍⵉⴷⵜ ⵏ ⵓⵔⴷⵍⵉⵎ, ⴷ ⵜⵎⵙⵏⴰⵢⵉⵏ ⵏⵏⵙ, ⴷ ⵙⵏⴰⵜ ⵜⵙⵍⴰⵜⵉⵏ; ⵢⴰⵜ ⵉⵙⴰⵡⴰⵍⵏ ⵜⴰⵄⵕⴰⴱⵜ ⴷ ⵢⴰⵜ ⵉⵙⴰⵡⴰⵍⵏ ⵜⴰⵎⴰⵣⵉⵖⵜ, ⵉⴱⴷⵓ ⵡⵉⵙ ⵙⵉⵏ ⵡⵓⵙⵙⴰⵏ ⵙ ⵓⵃⴰⵔⵔⴰⴼ ⵏ ⵉⵙⴼⴹⴰⵡⵏ, ⵉⵍⵎⵎⴰ ⴳ ⵡⵉⵙ ⴽⵕⴰⴹ ⵡⵓⵙⵙⴰⵏ ⴰⵔ ⵜⵍⵙⵙⴰ ⵜⴳⵍⵍⵉⴷⵜ ⵏ ⵓⵔⴷⵍⵉⵎ ⵉⵙⵏⵉ ⵏⵏⵙ, ⵙⵙⵓⵜⵍⵏⵜ ⴰⵙ ⵜⵎⵙⵏⴰⵢⵉⵏ ⵏⵏⵙ, ⵜⵙⵙⵓⴷⵓ ⵢⴰⵜ ⵜⵎⵙⵙⵓⴷⵓⵜ ⵉⵕⵥⵎⵏ ⴳ ⵉⴳⴳⵉ, ⴰⵔ ⵜⵣⵣⵉⴳⵉⵣ ⴳ ⵓⵃⴰⵔⵔⴰⴼ.\n\nⵙⴳ ⵜⴼⴰⴷⵉⵡⵉⵏ ⵍⵍⵉ ⴷ ⵉⵇⵇⴰⵏ ⴰⴷ ⵉⵍⵉⵏⵜ ⴳ ⵜⴰⵏⵏⴰ ⵉⵔⴰⵏ ⴰⴷ ⵜⴰⵎⵓ ⴳ ⵓⵎⵃⵉⵣⵡⴰⵔ ⵏ ⵜⴳⵍⵍⵉⴷⵜ ⵏ ⵡⴰⴼⵓⵍⴽⵉ ⵏ ⵓⵔⴷⵍⵉⵎ, ⴰⴷ ⵜⴳ ⵜⴰⵎⵖⵔⵉⴱⵉⵜ, ⴰⴷ ⵢⵉⵍⵉ ⵡⴰⵡⵜⴰⵢ ⵏⵏⵙ ⴳⵔ 18 ⴰⵔ 26 ⵏ ⵉⵙⴳⴳⵯⴰⵙⵏ, ⴰⴷ ⴷⴰⵔⵙ ⵓⵔ ⵉⵍⵉⵏ ⵉⵎⵓⴽⵔⵉⵙⵏ ⵏ ⵜⵖⴷⵎⵜ, ⴰⴷ ⵓⵔ ⵜⵉⴷⵔⵓⵙ ⵜⵖⵣⵉ ⵏⵏⵙ ⵉ 1 ⵎⵉⵜⵔⵓ ⴷ 65 ⵙⴰⵏⵜⵉⵎ, ⴰⴷ ⵉⴼⴰⵍⴽⵉ ⵓⵙⵡⵉⵔ ⵏⵏⵙ ⴳ ⵜⵓⵙⵙⵏⴰ ⵜⴰⵎⴰⵜⴰⵢⵜ, ⴰⴷ ⵜⵙⵙⵏ ⵎⵏⵏⴰⵡⵜ ⵜⵓⵜⵍⴰⵢⵉⵏ, ⴰⴷ ⵜⵉⵥⴹⵉⵕ ⵉ ⵜⵡⵓⵔⵉⵡⵉⵏ ⵜⵉⵏⴰⵎⵓⵏⵉⵏ, ⴷ ⴽⵔⴰ ⵏ ⵜⵖⴰⵡⵙⵉⵡⵉⵏ ⵢⴰⴹⵏⵉⵏ.\n\nⵉⴷⵔⵓ ⵓⵏⵎⵓⴳⴳⴰⵔ ⵏ ⵓⵔⴷⵍⵉⵎ ⴳ ⵎⵏⵏⴰⵡⵜ ⵜⴼⵓⴳⵍⵉⵡⵉⵏ ⴳ ⵓⴳⵏⵙ ⵏ ⵎⵓⵔⴰⴽⵓⵛ ⴷ ⴱⵕⵕⴰ ⵏⵏⵙ:- ⵜⴰⴷⵔⴰⵡⵜ ⵏ ⵓⵏⵎⵓⴳⴳⴰⵔ ⴳ ⵜⵎⴷⵉⵏⵜ ⵏ ⴼⵉⵏⵢⵓⵍⴰ ⴳ ⵟⴰⵍⵢⴰⵏ.- ⵜⴰⴷⵔⴰⵡⵜ ⵏ ⵓⵏⵎⵓⴳⴳⴰⵔ ⴳ ⵓⵏⵎⵓⴳⴳⴰⵔ ⵏ ⵟⴰⵏⵟⴰⵏ.- ⵜⴰⴷⵔⴰⵡⵜ ⵏ ⵓⵏⵎⵓⴳⴳⴰⵔ ⴳ ⵉⵎⴰⵕⴰⵜ ⵛⵛⴰⵔⵉⵇⵇⴰ.\n\nⴰⵔ ⵉⵜⵜⵓⵙⴽⵉⵔ ⵓⵏⵎⵓⴳⴳⴰⵔ ⴳ ⴷⴷⵓ ⵢⵉⵡⵉⵣ ⵏ ⵓⴳⵍⵍⵉⴷ ⵎⵓⵃⵎⵎⴰⴷ ⵡⵉⵙⵙ ⵚⴹⵉⵚ ⵙⴳ ⵓⵙⴳⴳⵯⴰⵙ ⵏ 2010, ⴰⵢⵍⵍⵉ ⴰⵙ ⵉⴼⴽⴰⵏ ⵢⴰⵏ ⵡⴰⵏⵏⴰⵍ ⴱⴰⵀⵔⴰ ⵉⴷⵓⵙⵏ, ⵉⵙⵙⵉⵎⵖⵓⵔ ⴰⴷⴷⵓⵔ ⵏⵏⵙ ⴳⵔ ⵓⴳⴷⵓⴷ ⴰⵎⵖⵔⵉⴱⵉ ⴷ ⵉⵎⴰⵍⵍⴰⵢⵏ.\n\nⵙ ⵜⵓⵜⵜⵔⴰ ⵏ ⵜⵎⴰⵡⴰⵙⵜ ⵏ ⵜⴷⵍⵙⴰ ⵏⵏⴰ ⵉⵚⴽⴰⵏ ⵅⴼ ⵓⵙⴷⴰⵡ ⵏⵏⴰ ⵜⵃⵢⵢⵍ ⵜⴳⵔⴰⵡⵜ ⵏ ⵚⴼⵕⵓ ⴷ ⵡⴰⵎⵓⵏ ⴰⵎⴰⴷⴰⵏ, ⵜⵖⵜⵙ ⵜⵙⵇⵇⵉⵎⵜ ⵉⵎⵎⴰⴳⵍⵏ ⵙ ⵓⵃⵟⵟⵓ ⵏ ⵜⴰⵢⵙⵉ ⵜⴰⵔⴽⵎⴰⵎⵜ ⴳ ⵜⵙⵓⵜⵍⵜ ⵏⵏⵙ ⵜⵉⵙⵙ ⵙⴰⵜ, ⵏⵏⴰ ⵉⵜⵜⵓⵙⵖⵉⵎⵏ ⴳ ⵜⵎⴰⵥⵓⵏⵜ ⵏ ⴼⵕⴰⵏⵚⴰ, ⴱⴰⵔⵉⵣ, ⵙⴳ 3 ⴰⵔ 7 ⵢⵓⵏⵢⵓ ⴳ ⵓⵙⴳⴳⵯⴰⵙ ⵏ 2012, ⴰⴷ ⵜⵙⵎⵉⵍ ⴰⵏⵎⵓⴳⴳⴰⵔ ⵏ ⵓⵔⴷⵍⵉⵎ ⴳ ⵜⵍⴳⴰⵎⵜ ⵏ ⵜⵎⴰⴷⴷⴰⵙⵜ ⵏ ⵜⵎⵜⵜⵉⵡⵉⵏ ⵉⵎⵓⵏⵏ ⵉ ⵓⵙⴳⵎⵉ ⴷ ⵜⵎⴰⵙⵙⴰⵏⵜ ⴷ ⵜⴷⵍⵙⴰ (ⵢⵓⵏⵉⵙⴽⵓ), ⵏⵏⴰ ⵉⵥⵍⵉⵏ ⵙ ⵜⴰⵢⵙⵉ ⵜⴰⴷⵍⵙⴰⵏⵜ ⵜⴰⵔⴽⵎⴰⵎⵜ ⵏ ⵜⴼⴼⵓⴳⵏⴰ.\n\nⵙⴳ ⵎⴰ ⴰⴷ ⵉⵏⵜⴰ ⵓⵏⵎⵓⴳⴳⴰⵔ ⵏ ⵓⵔⴷⵍⵉⵎ, ⴰⵔ ⴱⴷⴷⴰ ⵉⵜⵜⵉⵍⵉ ⴽⵔⴰⵢⴳⴰⵜ ⴰⵙⴳⴳⵯⴰⵙ, ⵓⵔ ⵊⵊⵓⵏ ⵉⴱⴱⵉⵢ ⴰⵎⵔ ⴽⵕⴰⴹ ⵉⵙⴳⴳⵯⴰⵙⵏ ⴰⴷ ⴳⴳⵯⵔⴰⵏⵉⵏ 2020, 2021 ⴷ 2022 ⵙ ⵓⵙⵔⴰⴳ ⵏ ⵉⵎⵓⴽⵔⵉⵙⵏ ⵉⵙⵔⵜⴰⵏ ⴳⵔ ⵉⴳⵎⴰⵎⵏ ⵏ ⵓⵙⵇⵇⵉⵎ ⴰⴳⵔⴰⵡⴰⵏ ⵏ ⵚⴼⵕⵓ ⴷ ⵓⴱⴰⵢⵢⵓⵕ ⵏ ⴽⵓⵕⵓⵏⴰ."
    },
    {
        "url": "https://amezwaru.blogspot.com/2023/10/blog-post.html",
        "title": "ⵜⵓⵍⵍⵉⵙⵜ ⵏ ⵜⵔⴱⴰⵜ ⴷ ⵜⵎⵜⵜⴰⵏⵜ ⵙⴳ ⵜⴰⵢⵙⵉ ⵜⴰⵚⴱⴱⴰⵏⵢⵓⵜ",
        "content": "ⵢⴰⵏ ⵡⴰⵙⵙ ⴳ ⵡⵓⵙⵙⴰⵏ, ⵜⵣⵔⵢ ⵜⵎⵜⵜⴰⵏⵜ ⴳ ⵜⴰⴳⴰⵏⵜ, ⵜⵎⵎⵉⵇⵇⵉⵔ ⴰⴽⵉⴷⵙ ⵢⴰⵜ ⵜⵔⴱⴰⵜ ⵜⴰⵎⵥⵥⵢⴰⵏⵜ ⴳ ⵓⴱⵔⵉⴷ ⵏⵏⵙ, ⴰⵍⵍⵉⴳ ⵜⵜ ⵜⵥⵕⴰ ⵜⵔⴱⴰⵜ ⵉⴳⴳⵉ ⵏ ⵡⴰⵢⵢⵉⵙ ⵏⵏⵙ ⴰⵙⴳⴳⴰⵏ ⵉⵙⵎⵔⵖⴰⵏ ⵙ ⵜⴰⵥⵉⵍⵜ, ⵜⵙⵇⵙⴰ ⵜⵜ ⵙ ⵜⵣⵣⵉⴷⴳⴰ: «ⵉⵙ ⴷ ⴰⵡⴷ ⴽⵎⵎ ⵜⵊⵍⵉⵜ?»\n\nⵜⵔⵓⵔ ⴰⵙ ⵜⵎⵜⵜⴰⵏⵜ ⵙ ⵓⵣⵎⵓⵎⵎⴳ, ⵜⵉⵏⵉ ⴰⵙ: «ⵢⴰⵀ, ⵊⵍⵉⵖ, ⵉⵎⵎⴰ ⴽⵎⵎ? ⵉⵙ ⵜⵙⵙⵏⴷ ⴰⴱⵔⵉⴷ ⵏ ⵡⵓⵖⵓⵍ ⵖⵔ ⵜⴰⴷⴷⴰⵔⵜ?»\n\nⵜⵔⵓⵔ ⴰⵙ ⵜⵔⴱⴰⵜ: «ⵓⵀⵓ, ⵎⴰⵛⵛ ⵖⵉⵍⴰ ⵓⵔ ⵙⵓⵍ ⵙⵢⴰⴼⴰⵖ ⵙ ⵓⵡⵍⵉⵡⵍ, ⵖⵉⵍⴰⴷ ⵓⵔ ⵙⵓⵍ ⴽⵚⵓⴹⵖ, ⴰⵛⴽⵓ ⵜⵍⵍⵉⴷ ⴰⴽⵉⴷⵉ.»\n\nⵜⴱⴰⵢⵍⴰⵍⴰ ⵜⵎⵜⵜⴰⵏⵜ, ⵜⵙⵇⵙⴰ ⵜⴰⵔⴱⴰⵜ: «ⵜⵏⵏⵉⴷ ⵓⵔ ⵜⴽⵚⵓⴹⵜ! ⵉⵙ ⵜⵙⵙⵏⴷ ⵎⴰ ⴰⴷ ⴳⵉⵖ?»\n\nⵜⵔⵓⵔ ⵜⵔⴱⴰⵜ ⵖⴼ ⵜⵎⵜⵜⴰⵏⵜ ⵙ ⵜⵎⵣⴳⵉⵡⵜ: «ⵢⴰⵀ ⵙⵙⵏⵖ ⴽⵎ, ⵎⴽ ⴷ ⵏⴽⴽ ⴰⵙ ⴷ ⵜⵓⵛⴽⵉⴷ ⵀⴰⵏⵏ ⴰⵡⴰⵍ ⵉⴼⵓⵍⴽⵉ, ⵎⴰⵛⵛ ⵔⴰⴷ ⴰⵎ ⵜⵜⵔⵖ ⵖⴰⵙ ⵢⴰⵏ ⵓⵊⵎⵉⵍ.»\n\nⵜⵏⵏⴰ ⴰⵙ ⵜⵎⵜⵜⴰⵏⵜ: «ⵢⴰⵀ, ⴽⵎⵎ ⴰⵙ ⴷ ⵓⵛⴽⵉⵖ. ⵎⴰⵛⵛ ⵎⴰⵏ ⴰⵊⵎⵉⵍ ⴰⴷ ⵔⴰⴷ ⵜⴻⵜⵜⵔⴷ ⵙⴳ ⵜⵎⵜⵜⴰⵏⵜ!?»\n\nⵜⵔⵓⵔ ⵜⵔⴱⴰⵜ ⵖⴼ ⵜⵎⵜⵜⴰⵏⵜ ⵙ ⵢⴰⵏ ⵡⵓⴷⵎ ⵉⴷⵍ ⵓⵖⵉⵍⵓⴼ: «ⵙⵙⵏⵊⵎ ⵢⵉⵎⵎⵉ ⴰⵜⵉ ⵜⵓⴹⵏ ⴱⴰⵀⵔⴰ, ⵀⴰⵜ ⵏⵜⵜⴰⵜ ⴰ ⵖⴼ ⴼⴼⵖ ⵃⵎⴰ ⴰⴷ ⴰⴼⵖ ⴽⵔⴰ ⵏ ⵉⵙⴰⴼⴰⵔⵏ ⴳ ⵜⴰⴳⴰⵏⵜ ⵉⵎⵉⵍ ⵊⵍⵓⵖ. ⴰⴷ ⵉⵢⵉ ⴱⴰⵀⵔⴰ ⵉⵀⵓⵍⵖ ⴷ ⵉⴳ ⵓⵔ ⴰⵖⵓⵍⵖ ⴷⴰⵔ ⵢⵉⵎⵎⵉ, ⵔⴰⴷ ⵜⵎⵎⵜ ⵙ ⵜⵎⴰⴹⵓⵏⵜ ⴷ ⵓⵖⵉⵍⵓⴼ ⵍⵍⵉⴳ ⵓⵔ ⵍⵍⵉⵖ ⵜⴰⵎⴰ ⵏⵏⵙ, ⴰⵛⴽⵓ ⵏⴽⴽⵏⵜⵉ ⴽⴰ ⴰⴷ ⵉⵍⵍⴰⵏ ⴳ ⵜⴰⴷⴷⴰⵔⵜ, ⵉⵎⵎⵓⴷ ⴱⴰⴱⴰ ⵢⴰⵏ ⵓⵙⴳⴳⵯⴰⵙ ⴰⵢⴰ, ⵙⴳ ⵡⴰⴽⵓⴷ ⴰⵏⵏ ⵢⵉⵎⵎⵉ ⴰⴷ ⵖⵉⴼⵉ ⵉⴳⴰⵏ ⵜⴰⵎⴰⵙⴰⵢⵜ ⴷ ⴰⵡⴷ ⵅⴼ ⵜⴳⵎⵎⵉ...»\n\nⵜⵙⵢⴰⴼⴰ ⵜⵎⵜⵜⴰⵏⵜ ⵙ ⵓⴽⵔⵓⴽⴹ, ⵉⴷⵍ ⵓⵖⵉⵍⵓⴼ ⵓⴷⵎ ⵏⵏⵙ ⵜⵉⴽⴽⵍⵉⵜ ⵜⴰⵎⵣⵡⴰⵔⵓⵜ, ⴰⵛⴽⵓ ⵜⵎⵎⵍ ⵢⴰⴷⵍⵍⵉ ⴰⴽⵉⴷⵙ ⵜⴰⵡⵉ ⵜⴰⵔⴱⴰⵜ ⵙ ⵡⴰⵔ ⵓⵖⵓⵍ.»\n\nⵜⴹⴼⴰⵕ ⵜⵔⴱⴰⵜ ⴷ ⵜⵎⵜⵜⴰⵏⵜ ⵜⴰⵡⴰⴷⴰ ⵏⵏⵙⵏⵜ, ⴰⵔ ⵜⵙⴱⵉⴹⵉⵕ ⵜⵔⴱⴰⵜ ⵙ ⵓⵙⵔⴰⴳ ⵏ ⵡⴰⵟⵟⴰⵏ ⴳ ⵜⴹⴰⵕⵉⵏ ⵏⵏⵙ ⵜⵉⵍⴳⴳⵯⴰⵖⵉⵏ, ⵜⴰⵎⵜⵜⴰⵏⵜ ⵏⵜⵜⴰⵜ ⵜⵙⵙⵓⴷⴰ ⴰⵢⵢⵉⵙ ⵏⵏⵙ ⵉⴷⵓⵙⵏ. ⴰⵍⵍⵉⴳ ⵍⴽⵎⵏⵜ ⴰⴱⵔⵉⴷ ⵍⵍⵉ ⵉⵜⵜⴰⵡⵉⵏ ⵖⵔ ⵜⴰⴷⴷⴰⵔⵜ ⵍⵍⵉ ⴷ ⵉⵜⵜⵓⵎⴰⵏⵏ ⵙⴳ ⵜⵓⴳⴳⵓⴳⵜ. ⵜⴱⴷⴷ ⵜⵎⵜⵜⴰⵏⵜ ⵓⵔ ⵜⴰ ⵜⴼⴼⵉⵖ ⵙⴳ ⵜⴰⴳⴰⵏⵜ, ⵜⴹⴼⵕ ⵜⵔⴱⴰⵜ ⵜⴰⵡⴰⴷⴰ, ⵜⵡⴰⵜⵙ ⵜⵉⴳⵎⵎⵉ ⵏⵏⵙ, ⵜⵙⵎⵓⵇⵇⵍ ⴷ ⵙ ⵜⵎⵜⵜⴰⵏⵜ ⵍⵍⵉ ⵉⴱⴷⴷⵏ, ⵜⵙⵇⵙⴰ ⵜⵜ: «ⵎⴰ ⴰⴷ ⵜⵙⴽⴰⵔⴷ!? ⵎⴰⵖⴼ ⵓⵔ ⴰⵔ ⵜⵣⵣⵉⴳⵉⵣⴷ!?»\n\nⵜⵔⵓⵔ ⴰⵙ ⵜⵎⵜⵜⴰⵏⵜ: «ⵓⵔ ⵙⵓⵍ ⵣⵎⵉⵔⵖ ⴰⴷ ⵙⵎⴷⵖ ⵓⴳⴳⴰⵔ.»\n\nⵜⵉⵏⵉ ⴰⵙ ⵜⵔⴱⴰⵜ: «ⵀⵢⵢⴰ ⵓⵔ ⴰⴷ ⵉⵢⵉ ⵙⵓⵍ ⵜⴰⵡⵉⵜ!?»\n\nⵜⵙⵎⴰⵇⵇⵍ ⵏⵏ ⵜⵎⵜⵜⴰⵏⵜ ⴳ ⵜⵉⵟⵟⴰⵡⵉⵏ ⵜⵉⵎⵥⵥⴰⵏⵉⵏ ⵏ ⵜⵔⴱⴰⵜ, ⵜⵔⴰⵔ ⴰⵙ: «ⵓⵀⵓ, ⵓⵔ ⴰⴷ ⴽⵎ ⴰⵡⵉⵖ, ⴷ ⵓⵔ ⴰⴷ ⴰⵡⵉⵖ ⴰⵡⴷ ⵢⵉⵎⵎⵉⵎ. ⵖⴰⵙ ⴷⴷⵓ ⴰⵡⴷ ⵜⵜ ⵉ ⵢⵉⵎⵎⵉⵎ, ⵔⴰⴷ ⴷ ⵙⵉⵙ ⴰⵖⵓⵍⵖ ⴳ ⵜⵉⵣⵉ ⴷ ⵢⵓⵙⴰⵏ, ⴰⵡⴷ ⴽⵎⵎ ⵔⴰⴷ ⴽⵎ ⴰⵡⵉⵖ.\n\nⵜⵎⵎⵔ ⵜⵔⴱⴰⵜ ⴽⵉⴳⴰⵏ ⴰⵎⵎ ⵜⵥⵕⴰ ⴽⵔⴰ ⵏ ⵡⴰⵢⵍⴰⵍ ⴰⴼⴰⵍⴽⴰⵢ, ⵜⵉⵏⵉ ⵉ ⵜⵎⵜⵜⴰⵏⵜ ⵙ ⵜⵓⵎⵔⵜ ⵉⴳⴳⵓⵜⵏ: «ⵜⴰⵏⵎⵎⵉⵔⵜ, ⵔⴰⴷ ⵙⵉⵎ ⵇⵇⵍⵖ, ⴰⵛⴽⵓ ⵙⵙⵏⵖ ⵉⵙ ⵓⵔ ⵜⵅⵛⵉⵏⵜ.»\n\nⵜⵓⵜ ⵜⵎⵜⵜⴰⵏⵜ ⴰⵢⵢⵉⵙ ⵏⵏⵙ, ⴰⵔ ⵉⵇⵇⴰⵣ ⴰⴽⴰⵍ ⵙ ⵜⴱⵉⵛⴰⵍ ⵏⵏⵙ, ⴰⵔ ⵏⵏ ⵉⵏⵜⵜⵍ ⴳ ⵜⵉⵍⵍⴰⵙ ⵏ ⵜⴰⴳⴰⵏⵜ ⴰⵎⵎ ⴽⵔⴰ ⵏ ⵓⵎⴰⵍⵓ\n\nⵜⴰⵎⵜⵜⴰⵏⵜ ⵓⵔ ⵜⵅⵛⵉⵏ, ⵉⵙ ⴰⴽⴽⵯ ⵜⴼⵓⵍⴽⵉ ⴽⵔⴰ ⵏ ⵜⵉⴽⴽⴰⵍ ⵉⴳ ⴷ ⵜⴷⴷⴰ ⴳ ⵜⵉⵣⵉ ⴷ ⵢⵓⵙⴰⵏ."
    },
    {
        "url": "https://amezwaru.blogspot.com/2023/09/blog-post.html",
        "title": "ⴰⵙⵙ ⴰⴳⵔⴰⵖⵍⴰⵏ ⵏ ⵓⵙⵓⵖⵍ",
        "content": "ⵉⴳⴰ ⵡⴰⵙⵙ ⴰⴳⵔⴰⵖⵍⴰⵏ ⵏ ⵓⵙⵓⵖⵍ ⵢⴰⵜ ⵜⵎⵍⴷⴰ ⴰⵔ ⵜⴻⵜⵜⵉⵍⵉ ⴽⵔⴰⵢⴳⴰⵜ ⴰⵙⴳⴳⵯⴰⵙ ⴳ ⵡⴰⵙⵙ ⵏ 30 ⵛⵓⵜⴰⵏⴱⵉⵔ, ⵍⵍⵉ ⵉⴳⴰⵏ ⴰⵙⵙ ⵏ ⵓⴳⵔⵔⴰⵎ ⵊⵉⵔⵓⵎ. ⴰⵔ ⴼⵍⵍⴰⵙ ⵜⴻⵜⵜⴰⵡⵣ ⵜⵎⵓⵏⵜ ⵜⴰⴳⵔⴰⵖⵍⴰⵏⵜ ⵏ ⵉⵎⵙⵙⵓⵖⵍⵏ ⴷ ⵜⵎⵙⵎⵓⵏⵉⵏ ⵢⴰⴹⵏⵉⵏ ⵏ ⵉⵎⵙⵙⵓⵖⵍⵏ ⴷ ⵉⵎⴼⴰⵙⵔⵏ.\n\nⵜⵙⵙⵏⵜⵉ ⵜⵎⵓⵏⵜ ⵜⴰⴳⵔⴰⵖⵍⴰⵏⵜ ⵏ ⵉⵎⵙⵙⵓⵖⵍⵏ ⴰⵙⵓⵙⵙⵏ ⵙ ⵉⵙⴼⵓⴳⵍⵓⵜⵏ ⵙⴳ ⵍⵍⵉⵖ ⵜⴻⵜⵜⵓⵙⵔⵙⵍ ⴳ 1953. ⴳ 1991, ⵜⴼⵙⵔ ⵜⵎⵓⵏⵜ ⵜⴰⵡⵏⴳⵉⵎⵜ ⵏ ⵓⵙⵉⴽⵣ ⴰⵎⴰⴷⴷⵓⴷ ⵙ ⵡⴰⵙⵙ ⴰⴳⵔⴰⵖⵍⴰⵏ ⵏ ⵓⵙⵓⵖⵍ ⴰⴼⴰⴷ ⴰⴷ ⵜⵉⵍⵉ ⵜⵡⵉⵣⵉ ⴳⵔ ⵉⵎⵙⵙⵓⵖⵍⵏ ⴳ ⵓⵎⴰⴹⴰⵍ ⴷ ⴰⴷ ⵜⴻⵜⵜⵢⵉⵙⵙⵉⵏ ⵜⵡⵓⵔⵉ ⵏⵏⴰ ⵙⴽⴰⵔⵏ ⵎⴰⵙ ⴷⴰⵔⵙ ⵉⵍⵍⴰ ⵡⴰⵜⵉⴳ ⵎⵇⵇⵓⵔⵏ ⴳ ⵓⵣⵎⵣ ⵏ ⵜⵙⵎⴰⴹⴰⵍⵜ.\n\nⵉⵜⵜⵓⵙⵜⴰⵢ ⵡⴰⵙⵙ ⵏ 30 ⵛⵓⵜⴰⵏⴱⵉⵔ ⴰⴷ ⵉⴳ ⴰⵙⵙ ⴰⴳⵔⴰⵖⵍⴰⵏ ⵏ ⵓⵙⵓⵖⵍ ⴰⵛⴽⵓ ⵉⴳⴰ ⴰⵙⵙ ⵏ ⵓⴳⵔⵔⴰⵎ ⵊⵉⵕⵓⵎ, ⵏⵏⴰ ⵉⴳⴰⵏ ⴰⵎⵙⵙⵓⵖⵍ ⵏ ⵢⵉⵏⵊⵉⵍ. ⵉⵜⵜⵓⵙⵙⴰⵏ ⵙ ⵓⴳⵔⵔⴰⵎ ⵏ ⵉⵎⵙⵙⵓⵖⵍⵏ, ⵉⴳ ⵢⴰⵏ ⵓⵕⵀⵉⴱ ⵙⴳ ⵓⴳⴰⴼⴰ ⵏ ⵉⵎⵉⵏⵉⴳ ⵏ ⵟⴰⵍⵢⴰⵏ, ⵉⵜⵜⵓⵙⵙⴰⵏ ⴽⵉⴳⴰⵏ ⵙ ⵜⵓⴳⴳⴰⵙ ⵏⵏⵙ ⴳ ⵓⵙⵓⵖⵍ ⵏ ⵉⵏⵊⵉⵍ ⵖⵔ ⵜⵓⵜⵍⴰⵢⵜ ⵜⴰⵍⴰⵜⵉⵏⵜ ⵙⴳ ⵡⴰⵔⵔⴰⵜⵏ ⵉⴳⵔⵉⴽⵏ ⵏ ⵢⵉⵏⵊⵉⵍ ⵡⵉⵙⵙ ⵙⵉⵏ ⵍⵍⵉ ⵉⵜⵜⵢⴰⵔⴰⵏ ⵙ ⵜⵓⵜⵍⴰⵢⵜ ⵜⴰⴳⵔⵉⴽⵜ. ⵉⵙⵙⵓⵖⵍ ⵓⵍⴰ ⵎⵏⵏⴰⵡ ⵉⴳⵣⵣⵓⵎⵏ ⴳ ⵢⵉⵏⵊⵉⵍ ⴰⵄⵉⴱⵔⵉ ⵙ ⵜⵓⵜⵍⴰⵢⵜ ⵜⴰⴳⵔⵉⴽⵜ. ⵉⴳⴰ ⵙⴳ ⵓⵥⵓⵕ ⴰⵍⵉⵔⵉ ⵜⴳ ⵜⴰⵏⵜⴰⵍⴰ ⵜⴰⵍⵉⵔⵉⵜ ⵜⵓⵜⵍⴰⵢⵜ ⵜⴰⵢⵎⵎⴰⵜ ⵏⵏⵙ. ⵉⵖⵔⴰ ⵜⵓⵜⵍⴰⵢⵜ ⵜⴰⵍⴰⵜⵉⵏⵜ ⴳ ⵜⵉⵏⵎⵍ, ⵉⵖⵔ ⵜⴰⴳⵔⵉⴽⵜ ⴷ ⵜⵄⵉⴱⵔⵉⵜ ⴳ ⵜⵖⵓⵔⵉⵡⵉⵏ ⵏⵏⵙ ⴷ ⵉⵎⵓⴷⴷⵓⵜⵏ ⵏⵏⵙ. ⵉⵎⵎⵓⵜ ⵊⵉⵕⵓⵎ ⴳ ⵜⴰⵎⴰ ⵏ ⵜⵎⴷⵉⵏⵜ ⵏ ⴱⴰⵢⵜ ⵍⴰⵃⵎ ⴳ 30 ⵛⵓⵜⴰⵏⴱⵉⵔ 420.\n\nⵉⵣⵣⵔⵉ ⵓⴳⵔⴰⵡ ⴰⵎⴰⵜⴰⵢ ⵏ ⵜⵎⵜⵜⴰ ⵉⵎⵓⵏⵏ ⴰⵙⵙ ⵏ 24 ⵎⴰⵢⵢⵓ 2017 ⵜⴰⵖⵜⴰⵙⵜ 71/288 ⵏⵏⴰ ⵉⵥⵍⵉⵏ ⴰⵙⵙ ⵏ 30 ⵛⵓⵜⴰⵏⴱⵉⵔ ⴰⴷ ⵉⴳ ⴰⵙⵙ ⴰⴳⵔⴰⵖⵍⴰⵏ ⵏ ⵓⵙⵓⵖⵍ, ⵉⵙⵙⵉⴽⵣ ⵙ ⵜⵉⵍⴰⵍⵜ ⵏ ⵓⵙⵓⵖⵍ ⴰⵣⵣⵓⵍⴰⵏ ⴳ ⵓⵏⵢⴰⵍⴽⴰⵎ ⴳⵔ ⵜⵎⵜⵜⴰ. ⵙⵙⴳⵎⴹⵏⵜ 11 ⵏ ⵜⵎⵓⵔⵜ ⵜⴰⵎⵔⴽⴰⵙⵜ ⵏ ⵜⵖⵜⴰⵙⵜ A/71/L.68: ⴰⵣⵔⴱⴰⵢⵊⴰⵏ, ⴱⴰⵏⴳⵍⴰⴷⵉⵛ, ⴱⵉⵍⴰⵔⵓⵙⵢⴰ, ⴽⵓⵙⵜⴰ ⵔⵉⴽⴰ, ⴽⵓⴱⴰ, ⵉⴽⵡⴰⴷⵓⵔ, ⴱⴰⵕⴰⴳⵡⴰⵢ, ⵇⴰⵟⴰⵕ, ⵜⵓⵔⴽⵢⴰ, ⵜⵓⵔⴽⵎⴰⵏⵉⵙⵜⴰⵏ, ⴷ ⴼⵉⵜⵏⴰⵎ.\n\nⴰⵔ ⵜⵙⵜⴰⵢ ⵜⵎⵓⵏⵜ ⵜⴰⴳⵔⴰⵖⵍⴰⵏⵜ ⵏ ⵉⵎⵙⵙⵓⵖⵍⵏ ⴽⵔⴰⵢⴳⴰⵜ ⴰⵙⴳⴳⵯⴰⵙ ⵢⴰⵏ ⵓⵙⴳⵓⵎ ⵉ ⵡⴰⵙⵙ ⴰⴳⵔⴰⵖⵍⴰⵏ ⵏ ⵓⵙⵓⵖⵍ:"
    },
    {
        "url": "https://amezwaru.blogspot.com/2023/08/ad-am-ifk-rbbi-annaz-n-t3ibrit-a-tamazight-2.html",
        "title": "ⴰⴷ ⴰⵎ ⵉⴼⴽ ⵕⴱⴱⵉ ⴰⵏⵏⴰⵣ ⵏ ⵜⵄⵉⴱⵔⵉⵜ ⴰ ⵜⴰⵎⴰⵣⵉⵖⵜ (2/2)",
        "content": "ⵖⵔ ⵣⵡⴰⵔ ⴰⴳⵣⵣⵓⵎ ⴰⵎⵣⵡⴰⵔⵓ!ⵎⵇⵇⴰⵔ ⵜⵜ ⵏⵏ ⵉⴽⴽⴰ ⵡⴰⵍⴰⵢ (ⵜⵜⴰⵇⴷⴷⵓⵎ) ⴰⴷ ⵉⵥⵥⴰⵢ, ⵉⵍⵉⵏ ⵉⵎⴰⵔⴰⵡⵏ (ⵍⵡⴰⵍⵉⴷⵉⵏ) ⵓⴳⵉⵏⵉⵏ ⴰⴷ ⵍⵎⴷⵏ ⵡⴰⵔⵔⴰⵡⵏ ⵏⵏⵙⵏ ⵢⴰⵜ ⵜⵓⵜⵍⴰⵢⵜ ⵏⵏⴰ ⵔⴰⴷ ⴰⵙⵏ ⵓⵔ ⵢⴰⵡⵙⵏ ⴳ ⵓⵙⵙⵍⵎⴷ ⴰⵏⴰⴼⵍⵍⴰ; ⵡⴰⵅⵅⴰ ⵎⴽⴰⵏⵏ, ⵉⵙⵎⴷ ⵙⵓⵍ ⴱⵏ ⵢⴰⵀⵓⴷⴰ ⵜⴰⵏⴰⵖⴰ ⵏⵏⵙ, ⵍⵍⵉ ⴷ ⵉⵙⵙⵏⵜⴰⵏ ⵉⵍⵎⵎⴰ ⴰⵔ ⵜⴰⴽⴽⴰ ⵜⴰⵢⴰⴼⵓⵜ: ⴳ ⵓⵙⴳⴳⵯⴰⵙ ⵏ 1902, ⵉⵍⴽⵎ ⵡⵓⵟⵟⵓⵏ ⵏ ⵜⴰⵡⵊⵉⵡⵉⵏ ⵏⵏⴰ ⵉⵙⵙⵎⵔⴰⵙⵏ ⵖⴰⵙ ⵜⴰⵄⵉⴱⵔⵉⵜ -ⵉⵍⴽⵎ- 10 (ⵏ ⵜⵡⴰⵛⵓⵏⵉⵏ); ⵉⵎⴰ ⴳ ⵓⵙⴳⴳⵯⴰⵙ ⵏ 1903, ⵉ ⵜⵉⴽⴽⵍⵜ ⵜⴰⵎⵣⵡⴰⵔⵓⵜ, ⴳ ⵓⵎⵙⴰⵙⴰ ⴳⵔ ⵡⵓⴷⴰⵢⵏ ⵏ ⵉⵙⵔⴰⵢⵉⵍ, ⵔⴰⴷ ⵢⵉⵍⵉ ⵓⵎⵔⴰⵔⴰ ⵏ ⵡⴰⵡⴰⵍ ⵙ ⵜⵄⵉⴱⵔⵉⵜ!ⵎⴰⵛⴰ, ⵉⵙ ⵜⵜ ⵏⵏ ⵣⵄⵎⴰ ⵓⵔ ⴽⴽⵉⵏ ⵉⵛⵏⴳⴰ (ⵉⵄⴷⴰⵡⵏ) ⴷⴰⵔ ⵜⵡⵏⴳⵉⵎⵜ ⴰⴷ ⵏ ⵓⵙⵙⵓⴷⵔ ⵏ ⵜⵄⵉⴱⵔⵉⵜ?ⵄⴰⴷ! ⵏⴻⵏⵏⴰ ⵢⴰⴷ ⵙ ⵉⵣⵡⴰⵔ ⵎⴰⵙ ⴱⴷⴷⵏ ⵡⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ ⵏ ⵓⵕⵓⴱⴱⴰ ⵎⴳⴰⵍ ⵓⵙⵙⵎⵔⵙ ⵏ ⵜⵄⵉⴱⵔⵉⵜ ⴳ ⵓⵢⵏⵏⴰ ⵓⵔ ⵉⵣⴷⵉⵏ ⵙ ⵜⵥⴰⵍⵍⵉⵜ ⴷ ⵓⵙⴳⴷ, ⵉⵡⴰ ⵀⴰⵜ ⵓⵍⴰ ⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ ⵏ ⵉⵙⵔⴰⵢⵉⵍ (ⵙⵍⴰⵡⴰⵏ ⴰⴽⴽⵯ ⵉⵎⵣⴷⴰⵖⵏ ⵉⵏⵚⵍⵉⵢⵏ ⴷⴰ ⵓⵔ ⴳⵉⵏⵉⵏ ⵉⵚⵀⵢⵓⵏⵉⵢⵏ) ⴱⴷⴷⵏ ⵙ ⵡⵓⵣⵣⴰⵍ ⴷ ⵜⵎⵙⵙⵉ ⵎⴳⴰⵍ ⵓⵙⵏⴼⴰⵔ (ⵍⵎⵛⵕⵓⵄ) ⵏ ⵉⵍⵉⵄⵉⵥⴰⵕ, ⵚⵕⴹⵏ (ⴰⵛⵜⴽⴰⵏ) ⵙⵉⵙ ⵖⵓⵔ ⵓⵏⴱⴱⴰⴹ (ⵍⵃⴰⴽⵎ) ⴰⵄⵓⵜⵎⴰⵏⵉ (ⴰⵜⵓⵔⴽⵉⵢ) ⵍⵍⵉ ⵜ ⵉⵇⵇⵏⵏ ⴳ ⵓⴱⵏⵉⵇ ⴳ ⵓⵙⴳⴳⵯⴰⵙ ⵏ 1894, ⵉⴽⴽ ⵏⵏ ⴳⵉⵙ ⵢⴰⵏ ⵎⵏⵏⴰⵡ ⵡⴰⵢⵢⵓⵔⵏ, ⵉⵍⵎⵎⴰ ⵙⵙⵓⴼⵖⵏ ⵜ ⵉⴷ ⵉⵎⴷⴷⵓⴽⴽⴰⵍ ⵏⵏⵙ. ⵉⵜⵜⵓⵔⴳⵍ ⴰⵙ ⵓⵍⴰ ⵓⵖⵎⵉⵙ (ⵍⵊⴰⵔⵉⴷⴰ) ⵏⵏⵙ, ⵓⴳⴳⴰⵔ ⵏ ⵓⵙⴳⴳⵯⴰⵙ, ⵢⴰⴼ ⵏⵏ ⵉⵎⴰⵏ ⵏⵏⵙ ⵉⴼⵔⴷ ⵖⴰⵙ ⵏⵜⵜⴰ ⴷ ⵢⴰⵏ ⵎⵏⵏⴰⵡ ⵉⵎⴷⴷⵓⴽⴽⴰⵍ, ⴰⵢⴰⴷ ⴰⴷ ⵜ ⵢⵓⵊⵊⴰⵏ ⴰⴷ ⵉⴳ ⴰⴼⵓⵙ ⵏⵏⵙ ⴳ ⵓⴼⵓⵙ ⵏ ⵀⵉⵔⵜⵣⵉⵍ (ⴱⴰⴱⴰⵙ ⵏ ⵜⵚⵀⵢⵓⵏⵉⵜ) ⴰⴼⴰⴷ ⴰⴷ ⵢⴰⴼ ⵡⵉ ⵜ ⵉⵙⵏⴰⵍⵏ ⴳ ⵜⵡⵓⵔⵉ.ⵉⵎⵉⴽⴽ ⵙ ⵉⵎⵉⴽⴽ, ⵙⵙⵏⵜⴰⵏ ⵉⵡⴷⴰⵏ (ⵎⵉⴷⴷⵏ) ⴰⵔ ⵜⵜⴼⵔⴰⴽⵏ ⵙ ⵡⴰⵜⵉⴳ ⵏ ⵜⵓⵜⵍⴰⵢⵜ ⵏⵏⵙⵏ (ⵎⵇⵇⴰⵔ ⴰⴽⴽⵯ ⵓⵔ ⵜⴳⵉ ⵜⵓⵜⵍⴰⵢⵜ ⵏⵏⵙⵏ ⵜⴰⵢⵎⵎⴰⵜ), ⴰⵔ ⴷ ⵉⵍⵎⵎⴰ ⵙⴽⴰⵔⵏ ⴰⵎⵣⴳⵓⵏ (ⵍⵎⵚⵕⵃ), ⴰⵥⴰⵡⴰⵏ, ⴰⵏⵣⵡⴰⵢ (ⴰⵕⴰⴷⵢⵓ), ⵉⵖⵎⵉⵙⵏ, ⵜⵓⵔⵜⵉⵜⵉⵏ ⵜⵉⵄⵉⴱⵔⵉⵢⵉⵏ ⵏ ⵉⵎⵥⵢⴰⵏⵏ; ⴰⵔ ⴰⴽⴽⴰⵏ ⵎⴷⴷⵏ ⵉ ⵜⴰⵔⵡⴰ ⵏⵏⵙⵏ ⵉⵙⵎⴰⵡⵏ ⵉⵄⵉⴱⵔⵉⵢⵏ, ⴰⵔ ⵇⵇⴰⵔⵏ ⵡⴰⵕⵕⴰⴹⵏ ⵜⴰⵙⴽⵍⴰ, ⵜⵉⵎⴰⵙⵙⴰⵏⵉⵏ, ⵜⵓⵙⵏⴰⴽⵜ ⴷ ⵜⴻⵜⵉⴽⵏⵓⵍⵓⵊⵉⵢⵜ ⵙ ⵜⵄⵉⴱⵔⵉⵜ. ⴳ 1916, ⴽⴽⴰⵏ ⵜⵜ ⵏⵏ 40% ⴳ ⵡⵓⴷⴰⵢⵏ ⵏ ⵉⵙⵔⴰⵢⵉⵍ ⴰⵔ ⵜⵜⵉⵏⵉⵏ ⵎⴰⵙ ⴷⴰⵔⵙⵏ ⵜⴳⴰ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵣⵡⴰⵔⵓⵜ, ⵜⵉⴳⵎⵉⴹⵉ ⴰⴷ ⴰⵔ ⵜⴻⵜⵜⴰⵡⴹ (ⵜⵍⴽⴽⵎ) 75% ⴳ ⵜⴰⵍ ⴰⴱⵉⴱ ⴷ ⵉⴷⵖⴰⵔⵏ ⵢⴰⴹⵏⵉⵏ ⵏⵏⴰ ⴳ ⴷⵔⵓⵙⵏ ⵡⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ (ⵜⵇⵇⵉⵎ ⵜⵎⴷⵉⵏⵜ ⵏ ⵢⵉⵔⵓⵛⴰⵍⴰⵢⵉⵎ ⴷ ⵉⵖⵔⵎ ⴰⵔⴰⴷⵉⴽⴰⵍⵉ ⵏⵏⴰ ⴳ ⴱⴰⵀⵔⴰ ⵉⴷⵔⵓⵙ ⵡⴰⵡⴰⵍ ⵙ ⵜⵄⵉⴱⵔⵉⵜ).ⵓⵔ ⵜⵜ ⵏⵏ ⵉⴽⴽⵉ ⵓⵙⵙⵍⵎⴷ ⵏ ⵜⵄⵉⴱⵔⵉⵜ ⵉⵥⵍⵉ ⵖⴰⵙ ⵙ ⵉⵎⵥⵢⴰⵏⵏ ⵏⵏⴰ ⵎⵉ ⵔⴰⴷ ⵜⴳ ⵜⵓⵜⵍⴰⵢⵜ ⵜⴰⵢⵎⵎⴰⵜ, ⵎⴰⵛⴰ ⵓⵍⴰ ⵎⵉⴷⴷⵏ ⵎⵇⵇⵓⵔⵏⵉⵏ, ⵙⵍⴰⵡⴰⵏ ⴰⴽⴽⵯ ⵡⵉⴷⴰ ⴷ ⵓⵙⴰⵏⵉⵏ ⵙⴳ ⴱⵕⵕⴰ ⵏ ⵉⵙⵔⴰⵢⵉⵍ; ⴰⵛⴽⵓ, ⴰⴷ ⵓⵔ ⵏⵜⵜⵓ ⵎⴰⵙ ⵜⵜ ⵏⵏ ⵜⴽⴽⴰ ⵢⴰⵜ ⵜⵖⵏⵏⴰⵏⵜ ⵉⵇⵙⵃⵏ ⴳⵔ ⵜⵄⵉⴱⵔⵉⵜ ⵙⴳ ⵢⴰⵜ ⵜⵙⴳⴰ ⴷ ⵜⴼⵕⴰⵏⵚⵉⵚⵜ, ⵜⴰⵏⴳⵍⵉⵣⵉⵜ ⴷ ⵜⴰⵍⵉⵎⴰⵏⵜ ⵙⴳ ⵜⵙⴳⴰ ⵢⴰⴹⵏ; ⴰⵢⴰⴷ ⵔⴰⴷ ⵢⴰⵡⴹ ⴰⵢⴷⴰ ⵎⵉ ⵏⵜⵜⵉⵏⵉ ⴳ ⵓⵎⵣⵔⵓⵢ ⵏ ⵉⵙⵔⴰⵢⵉⵍ: “ⵉⵎⵏⵖⵉ ⵏ ⵜⵓⵜⵍⴰⵢⵉⵏ”, ⵙⵍⴰⵡⴰⵏ ⴰⴽⴽⵯ ⴳⵔ ⵜⵄⵉⴱⵔⵉⵜ ⴷ ⵜⴰⵍⵉⵎⴰⵏⵜ, ⵣⵓⵏ ⴷ ⵍⵍⵉⴳ ⵜⵜ ⵏⵏ ⵜⴽⴽⴰ ⵔⴰⴷ ⵜⴻⵜⵜⵓⵕⵥⵎ ⵜⵙⴷⴰⵡⵉⵜ ⵜⴰⵜⵉⴽⵏⵉⵜ ⵏ ⵃⴰⵢⴼⴰ ⴳ ⵓⵙⴳⴳⵯⴰⵙ ⵏ 1913 (ⵜⴰⵍⵍⵉ ⵉⵜⵜⵡⴰⵙⵙⵏⵏ ⵖⵉⵍⴰⴷ ⴳ ⵓⵎⴰⴹⴰⵍ ⵙ ⵢⵉⵙⵎ ⵏ ⵜⵉⵅⵏⵢⵓⵏ), ⵜⵎⵓⵏ ⵜⵎⵀⵍⴰ (ⵍⵉⴹⴰⵕⴰ) ⵏ ⵜⵙⴷⴰⵡⵉⵜ ⴳ ⴱⵉⵔⵍⵉⵏ, ⵜⵉⵏⵉ ⵎⴰⵙ ⵔⴰⴷ ⵜⵜⵡⴰⵙⵍⵎⴷⵏⵜ ⵜⵎⴰⵙⵙⴰⵏⵉⵏ ⵜⵉⵜⵉⴽⵏⵉⵢⵉⵏ ⵙ ⵜⴰⵍⵉⵎⴰⵏⵜ; ⵏⴽⵔⵏ ⵎⴷⴷⵏ ⴰⵔ ⵙⵖⵓⵢⵢⵓⵏ ⴼ ⵜⵖⵜⴰⵙⵜ (ⵍⵇⴰⵔⴰⵔ) ⴰⴷ: ⵙⵍⴳⵏ ⵉⵏⵍⵎⴰⴷⵏ ⴷ ⵉⵙⵍⵎⴰⴷⵏ ⵏ ⵃⴰⵢⴼⴰ ⴷ ⵜⴰⵍ ⴰⴱⵉⴱ ⵜⵉⵖⵔⵉ (ⵙⴽⵔⵏ ⵍⵉⴹⵕⴰⴱ), ⵙⵙⵓⵜⵔⵏ ⴰⴷ ⵜⴳ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵢⵉⵡⵏⵜ (ⵍⵡⴰⵃⵉⴷⴰ) ⵏ ⵓⵙⵙⵍⵎⴷ ⴷ ⵜⵖⵔⵉ. ⴳ ⵓⵎⴳⴳⴰⵔⵓ, ⴷⴼⴼⵉⵔ ⴽⵉⴳⴰⵏ ⵏ ⵜⵖⵏⵏⴰⵏⵜ, ⵜⴻⵏⵏⵓⵕⵥⵎ ⵜⵙⴷⴰⵡⵉⵜ, ⵙ ⵜⵄⵉⴱⵔⵉⵜ ⴽⴰ. ⵙ ⵜⵔⵏⵏⴰⵡⵜ ⴰⴷ, ⵔⴰⴷ ⵜⵙⵙⴷⵓⵙ ⵜⵄⵉⴱⵔⵉⵜ ⵉⵎⴰⵏ ⵏⵏⵙ, ⵜⵙⵔⵙ ⵢⴰⵏ ⵓⴹⴰⵕ ⴳ ⵓⵎⴰⴹⴰⵍ ⵏ ⵜⴷⵍⵙⴰ ⵜⴰⵜⵔⴰⵔⵜ, ⴷ ⵜⴻⵜⵉⴽⵏⵓⵍⵓⵊⵉⵢⵜ.10 ⵏ ⵉⵙⴳⴳⵯⴰⵙⵏ ⴷⴼⴼⵉⵔ ⵓⵢⴰⴷ, ⴳ 1924, ⵜⵕⵥⵎ ⵜⵙⴷⴰⵡⵉⵜ ⵏ ⵢⵉⵔⵓⵛⴰⵍⴰⵢⵉⵎ ⵜⵉⵡⵡⵓⵔⴰ ⵏⵏⵙ, ⵜⴳ ⴳⵉⵙ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵏ ⵓⵍⵎⴰⴷ ⴷ ⵓⵙⵙⵍⵎⴷ; ⵉⵎⴰ ⴰⵙⵉⵏⴰⴳ ⵏ ⵡⵉⵣⵎⴰⵏ ⵍⵍⵉⴳ ⵉⵙⵙⵏⵜⴰ ⴳ 1934, ⵓⵔ ⴰⴽⴽⵯ ⵙⵓⵍ ⵉⵍⵍⵉ ⵡⵉ ⵉⵙⵇⵙⴰⵏ ⵎⴰⵜⵜⴰ ⵜⵓⵜⵍⴰⵢⵜ ⴰ ⵙ ⵔⴰⴷ ⵜⵉⵍⵉ ⵜⵖⵔⵉ.ⴳ ⵓⵙⴳⴳⵯⴰⵙ ⵏ 1922, ⵔⴰⴷ ⵜⵙⵙⵏⵚⴱ (ⵜⵕⵚⵚⵎ) ⵜⵏⴱⴰⴹⵜ ⵜⴰⴱⵕⵉⵟⴰⵏⵉⵢⵜ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ (ⵜⴰⵎⴰ ⵏ ⵜⵏⴳⵍⵉⵣⵉⵜ ⴷ ⵜⴰⵄⵕⴰⴱⵜ) ⴰⵎⵎ ⵜⵓⵜⵍⴰⵢⵜ ⵏ ⵜⵎⵙⵙⵓⴳⵓⵔⵜ (ⵍⵉⴷⴰⵕⴰ), ⴰⵢⵍⵍⵉ ⵔⴰⴷ ⴷⴰⵖ ⵉⴼⴽ ⵉ ⵜⵓⵜⵍⴰⵢⵜ ⴰⴷ ⵢⴰⵏ ⵡⴰⵣⴰⵍ ⵉⵅⴰⵜⵔⵏ, ⴰⵛⴽⵓ ⵜⴰⵣⵎⵔⵜ ⵏ ⵓⵡⴰⵏⴽ (ⴷⴷⵓⵍⴰ) ⵓⵔ ⵜⵜ ⵙⴰⵙⵡⴰ ⴷ ⵜⵉⵏ ⵎⴷⴷⵏ.ⴳ ⵜⵎⴷⵉⵏⵉⵏ ⴰⵎⵎ ⵜⴰⵍ ⴰⴱⵉⴱ (ⵜⴰⵎⴷⵉⵏⵜ ⵜⴰⵄⵉⴱⵔⵉⵜ ⵜⴰⵎⵣⵡⴰⵔⵓⵜ), ⵉⵙⴽⵔ ⴱⵏ ⵚⵀⵢⵓⵏ (ⵎⴻⵎⵎⵉⵙ ⵏ ⴱⵏ ⵢⴰⵀⵓⴷⴰ) ⵢⴰⵏ ⵓⵎⵣⵉⵣⵣⵍ (ⵍⵃⵎⵍⴰ): ⵡⴰⵏⵏⴰ ⵉⵙⵍⵍⴰⵏ ⵉ ⴽⵔⴰ ⵏ ⵢⴰⵏ ⴰⵔ ⵉⵙⴰⵡⴰⵍ ⵙ ⴽⵔⴰ ⵏ ⵜⵓⵜⵍⴰⵢⵜ ⵢⴰⴹⵏ, ⴰⵔ ⴰⵙ ⵉⵜⵜⵉⵏⵉ “ⵡⴰ ⴰⵄⵉⴱⵔⵉ, ⵙⴰⵡⵍ ⵜⴰⵄⵉⴱⵔⵉⵜ”.ⴰⴷ ⴷⴰⵖ ⵏⵓⵔⵔⵉ ⵙ ⵉⵍⵉⵄⵉⵥⴰⵕ, ⵏⵙⵙⴽⵜⵉ ⴷ ⵎⴰⵙ ⵉⵙⵙⵏⵜⴰ ⵢⴰⵏ ⵓⵙⵏⴼⴰⵔ ⵙⴳ 1901 ⴰⵢⵍⵍⵉⴳ ⵉⵎⵎⵓⵜ (ⵙ ⵡⴰⵟⵟⴰⵏ ⵏ ⵜⵓⵔⵉⵏ) ⴳ ⵢⵉⵔⵓⵛⴰⵍⴰⵢⵉⵎ ⴳ ⵜⴳⵉⵔⴰ ⵏ 1922: “ⵎⵉⵍⵓⵏ ⵀⴰⵍⴰⵛⵓⵏ ⵀⴰⵄⵉⴱⵔⵉⵜ ⵀⴰⵄⵉⵛⴰⵏⴰ ⴱⵉⵀⴰⵅⴰⴷⴰⵛⴰ” (ⴰⵎⴰⵡⴰⵍ ⵏ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ ⵜⴰⵇⴱⵓⵔⵜ ⴷ ⵜⴻⵜⵔⴰⵔⵜ); ⴰⵎⴰⵡⴰⵍ ⴰⴷ ⵔⴰⴷ ⵙⵉⴳⵙ ⵉⵙⵙⵓⴼⵖ 7 ⵉⵙⵓⵏⴰⴹ (ⵉⴳⵯⵣⵎⴰⵏ) ⵙ ⴷⴰⵜ ⵜⵎⵜⵜⴰⵏⵜ ⵏⵏⵙ, ⵜⵙⵙⵓⴼⵖ ⵜⵎⵟⵟⵓⴹⵜ ⵏⵏⵙ ⴷ ⵎⴻⵎⵎⵉⵙ ⵉⵀⵓⴷ 9 ⵉⵙⵓⵏⴰⴹ ⵏⵏⵉ ⵇⵇⵉⵎⵏⵉⵏ ⴳ ⵓⵙⴳⴳⵯⴰⵙ ⵏ 1959. ⴰⵎⴰⵡⴰⵍ ⴰⴷ ⵉⵔⵏⴰ ⴷⵉⴳⵙ ⴽⵉⴳⴰⵏ ⵏ ⵉⵔⵎⴰⵡⵏ ⴷ ⵜⴳⵓⵔⵉⵡⵉⵏ ⵜⵉⵏⵓⵍⴼⴰ (Néologismes) ⴷⴰ ⵉⵕⴹⵍ ⵙⴳ ⵜⴰⵄⵕⴰⴱⵜ (ⵙ ⵡⴰⵟⵟⴰⵚ), ⵜⴰⵕⴰⵎⵉⵜ ⵜⴰⵇⴱⵓⵔⵜ, ⵜⴰⵍⴰⵜⵉⵏⵉⵜ ⵜⴰⵇⴱⵓⵔⵜ, ⵜⴰⵏⴳⵍⵉⵣⵉⵜ, ⵜⴰⵔⵓⵙⵉⵢⵜ, ⵜⴰⵍⵉⵎⴰⵏⵜ, ⵜⴰⴼⵕⴰⵏⵚⵉⵚⵜ, ⴰⵜⴳ.ⵉⵎⵎⵓⵜ ⴱⵏ ⵢⴰⵀⵓⴷⴰ, ⵜⵖⴰⵎⴰ ⴷ ⵜⵄⵉⴱⵔⵉⵜ, ⵖⴰⵎⴰⵏ ⴷⵉⴷⵙ ⵡⴰⵔⵔⴰⵡⵏ ⵏⵏⵙ ⵢⴰⴹⵏⵉⵏ ⵍⵍⵉ ⵜⵜ ⵙⵡⵓⵔⵉⵏⵉⵏ (ⵅⴷⵎⵏⵉⵏ), ⵙⵍⴰⵡⴰⵏ ⴰⴽⴽⵯ ⵍⵍⵉⵖ ⴷ ⵉⵍⵓⵍⴰ ⵓⵡⴰⵏⴽ ⵏ ⵉⵙⵔⴰⵢⵉⵍ ⴳ 1949, ⵏⴱⴹⵏ ⵡⵓⴷⴰⵢⵏ ⵉⵖⴼⴰⵡⵏ ⵏⵏⵙⵏ, ⵙⴽⵔⵏ ⵙⴳ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵣⵡⴰⵔⵓⵜ ⵏ ⵉⵙⵔⴰⵢⵉⵍ (ⵏⵏⵉⴳ ⵜⴰⵄⵕⴰⴱⵜ ⴷ ⵜⵏⴳⵍⵉⵣⵉⵜ).ⴷⵖⵉ, ⵜⴰⵄⵉⴱⵔⵉⵜ ⵜⴰⵜⵔⴰⵔⵜ ⴰⵔ ⵜⵜ ⵙⴰⵡⴰⵍⵏ ⵓⴳⴳⴰⵔ ⵏ 9 ⵉⴷ ⵎⵍⵢⵓⵏ ⵏ ⵎⴷⴷⵏ ⴳ ⵓⵎⴰⴹⴰⵍ: 5 ⵉⴷ ⵎⵍⵢⵓⵏ ⵙⵉⴳⵙⵏ ⵍⵍⴰⵏ ⴳ ⵉⵙⵔⴰⵢⵉⵍ ⴷ ⵉⴽⴰⵍⵍⵏ ⵉⴼⴰⵍⵉⵚⵟⵉⵏⵉⵢⵏ; ⴷ ⵓⵎⴹⴰⵏ (ⵍⵄⴰⴷⴰⴷ) ⵏ ⵜⵥⵕⵉⴳⵉⵏ ⵏⵏⴰ ⵜⵜⴼⴼⵓⵖⵏⵉⵏ ⴳ ⵜⵎⴰⵣⵉⵔⵜ ⵜⴰⵄⵉⴱⵔⵉⵜ ⵉⵙⴽⵔ ⵙⴳⵉⵙ ⵜⵉⵙⵙ 2 ⴳ ⵓⵙⵡⵉⵔ ⴰⴳⵔⴰⵖⵍⴰⵏ (ⴰⵎⴰⴹⵍⴰⵏ), ⵜⴰⵜⵢ (ⵜⵣⵔⵉ) ⵙⵉⵙ ⴰⵢⴷⴰ ⵉⵜⵜⴼⴼⵓⵖⵏ ⴳ ⵜⵎⵓⵔⴰ ⵜⵉⵎⵙⵍⴰⵄⵕⴰⴱⵉⵏ ⴰⴽⴽⵯ!ⵉⵎⴰ ⴰⵙⴽⴽⵉⵍ ⴰⵄⵉⴱⵔⵉ? ⵓⵔ ⵜ ⴰⴽⴽⵯ ⵏⴱⴷⵉⵔ?ⴰⵙⴽⴽⵉⵍ ⴰⴷ ⵉⵎⵙⴰⵔ ⴰⵙ ⵣⵓⵏ ⴷ ⴰⵢⴷⴰ ⵉⵜⵜⵎⵙⴰⵔⵏ ⵉ ⵜⴼⵉⵏⴰⵖ ⵖⵉⵍⴰⴷ: ⴽⵉⴳⴰⵏ ⵏ ⵉⵢⵙⵔⴰⵢⵉⵍⵉⵢⵏ ⵉⵢⵛⴽⵉⵏⴰⵣⵉⵢⵏ (ⵍⵍⵉ ⴷ ⴷⴷⴰⵏⵉⵏ ⵙⴳ ⵜⵎⵓⵔⴰ ⵏ ⵓⵕⵓⴱⴱⴰ, ⵔⵓⵙⵢⴰ ⴷ ⵎⵉⵔⵉⴽⴰⵏ) ⴰⴷ ⵜⵜ ⵏⵏ ⴽⴽⴰⵏⵉⵏ ⵔⴰⵏ ⴰⴷ ⴳⵏ ⴰⵙⴽⴽⵉⵍ ⴰⵍⴰⵜⵉⵏⵉ (ⵍⵍⵉ ⵎⵢⴰⵔⵏ) ⴳ ⵓⴷⵖⴰⵔ ⵏ ⵓⵙⴽⴽⵉⵍ ⴰⵄⵉⴱⵔⵉ, ⵎⴰⵛⴰ ⵎⵎⵉⴳⴳⵉⵔⵏ ⴰⴽⴷ ⵢⴰⵜ ⵜⵏⵣⴱⴰⵢⵜ ⵏⵏⴰ ⵉⴼⵔⵙⵏ ⴽⵉⴳⴰⵏ ⵙⴳ ⵖⵓⵔ ⵉⵎⵏⵄⴰⵕⵏ ⵏ ⵓⵙⴽⴽⵉⵍ ⴰⵄⵉⴱⵔⵉ.ⵢⴰⴷⵍⵍⵉ! ⴰⵙⴽⴽⵉⵍ ⵓⵔ ⵖⵓⵔⵙ ⵎⴰ ⵙ ⵔⴰⴷ ⵉⵙⴱⵉⴹⵕ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ, ⴷ ⵉⴳ ⴷⴷⴰⴷ ⵏⵙⵙⵓⴷⵔ ⵢⴰⵜ ⵜⵓⵜⵍⴰⵢⵜ ⵉⵎⵎⵓⵜⵏ, ⴰⴷ ⵏⵉⵜ ⴷⵉⴷⵙ ⵏⵙⵙⵓⴷⵔ ⵓⵍⴰ ⴰⵙⴽⴽⵉⵍ ⵏⵏⵙ, ⵃⵓⵎⴰ ⴰⴷ ⵏⴳ ⵜⵉⴼⵉⴼⵍⵜ ⵉ ⵜⴰⵟⵟⴰⵊⵉⵏⵜ, ⵏⵙⴼⴰⵍⴽⵉ ⵜⵜ ⵙⵉⵙ ⵓⴳⴳⴰⵔ.ⵉⵎⴰ ⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ? ⵎⴰ ⴰⴷ ⵙⵓⵍ ⵜⵜⵉⵏⵉⵏ?ⵡⵉⴷ ⵙⵓⵍⵏⵜ ⵓⴽⴰⵏ ⴳⵉⵙⵏ ⵢⴰⵏ ⵎⵏⵏⴰⵡⵜ ⵜⵔⵓⴱⴱⴰ ⵎⵥⵥⵉⵢⵏⵉⵏ ⵓⴳⵉⵏⵉⵏ -ⴰⵔ ⵡⴰⵙⵙ ⵓ- ⴰⴷ ⵙⵙⵎⵔⵙⵏ ⵜⴰⵄⵉⴱⵔⵉⵜ ⴳ ⴽⵔⴰ ⵏ ⵜⵖⴰⵡⵙⴰ ⵢⴰⴹⵏ ⵏⵏⴰ ⵓⵔ ⵉⴳⵉⵏ ⵜⴰⵥⴰⵍⵍⵉⵜ ⵏⵖ ⴷ ⵜⵉⵔⵔⴰ ⵜⴰⵙⴳⴷⴰⵏⵜ.ⵉⵡⴰ ⵎⴰ ⵔⴰⴷ ⴰⵎ ⵉⵏⵉⵖ ⴰ ⵜⴰⵎⴰⵣⵉⵖⵜ? ⴰⴷ ⴰⵎ ⵉⴼⴽ ⵕⴱⴱⵉ ⴽⵔⴰ ⵏ ⵜⴰⵔⵡⴰ ⵣⵓⵏ ⴷ ⵜⴰⵔⵡⴰ ⵍⵍⵉ ⵉⴼⴽⴰ ⵉ ⵜⵄⵉⴱⵔⵉⵜ! ⵉⵎⴰ ⴰⵏⵏⴰⵣ, ⵀⴰⵜ ⵓⵔ ⴷⴰⵔⵎ ⵎⴰ ⴰⴷ ⵙⵉⵙ ⵜⵙⴽⴰⵔⴷ ⵉⴳ ⵓⵔ ⵉⵎⵓⵏ ⴷ ⵜⵡⵓⵔⵉ ⵏ ⵎⴷⴷⵏ ⵏⵏⴰ ⵔⴰⴷ ⵓⵙⵉⵏⵉⵏ ⴰⵏⵣⴳⵓⵎ ⴷ ⵙⵙⵉⵄⵔ ⵏⵏⵎ.ⵢⵓⵔⴰ ⵜ ⵢⴰⵙⵉⵏ ⴰⵢⵜ ⵍⵎⵓⴷⴷⵏ, 2017\n\nⵎⵇⵇⴰⵔ ⵜⵜ ⵏⵏ ⵉⴽⴽⴰ ⵡⴰⵍⴰⵢ (ⵜⵜⴰⵇⴷⴷⵓⵎ) ⴰⴷ ⵉⵥⵥⴰⵢ, ⵉⵍⵉⵏ ⵉⵎⴰⵔⴰⵡⵏ (ⵍⵡⴰⵍⵉⴷⵉⵏ) ⵓⴳⵉⵏⵉⵏ ⴰⴷ ⵍⵎⴷⵏ ⵡⴰⵔⵔⴰⵡⵏ ⵏⵏⵙⵏ ⵢⴰⵜ ⵜⵓⵜⵍⴰⵢⵜ ⵏⵏⴰ ⵔⴰⴷ ⴰⵙⵏ ⵓⵔ ⵢⴰⵡⵙⵏ ⴳ ⵓⵙⵙⵍⵎⴷ ⴰⵏⴰⴼⵍⵍⴰ; ⵡⴰⵅⵅⴰ ⵎⴽⴰⵏⵏ, ⵉⵙⵎⴷ ⵙⵓⵍ ⴱⵏ ⵢⴰⵀⵓⴷⴰ ⵜⴰⵏⴰⵖⴰ ⵏⵏⵙ, ⵍⵍⵉ ⴷ ⵉⵙⵙⵏⵜⴰⵏ ⵉⵍⵎⵎⴰ ⴰⵔ ⵜⴰⴽⴽⴰ ⵜⴰⵢⴰⴼⵓⵜ: ⴳ ⵓⵙⴳⴳⵯⴰⵙ ⵏ 1902, ⵉⵍⴽⵎ ⵡⵓⵟⵟⵓⵏ ⵏ ⵜⴰⵡⵊⵉⵡⵉⵏ ⵏⵏⴰ ⵉⵙⵙⵎⵔⴰⵙⵏ ⵖⴰⵙ ⵜⴰⵄⵉⴱⵔⵉⵜ -ⵉⵍⴽⵎ- 10 (ⵏ ⵜⵡⴰⵛⵓⵏⵉⵏ); ⵉⵎⴰ ⴳ ⵓⵙⴳⴳⵯⴰⵙ ⵏ 1903, ⵉ ⵜⵉⴽⴽⵍⵜ ⵜⴰⵎⵣⵡⴰⵔⵓⵜ, ⴳ ⵓⵎⵙⴰⵙⴰ ⴳⵔ ⵡⵓⴷⴰⵢⵏ ⵏ ⵉⵙⵔⴰⵢⵉⵍ, ⵔⴰⴷ ⵢⵉⵍⵉ ⵓⵎⵔⴰⵔⴰ ⵏ ⵡⴰⵡⴰⵍ ⵙ ⵜⵄⵉⴱⵔⵉⵜ!ⵎⴰⵛⴰ, ⵉⵙ ⵜⵜ ⵏⵏ ⵣⵄⵎⴰ ⵓⵔ ⴽⴽⵉⵏ ⵉⵛⵏⴳⴰ (ⵉⵄⴷⴰⵡⵏ) ⴷⴰⵔ ⵜⵡⵏⴳⵉⵎⵜ ⴰⴷ ⵏ ⵓⵙⵙⵓⴷⵔ ⵏ ⵜⵄⵉⴱⵔⵉⵜ?ⵄⴰⴷ! ⵏⴻⵏⵏⴰ ⵢⴰⴷ ⵙ ⵉⵣⵡⴰⵔ ⵎⴰⵙ ⴱⴷⴷⵏ ⵡⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ ⵏ ⵓⵕⵓⴱⴱⴰ ⵎⴳⴰⵍ ⵓⵙⵙⵎⵔⵙ ⵏ ⵜⵄⵉⴱⵔⵉⵜ ⴳ ⵓⵢⵏⵏⴰ ⵓⵔ ⵉⵣⴷⵉⵏ ⵙ ⵜⵥⴰⵍⵍⵉⵜ ⴷ ⵓⵙⴳⴷ, ⵉⵡⴰ ⵀⴰⵜ ⵓⵍⴰ ⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ ⵏ ⵉⵙⵔⴰⵢⵉⵍ (ⵙⵍⴰⵡⴰⵏ ⴰⴽⴽⵯ ⵉⵎⵣⴷⴰⵖⵏ ⵉⵏⵚⵍⵉⵢⵏ ⴷⴰ ⵓⵔ ⴳⵉⵏⵉⵏ ⵉⵚⵀⵢⵓⵏⵉⵢⵏ) ⴱⴷⴷⵏ ⵙ ⵡⵓⵣⵣⴰⵍ ⴷ ⵜⵎⵙⵙⵉ ⵎⴳⴰⵍ ⵓⵙⵏⴼⴰⵔ (ⵍⵎⵛⵕⵓⵄ) ⵏ ⵉⵍⵉⵄⵉⵥⴰⵕ, ⵚⵕⴹⵏ (ⴰⵛⵜⴽⴰⵏ) ⵙⵉⵙ ⵖⵓⵔ ⵓⵏⴱⴱⴰⴹ (ⵍⵃⴰⴽⵎ) ⴰⵄⵓⵜⵎⴰⵏⵉ (ⴰⵜⵓⵔⴽⵉⵢ) ⵍⵍⵉ ⵜ ⵉⵇⵇⵏⵏ ⴳ ⵓⴱⵏⵉⵇ ⴳ ⵓⵙⴳⴳⵯⴰⵙ ⵏ 1894, ⵉⴽⴽ ⵏⵏ ⴳⵉⵙ ⵢⴰⵏ ⵎⵏⵏⴰⵡ ⵡⴰⵢⵢⵓⵔⵏ, ⵉⵍⵎⵎⴰ ⵙⵙⵓⴼⵖⵏ ⵜ ⵉⴷ ⵉⵎⴷⴷⵓⴽⴽⴰⵍ ⵏⵏⵙ. ⵉⵜⵜⵓⵔⴳⵍ ⴰⵙ ⵓⵍⴰ ⵓⵖⵎⵉⵙ (ⵍⵊⴰⵔⵉⴷⴰ) ⵏⵏⵙ, ⵓⴳⴳⴰⵔ ⵏ ⵓⵙⴳⴳⵯⴰⵙ, ⵢⴰⴼ ⵏⵏ ⵉⵎⴰⵏ ⵏⵏⵙ ⵉⴼⵔⴷ ⵖⴰⵙ ⵏⵜⵜⴰ ⴷ ⵢⴰⵏ ⵎⵏⵏⴰⵡ ⵉⵎⴷⴷⵓⴽⴽⴰⵍ, ⴰⵢⴰⴷ ⴰⴷ ⵜ ⵢⵓⵊⵊⴰⵏ ⴰⴷ ⵉⴳ ⴰⴼⵓⵙ ⵏⵏⵙ ⴳ ⵓⴼⵓⵙ ⵏ ⵀⵉⵔⵜⵣⵉⵍ (ⴱⴰⴱⴰⵙ ⵏ ⵜⵚⵀⵢⵓⵏⵉⵜ) ⴰⴼⴰⴷ ⴰⴷ ⵢⴰⴼ ⵡⵉ ⵜ ⵉⵙⵏⴰⵍⵏ ⴳ ⵜⵡⵓⵔⵉ.ⵉⵎⵉⴽⴽ ⵙ ⵉⵎⵉⴽⴽ, ⵙⵙⵏⵜⴰⵏ ⵉⵡⴷⴰⵏ (ⵎⵉⴷⴷⵏ) ⴰⵔ ⵜⵜⴼⵔⴰⴽⵏ ⵙ ⵡⴰⵜⵉⴳ ⵏ ⵜⵓⵜⵍⴰⵢⵜ ⵏⵏⵙⵏ (ⵎⵇⵇⴰⵔ ⴰⴽⴽⵯ ⵓⵔ ⵜⴳⵉ ⵜⵓⵜⵍⴰⵢⵜ ⵏⵏⵙⵏ ⵜⴰⵢⵎⵎⴰⵜ), ⴰⵔ ⴷ ⵉⵍⵎⵎⴰ ⵙⴽⴰⵔⵏ ⴰⵎⵣⴳⵓⵏ (ⵍⵎⵚⵕⵃ), ⴰⵥⴰⵡⴰⵏ, ⴰⵏⵣⵡⴰⵢ (ⴰⵕⴰⴷⵢⵓ), ⵉⵖⵎⵉⵙⵏ, ⵜⵓⵔⵜⵉⵜⵉⵏ ⵜⵉⵄⵉⴱⵔⵉⵢⵉⵏ ⵏ ⵉⵎⵥⵢⴰⵏⵏ; ⴰⵔ ⴰⴽⴽⴰⵏ ⵎⴷⴷⵏ ⵉ ⵜⴰⵔⵡⴰ ⵏⵏⵙⵏ ⵉⵙⵎⴰⵡⵏ ⵉⵄⵉⴱⵔⵉⵢⵏ, ⴰⵔ ⵇⵇⴰⵔⵏ ⵡⴰⵕⵕⴰⴹⵏ ⵜⴰⵙⴽⵍⴰ, ⵜⵉⵎⴰⵙⵙⴰⵏⵉⵏ, ⵜⵓⵙⵏⴰⴽⵜ ⴷ ⵜⴻⵜⵉⴽⵏⵓⵍⵓⵊⵉⵢⵜ ⵙ ⵜⵄⵉⴱⵔⵉⵜ. ⴳ 1916, ⴽⴽⴰⵏ ⵜⵜ ⵏⵏ 40% ⴳ ⵡⵓⴷⴰⵢⵏ ⵏ ⵉⵙⵔⴰⵢⵉⵍ ⴰⵔ ⵜⵜⵉⵏⵉⵏ ⵎⴰⵙ ⴷⴰⵔⵙⵏ ⵜⴳⴰ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵣⵡⴰⵔⵓⵜ, ⵜⵉⴳⵎⵉⴹⵉ ⴰⴷ ⴰⵔ ⵜⴻⵜⵜⴰⵡⴹ (ⵜⵍⴽⴽⵎ) 75% ⴳ ⵜⴰⵍ ⴰⴱⵉⴱ ⴷ ⵉⴷⵖⴰⵔⵏ ⵢⴰⴹⵏⵉⵏ ⵏⵏⴰ ⴳ ⴷⵔⵓⵙⵏ ⵡⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ (ⵜⵇⵇⵉⵎ ⵜⵎⴷⵉⵏⵜ ⵏ ⵢⵉⵔⵓⵛⴰⵍⴰⵢⵉⵎ ⴷ ⵉⵖⵔⵎ ⴰⵔⴰⴷⵉⴽⴰⵍⵉ ⵏⵏⴰ ⴳ ⴱⴰⵀⵔⴰ ⵉⴷⵔⵓⵙ ⵡⴰⵡⴰⵍ ⵙ ⵜⵄⵉⴱⵔⵉⵜ).ⵓⵔ ⵜⵜ ⵏⵏ ⵉⴽⴽⵉ ⵓⵙⵙⵍⵎⴷ ⵏ ⵜⵄⵉⴱⵔⵉⵜ ⵉⵥⵍⵉ ⵖⴰⵙ ⵙ ⵉⵎⵥⵢⴰⵏⵏ ⵏⵏⴰ ⵎⵉ ⵔⴰⴷ ⵜⴳ ⵜⵓⵜⵍⴰⵢⵜ ⵜⴰⵢⵎⵎⴰⵜ, ⵎⴰⵛⴰ ⵓⵍⴰ ⵎⵉⴷⴷⵏ ⵎⵇⵇⵓⵔⵏⵉⵏ, ⵙⵍⴰⵡⴰⵏ ⴰⴽⴽⵯ ⵡⵉⴷⴰ ⴷ ⵓⵙⴰⵏⵉⵏ ⵙⴳ ⴱⵕⵕⴰ ⵏ ⵉⵙⵔⴰⵢⵉⵍ; ⴰⵛⴽⵓ, ⴰⴷ ⵓⵔ ⵏⵜⵜⵓ ⵎⴰⵙ ⵜⵜ ⵏⵏ ⵜⴽⴽⴰ ⵢⴰⵜ ⵜⵖⵏⵏⴰⵏⵜ ⵉⵇⵙⵃⵏ ⴳⵔ ⵜⵄⵉⴱⵔⵉⵜ ⵙⴳ ⵢⴰⵜ ⵜⵙⴳⴰ ⴷ ⵜⴼⵕⴰⵏⵚⵉⵚⵜ, ⵜⴰⵏⴳⵍⵉⵣⵉⵜ ⴷ ⵜⴰⵍⵉⵎⴰⵏⵜ ⵙⴳ ⵜⵙⴳⴰ ⵢⴰⴹⵏ; ⴰⵢⴰⴷ ⵔⴰⴷ ⵢⴰⵡⴹ ⴰⵢⴷⴰ ⵎⵉ ⵏⵜⵜⵉⵏⵉ ⴳ ⵓⵎⵣⵔⵓⵢ ⵏ ⵉⵙⵔⴰⵢⵉⵍ: “ⵉⵎⵏⵖⵉ ⵏ ⵜⵓⵜⵍⴰⵢⵉⵏ”, ⵙⵍⴰⵡⴰⵏ ⴰⴽⴽⵯ ⴳⵔ ⵜⵄⵉⴱⵔⵉⵜ ⴷ ⵜⴰⵍⵉⵎⴰⵏⵜ, ⵣⵓⵏ ⴷ ⵍⵍⵉⴳ ⵜⵜ ⵏⵏ ⵜⴽⴽⴰ ⵔⴰⴷ ⵜⴻⵜⵜⵓⵕⵥⵎ ⵜⵙⴷⴰⵡⵉⵜ ⵜⴰⵜⵉⴽⵏⵉⵜ ⵏ ⵃⴰⵢⴼⴰ ⴳ ⵓⵙⴳⴳⵯⴰⵙ ⵏ 1913 (ⵜⴰⵍⵍⵉ ⵉⵜⵜⵡⴰⵙⵙⵏⵏ ⵖⵉⵍⴰⴷ ⴳ ⵓⵎⴰⴹⴰⵍ ⵙ ⵢⵉⵙⵎ ⵏ ⵜⵉⵅⵏⵢⵓⵏ), ⵜⵎⵓⵏ ⵜⵎⵀⵍⴰ (ⵍⵉⴹⴰⵕⴰ) ⵏ ⵜⵙⴷⴰⵡⵉⵜ ⴳ ⴱⵉⵔⵍⵉⵏ, ⵜⵉⵏⵉ ⵎⴰⵙ ⵔⴰⴷ ⵜⵜⵡⴰⵙⵍⵎⴷⵏⵜ ⵜⵎⴰⵙⵙⴰⵏⵉⵏ ⵜⵉⵜⵉⴽⵏⵉⵢⵉⵏ ⵙ ⵜⴰⵍⵉⵎⴰⵏⵜ; ⵏⴽⵔⵏ ⵎⴷⴷⵏ ⴰⵔ ⵙⵖⵓⵢⵢⵓⵏ ⴼ ⵜⵖⵜⴰⵙⵜ (ⵍⵇⴰⵔⴰⵔ) ⴰⴷ: ⵙⵍⴳⵏ ⵉⵏⵍⵎⴰⴷⵏ ⴷ ⵉⵙⵍⵎⴰⴷⵏ ⵏ ⵃⴰⵢⴼⴰ ⴷ ⵜⴰⵍ ⴰⴱⵉⴱ ⵜⵉⵖⵔⵉ (ⵙⴽⵔⵏ ⵍⵉⴹⵕⴰⴱ), ⵙⵙⵓⵜⵔⵏ ⴰⴷ ⵜⴳ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵢⵉⵡⵏⵜ (ⵍⵡⴰⵃⵉⴷⴰ) ⵏ ⵓⵙⵙⵍⵎⴷ ⴷ ⵜⵖⵔⵉ. ⴳ ⵓⵎⴳⴳⴰⵔⵓ, ⴷⴼⴼⵉⵔ ⴽⵉⴳⴰⵏ ⵏ ⵜⵖⵏⵏⴰⵏⵜ, ⵜⴻⵏⵏⵓⵕⵥⵎ ⵜⵙⴷⴰⵡⵉⵜ, ⵙ ⵜⵄⵉⴱⵔⵉⵜ ⴽⴰ. ⵙ ⵜⵔⵏⵏⴰⵡⵜ ⴰⴷ, ⵔⴰⴷ ⵜⵙⵙⴷⵓⵙ ⵜⵄⵉⴱⵔⵉⵜ ⵉⵎⴰⵏ ⵏⵏⵙ, ⵜⵙⵔⵙ ⵢⴰⵏ ⵓⴹⴰⵕ ⴳ ⵓⵎⴰⴹⴰⵍ ⵏ ⵜⴷⵍⵙⴰ ⵜⴰⵜⵔⴰⵔⵜ, ⴷ ⵜⴻⵜⵉⴽⵏⵓⵍⵓⵊⵉⵢⵜ.10 ⵏ ⵉⵙⴳⴳⵯⴰⵙⵏ ⴷⴼⴼⵉⵔ ⵓⵢⴰⴷ, ⴳ 1924, ⵜⵕⵥⵎ ⵜⵙⴷⴰⵡⵉⵜ ⵏ ⵢⵉⵔⵓⵛⴰⵍⴰⵢⵉⵎ ⵜⵉⵡⵡⵓⵔⴰ ⵏⵏⵙ, ⵜⴳ ⴳⵉⵙ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵏ ⵓⵍⵎⴰⴷ ⴷ ⵓⵙⵙⵍⵎⴷ; ⵉⵎⴰ ⴰⵙⵉⵏⴰⴳ ⵏ ⵡⵉⵣⵎⴰⵏ ⵍⵍⵉⴳ ⵉⵙⵙⵏⵜⴰ ⴳ 1934, ⵓⵔ ⴰⴽⴽⵯ ⵙⵓⵍ ⵉⵍⵍⵉ ⵡⵉ ⵉⵙⵇⵙⴰⵏ ⵎⴰⵜⵜⴰ ⵜⵓⵜⵍⴰⵢⵜ ⴰ ⵙ ⵔⴰⴷ ⵜⵉⵍⵉ ⵜⵖⵔⵉ.ⴳ ⵓⵙⴳⴳⵯⴰⵙ ⵏ 1922, ⵔⴰⴷ ⵜⵙⵙⵏⵚⴱ (ⵜⵕⵚⵚⵎ) ⵜⵏⴱⴰⴹⵜ ⵜⴰⴱⵕⵉⵟⴰⵏⵉⵢⵜ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ (ⵜⴰⵎⴰ ⵏ ⵜⵏⴳⵍⵉⵣⵉⵜ ⴷ ⵜⴰⵄⵕⴰⴱⵜ) ⴰⵎⵎ ⵜⵓⵜⵍⴰⵢⵜ ⵏ ⵜⵎⵙⵙⵓⴳⵓⵔⵜ (ⵍⵉⴷⴰⵕⴰ), ⴰⵢⵍⵍⵉ ⵔⴰⴷ ⴷⴰⵖ ⵉⴼⴽ ⵉ ⵜⵓⵜⵍⴰⵢⵜ ⴰⴷ ⵢⴰⵏ ⵡⴰⵣⴰⵍ ⵉⵅⴰⵜⵔⵏ, ⴰⵛⴽⵓ ⵜⴰⵣⵎⵔⵜ ⵏ ⵓⵡⴰⵏⴽ (ⴷⴷⵓⵍⴰ) ⵓⵔ ⵜⵜ ⵙⴰⵙⵡⴰ ⴷ ⵜⵉⵏ ⵎⴷⴷⵏ.ⴳ ⵜⵎⴷⵉⵏⵉⵏ ⴰⵎⵎ ⵜⴰⵍ ⴰⴱⵉⴱ (ⵜⴰⵎⴷⵉⵏⵜ ⵜⴰⵄⵉⴱⵔⵉⵜ ⵜⴰⵎⵣⵡⴰⵔⵓⵜ), ⵉⵙⴽⵔ ⴱⵏ ⵚⵀⵢⵓⵏ (ⵎⴻⵎⵎⵉⵙ ⵏ ⴱⵏ ⵢⴰⵀⵓⴷⴰ) ⵢⴰⵏ ⵓⵎⵣⵉⵣⵣⵍ (ⵍⵃⵎⵍⴰ): ⵡⴰⵏⵏⴰ ⵉⵙⵍⵍⴰⵏ ⵉ ⴽⵔⴰ ⵏ ⵢⴰⵏ ⴰⵔ ⵉⵙⴰⵡⴰⵍ ⵙ ⴽⵔⴰ ⵏ ⵜⵓⵜⵍⴰⵢⵜ ⵢⴰⴹⵏ, ⴰⵔ ⴰⵙ ⵉⵜⵜⵉⵏⵉ “ⵡⴰ ⴰⵄⵉⴱⵔⵉ, ⵙⴰⵡⵍ ⵜⴰⵄⵉⴱⵔⵉⵜ”.ⴰⴷ ⴷⴰⵖ ⵏⵓⵔⵔⵉ ⵙ ⵉⵍⵉⵄⵉⵥⴰⵕ, ⵏⵙⵙⴽⵜⵉ ⴷ ⵎⴰⵙ ⵉⵙⵙⵏⵜⴰ ⵢⴰⵏ ⵓⵙⵏⴼⴰⵔ ⵙⴳ 1901 ⴰⵢⵍⵍⵉⴳ ⵉⵎⵎⵓⵜ (ⵙ ⵡⴰⵟⵟⴰⵏ ⵏ ⵜⵓⵔⵉⵏ) ⴳ ⵢⵉⵔⵓⵛⴰⵍⴰⵢⵉⵎ ⴳ ⵜⴳⵉⵔⴰ ⵏ 1922: “ⵎⵉⵍⵓⵏ ⵀⴰⵍⴰⵛⵓⵏ ⵀⴰⵄⵉⴱⵔⵉⵜ ⵀⴰⵄⵉⵛⴰⵏⴰ ⴱⵉⵀⴰⵅⴰⴷⴰⵛⴰ” (ⴰⵎⴰⵡⴰⵍ ⵏ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ ⵜⴰⵇⴱⵓⵔⵜ ⴷ ⵜⴻⵜⵔⴰⵔⵜ); ⴰⵎⴰⵡⴰⵍ ⴰⴷ ⵔⴰⴷ ⵙⵉⴳⵙ ⵉⵙⵙⵓⴼⵖ 7 ⵉⵙⵓⵏⴰⴹ (ⵉⴳⵯⵣⵎⴰⵏ) ⵙ ⴷⴰⵜ ⵜⵎⵜⵜⴰⵏⵜ ⵏⵏⵙ, ⵜⵙⵙⵓⴼⵖ ⵜⵎⵟⵟⵓⴹⵜ ⵏⵏⵙ ⴷ ⵎⴻⵎⵎⵉⵙ ⵉⵀⵓⴷ 9 ⵉⵙⵓⵏⴰⴹ ⵏⵏⵉ ⵇⵇⵉⵎⵏⵉⵏ ⴳ ⵓⵙⴳⴳⵯⴰⵙ ⵏ 1959. ⴰⵎⴰⵡⴰⵍ ⴰⴷ ⵉⵔⵏⴰ ⴷⵉⴳⵙ ⴽⵉⴳⴰⵏ ⵏ ⵉⵔⵎⴰⵡⵏ ⴷ ⵜⴳⵓⵔⵉⵡⵉⵏ ⵜⵉⵏⵓⵍⴼⴰ (Néologismes) ⴷⴰ ⵉⵕⴹⵍ ⵙⴳ ⵜⴰⵄⵕⴰⴱⵜ (ⵙ ⵡⴰⵟⵟⴰⵚ), ⵜⴰⵕⴰⵎⵉⵜ ⵜⴰⵇⴱⵓⵔⵜ, ⵜⴰⵍⴰⵜⵉⵏⵉⵜ ⵜⴰⵇⴱⵓⵔⵜ, ⵜⴰⵏⴳⵍⵉⵣⵉⵜ, ⵜⴰⵔⵓⵙⵉⵢⵜ, ⵜⴰⵍⵉⵎⴰⵏⵜ, ⵜⴰⴼⵕⴰⵏⵚⵉⵚⵜ, ⴰⵜⴳ.ⵉⵎⵎⵓⵜ ⴱⵏ ⵢⴰⵀⵓⴷⴰ, ⵜⵖⴰⵎⴰ ⴷ ⵜⵄⵉⴱⵔⵉⵜ, ⵖⴰⵎⴰⵏ ⴷⵉⴷⵙ ⵡⴰⵔⵔⴰⵡⵏ ⵏⵏⵙ ⵢⴰⴹⵏⵉⵏ ⵍⵍⵉ ⵜⵜ ⵙⵡⵓⵔⵉⵏⵉⵏ (ⵅⴷⵎⵏⵉⵏ), ⵙⵍⴰⵡⴰⵏ ⴰⴽⴽⵯ ⵍⵍⵉⵖ ⴷ ⵉⵍⵓⵍⴰ ⵓⵡⴰⵏⴽ ⵏ ⵉⵙⵔⴰⵢⵉⵍ ⴳ 1949, ⵏⴱⴹⵏ ⵡⵓⴷⴰⵢⵏ ⵉⵖⴼⴰⵡⵏ ⵏⵏⵙⵏ, ⵙⴽⵔⵏ ⵙⴳ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵣⵡⴰⵔⵓⵜ ⵏ ⵉⵙⵔⴰⵢⵉⵍ (ⵏⵏⵉⴳ ⵜⴰⵄⵕⴰⴱⵜ ⴷ ⵜⵏⴳⵍⵉⵣⵉⵜ).ⴷⵖⵉ, ⵜⴰⵄⵉⴱⵔⵉⵜ ⵜⴰⵜⵔⴰⵔⵜ ⴰⵔ ⵜⵜ ⵙⴰⵡⴰⵍⵏ ⵓⴳⴳⴰⵔ ⵏ 9 ⵉⴷ ⵎⵍⵢⵓⵏ ⵏ ⵎⴷⴷⵏ ⴳ ⵓⵎⴰⴹⴰⵍ: 5 ⵉⴷ ⵎⵍⵢⵓⵏ ⵙⵉⴳⵙⵏ ⵍⵍⴰⵏ ⴳ ⵉⵙⵔⴰⵢⵉⵍ ⴷ ⵉⴽⴰⵍⵍⵏ ⵉⴼⴰⵍⵉⵚⵟⵉⵏⵉⵢⵏ; ⴷ ⵓⵎⴹⴰⵏ (ⵍⵄⴰⴷⴰⴷ) ⵏ ⵜⵥⵕⵉⴳⵉⵏ ⵏⵏⴰ ⵜⵜⴼⴼⵓⵖⵏⵉⵏ ⴳ ⵜⵎⴰⵣⵉⵔⵜ ⵜⴰⵄⵉⴱⵔⵉⵜ ⵉⵙⴽⵔ ⵙⴳⵉⵙ ⵜⵉⵙⵙ 2 ⴳ ⵓⵙⵡⵉⵔ ⴰⴳⵔⴰⵖⵍⴰⵏ (ⴰⵎⴰⴹⵍⴰⵏ), ⵜⴰⵜⵢ (ⵜⵣⵔⵉ) ⵙⵉⵙ ⴰⵢⴷⴰ ⵉⵜⵜⴼⴼⵓⵖⵏ ⴳ ⵜⵎⵓⵔⴰ ⵜⵉⵎⵙⵍⴰⵄⵕⴰⴱⵉⵏ ⴰⴽⴽⵯ!ⵉⵎⴰ ⴰⵙⴽⴽⵉⵍ ⴰⵄⵉⴱⵔⵉ? ⵓⵔ ⵜ ⴰⴽⴽⵯ ⵏⴱⴷⵉⵔ?ⴰⵙⴽⴽⵉⵍ ⴰⴷ ⵉⵎⵙⴰⵔ ⴰⵙ ⵣⵓⵏ ⴷ ⴰⵢⴷⴰ ⵉⵜⵜⵎⵙⴰⵔⵏ ⵉ ⵜⴼⵉⵏⴰⵖ ⵖⵉⵍⴰⴷ: ⴽⵉⴳⴰⵏ ⵏ ⵉⵢⵙⵔⴰⵢⵉⵍⵉⵢⵏ ⵉⵢⵛⴽⵉⵏⴰⵣⵉⵢⵏ (ⵍⵍⵉ ⴷ ⴷⴷⴰⵏⵉⵏ ⵙⴳ ⵜⵎⵓⵔⴰ ⵏ ⵓⵕⵓⴱⴱⴰ, ⵔⵓⵙⵢⴰ ⴷ ⵎⵉⵔⵉⴽⴰⵏ) ⴰⴷ ⵜⵜ ⵏⵏ ⴽⴽⴰⵏⵉⵏ ⵔⴰⵏ ⴰⴷ ⴳⵏ ⴰⵙⴽⴽⵉⵍ ⴰⵍⴰⵜⵉⵏⵉ (ⵍⵍⵉ ⵎⵢⴰⵔⵏ) ⴳ ⵓⴷⵖⴰⵔ ⵏ ⵓⵙⴽⴽⵉⵍ ⴰⵄⵉⴱⵔⵉ, ⵎⴰⵛⴰ ⵎⵎⵉⴳⴳⵉⵔⵏ ⴰⴽⴷ ⵢⴰⵜ ⵜⵏⵣⴱⴰⵢⵜ ⵏⵏⴰ ⵉⴼⵔⵙⵏ ⴽⵉⴳⴰⵏ ⵙⴳ ⵖⵓⵔ ⵉⵎⵏⵄⴰⵕⵏ ⵏ ⵓⵙⴽⴽⵉⵍ ⴰⵄⵉⴱⵔⵉ.ⵢⴰⴷⵍⵍⵉ! ⴰⵙⴽⴽⵉⵍ ⵓⵔ ⵖⵓⵔⵙ ⵎⴰ ⵙ ⵔⴰⴷ ⵉⵙⴱⵉⴹⵕ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ, ⴷ ⵉⴳ ⴷⴷⴰⴷ ⵏⵙⵙⵓⴷⵔ ⵢⴰⵜ ⵜⵓⵜⵍⴰⵢⵜ ⵉⵎⵎⵓⵜⵏ, ⴰⴷ ⵏⵉⵜ ⴷⵉⴷⵙ ⵏⵙⵙⵓⴷⵔ ⵓⵍⴰ ⴰⵙⴽⴽⵉⵍ ⵏⵏⵙ, ⵃⵓⵎⴰ ⴰⴷ ⵏⴳ ⵜⵉⴼⵉⴼⵍⵜ ⵉ ⵜⴰⵟⵟⴰⵊⵉⵏⵜ, ⵏⵙⴼⴰⵍⴽⵉ ⵜⵜ ⵙⵉⵙ ⵓⴳⴳⴰⵔ.ⵉⵎⴰ ⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ? ⵎⴰ ⴰⴷ ⵙⵓⵍ ⵜⵜⵉⵏⵉⵏ?ⵡⵉⴷ ⵙⵓⵍⵏⵜ ⵓⴽⴰⵏ ⴳⵉⵙⵏ ⵢⴰⵏ ⵎⵏⵏⴰⵡⵜ ⵜⵔⵓⴱⴱⴰ ⵎⵥⵥⵉⵢⵏⵉⵏ ⵓⴳⵉⵏⵉⵏ -ⴰⵔ ⵡⴰⵙⵙ ⵓ- ⴰⴷ ⵙⵙⵎⵔⵙⵏ ⵜⴰⵄⵉⴱⵔⵉⵜ ⴳ ⴽⵔⴰ ⵏ ⵜⵖⴰⵡⵙⴰ ⵢⴰⴹⵏ ⵏⵏⴰ ⵓⵔ ⵉⴳⵉⵏ ⵜⴰⵥⴰⵍⵍⵉⵜ ⵏⵖ ⴷ ⵜⵉⵔⵔⴰ ⵜⴰⵙⴳⴷⴰⵏⵜ.ⵉⵡⴰ ⵎⴰ ⵔⴰⴷ ⴰⵎ ⵉⵏⵉⵖ ⴰ ⵜⴰⵎⴰⵣⵉⵖⵜ? ⴰⴷ ⴰⵎ ⵉⴼⴽ ⵕⴱⴱⵉ ⴽⵔⴰ ⵏ ⵜⴰⵔⵡⴰ ⵣⵓⵏ ⴷ ⵜⴰⵔⵡⴰ ⵍⵍⵉ ⵉⴼⴽⴰ ⵉ ⵜⵄⵉⴱⵔⵉⵜ! ⵉⵎⴰ ⴰⵏⵏⴰⵣ, ⵀⴰⵜ ⵓⵔ ⴷⴰⵔⵎ ⵎⴰ ⴰⴷ ⵙⵉⵙ ⵜⵙⴽⴰⵔⴷ ⵉⴳ ⵓⵔ ⵉⵎⵓⵏ ⴷ ⵜⵡⵓⵔⵉ ⵏ ⵎⴷⴷⵏ ⵏⵏⴰ ⵔⴰⴷ ⵓⵙⵉⵏⵉⵏ ⴰⵏⵣⴳⵓⵎ ⴷ ⵙⵙⵉⵄⵔ ⵏⵏⵎ.ⵢⵓⵔⴰ ⵜ ⵢⴰⵙⵉⵏ ⴰⵢⵜ ⵍⵎⵓⴷⴷⵏ, 2017\n\nⵎⵇⵇⴰⵔ ⵜⵜ ⵏⵏ ⵉⴽⴽⴰ ⵡⴰⵍⴰⵢ (ⵜⵜⴰⵇⴷⴷⵓⵎ) ⴰⴷ ⵉⵥⵥⴰⵢ, ⵉⵍⵉⵏ ⵉⵎⴰⵔⴰⵡⵏ (ⵍⵡⴰⵍⵉⴷⵉⵏ) ⵓⴳⵉⵏⵉⵏ ⴰⴷ ⵍⵎⴷⵏ ⵡⴰⵔⵔⴰⵡⵏ ⵏⵏⵙⵏ ⵢⴰⵜ ⵜⵓⵜⵍⴰⵢⵜ ⵏⵏⴰ ⵔⴰⴷ ⴰⵙⵏ ⵓⵔ ⵢⴰⵡⵙⵏ ⴳ ⵓⵙⵙⵍⵎⴷ ⴰⵏⴰⴼⵍⵍⴰ; ⵡⴰⵅⵅⴰ ⵎⴽⴰⵏⵏ, ⵉⵙⵎⴷ ⵙⵓⵍ ⴱⵏ ⵢⴰⵀⵓⴷⴰ ⵜⴰⵏⴰⵖⴰ ⵏⵏⵙ, ⵍⵍⵉ ⴷ ⵉⵙⵙⵏⵜⴰⵏ ⵉⵍⵎⵎⴰ ⴰⵔ ⵜⴰⴽⴽⴰ ⵜⴰⵢⴰⴼⵓⵜ: ⴳ ⵓⵙⴳⴳⵯⴰⵙ ⵏ 1902, ⵉⵍⴽⵎ ⵡⵓⵟⵟⵓⵏ ⵏ ⵜⴰⵡⵊⵉⵡⵉⵏ ⵏⵏⴰ ⵉⵙⵙⵎⵔⴰⵙⵏ ⵖⴰⵙ ⵜⴰⵄⵉⴱⵔⵉⵜ -ⵉⵍⴽⵎ- 10 (ⵏ ⵜⵡⴰⵛⵓⵏⵉⵏ); ⵉⵎⴰ ⴳ ⵓⵙⴳⴳⵯⴰⵙ ⵏ 1903, ⵉ ⵜⵉⴽⴽⵍⵜ ⵜⴰⵎⵣⵡⴰⵔⵓⵜ, ⴳ ⵓⵎⵙⴰⵙⴰ ⴳⵔ ⵡⵓⴷⴰⵢⵏ ⵏ ⵉⵙⵔⴰⵢⵉⵍ, ⵔⴰⴷ ⵢⵉⵍⵉ ⵓⵎⵔⴰⵔⴰ ⵏ ⵡⴰⵡⴰⵍ ⵙ ⵜⵄⵉⴱⵔⵉⵜ!\n\nⵎⴰⵛⴰ, ⵉⵙ ⵜⵜ ⵏⵏ ⵣⵄⵎⴰ ⵓⵔ ⴽⴽⵉⵏ ⵉⵛⵏⴳⴰ (ⵉⵄⴷⴰⵡⵏ) ⴷⴰⵔ ⵜⵡⵏⴳⵉⵎⵜ ⴰⴷ ⵏ ⵓⵙⵙⵓⴷⵔ ⵏ ⵜⵄⵉⴱⵔⵉⵜ?\n\nⵄⴰⴷ! ⵏⴻⵏⵏⴰ ⵢⴰⴷ ⵙ ⵉⵣⵡⴰⵔ ⵎⴰⵙ ⴱⴷⴷⵏ ⵡⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ ⵏ ⵓⵕⵓⴱⴱⴰ ⵎⴳⴰⵍ ⵓⵙⵙⵎⵔⵙ ⵏ ⵜⵄⵉⴱⵔⵉⵜ ⴳ ⵓⵢⵏⵏⴰ ⵓⵔ ⵉⵣⴷⵉⵏ ⵙ ⵜⵥⴰⵍⵍⵉⵜ ⴷ ⵓⵙⴳⴷ, ⵉⵡⴰ ⵀⴰⵜ ⵓⵍⴰ ⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ ⵏ ⵉⵙⵔⴰⵢⵉⵍ (ⵙⵍⴰⵡⴰⵏ ⴰⴽⴽⵯ ⵉⵎⵣⴷⴰⵖⵏ ⵉⵏⵚⵍⵉⵢⵏ ⴷⴰ ⵓⵔ ⴳⵉⵏⵉⵏ ⵉⵚⵀⵢⵓⵏⵉⵢⵏ) ⴱⴷⴷⵏ ⵙ ⵡⵓⵣⵣⴰⵍ ⴷ ⵜⵎⵙⵙⵉ ⵎⴳⴰⵍ ⵓⵙⵏⴼⴰⵔ (ⵍⵎⵛⵕⵓⵄ) ⵏ ⵉⵍⵉⵄⵉⵥⴰⵕ, ⵚⵕⴹⵏ (ⴰⵛⵜⴽⴰⵏ) ⵙⵉⵙ ⵖⵓⵔ ⵓⵏⴱⴱⴰⴹ (ⵍⵃⴰⴽⵎ) ⴰⵄⵓⵜⵎⴰⵏⵉ (ⴰⵜⵓⵔⴽⵉⵢ) ⵍⵍⵉ ⵜ ⵉⵇⵇⵏⵏ ⴳ ⵓⴱⵏⵉⵇ ⴳ ⵓⵙⴳⴳⵯⴰⵙ ⵏ 1894, ⵉⴽⴽ ⵏⵏ ⴳⵉⵙ ⵢⴰⵏ ⵎⵏⵏⴰⵡ ⵡⴰⵢⵢⵓⵔⵏ, ⵉⵍⵎⵎⴰ ⵙⵙⵓⴼⵖⵏ ⵜ ⵉⴷ ⵉⵎⴷⴷⵓⴽⴽⴰⵍ ⵏⵏⵙ. ⵉⵜⵜⵓⵔⴳⵍ ⴰⵙ ⵓⵍⴰ ⵓⵖⵎⵉⵙ (ⵍⵊⴰⵔⵉⴷⴰ) ⵏⵏⵙ, ⵓⴳⴳⴰⵔ ⵏ ⵓⵙⴳⴳⵯⴰⵙ, ⵢⴰⴼ ⵏⵏ ⵉⵎⴰⵏ ⵏⵏⵙ ⵉⴼⵔⴷ ⵖⴰⵙ ⵏⵜⵜⴰ ⴷ ⵢⴰⵏ ⵎⵏⵏⴰⵡ ⵉⵎⴷⴷⵓⴽⴽⴰⵍ, ⴰⵢⴰⴷ ⴰⴷ ⵜ ⵢⵓⵊⵊⴰⵏ ⴰⴷ ⵉⴳ ⴰⴼⵓⵙ ⵏⵏⵙ ⴳ ⵓⴼⵓⵙ ⵏ ⵀⵉⵔⵜⵣⵉⵍ (ⴱⴰⴱⴰⵙ ⵏ ⵜⵚⵀⵢⵓⵏⵉⵜ) ⴰⴼⴰⴷ ⴰⴷ ⵢⴰⴼ ⵡⵉ ⵜ ⵉⵙⵏⴰⵍⵏ ⴳ ⵜⵡⵓⵔⵉ.\n\nⵉⵎⵉⴽⴽ ⵙ ⵉⵎⵉⴽⴽ, ⵙⵙⵏⵜⴰⵏ ⵉⵡⴷⴰⵏ (ⵎⵉⴷⴷⵏ) ⴰⵔ ⵜⵜⴼⵔⴰⴽⵏ ⵙ ⵡⴰⵜⵉⴳ ⵏ ⵜⵓⵜⵍⴰⵢⵜ ⵏⵏⵙⵏ (ⵎⵇⵇⴰⵔ ⴰⴽⴽⵯ ⵓⵔ ⵜⴳⵉ ⵜⵓⵜⵍⴰⵢⵜ ⵏⵏⵙⵏ ⵜⴰⵢⵎⵎⴰⵜ), ⴰⵔ ⴷ ⵉⵍⵎⵎⴰ ⵙⴽⴰⵔⵏ ⴰⵎⵣⴳⵓⵏ (ⵍⵎⵚⵕⵃ), ⴰⵥⴰⵡⴰⵏ, ⴰⵏⵣⵡⴰⵢ (ⴰⵕⴰⴷⵢⵓ), ⵉⵖⵎⵉⵙⵏ, ⵜⵓⵔⵜⵉⵜⵉⵏ ⵜⵉⵄⵉⴱⵔⵉⵢⵉⵏ ⵏ ⵉⵎⵥⵢⴰⵏⵏ; ⴰⵔ ⴰⴽⴽⴰⵏ ⵎⴷⴷⵏ ⵉ ⵜⴰⵔⵡⴰ ⵏⵏⵙⵏ ⵉⵙⵎⴰⵡⵏ ⵉⵄⵉⴱⵔⵉⵢⵏ, ⴰⵔ ⵇⵇⴰⵔⵏ ⵡⴰⵕⵕⴰⴹⵏ ⵜⴰⵙⴽⵍⴰ, ⵜⵉⵎⴰⵙⵙⴰⵏⵉⵏ, ⵜⵓⵙⵏⴰⴽⵜ ⴷ ⵜⴻⵜⵉⴽⵏⵓⵍⵓⵊⵉⵢⵜ ⵙ ⵜⵄⵉⴱⵔⵉⵜ. ⴳ 1916, ⴽⴽⴰⵏ ⵜⵜ ⵏⵏ 40% ⴳ ⵡⵓⴷⴰⵢⵏ ⵏ ⵉⵙⵔⴰⵢⵉⵍ ⴰⵔ ⵜⵜⵉⵏⵉⵏ ⵎⴰⵙ ⴷⴰⵔⵙⵏ ⵜⴳⴰ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵣⵡⴰⵔⵓⵜ, ⵜⵉⴳⵎⵉⴹⵉ ⴰⴷ ⴰⵔ ⵜⴻⵜⵜⴰⵡⴹ (ⵜⵍⴽⴽⵎ) 75% ⴳ ⵜⴰⵍ ⴰⴱⵉⴱ ⴷ ⵉⴷⵖⴰⵔⵏ ⵢⴰⴹⵏⵉⵏ ⵏⵏⴰ ⴳ ⴷⵔⵓⵙⵏ ⵡⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ (ⵜⵇⵇⵉⵎ ⵜⵎⴷⵉⵏⵜ ⵏ ⵢⵉⵔⵓⵛⴰⵍⴰⵢⵉⵎ ⴷ ⵉⵖⵔⵎ ⴰⵔⴰⴷⵉⴽⴰⵍⵉ ⵏⵏⴰ ⴳ ⴱⴰⵀⵔⴰ ⵉⴷⵔⵓⵙ ⵡⴰⵡⴰⵍ ⵙ ⵜⵄⵉⴱⵔⵉⵜ).\n\nⵓⵔ ⵜⵜ ⵏⵏ ⵉⴽⴽⵉ ⵓⵙⵙⵍⵎⴷ ⵏ ⵜⵄⵉⴱⵔⵉⵜ ⵉⵥⵍⵉ ⵖⴰⵙ ⵙ ⵉⵎⵥⵢⴰⵏⵏ ⵏⵏⴰ ⵎⵉ ⵔⴰⴷ ⵜⴳ ⵜⵓⵜⵍⴰⵢⵜ ⵜⴰⵢⵎⵎⴰⵜ, ⵎⴰⵛⴰ ⵓⵍⴰ ⵎⵉⴷⴷⵏ ⵎⵇⵇⵓⵔⵏⵉⵏ, ⵙⵍⴰⵡⴰⵏ ⴰⴽⴽⵯ ⵡⵉⴷⴰ ⴷ ⵓⵙⴰⵏⵉⵏ ⵙⴳ ⴱⵕⵕⴰ ⵏ ⵉⵙⵔⴰⵢⵉⵍ; ⴰⵛⴽⵓ, ⴰⴷ ⵓⵔ ⵏⵜⵜⵓ ⵎⴰⵙ ⵜⵜ ⵏⵏ ⵜⴽⴽⴰ ⵢⴰⵜ ⵜⵖⵏⵏⴰⵏⵜ ⵉⵇⵙⵃⵏ ⴳⵔ ⵜⵄⵉⴱⵔⵉⵜ ⵙⴳ ⵢⴰⵜ ⵜⵙⴳⴰ ⴷ ⵜⴼⵕⴰⵏⵚⵉⵚⵜ, ⵜⴰⵏⴳⵍⵉⵣⵉⵜ ⴷ ⵜⴰⵍⵉⵎⴰⵏⵜ ⵙⴳ ⵜⵙⴳⴰ ⵢⴰⴹⵏ; ⴰⵢⴰⴷ ⵔⴰⴷ ⵢⴰⵡⴹ ⴰⵢⴷⴰ ⵎⵉ ⵏⵜⵜⵉⵏⵉ ⴳ ⵓⵎⵣⵔⵓⵢ ⵏ ⵉⵙⵔⴰⵢⵉⵍ: “ⵉⵎⵏⵖⵉ ⵏ ⵜⵓⵜⵍⴰⵢⵉⵏ”, ⵙⵍⴰⵡⴰⵏ ⴰⴽⴽⵯ ⴳⵔ ⵜⵄⵉⴱⵔⵉⵜ ⴷ ⵜⴰⵍⵉⵎⴰⵏⵜ, ⵣⵓⵏ ⴷ ⵍⵍⵉⴳ ⵜⵜ ⵏⵏ ⵜⴽⴽⴰ ⵔⴰⴷ ⵜⴻⵜⵜⵓⵕⵥⵎ ⵜⵙⴷⴰⵡⵉⵜ ⵜⴰⵜⵉⴽⵏⵉⵜ ⵏ ⵃⴰⵢⴼⴰ ⴳ ⵓⵙⴳⴳⵯⴰⵙ ⵏ 1913 (ⵜⴰⵍⵍⵉ ⵉⵜⵜⵡⴰⵙⵙⵏⵏ ⵖⵉⵍⴰⴷ ⴳ ⵓⵎⴰⴹⴰⵍ ⵙ ⵢⵉⵙⵎ ⵏ ⵜⵉⵅⵏⵢⵓⵏ), ⵜⵎⵓⵏ ⵜⵎⵀⵍⴰ (ⵍⵉⴹⴰⵕⴰ) ⵏ ⵜⵙⴷⴰⵡⵉⵜ ⴳ ⴱⵉⵔⵍⵉⵏ, ⵜⵉⵏⵉ ⵎⴰⵙ ⵔⴰⴷ ⵜⵜⵡⴰⵙⵍⵎⴷⵏⵜ ⵜⵎⴰⵙⵙⴰⵏⵉⵏ ⵜⵉⵜⵉⴽⵏⵉⵢⵉⵏ ⵙ ⵜⴰⵍⵉⵎⴰⵏⵜ; ⵏⴽⵔⵏ ⵎⴷⴷⵏ ⴰⵔ ⵙⵖⵓⵢⵢⵓⵏ ⴼ ⵜⵖⵜⴰⵙⵜ (ⵍⵇⴰⵔⴰⵔ) ⴰⴷ: ⵙⵍⴳⵏ ⵉⵏⵍⵎⴰⴷⵏ ⴷ ⵉⵙⵍⵎⴰⴷⵏ ⵏ ⵃⴰⵢⴼⴰ ⴷ ⵜⴰⵍ ⴰⴱⵉⴱ ⵜⵉⵖⵔⵉ (ⵙⴽⵔⵏ ⵍⵉⴹⵕⴰⴱ), ⵙⵙⵓⵜⵔⵏ ⴰⴷ ⵜⴳ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵢⵉⵡⵏⵜ (ⵍⵡⴰⵃⵉⴷⴰ) ⵏ ⵓⵙⵙⵍⵎⴷ ⴷ ⵜⵖⵔⵉ. ⴳ ⵓⵎⴳⴳⴰⵔⵓ, ⴷⴼⴼⵉⵔ ⴽⵉⴳⴰⵏ ⵏ ⵜⵖⵏⵏⴰⵏⵜ, ⵜⴻⵏⵏⵓⵕⵥⵎ ⵜⵙⴷⴰⵡⵉⵜ, ⵙ ⵜⵄⵉⴱⵔⵉⵜ ⴽⴰ. ⵙ ⵜⵔⵏⵏⴰⵡⵜ ⴰⴷ, ⵔⴰⴷ ⵜⵙⵙⴷⵓⵙ ⵜⵄⵉⴱⵔⵉⵜ ⵉⵎⴰⵏ ⵏⵏⵙ, ⵜⵙⵔⵙ ⵢⴰⵏ ⵓⴹⴰⵕ ⴳ ⵓⵎⴰⴹⴰⵍ ⵏ ⵜⴷⵍⵙⴰ ⵜⴰⵜⵔⴰⵔⵜ, ⴷ ⵜⴻⵜⵉⴽⵏⵓⵍⵓⵊⵉⵢⵜ.\n\n10 ⵏ ⵉⵙⴳⴳⵯⴰⵙⵏ ⴷⴼⴼⵉⵔ ⵓⵢⴰⴷ, ⴳ 1924, ⵜⵕⵥⵎ ⵜⵙⴷⴰⵡⵉⵜ ⵏ ⵢⵉⵔⵓⵛⴰⵍⴰⵢⵉⵎ ⵜⵉⵡⵡⵓⵔⴰ ⵏⵏⵙ, ⵜⴳ ⴳⵉⵙ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵏ ⵓⵍⵎⴰⴷ ⴷ ⵓⵙⵙⵍⵎⴷ; ⵉⵎⴰ ⴰⵙⵉⵏⴰⴳ ⵏ ⵡⵉⵣⵎⴰⵏ ⵍⵍⵉⴳ ⵉⵙⵙⵏⵜⴰ ⴳ 1934, ⵓⵔ ⴰⴽⴽⵯ ⵙⵓⵍ ⵉⵍⵍⵉ ⵡⵉ ⵉⵙⵇⵙⴰⵏ ⵎⴰⵜⵜⴰ ⵜⵓⵜⵍⴰⵢⵜ ⴰ ⵙ ⵔⴰⴷ ⵜⵉⵍⵉ ⵜⵖⵔⵉ.\n\nⴳ ⵓⵙⴳⴳⵯⴰⵙ ⵏ 1922, ⵔⴰⴷ ⵜⵙⵙⵏⵚⴱ (ⵜⵕⵚⵚⵎ) ⵜⵏⴱⴰⴹⵜ ⵜⴰⴱⵕⵉⵟⴰⵏⵉⵢⵜ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ (ⵜⴰⵎⴰ ⵏ ⵜⵏⴳⵍⵉⵣⵉⵜ ⴷ ⵜⴰⵄⵕⴰⴱⵜ) ⴰⵎⵎ ⵜⵓⵜⵍⴰⵢⵜ ⵏ ⵜⵎⵙⵙⵓⴳⵓⵔⵜ (ⵍⵉⴷⴰⵕⴰ), ⴰⵢⵍⵍⵉ ⵔⴰⴷ ⴷⴰⵖ ⵉⴼⴽ ⵉ ⵜⵓⵜⵍⴰⵢⵜ ⴰⴷ ⵢⴰⵏ ⵡⴰⵣⴰⵍ ⵉⵅⴰⵜⵔⵏ, ⴰⵛⴽⵓ ⵜⴰⵣⵎⵔⵜ ⵏ ⵓⵡⴰⵏⴽ (ⴷⴷⵓⵍⴰ) ⵓⵔ ⵜⵜ ⵙⴰⵙⵡⴰ ⴷ ⵜⵉⵏ ⵎⴷⴷⵏ.\n\nⴳ ⵜⵎⴷⵉⵏⵉⵏ ⴰⵎⵎ ⵜⴰⵍ ⴰⴱⵉⴱ (ⵜⴰⵎⴷⵉⵏⵜ ⵜⴰⵄⵉⴱⵔⵉⵜ ⵜⴰⵎⵣⵡⴰⵔⵓⵜ), ⵉⵙⴽⵔ ⴱⵏ ⵚⵀⵢⵓⵏ (ⵎⴻⵎⵎⵉⵙ ⵏ ⴱⵏ ⵢⴰⵀⵓⴷⴰ) ⵢⴰⵏ ⵓⵎⵣⵉⵣⵣⵍ (ⵍⵃⵎⵍⴰ): ⵡⴰⵏⵏⴰ ⵉⵙⵍⵍⴰⵏ ⵉ ⴽⵔⴰ ⵏ ⵢⴰⵏ ⴰⵔ ⵉⵙⴰⵡⴰⵍ ⵙ ⴽⵔⴰ ⵏ ⵜⵓⵜⵍⴰⵢⵜ ⵢⴰⴹⵏ, ⴰⵔ ⴰⵙ ⵉⵜⵜⵉⵏⵉ “ⵡⴰ ⴰⵄⵉⴱⵔⵉ, ⵙⴰⵡⵍ ⵜⴰⵄⵉⴱⵔⵉⵜ”.\n\nⴰⴷ ⴷⴰⵖ ⵏⵓⵔⵔⵉ ⵙ ⵉⵍⵉⵄⵉⵥⴰⵕ, ⵏⵙⵙⴽⵜⵉ ⴷ ⵎⴰⵙ ⵉⵙⵙⵏⵜⴰ ⵢⴰⵏ ⵓⵙⵏⴼⴰⵔ ⵙⴳ 1901 ⴰⵢⵍⵍⵉⴳ ⵉⵎⵎⵓⵜ (ⵙ ⵡⴰⵟⵟⴰⵏ ⵏ ⵜⵓⵔⵉⵏ) ⴳ ⵢⵉⵔⵓⵛⴰⵍⴰⵢⵉⵎ ⴳ ⵜⴳⵉⵔⴰ ⵏ 1922: “ⵎⵉⵍⵓⵏ ⵀⴰⵍⴰⵛⵓⵏ ⵀⴰⵄⵉⴱⵔⵉⵜ ⵀⴰⵄⵉⵛⴰⵏⴰ ⴱⵉⵀⴰⵅⴰⴷⴰⵛⴰ” (ⴰⵎⴰⵡⴰⵍ ⵏ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ ⵜⴰⵇⴱⵓⵔⵜ ⴷ ⵜⴻⵜⵔⴰⵔⵜ); ⴰⵎⴰⵡⴰⵍ ⴰⴷ ⵔⴰⴷ ⵙⵉⴳⵙ ⵉⵙⵙⵓⴼⵖ 7 ⵉⵙⵓⵏⴰⴹ (ⵉⴳⵯⵣⵎⴰⵏ) ⵙ ⴷⴰⵜ ⵜⵎⵜⵜⴰⵏⵜ ⵏⵏⵙ, ⵜⵙⵙⵓⴼⵖ ⵜⵎⵟⵟⵓⴹⵜ ⵏⵏⵙ ⴷ ⵎⴻⵎⵎⵉⵙ ⵉⵀⵓⴷ 9 ⵉⵙⵓⵏⴰⴹ ⵏⵏⵉ ⵇⵇⵉⵎⵏⵉⵏ ⴳ ⵓⵙⴳⴳⵯⴰⵙ ⵏ 1959. ⴰⵎⴰⵡⴰⵍ ⴰⴷ ⵉⵔⵏⴰ ⴷⵉⴳⵙ ⴽⵉⴳⴰⵏ ⵏ ⵉⵔⵎⴰⵡⵏ ⴷ ⵜⴳⵓⵔⵉⵡⵉⵏ ⵜⵉⵏⵓⵍⴼⴰ (Néologismes) ⴷⴰ ⵉⵕⴹⵍ ⵙⴳ ⵜⴰⵄⵕⴰⴱⵜ (ⵙ ⵡⴰⵟⵟⴰⵚ), ⵜⴰⵕⴰⵎⵉⵜ ⵜⴰⵇⴱⵓⵔⵜ, ⵜⴰⵍⴰⵜⵉⵏⵉⵜ ⵜⴰⵇⴱⵓⵔⵜ, ⵜⴰⵏⴳⵍⵉⵣⵉⵜ, ⵜⴰⵔⵓⵙⵉⵢⵜ, ⵜⴰⵍⵉⵎⴰⵏⵜ, ⵜⴰⴼⵕⴰⵏⵚⵉⵚⵜ, ⴰⵜⴳ.\n\nⵉⵎⵎⵓⵜ ⴱⵏ ⵢⴰⵀⵓⴷⴰ, ⵜⵖⴰⵎⴰ ⴷ ⵜⵄⵉⴱⵔⵉⵜ, ⵖⴰⵎⴰⵏ ⴷⵉⴷⵙ ⵡⴰⵔⵔⴰⵡⵏ ⵏⵏⵙ ⵢⴰⴹⵏⵉⵏ ⵍⵍⵉ ⵜⵜ ⵙⵡⵓⵔⵉⵏⵉⵏ (ⵅⴷⵎⵏⵉⵏ), ⵙⵍⴰⵡⴰⵏ ⴰⴽⴽⵯ ⵍⵍⵉⵖ ⴷ ⵉⵍⵓⵍⴰ ⵓⵡⴰⵏⴽ ⵏ ⵉⵙⵔⴰⵢⵉⵍ ⴳ 1949, ⵏⴱⴹⵏ ⵡⵓⴷⴰⵢⵏ ⵉⵖⴼⴰⵡⵏ ⵏⵏⵙⵏ, ⵙⴽⵔⵏ ⵙⴳ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵎⵣⵡⴰⵔⵓⵜ ⵏ ⵉⵙⵔⴰⵢⵉⵍ (ⵏⵏⵉⴳ ⵜⴰⵄⵕⴰⴱⵜ ⴷ ⵜⵏⴳⵍⵉⵣⵉⵜ).\n\nⴷⵖⵉ, ⵜⴰⵄⵉⴱⵔⵉⵜ ⵜⴰⵜⵔⴰⵔⵜ ⴰⵔ ⵜⵜ ⵙⴰⵡⴰⵍⵏ ⵓⴳⴳⴰⵔ ⵏ 9 ⵉⴷ ⵎⵍⵢⵓⵏ ⵏ ⵎⴷⴷⵏ ⴳ ⵓⵎⴰⴹⴰⵍ: 5 ⵉⴷ ⵎⵍⵢⵓⵏ ⵙⵉⴳⵙⵏ ⵍⵍⴰⵏ ⴳ ⵉⵙⵔⴰⵢⵉⵍ ⴷ ⵉⴽⴰⵍⵍⵏ ⵉⴼⴰⵍⵉⵚⵟⵉⵏⵉⵢⵏ; ⴷ ⵓⵎⴹⴰⵏ (ⵍⵄⴰⴷⴰⴷ) ⵏ ⵜⵥⵕⵉⴳⵉⵏ ⵏⵏⴰ ⵜⵜⴼⴼⵓⵖⵏⵉⵏ ⴳ ⵜⵎⴰⵣⵉⵔⵜ ⵜⴰⵄⵉⴱⵔⵉⵜ ⵉⵙⴽⵔ ⵙⴳⵉⵙ ⵜⵉⵙⵙ 2 ⴳ ⵓⵙⵡⵉⵔ ⴰⴳⵔⴰⵖⵍⴰⵏ (ⴰⵎⴰⴹⵍⴰⵏ), ⵜⴰⵜⵢ (ⵜⵣⵔⵉ) ⵙⵉⵙ ⴰⵢⴷⴰ ⵉⵜⵜⴼⴼⵓⵖⵏ ⴳ ⵜⵎⵓⵔⴰ ⵜⵉⵎⵙⵍⴰⵄⵕⴰⴱⵉⵏ ⴰⴽⴽⵯ!\n\nⵉⵎⴰ ⴰⵙⴽⴽⵉⵍ ⴰⵄⵉⴱⵔⵉ? ⵓⵔ ⵜ ⴰⴽⴽⵯ ⵏⴱⴷⵉⵔ?\n\nⴰⵙⴽⴽⵉⵍ ⴰⴷ ⵉⵎⵙⴰⵔ ⴰⵙ ⵣⵓⵏ ⴷ ⴰⵢⴷⴰ ⵉⵜⵜⵎⵙⴰⵔⵏ ⵉ ⵜⴼⵉⵏⴰⵖ ⵖⵉⵍⴰⴷ: ⴽⵉⴳⴰⵏ ⵏ ⵉⵢⵙⵔⴰⵢⵉⵍⵉⵢⵏ ⵉⵢⵛⴽⵉⵏⴰⵣⵉⵢⵏ (ⵍⵍⵉ ⴷ ⴷⴷⴰⵏⵉⵏ ⵙⴳ ⵜⵎⵓⵔⴰ ⵏ ⵓⵕⵓⴱⴱⴰ, ⵔⵓⵙⵢⴰ ⴷ ⵎⵉⵔⵉⴽⴰⵏ) ⴰⴷ ⵜⵜ ⵏⵏ ⴽⴽⴰⵏⵉⵏ ⵔⴰⵏ ⴰⴷ ⴳⵏ ⴰⵙⴽⴽⵉⵍ ⴰⵍⴰⵜⵉⵏⵉ (ⵍⵍⵉ ⵎⵢⴰⵔⵏ) ⴳ ⵓⴷⵖⴰⵔ ⵏ ⵓⵙⴽⴽⵉⵍ ⴰⵄⵉⴱⵔⵉ, ⵎⴰⵛⴰ ⵎⵎⵉⴳⴳⵉⵔⵏ ⴰⴽⴷ ⵢⴰⵜ ⵜⵏⵣⴱⴰⵢⵜ ⵏⵏⴰ ⵉⴼⵔⵙⵏ ⴽⵉⴳⴰⵏ ⵙⴳ ⵖⵓⵔ ⵉⵎⵏⵄⴰⵕⵏ ⵏ ⵓⵙⴽⴽⵉⵍ ⴰⵄⵉⴱⵔⵉ.\n\nⵢⴰⴷⵍⵍⵉ! ⴰⵙⴽⴽⵉⵍ ⵓⵔ ⵖⵓⵔⵙ ⵎⴰ ⵙ ⵔⴰⴷ ⵉⵙⴱⵉⴹⵕ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ, ⴷ ⵉⴳ ⴷⴷⴰⴷ ⵏⵙⵙⵓⴷⵔ ⵢⴰⵜ ⵜⵓⵜⵍⴰⵢⵜ ⵉⵎⵎⵓⵜⵏ, ⴰⴷ ⵏⵉⵜ ⴷⵉⴷⵙ ⵏⵙⵙⵓⴷⵔ ⵓⵍⴰ ⴰⵙⴽⴽⵉⵍ ⵏⵏⵙ, ⵃⵓⵎⴰ ⴰⴷ ⵏⴳ ⵜⵉⴼⵉⴼⵍⵜ ⵉ ⵜⴰⵟⵟⴰⵊⵉⵏⵜ, ⵏⵙⴼⴰⵍⴽⵉ ⵜⵜ ⵙⵉⵙ ⵓⴳⴳⴰⵔ.\n\nⵉⵎⴰ ⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ? ⵎⴰ ⴰⴷ ⵙⵓⵍ ⵜⵜⵉⵏⵉⵏ?\n\nⵡⵉⴷ ⵙⵓⵍⵏⵜ ⵓⴽⴰⵏ ⴳⵉⵙⵏ ⵢⴰⵏ ⵎⵏⵏⴰⵡⵜ ⵜⵔⵓⴱⴱⴰ ⵎⵥⵥⵉⵢⵏⵉⵏ ⵓⴳⵉⵏⵉⵏ -ⴰⵔ ⵡⴰⵙⵙ ⵓ- ⴰⴷ ⵙⵙⵎⵔⵙⵏ ⵜⴰⵄⵉⴱⵔⵉⵜ ⴳ ⴽⵔⴰ ⵏ ⵜⵖⴰⵡⵙⴰ ⵢⴰⴹⵏ ⵏⵏⴰ ⵓⵔ ⵉⴳⵉⵏ ⵜⴰⵥⴰⵍⵍⵉⵜ ⵏⵖ ⴷ ⵜⵉⵔⵔⴰ ⵜⴰⵙⴳⴷⴰⵏⵜ.\n\nⵉⵡⴰ ⵎⴰ ⵔⴰⴷ ⴰⵎ ⵉⵏⵉⵖ ⴰ ⵜⴰⵎⴰⵣⵉⵖⵜ? ⴰⴷ ⴰⵎ ⵉⴼⴽ ⵕⴱⴱⵉ ⴽⵔⴰ ⵏ ⵜⴰⵔⵡⴰ ⵣⵓⵏ ⴷ ⵜⴰⵔⵡⴰ ⵍⵍⵉ ⵉⴼⴽⴰ ⵉ ⵜⵄⵉⴱⵔⵉⵜ! ⵉⵎⴰ ⴰⵏⵏⴰⵣ, ⵀⴰⵜ ⵓⵔ ⴷⴰⵔⵎ ⵎⴰ ⴰⴷ ⵙⵉⵙ ⵜⵙⴽⴰⵔⴷ ⵉⴳ ⵓⵔ ⵉⵎⵓⵏ ⴷ ⵜⵡⵓⵔⵉ ⵏ ⵎⴷⴷⵏ ⵏⵏⴰ ⵔⴰⴷ ⵓⵙⵉⵏⵉⵏ ⴰⵏⵣⴳⵓⵎ ⴷ ⵙⵙⵉⵄⵔ ⵏⵏⵎ.\n\nⵢⵓⵔⴰ ⵜ ⵢⴰⵙⵉⵏ ⴰⵢⵜ ⵍⵎⵓⴷⴷⵏ, 2017"
    },
    {
        "url": "https://amezwaru.blogspot.com/2023/08/12.html",
        "title": "ⴰⴷ ⴰⵎ ⵉⴼⴽ ⵕⴱⴱⵉ ⴰⵏⵏⴰⵣ ⵏ ⵜⵄⵉⴱⵔⵉⵜ ⴰ ⵜⴰⵎⴰⵣⵉⵖⵜ (1/2)",
        "content": "ⵜⵙⵙⵏⵎ ⴰⴽⴽⵯ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ, ⵜⵓⵜⵍⴰⵢⵜ ⵏ ⵡⵓⴷⴰⵢⵏ, ⵜⵓⵜⵍⴰⵢⵜ ⵏ ⵜⵎⵓⵔⵜ ⵏ ⵉⵙⵔⴰⵢⵉⵍ; ⵜⵉⵙⵉⵏⵎ ⵓⵍⴰ ⵉⵙⴽⴽⵉⵍⵏ ⵏⵏⵙ, ⵎⴰⵛⴰ ⵉⴷⵔⵓⵙ ⴳⵉⵡⵏ ⵡⵉ ⵉⵙⵙⵏⵏ ⴰⵎⵣⵔⵓⵢ ⵏⵏⵙ.\n\nⵜⴰⵏⴼⵓⵙⵜ (ⵜⴰⵏⵇⵇⵉⵙⵜ) ⵏ ⵜⵄⵉⴱⵔⵉⵜ ⵓⵔ ⵜⵍⵉ ⴰⵏⴰⵡ, ⴷ ⵉⴳ ⵏⵔⴰ ⴰⴷ ⵜⵜ ⵏⵉⵏⵉ ⴳ ⵢⴰⵜ ⵜⴳⵓⵔⵉ, ⵜⴰⵎⴳⴳⴰⵔⵓⵜ ⴰⴷ ⵓⵔ ⵔⴰⴷ ⵜⴳ ⴰⵎⵔ: ⵜⵓⵣⵣⴰⵏⵜ! (ⵜⴰⵎⴽⵔⵔⴰ/ⵍⵎⵓⵄⵊⵉⵣⴰ).\n\nⵎⴰⴼ ⵣⵄⵎⴰ ⵜⴳⴰ ⵜⵓⵣⵣⴰⵏⵜ?\n\nⵔⴰⴷ ⵙⴽⵔⵖ ⴰⵢⵏⵏⴰ ⵎⵉ ⵓⴼⵉⵖ ⴰⴼⴰⴷ ⴰⴷ ⵙⴳⵣⵍⵖ ⴰⵍⵍⴰⵙ ⵉⵏⵓ, ⴰⵛⴽⵓ ⵙⵙⵏⵖ ⵎⴰⵙ ⵓⵔ ⵃⵎⵉⵍⵏ ⴰⵢⵜ ⴷⴰⵔⵉ ⴰⴷ ⵖⵔⵏ ⴰⵢⵏⵏⴰ ⵉⵖⵣⵣⵉⴼⵏ...\n\nⴰⵔ ⵜⵜⵉⵏⵉⵏ ⵉⵎⵙⵏⵉⵍⵙⵏ ⵎⴰⵙ ⴷ ⵜⵓⵜⵍⴰⵢⵜ ⵜⴳⴰ ⵣⵓⵏ ⴷ ⴰⴼⴳⴰⵏ, ⴰⵔ ⴷ ⵜⴻⵜⵜⵍⴰⵍ, ⵜⵉⵎⵖⵓⵔ, ⵜⵡⵙⵙⵔ, ⵜⵎⵎⵜ.\n\nⵓⵔ ⵊⵊⵉⵏ ⴷ ⵢⴰⵖⵓⵍ ⴽⵔⴰ ⵏ ⵓⴼⴳⴰⵏ ⵙⴳ ⵜⵎⵜⵜⴰⵏⵜ ⵙ ⵜⵓⴷⵔⵜ! ⵢⴰⵡⵏ?\n\nⵉⵡⴰ ⵀⴰⵜ ⵜⴰⵄⵉⴱⵔⵉⵜ ⵜⴷⵡⵍ ⴷ ⵙⴳ ⵜⵎⵜⵜⴰⵏⵜ ⵙ ⵜⵓⴷⵔⵜ!\n\nⵉⵡⴰ ⵉⵏⵢⴰⵜ “ⴱⴰⵥⵥ”!!!\n\nⵓⵡⵉⵏ ⴷ ⵉⵎⴰⵙⵙⴰⵏⵏ ⵏ ⵓⵎⵣⵔⵓⵢ ⵎⴰⵙ ⵜⵜ ⵏⵏ ⵜⴽⴽⴰ ⵜⵓⵜⵍⴰⵢⵜ ⴰⴷ ⴳ ⵜⵎⴰⵣⵉⵔⵜ ⵏ ⴽⵏⵄⴰⵏ ⵙ ⴷⴰⵜ ⴰⴷ ⵜⵉⵍⵉ ⵜⴳⵍⴷⵉⵜ ⵏ ⴷⴰⵡⴷ ⴷ ⵙⵍⵉⵎⴰⵏ, ⴰⵔ ⵙⴰⵡⴰⵍⵏ ⵎⴷⴷⵏ ⵙ ⵜⵏⵜⴰⵍⵉⵡⵉⵏ ⵏⵏⵙ ⴳ ⵜⵓⴷⵔⵜ ⵏⵏⵙⵏ ⵜⴰⴽⵓⵢⴰⵙⵜ; ⵜⴰⵏⵜⴰⵍⵉⵡⵉⵏ ⴰⴷ ⴰ ⵙ ⵜⴻⵜⵜⵢⴰⵔⴰ ⵜⵜⴰⵡⵔⴰⵜ (ⴰⴷⵍⵉⵙ ⵍⵍⵉ ⴰⴽⴽⵯ ⵉⵍⴰⵏ ⴰⵜⵉⴳ ⴷⴰⵔ ⵡⵓⴷⴰⵢⵏ); ⵇⵇⵉⵎⵏ ⵉⵄⵉⴱⵔⵉⵢⵏ ⴰⵔ ⵙⴰⵡⴰⵍⵏ ⵜⵓⵜⵍⴰⵢⵜ ⵏⵏⵙⵏ, ⴰⵢⵍⵍⵉⴳ ⵜⵍⴽⵎ ⵜⴰⵙⵓⵜ ⵜⵉⵙⵙ 2 ⴷⴼⴼⵉⵔ ⵜⵍⴰⵍⵉⵜ ⵏ ⵄⵉⵙⴰ: ⵓⵔ ⵙⵓⵍ ⵜⴳⵉ ⵜⵄⵉⴱⵔⵉⵜ ⵜⵓⵜⵍⴰⵢⵜ ⵜⴰⵢⵎⵎⴰⵜ ⵏ ⵡⵓⴷⴰⵢⵏ, ⵜⴰⵖⵓⵍ ⴷ ⵜⵓⵜⵍⴰⵢⵜ ⵜⴰⵙⴳⴷⴰⵏⵜ ⴽⴰ (ⵜⵉⵏ ⵜⵥⴰⵍⵍⵉⵜ ⴷ ⵡⴰⵔⵔⴰⵜⵏ ⵏ ⵉⵃⵣⵣⴰⵏⵏ); ⵜⵎⵎⵜ! ⵜⴰⵎⵥ ⵜⴰⵕⴰⵎⵉⵜ ⴰⴷⵖⴰⵔ ⵏⵏⵙ ⴷⴰⵔ ⵉⵄⵉⴱⵔⵉⵢⵏ.\n\nⵜⵇⵇⵉⵎ ⵜⵄⵉⴱⵔⵉⵜ ⴳ ⵓⵥⴽⴽⴰ (ⵜⵉⵎⴹⵍⵜ) ⵏⵏⵙ, ⵜⴰⵙⵓⵜⵉⵏ ⴼ ⵜⴰⵙⵓⵜⵉⵏ, ⵇⵇⵉⵎⵏ ⵜⴰⵔⵡⴰ ⵏⵏⵙ ⴰⵔ ⵙⴰⵡⴰⵍⵏ ⵜⵓⵜⵍⴰⵢⵉⵏ ⵏ ⵜⵎⵉⵣⴰⵔ ⴳ ⵣⴷⴷⵖⵏ, ⵏⵖ ⴷ ⴽⵔⴰ ⵏ ⵜⵏⵜⴰⵍⵉⵡⵉⵏ ⴰⵎⵎ ⵜⵄⵉⴱⵔⵎⴰⵣⵉⵖⵜ, ⵜⴰⵄⵉⴱⵔⴰⵄⵕⴰⴱⵜ, ⵜⴰⵄⵉⴱⵔⵚⴱⵏⵢⵓⵍⵜ, ⵜⴰⵢⴷⴷⵉⵛⵜ, ⴰⵜⴳ.; ⴰⵢⵍⵍⵉⴳ ⴷ ⵢⵓⵎⴰⵏ (ⵉⴱⴰⵏ), ⴳⵔ ⵜⴰⵙⵓⵜ ⵜⵉⵙⵙ 18 ⴷ ⵜⵉⵙⵙ 19, ⵢⴰⵏ ⵓⵎⵓⵙⵙⵓ ⵏ ⵓⵙⵡⵉⵏⴳⵎ ⵓⴷⴰⵢ, ⵙ ⵢⵉⵙⵎ ⵏ “ⵀⴰⵙⴽⴰⵍⴰ” (ⴰⵙⴳⵎⵉ ⵙ ⵜⵄⵉⴱⵔⵉⵜ), ⵍⵍⵉ ⴷ ⵢⵓⴳⵎⵏ ⵙⴳ ⵓⵎⵓⵙⵙⵓ ⵏ ⵜⴰⴼⴰⵜⵉⵏ/ⵉⵙⴼⴰⵡⵏ; ⴳ ⵓⵎⵣⵡⴰⵔⵓ, ⵜⵜⵡⴰⵙⵙⵏⵏⵜ ⵜⵡⵏⴳⵉⵎⵉⵏ ⵏ ⵓⵎⵓⵙⵙⵓ ⵏ ⵀⴰⵙⴽⴰⵍⴰ ⴳⵔ ⵡⵓⴷⴰⵢⵏ ⵏ ⵜⵎⵓⵔⵜ ⵏ ⴰⵍⵉⵎⴰⵏ, ⵍⵇⵇⴼⵏ ⵜⵏⵜ ⵉⵍⵎⵎⴰ ⴰⵢⵜⵎⴰⵜⵏ ⵏⵏⵙⵏ ⴳ ⵜⵎⵓⵔⴰ ⵢⴰⴹⵏⵉⵏ ⵏ ⵓⵕⵓⴱⴱⴰ, ⴹⴼⵕⵏ ⵜⵏ ⵓⵍⴰ ⵓⴷⴰⵢⵏ ⵏ ⵜⵎⴰⵣⵖⴰ ⴷ ⵡⵉⵏ ⵜⵎⵉⵣⴰⵔ ⵏ ⵉⵎⵓⵙⵍⵎⵏ.\n\nⵎⵉⵏ (ⴱⵍⴰ) ⴰⴷ ⵏⴽⵛⵎ ⴳ ⵓⵢⵍⵍⵉ ⴷ ⵢⵓⵙⴰⵏ ⴳ ⵜⵡⵏⴳⵉⵎⵉⵏ ⵙ ⵓⴼⵔⵓⵔⵉ, ⵢⵓⴷⴰ ⴰⵖ ⵓⵢⵏⵏⵉ ⵉⵣⴷⵉⵏ ⴷ ⵜⵓⵜⵍⴰⵢⵜ: ⵉⵇⵇⴰⵏ ⴰⵖ ⴷ ⴳ ⵓⵎⵣⵡⴰⵔⵓ ⴰⴷ ⵏⵉⵏⵉ ⵎⴰⵙ ⵜⵜ ⵏⵏ ⴽⴽⴰⵏ ⵡⵓⴷⴰⵢⵏ ⵉⵔⴰⴷⵉⴽⴰⵍⵉⵢⵏ ⵍⵍⴰⵏ ⵎⴳⴰⵍ ⵏ ⵓⵙⵙⵎⵔⵙ (ⵍⵉⵙⵜⵉⵄⵎⴰⵍ) ⵏ ⵜⵄⵉⴱⵔⵉⵜ ⴳ ⵜⵉⵔⵔⴰ ⵏⵏⴰ ⵓⵔ ⵉⴳⵉⵏ ⵜⴰⵙⴳⴷⴰⵏⵜ, ⵎⴰⵛⴰ ⵎⵇⵇⴰⵔ ⵓⵢⴰ, ⵙⵙⵏⵜⴰⵏ ⵉⵎⴰⵔⴰⵜⵏ ⵏ ⵓⵎⵓⵙⵙⵓ ⵏ ⵀⴰⵙⴽⴰⵍⴰ ⴰⵔ ⵜⵜⴰⵔⴰⵏ ⵙ ⵜⵄⵉⴱⵔⵉⵜ ⴽⵔⴰ ⵏ ⵜⵏⴼⴰⵙ ⵜⵉⵇⴱⵓⵔⵉⵏ ⵙⴳ ⵓⵣⵎⵣ ⵏ ⵜⵜⴰⵡⵔⴰⵜ, ⵓⴽⴰⵏ ⵓⵔ ⵓⴼⵉⵏ ⵓⵍⴰ ⴽⵔⴰ ⵏ ⵓⵎⵓⴽⵔⵉⵙ; ⵎⴰⵛⴰ, ⵖⴰⵙ ⵙⵙⵏⵜⴰⵏ ⵜⵉⵔⵔⴰ ⴼ ⵉⵙⵏⵜⵍⵏ (ⵍⵎⴰⵡⴰⴹⵉⵄ) ⵉⵎⵉⵔⴰⵏⵏ (ⵏ ⵜⵉⵣⵉ ⴰⵏⵏ ⴳ ⴷⴷⵔⵏ), ⵢⵉⵛⵇⵇⵓ ⵏⵉⵜ ⴼⵍⵍⴰⵙⵏ ⴰⴷ ⵙⵎⴷⵏ, ⴰⵛⴽⵓ ⵜⵜⴰⵡⵔⴰⵜ ⵓⵔ ⴳⵉⵙ ⵓⵜⵉⵏⵜ ⵜⴳⵓⵔⵉⵡⵉⵏ 8000 ⵏ ⵢⴰⵜ (2000 ⵙⵉⴳⵙⵏⵜ ⵜⵜⵓⵏⵏⴰⵏⵜ 1 ⵜⵉⴽⴽⵍⵜ ⴳ ⵜⵜⴰⵡⵔⴰⵜ, ⴷ ⵉⵥⵓⵕⴰⵏ ⵏ ⵜⴳⵓⵔⵉⵡⵉⵏ ⵓⵔ ⵓⵜⵉⵏ 500 ⵏ ⵢⴰⵏ), ⴷ ⵓⵔ ⵜⵜ ⵏⵏ ⴽⴽⵉⵏ ⵉⵎⴰⵡⴰⵍⵏ ⵍⵍⵉ ⵔⴰⴷ ⵢⴰⵡⵙ ⴳ ⵓⵙⵓⵖⵍ ⵏ ⵉⴷⵍⵉⵙⵏ ⵏ ⵜⵎⴰⵙⵙⴰⵏⵜ ⴷ ⵜⵓⵙⵏⴰⴽⵜ. ⵓⴼⴰⵏ ⵉⵎⴰⵔⴰⵜⵏ ⵢⴰⵏ ⵓⵎⵓⴽⵔⵉⵙ ⵢⴰⴹⵏ: ⴽⴽⴰⵏ ⵜⵜ ⵏⵏ ⴰⵔ ⴰⵙⵏ ⵇⵇⴰⵔⵏ ⵖⴰⵙ ⴽⵔⴰ ⵏ ⵎⴷⴷⵏ ⴷⵔⵓⵙⵏⵉⵏ, ⴳⵏ ⴰⴽⴽⵯ ⵉⵔⴳⴰⵣⵏ (ⵉⵡⵜⵎⴰⵏ) ⵎⵉ ⵉⴽⵜⵓⵔ ⵢⵉⵖⴼ; ⵉⵎⴰ ⵜⵉⵎⵖⴰⵔⵉⵏ (ⵜⵉⵡⵜⵎⵉⵏ) ⴷ ⵉⵔⴳⴰⵣⵏ ⵏⵏⴰ ⵓⵔ ⴱⴰⵀⵔⴰ ⵖⵔⵉⵏⵉⵏ, ⴽⴽⴰⵏ ⵜⵜ ⵏⵏ ⴰⵔ ⵇⵇⴰⵔⵏ ⵜⴰⵙⴽⵍⴰ ⵜⴰⵢⴷⴷⵉⵛⵜ, ⴰⵢⵍⵍⵉ ⵢⵓⵊⵊⴰⵏ ⵜⵓⴳⵜⵜ ⵏ ⵉⵎⴰⵔⴰⵜⵏ ⴰⴷ ⴰⵔⴰⵏ ⵙ ⵜⵢⴷⴷⵉⵛⵜ ⴰⴼⴰⴷ ⴰⴷ ⵖⵓⵔⵙⵏ ⵢⵉⵍⵉ ⵓⴳⴷⵓⴷ ⵉⴳⴳⵓⵜⵏ. (ⵣⵓⵏ ⴷ ⵏⵉⵜ ⴽⵔⴰ ⵏ ⵉⵎⴰⵣⵉⵖⵏ ⵖⵉⵍⴰⴷ).\n\nⵙⴽⵔⵏ ⵉⵎⴰⵙⵙⴰⵏⵏ ⵏ ⵀⴰⵙⴽⴰⵍⴰ ⵜⴰⵡⵓⵔⵉ ⵏⵏⵙⵏ, ⵙⵙⵓⴷⵔⵏ ⴷ ⵜⴰⵙⴽⵍⴰ ⵜⴰⵄⵉⴱⵔⵉⵜ, ⵍⴷⵉⵏ ⴷ ⵙⵉⵙ ⵜⵓⵜⵍⴰⵢⵜ ⵙⴳ ⵓⵥⴽⴽⴰ ⵏⵏⵙ, ⵎⵇⵇⴰⵔ ⵓⴽⴰⵏ ⵙⵓⵍ ⵜⵎⵎⵓⵜ; ⴰⵢⵍⵍⵉⴳ ⴷ ⵉⴷⴷⴰ ⵓⵎⵙⵙⵓⴷⵔ ⵍⵍⵉ ⵜⵜ ⵉⴷ ⵉⵙⵙⵏⴽⵔⵏ ⵙⴳ ⵜⵎⵜⵜⴰⵏⵜ: ⵉⵍⵉⵄⵉⵥⴰⵕ ⴱⵏ ⵢⴰⵀⵓⴷⴰ.\n\nⵉⵍⵓⵍ ⴷ ⵉⵍⵉⵄⵉⵥⴰⵕ ⴱⵏ ⵢⴰⵀⵓⴷⴰ ⵙ ⵢⵉⵙⵎ ⵏ ⵉⵍⵉⵄⵉⵥⴰⵕ ⵉⵙⵃⴰⵇ ⴱⵉⵔⵍⵎⴰⵏ ⵉⵍⵢⴰⵏⵓⴼ ⴳ ⵜⴳⵍⴷⵉⵜ ⵏ ⵔⵓⵙⵢⴰ (ⴱⵉⵍⴰⵔⵓⵙⵢⴰ ⴷⵖⵉ), ⴰⵙⴳⴳⵯⴰⵙ ⵏ 1858, ⴳ ⵓⴳⵏⵙⵓ ⵏ ⵢⴰⵜ ⵜⵡⴰⵛⵓⵏⵜ (ⵜⴰⵡⵊⴰ) ⵜⵓⴷⴰⵢⵜ ⵜⴰⵃⴰⵙⵉⴷⵉⵜ (ⵜⴰⵔⴰⴷⵉⴽⴰⵍⵉⵜ) ⵉⵙⴰⵡⴰⵍⵏ ⵙ ⵜⵢⴷⴷⵉⵛⵜ; ⵉⴳⵓⴳⵍ (ⵙⴳ ⴱⴰⴱⴰⵙ) ⵍⵍⵉⵖ ⵉⵟⵟⴼ 5 ⵉⵙⴳⴳⵯⴰⵙⵏ, ⵜⴰⵊⵊ ⵜ ⵉⵏⵏⴰⵙ ⴰⴽⴷ ⵅⴰⵍⵉⵙ; ⵉⵣⵣⵔⵉ ⵜⴰⵎⵥⵉⵜ ⵏⵏⵙ ⵣⵓⵏ ⴷ ⴰⴽⴽⵯ ⵉⵏⴳⴳⵯⴰ ⵏⵏⵙ ⵓⴷⴰⵢⵏ ⴳ ⵜⵖⵔⵉ ⴷ ⵓⵍⵎⴰⴷ ⵏ ⵉⴷⵍⵉⵙⵏ ⵏ ⵓⵙⴳⴷ ⵓⴷⴰⵢ (ⵜⵜⴰⵡⵔⴰⵜ, ⵎⵉⵛⵏⴰ ⴷ ⵓⵜⵍⵎⵓⴷ), ⵉⵍⵎⵎⴰ ⵉⵍⵎⴷ ⵜⴰⴼⵕⴰⵏⵚⵉⵚⵜ, ⵜⴰⵍⵉⵎⴰⵏⵜ ⴷ ⵜⵔⵓⵙⵉⵢⵜ, ⴰⵢⵍⵍⵉ ⵜ ⵢⵓⵊⵊⴰⵏ ⴰⴷ ⵉⴽⵛⵎ ⴷ ⵓⵎⵓⵙⵙⵓ ⴰⵚⵀⵢⵓⵏⵉ, ⵢⴰⴼ ⵏⵏ ⴷⵉⴳⵙ ⵎⴰⵙ ⴷ ⴰⵙⵙⵓⴷⵔ ⵏ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ ⴳ ⵡⴰⴽⴰⵍ ⵏ ⵉⵙⵔⴰⵢⵉⵍ ⴰ ⵔⴰⴷ ⵉⵙⵎⵓⵏ ⵇⴰⵃ ⵓⴷⴰⵢⵏ ⵏ ⵓⵎⴰⴹⴰⵍ.\n\nⵉⵣⵣⵔⵉ ⴱⵏ ⵢⴰⵀⵓⴷⴰ 4 ⵉⵙⴳⴳⵯⴰⵙⵏ ⴳ ⴱⴰⵔⵉⵣ (ⴼⵕⴰⵏⵚⴰ), ⵉⵖⵔ ⵜⴰⵙⵏⵉⵊⵊⵉⵜ (ⵜⴰⵙⵏⴹⴱⵉⴱⵜ) ⴳ ⵜⵙⴷⴰⵡⵉⵜ ⵏ ⵚⵓⵔⴱⵓⵏ, ⵉⵖⵔ ⵓⵍⴰ ⴰⵎⵣⵔⵓⵢ ⴷ ⵜⵙⵔⵜⵉⵜ ⵏ ⵓⴳⵎⵎⵓⴹ ⴰⵏⴰⵎⵎⴰⵙ (ⵍⵇⴱⵍⵜ ⵏ ⵜⵓⵥⵥⵓⵏⵜ); ⵢⴰⵏ ⵡⴰⵙⵙ, ⵉⵎⵎⵉⴳⴳⵉⵔ ⴷ ⵢⴰⵏ ⵡⵓⴷⴰⵢ ⴳⴳⵯ ⵢⵉⵔⵓⵛⴰⵍⴰⵢⵉⵎ (ⵍⵇⵓⴷⵙ), ⵉⵙⴰⵡⵍ ⴷⵉⴷⵙ ⵙ ⵜⵄⵉⴱⵔⵉⵜ; ⴰⵙⵙⵎⵔⵙ ⴰⴷ ⵏ ⵜⵄⵉⴱⵔⵉⵜ ⴳ ⵡⴰⵡⴰⵍ, ⴰⴷ ⵜ ⵉⵙⵙⵏⵥⴰⵏ (ⵉⵇⵏⵄⵏ) ⵎⴰⵙ ⵜⵣⵎⵔ ⵜⵓⵜⵍⴰⵢⵜ ⴰⴷ ⴰⴷ ⴷ ⵜⴷⵡⵍ ⵙ ⵜⵓⴷⵔⵜ, ⵜⴳ ⵜⵓⵜⵍⴰⵢⵜ ⵏ ⵓⵖⵔⴼ (ⵛⵛⵄⴱ) ⴰⵢⵙⵔⴰⵢⵉⵍⵉ.\n\nⴳ ⵓⵙⴳⴳⵯⴰⵙ ⵏ 1881, ⵔⴰⴷ ⵉⵣⵓⴳ ⴱⵏ ⵢⴰⵀⵓⴷⴰ ⵏⵜⵜⴰ ⴷ ⵜⵎⵟⵟⵓⴹⵜ ⵏⵏⵙ ⵜⴰⵎⵣⵡⴰⵔⵓⵜ (ⵉⴳⴰⵏ ⵜⴰⵙⵍⵎⴰⴷⵜ ⵏ ⵜⵔⵓⵙⵉⵢⵜ) ⵙ ⵢⵉⵔⵓⵛⴰⵍⴰⵢⵉⵎ ⴳ ⴼⴰⵍⵉⵚⵟⵉⵏ ⵜⴰⵄⵓⵜⵎⴰⵏⵉⵜ; ⵔⴰⴷ ⴷⵉⵏⵏ ⵉⴼⵙⵔ ⵢⴰⵏ ⵓⵍⵖⵓ (ⵍⵉⵄⵍⴰⵏ) ⵏⵏⴰ ⴳ ⴷⴰ ⵉⵜⵜⵉⵏⵉ ⵎⴰⵙ ⴷ ⵉⵇⵇⴰⵏ ⵜⴰⵄⵉⴱⵔⵉⵜ ⴰⴷ ⵜⴳ ⵜⵓⵜⵍⴰⵢⵜ ⵏ ⵜⵉⵏⵎⴰⵍ ⵏ ⵜⵎⴰⵣⵉⵔⵜ; ⵉⵎⵉⴽⴽ, ⵔⴰⴷ ⵉⵍⵎⵎⴰ ⵉⴳ ⴰⵙⵍⵎⴰⴷ ⵏ ⵜⵄⵉⴱⵔⵉⵜ ⴳ ⵜⵉⵏⵎⵍ ⵏ ⵓⵎⵓⵍⵍⵉ ⴰⵢⵙⵔⴰⵢⵍⵉ ⴰⵖⵣⵓⵔⴰⵏ ⴳ ⵢⵉⵔⵓⵛⴰⵍⴰⵢⵉⵎ (ⴰⵔ ⵉⵙⵙⵍⵎⴰⴷ ⵜⴰⵄⵉⴱⵔⵉⵜ ⵙ ⵜⵄⵉⴱⵔⵉⵜ, ⵏⵉⵛⴰⵏ, ⵎⵉⵏ/ⴱⵍⴰ ⴰⵙⵓⵖⵍ), ⵉⵎⵉⴽⴽ ⴷⴰⵖ ⵔⴰⴷ ⵉⵙⵏⴼⵍⵓⵍ ⴽⵔⴰ ⵏ ⵜⵎⵙⵎⵓⵏⵉⵏ (ⵣⵓⵏ ⴷ “ⵜⵉⵅⵢⴰⵜ ⵉⵙⵔⴰⵢⵉⵍ”, “ⵛⴰⴼⴰ ⴱⵉⵔⵓⵔⴰ” ⴷ “ⴱⴰ ⴰⴷ ⵀⴰⵍⴰⵛⵓⵏ”), ⴷ ⴰⴷ ⵓⵔ ⵏⵜⵜⵓ ⵜⴰⴽⴰⴷⵉⵎⵉⵜ ⵏ ⵜⵓⵜⵍⴰⵢⵜ ⵜⴰⵄⵉⴱⵔⵉⵜ ⵏⵏⵉ ⵉⵙⴽⵔ (ⵜⵙⵓⵍ ⵜⵍⵍⴰ ⴰⵔ ⵡⴰⵙⵙⴰ) ⴰⴼⴰⴷ ⴰⴷ ⵉⵙⵙⴽⵜⵔ (ⵏⵜⵜⴰ ⴷ ⵉⵎⴰⵙⵙⴰⵏⵏ ⵢⴰⴹⵏⵉⵏ) ⵜⴰⵄⵉⴱⵔⵉⵜ ⵙ ⵉⵔⵎⴰⵡⵏ (ⵍⵎⵓⵚⵟⴰⵍⴰⵃⴰⵜ) ⵏⵏⴰ ⵓⵔ ⴳⵉⵙ ⵍⵍⵉⵏⵉⵏ.\n\nⴳ ⵜⴰⴷⴷⴰⵔⵜ ⵏⵏⵙ, ⵉⵛⵕⴹ ⵉⵍⵉⵄⵉⵥⴰⵕ ⴼ ⵜⵎⵖⴰⵔⵜ ⵏⵏⵙ ⴰⴷ ⵙⴰⵔ ⵙⵓⵍ ⵓⵔ ⵙⴰⵡⵍⵏ ⴽⵔⴰ ⵏ ⵜⵓⵜⵍⴰⵢⵜ ⴰⵎⵔ ⵜⴰⵄⵉⴱⵔⵉⵜ, ⵎⵇⵇⴰⵔ ⵉⵎⵙⴰⵔ ⴰⵢⵏⵏⴰ ⵉⵎⵙⴰⵔⵏ; ⵢⴰⵏ ⵡⴰⵙⵙ ⵢⵓⴼⴰ ⵜⴰⵎⵟⵟⵓⴹⵜ ⵏⵏⵙ ⴰⵔ ⵜⴻⵜⵜⵖⵏⵏⴰⵊ ⵉ ⵎⴻⵎⵎⵉⵙ ⵢⴰⵜ ⵜⵣⵍⵉⵜ ⵜⴰⵔⵓⵙⵉⵢⵜ, ⵉⴱⵕⵕⵎ ⵏⵉⵜ ⴳⵉⵙ, ⵢⵉⵏⵉ ⴰⵙ ⴰⴷ ⵙⴰⵔ ⵙⵓⵍ ⵓⵔ ⵜⴰⵍⵙ ⵉ ⵜⵉⴳⴰⵡⵜ ⴰⵏⵏ. ⵍⵍⵉⴳ ⴰⵙ ⵜⵎⵎⵓⵜ ⵜⵎⵟⵟⵓⴹⵜ ⴰⴷ (ⴷⵉⴱⵓⵕⴰ) ⵙ ⵡⴰⵟⵟⴰⵏ ⵏ ⵜⵓⵔⵉⵏ, ⵜⵓⵊⵊⴰ ⴰⵙ 5 ⵉⴳⵓⴳⵉⵍⵏ, ⵎⵎⵜⵏ ⵙⵉⴳⵙⵏ 3 ⵙ ⵡⴰⵟⵟⴰⵏ ⵏ ⴷⵉⴼⵜⵉⵔⵢⴰ, ⵉⴽⴽ 6 ⵡⴰⵢⵢⵓⵔⵏ ⵢⴰⵡⵍ ⵅⴰⵍⵜⵉⵙ ⵏ ⵡⴰⵔⵔⴰⵡⵏ ⵏⵏⵙ: ⵅⵉⵎⴷⴰ.\n\nⴳ ⵓⵙⴳⵎⵉ ⵏ ⵎⴻⵎⵎⵉⵙ (ⵏⵏⴰ ⵎⵉ ⵉⵙⵎⵎⴰ ⴱⵏ ⵚⵀⵢⵓⵏ), ⵉⴽⴽⴰ ⵜⵜ ⵏⵏ ⵓⵔ ⴰⵔ ⵜ ⵉⵜⵜⴰⵊⵊⴰ ⴰⴷ ⵢⵓⵔⴰⵔ ⴳ ⵜⵙⵓⴽⵜ, ⵏⵖ ⴷ ⴰⴷ ⵉⵎⵓⵏ ⴷ ⵜⴰⵔⵡⴰ ⵢⴰⴹⵏⵉⵏ, ⴰⵛⴽⵓ ⵓⵔ ⴰⵔ ⵙⴰⵡⴰⵍⵏ ⵜⴰⵄⵉⴱⵔⵉⵜ, ⴰⵢⴰⴷ ⴰⴷ ⵢⵓⵊⵊⴰⵏ ⴱⵏ ⵚⵀⵢⵓⵏ ⴰⴷ ⵉⴷⴷⵓⴽⴽⵍ ⴷ ⵓⵢⴷⵉ ⵏⵏⵙ (ⵏⵏⴰ ⵎⵉ ⵉⵙⵎⵎⴰ ⵎⴰⵀⵉⵔ); ⴰⵙⴳⵎⵉ ⴰⴷ ⴰⴷ ⵉⵙⴽⵔⵏ ⵙⴳ ⵓⵔⴱⴰ ⴰⴷ “ⴰⴼⴳⴰⵏ ⴰⵎⵣⵡⴰⵔⵓ” ⵏⵏⴰ ⵎⵉ ⵜⴳⴰ ⵜⵄⵉⴱⵔⵉⵜ ⵜⴰⵜⵔⴰⵔⵜ (ⵜⴰⵄⴰⵚⵕⵉⵜ) ⵜⵓⵜⵍⴰⵢⵜ ⵜⴰⵢⵎⵎⴰⵜ.ⵖⵔ ⴰⴳⵣⵣⵓⵎ ⵡⵉⵙⵙ ⵙⵉⵏ!\n\nⵢⵓⵔⴰ ⵜ ⵢⴰⵙⵉⵏ ⴰⵢⵜ ⵍⵎⵓⴷⴷⵏ, 2017"
    },
    {
        "url": "https://amezwaru.blogspot.com/2023/05/blog-post.html",
        "title": "ⴰⴼⵔⴰⵏ ⴳ ⵜⵉⵍⵍⴰⵙ, ⵜⵉⵖⵔⵉ ⴳ ⵓⴷⵍⵉⵙ ⵏ ⵀⵉⵛⴰⵎ ⴼⵓⵡⴰⴷ ⴳⴳⵓⵖⵍⵜ",
        "content": "ⴷⴼⴼⵉⵔ ⵎⴰⴷ ⴷ ⵢⴰⴷ ⵢⵓⴳⴳⴰ ⵓⵎⴰⵔⴰ ⵀⵉⵛⴰⵎ ⴼⵓⵡⴰⴷ ⴳⴳⵓⵖⵍⵜ ⴳ ⵜⵉⵙⵉⵜ ⵏ ⵜⵙⴽⵍⴰ ⵙ ⵜⵡⵛⴽⵉⵏⵜ ⵏ ⵜⵓⵍⵍⵉⵙⵉⵏ ⵉⴳⴰⵏ ⵙ ⵓⵣⵡⵍ «ⴰⵊⴷⴷⴰⵔ ⵢⴰⴹⴼⵓⵜⵏ» ⴳ ⵓⵙⴳⴳⵯⴰⵙ ⵏ 2015 ⴳ ⵜⵥⵕⵉⴳⵉⵏ ⵏ ⵜⵣⵍⵖⴰ ⵏ ⵜⵉⵔⵔⴰ. ⵉⵅⵙ ⴰⴷ ⴷ ⴷⴰⵖ ⵢⴰⴳⴳⵯ ⵜⵉⵙⵙ ⵙⵏⴰⵜ ⵜⴽⴽⴰⵍ ⴳ ⵡⴰⵏⴰⵡ ⴰⵏⵏ ⵏⵉⵜ ⴰⵙⴽⵍⴰⵏ, ⴷ ⵏⵜⵜⴰⵏ ⴰ ⵙ ⵢⵉⵡⵉ ⵜⴰⵙⵎⵖⵓⵔⵜ ⵏ ⵜⵉⵔⵔⴰ, ⵜⴰⵣⵍⵖⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ ⴳ ⵓⵙⴳⴳⵯⴰⵙ ⵏ 2018, ⵜⴰⵡⵓⵔⵉ ⴰⴷ, ⵉⴳⴰ ⴰⵙ ⵙ ⵓⵣⵡⵍ «ⴰⴼⵔⴰⵏ ⴳ ⵜⵉⵍⵍⴰⵙ» ⵉⵙⵎⵓⵏ ⴳⵉⵙ ⵙⵉⵎⵔⴰⵡⵜ ⴷ ⴽⴽⵓⵥⵜ ⵏ ⵜⵓⵍⵍⵉⵙⵉⵏ ⴳⵣⵣⵓⵍⵏⵉⵏ ⴷ ⵜⵓⵙⵙⵉⵎⵉⵏ, ⵢⴰⵔⴰ ⵜⵏⵜ ⵙ ⵙⵉⵏ ⵉⵙⴽⴽⵉⵍⵏ, ⴰⵍⴰⵜⵉⵏ ⴷ ⵜⴼⵉⵏⴰⵖ, ⵢⴰⵡⵉ ⵜⵜ ⵉⴷ ⵖ ⵚⴹⵉⵎⵔⴰⵡⵜ ⴷ ⴽⴽⵓⵥⵜ ⵏ ⵜⴰⵙⵏⴰ.\n\nⵉⵙⵎⵓⵏ ⵓⵣⵡⵍ ⴰⴷⴰⴼⵔⴰⵏ ⴳ ⵜⵉⵍⵍⴰⵙⴳⵔ ⵙⵏⴰⵜ ⵜⴳⵓⵔⵉⵡⵉⵏ ⴰⴽⴽⵯ ⴳⴰⵏⵉⵏ ⵉⵙⵎⴰⵡⵏ, ⵜⵣⴷⵉ ⵜⵏⵜ ⵜⵏⵣⵖⵜ (ⴳ).ⵜⴰⴳⵓⵔⵉ ⵜⴰⵎⵣⵡⴰⵔⵓⵜ (ⴰⴼⵔⴰⵏ), ⴷⴰⵔⵙ ⵙⵉⵏ ⵉⵏⵓⵎⴰⴽ, ⴰⵎⵣⵡⴰⵔⵓ ⵉⴳⴰ ⵜ ⵜⴰⵎⵀⵍⵜ ⵍⵍⵉ ⵏⵙⴽⴰⵔ ⴰⴼⴰⴷ ⴰⴷ ⵏⵙⵏⴳⴰⵔⴰ ⴰⵔⵔⴰⵙ ⴷ ⵢⵉⵎⵏⴷⵉ, ⴰⵏⴰⵎⴽ ⵡⵉⵙⵙ ⵙⵉⵏ ⵜⴰⵎⵀⵍⵜ ⵏ ⵉⵎⵓⵙⵎⵣⵉⵔⵢ ⴳⵔ ⵎⴰ ⴰⴷ ⵉⴼⵓⵍⴽⵉⵏ ⴷ ⵎⴰ ⴰⴷ ⵉⵅⵛⵏⵏ ⵙ ⵓⵎⴰⵜⴰ.\n\nⵜⴰⴳⵓⵔⵉ ⵜⵉⵙⵙ ⵙⵏⴰⵜ (ⵜⵉⵍⵍⴰⵙ), ⴰⵏⴰⵎⴽ ⵏⵏⵙ ⵉⴼⴰⵡ, ⵉⴳⴰ ⵜ ⵓⵏⵎⴳⴰⵍ ⵏ ⵜⵓⴼⴰⵡⵜ, ⵎⴰⵛⴰ ⵉⵖ ⵜⵜ ⵏⴳⴰ ⴳ ⵓⵙⴰⵜⴰⵍ ⵏ ⵓⵍⵡⴰ ⵔⴰⴷ ⴱⴰⵀⵔⴰ ⵉⴳⴰⵜⵏ ⵉⵏⵓⵎⴰⴽ ⵏⵏⵙ.\n\nⵓⴷⵎ ⵏⵏⵙ ⴰⵎⵣⵡⴰⵔⵓ ⵙⴳ ⵓⴼⵍⵍⴰ ⵖⵔ ⵉⵣⴷⴰⵔ ⴳⵉⵙ ⵉⵙⵎ ⵏ ⵓⵎⴰⵔⴰ, ⵉⵍⵎⵎⴰ ⵙ ⵓⵣⵡⵍ ⵏ ⵓⴷⵍⵉⵙ ⵉⵜⵜⵢⴰⵔⴰ ⵙ ⵓⵙⴽⴽⵉⵍ ⴰⵍⴰⵜⵉⵏ, ⵜⵥⵓⵏ ⵜ ⵢⴰⵜ ⵜⵡⵍⴰⴼⵜ ⵉⵎⵎⴰⵍⵏ ⵜⵉⴼⴰⵡⵜ ⴷ ⵉⵣⴷⴰⵏ ⵜⵉⵍⵍⴰⵙ, ⵜⵎⵍ ⴰⵡⴷ ⵢⴰⵏ ⵢⵉⵣⵉⴽⵔ ⵉⴽⵔⵙⵏ ⵉⵎⵎⵓⴽⵔⵙⵏ, ⵢⵉⵍⵉ ⴷⴰⵖ ⵓⵣⵡⵍ ⵏ ⵓⴷⵍⵉⵙ ⵅⴼ ⵜⵙⴳⴰ ⵉⵜⵜⵢⴰⵔⴰ ⵙ ⵓⵙⴽⴽⵉⵍ ⵏ ⵜⴼⵉⵏⴰⵖ, ⵉⵍⵎⵎⴰ ⵙ ⵡⴰⵏⴰⵡ ⴰⵙⴽⵍⴰⵏ ⵏ ⵓⴷⵍⵉⵙ, ⵜⴹⴼⵕ ⵜ ⵉⴷ ⵜⵎⴰⵜⴰⵔⵜ ⴷ ⵢⵉⵙⵎ ⵏ ⵜⵙⴳⴰ ⵍⵍⵉ ⵉⵥⵕⴳⵏ ⴰⴷⵍⵉⵙ, \"ⵜⵉⵔⵔⴰ, ⵜⴰⵣⵍⵖⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ\".\n\nⵓⴷⵎ ⵡⵉⵙⵙ ⵙⵉⵏ ⵉⴳⴰ ⴰⴽⴽⵯ ⴰⵎⵍⵍⴰⵍ, ⵜⵥⵓⵏ ⵜ ⵢⴰⵜ ⵜⵓⵍⵍⵉⵙⵜ ⵏⵉⵜ ⵉⵍⵍⴰⵏ ⴳ ⵜⵓⵎⴰⵢⵜ  ⵏ ⵓⴷⵍⵉⵙ, ⵜⵉⵍⵉ ⵙ ⵓⵣⵡⵍ «ⵍⵍⵉⵖ ⵎⵇⵇⵓⵔⵖ», ⵉⵍⵎⵎⴰ ⵙ ⵡⴰⵜⵉⴳ ⵏ ⵓⴷⵍⵉⵙ.\n\nⵜⵎⵍⴰ ⴷ ⵜⵡⵍⴰⴼⵜ ⵏ ⵡⵓⴷⵎ ⴰⵎⵣⵡⴰⵔⵓ ⴷ ⵓⵣⵡⵍ ⵏ ⵓⴷⵍⵉⵙ ⵎⴰⵙ ⴷ:\n\nⴳⵉⵙ ⵏⵉⵜ ⴷⴰⵖ ⵉⵙⵎ ⵏ ⵓⵎⴰⵔⴰ ⴷ ⵓⵣⵡⵍ ⵏ ⵓⴷⵍⵉⵙ ⴷ ⵡⴰⵏⴰⵡ ⵏⵏⵙ ⴰⵙⴽⵍⴰⵏ, ⵉⵍⵎⵎⴰ ⵙ ⵡⵓⵟⵟⵓⵏ ⵏ ⵜⵥⵕⵉⴳⵜ ⴷ ⵓⵙⴳⴳⵯⴰⵙ ⵏ ⵡⵓⴼⵓⵖ ⵏⵏⵙ.\n\nⵜⴰⵛⴽ ⴷ ⵉⵍⵎⵎⴰ ⵜⵔⵣⵣⵉⴼⵜ ⵍⵍⵉ ⵉⵔⵣⵣⴼ ⵓⵎⴰⵔⴰ ⵉ ⵢⵉⵎⵖⵔⴰⵏ ⵏ ⵓⴷⵍⵉⵙ, ⵉⴳⵓⵎ ⵉⵖ ⵏⵖⵔⴰ ⵜⴰⵔⵣⵣⵉⴼⵜ ⴰⴷ ⴰⴷ ⵏⵉⵙⵙⴰⵏ ⴰⵡⵜⵜⴰⵙ ⵏ ⵓⵎⴰⵔⴰ ⵖ ⵜⵉⵔⵔⴰ, ⵎⴰⴷ ⵎⵓ ⵉⵜⵜⴰⵔⴰ? ⵎⴰⴷ ⵜ ⵢⵓⵊⵊⴰⵏ ⴰⴷ ⵢⴰⵔⴰ? ⵎⴰⵏ ⴰⵏⴰⵡ ⵏ ⵎⴷⴷⵏ ⵉⴳⴰⵏ ⵉⵙⵏⵜⴰⵍ ⵉ ⵜⵉⵔⵔⴰ ⵏⵏⵙ? ⵎⴰⵏ ⵡⵉⴷ ⵎⵓ ⵉⵜⵜⴰⵔⴰ?\n\nⴳⵔ ⴰⵢⵍⵍⵉ ⵉⵏⵏⴰ ⵓⵎⴰⵔⴰ ⵖ ⵜⵔⵣⵣⵉⴼⵜ: «ⵜⵓⵍⵍⵉⵙⵉⵏ ⴰⴷ, ⴳⴰⵏⵜ ⵜⴰⵔⵣⵣⵉⴼⵜ ⵉ ⵡⵉⴷ ⴰⴽⴽⵯ ⵍⵍⵉ ⴼ ⴽⴽⴰⵏⵜ, ⴽⴽⵏ ⴼⵍⵍⴰⵙⵏⵜ».\n\nⵏⵙⵙⵏ ⵎⴰⵙ ⴷ ⴰⵎⴰⵔⴰ ⴳ ⵜⵡⵓⵔⵉ ⴰⴷ ⵜⴰⵙⴽⵍⴰⵏⵜ, ⵉⵙⵜⵉ ⴰⴷ ⵏⵏ ⵢⴰⵥ ⵙ ⵡⵉⵍⵍⵉ ⵅⴼ ⵉⵍⵍⴰ ⵓⵙⵙⵉⵏⴼ, ⵡⵉⵍⵍⵉ ⴽⵯⵍⴰⵏⵉⵏ ⵜⵓⴷⵔⵜ ⵏⵏⵙⵏ ⵙ ⵥⵥⵍⴹ ⴷ ⵎⴰⴷ ⵜ ⵉⵏⵏ ⵉⵡⴰⵍⴰⵏ ⴷ ⵜⵙⵙⵓⵎⴳⴰ ⴷⵖ ⵏⵜⵜⴰⵜ ⵙ ⵡⵓⴷⵎⴰⵡⵏ ⵏⵏⵙ ⴰⴽⴽⵯ ⴷ ⵜⵖⴰⵡⵙⵉⵡⵉⵏ ⴰⴽⴽⵯ ⵉⵥⴹⴰⵢⵏ ⵅⴼ ⵜⴼⴼⵓⴳⵏⴰ ⵙ ⵓⵎⴰⵜⴰ.\n\nⵉⵇⵇⴰⵏ ⴷ ⴰⴷ ⵏⵉⵙⵙⴰⵏ ⵎⴰⵙ ⵜⴰⵙⴽⵍⴰ ⵜⴰⵎⴰⵣⵉⵖⵜ ⵜⴰⵎⵉⵔⴰⵢⵜ ⵜⵣⴷⵉ ⵏⵉⵜ ⴷ ⵜⵙⴽⵍⴰ ⵜⴰⵎⴰⵣⵉⵖⵜ ⵜⴰⵎⵉⵡⴰⵏⵜ, ⵍⵓⵍⴰⵏⵜ ⴷ ⴰⴽⴽⵯ ⴳ ⵜⵉⵍⴰⵡⵜ ⴰⵢⴰⵏⵏ ⴰ ⴼ ⴰⵔ ⴱⴰⵀⵔⴰ ⵙⴰⵡⴰⵍⵏⵜ ⵅⴼ ⵜⵉⵍⴰⵡⵜ. ⴳ ⵜⵡⵛⴽⵉⵏⵜ ⴰⴷ ⵉⴳⴰ ⴳⵉⵙ ⵓⵎⴰⵔⴰ ⵉⵍⵙ ⵏ ⵡⴰⵎⵓⵏ, ⵉⵍⵍⴰ ⵉⵖ ⴷ ⵢⵉⵡⵉ ⴰⵙⵏⵜⵍ ⴰⴷ ⴰⵏⴰⵎⵓⵏ ⵙ ⵜⵖⴰⵔⴰⵙⵜ ⵜⵓⴷⴷⵉⵙⵜ ⵎⴽ ⵍⵍⵉ ⵏ ⵜⵓⵍⵍⵉⵙⵜ *ⵓⴼⵓⵔⵏ* ⵙ ⵓⵎⴷⵢⴰ. ⵢⵉⵍⵉ ⵉⵖ ⵉⵙⴰⵡⵍ ⵖⴰⵙ ⵅⴼ ⵢⴰⵏ ⵉⵥⵍⵉ ⴳⵉⵙ ⵎⴽ ⵍⵍⵉ ⵏⵏ ⵏⵓⴼⴰ ⴳ ⵜⵓⵍⵍⵉⵙⵉⵏ: \"ⴳⴳⵯⵣ ⵖⵍⵉ, ⴰⵕⵟⵟⴰⵍ, ⴰⵇⵇⵓⵊⵊ\", ⵙ ⵓⵎⴷⵢⴰ.\n\nⴳⵔ ⵜⵎⵏⵜⵉⵍⵉⵏ ⵍⵍⵉ ⵅⴼ ⵉⵍⵍⴰ ⵓⵎⵙⴳⴷⴰⵍ ⵙ ⵜⵓⴳⵜⵜ ⴳ ⵡⴰⵎⵓⵏ ⵏⵏⵖ ⴷ ⵜⵉⵍⴰⵡⵜ ⵙ ⵓⵎⴰⵜⴰ, ⵉⴳⴰ ⵜ ⵓⵙⵏⵜⵍ ⴰⵙⴳⴷⴰⵏ. ⵉⵥⴹⴰⵕ ⵓⵎⴰⵔⴰ ⴰⵡⴷ ⵏⵜⵜⴰ ⴰⴷ ⴷ ⵖⵉⴼⵙ ⵢⴰⵡⵉ ⵖ ⵜⵓⵍⵍⵉⵙⵉⵏ ⴰⴷ ⵏⵏⵙ, ⵉⴽⵍⵓ ⵜ ⵙ ⵓⴽⵍⵓ ⴰⵙⴽⵍⴰⵏ. ⵔⴰⴷ ⴰⵖ ⵢⵓⵎⴰⵏ ⵓⵙⵏⵜⵍ ⴰⴷ ⵖ ⵎⵏⵏⴰⵡⵜ ⵜⵓⵍⵍⵙⵉⵏ ⵣⵓⵏ ⴷ *ⴰⵏⴳⵎⵉⵔⵙ ⴰⵙⴳⴳⴰⵏ, ⵜⴰⵎⴰⴷⵉⵔⵜ* ⵙ ⵓⵎⴷⵢⴰ.\n\nⵢⵉⵡⵉ ⴷ ⴼⵍⵍⴰⵙ ⵓⵎⴰⵔⴰ ⵙ ⵜⵓⴳⵜⵜ, ⴰⵛⴽⵓ ⵎⴽ ⵍⵍⵉ ⵢⴰⴷ ⵏⴻⵏⵏⴰ ⵎⴰⵙ ⵉⴽⴽⴰ ⵓⵎⴰⵔⴰ ⵜⴰⵙⴳⴰ ⵏ ⵡⵉⵍⵍⵉ ⵜⵍⴱⵉ ⵜⵓⴷⵔⵜ, ⵓⴽⴰⵏ ⵉⵖ ⵏⵙⴽⵔ ⴰⵙⴼⵙⵉ ⵉ ⵡⴰⴷⴷⴰⴷ, ⵔⴰⴷ ⵏⵏ ⵏⴰⴼ ⵎⴰⵙ ⴷ ⴳⵔ ⵉⵙⵔⴰⴳⵏ ⵉⵎⵣⵡⵓⵔⴰ ⵏ ⵎⴰⵢⴰⵏⵏ ⵉⴳⴰ ⵜ ⵓⵙⵔⴰⴳ ⴰⵙⵔⵜⴰⵏ, ⴰⵢⴰⵏⵏ ⴰⴷ ⵢⵓⵊⵊⴰⵏ ⴰⵎⴰⵔⴰ ⴰⴷ ⵏⵏ ⴱⴰⵀⵔⴰ ⵢⴰⴷⴷ ⵖ ⵓⵙⵏⵜⵍ ⴰⴷ. ⵏⵓⴼⴰ ⵜ ⵉⵏⵏ ⵖ ⵜⵓⵍⵍⵉⵙⵉⵏ: \"ⵜⴰⵙⵔⵜⵉⵜ ⵏ ⵡⵓⵛⵛⴰⵏⵏ, ⵜⵉⵖⵔⴰⴷ ⵏ ⵡⵓⵛⵛⵏ\", ⵙ ⵓⵎⴷⵢⴰ.\n\nⴳ ⵜⵓⵍⵍⵉⵙⵜ ⴰⴷ ⵉⵔⵓⵔⴰ ⴰⵖ ⵓⵎⴰⵔⴰ ⵙ ⵜⵎⵥⴳⵉ, ⵢⵉⵡⵉ ⴷ ⴳⵉⵙ ⵅⴼ ⵢⴰⵜ ⵜⵎⵙⴰⵔⵜ ⵉⵜⵜⵙⴰⵔⵏ ⵉ ⵜⴰⵔⵡⴰ ⵏ ⵡⵓⵙⵓⵏⵏ, ⵎⴰⵛⵛ ⴰⵙⵏⵜⵍ ⴰⵎⵇⵇⵔⴰⵏ ⵍⵍⵉ ⴰⵙ ⵉⵙⵙⵔⴱⴰ ⵉⴳⴰ ⵜ ⵥⵥⵍⴹ ⵍⵍⵉ ⵉⵍⵙⴰⵏ ⴰⵢⵜ ⵜⵎⴰⵣⵉⵔⵜ, ⵉⴳ ⴰⵙⵏ ⴰⴱⴰⵢⵟⵟⴰⵕ ⴰⴷ ⵓⵔ ⵍⴽⵎⵏ ⴰⵢⵍⵍⵉ ⵔⴰⵏ ⵓⵍⴰ ⵓⴼⴰⵏ ⴰⵢⵍⵍⵉ ⵏⵏⵓⵔⵣⵏ.\n\nⵜⵙⴰⵡⵍ ⵜⵓⵍⵍⵉⵙⵜ ⴰⴷ ⵅⴼ ⵜⵣⴷⴰⵢⵉⵏ ⵉⵜⵜⵉⵍⵉⵏ ⴳⵔ ⵜⵓⴷⵔⵜ ⴷ ⵓⵙⴳⴷ ⴷ ⵓⵙⴷⵔⵣ ⵏⵉⵖ ⵉⴹⵉⵚ ⵍⵍⵉ ⵉⴼⴼⴰⵍ ⵓⵎⵣⵡⴰⵔⵓ ⵖ ⵓⵎⴳⴳⴰⵔⵓ.\n\nⵜⵉⵡⵉ ⴷ ⵅⴼ ⵓⵙⵡⵉⵏⴳⵎ ⵉⵍⵍⴰⵙⵏ ⵍⵍⵉ ⵉⵍⵍⴰⵏ ⴷⴰⵔ ⵜⵓⴳⵜⵜ ⵖ ⵎⵉⴷⴷⵏ, ⵃⴱⵓⵏ ⵜ ⵙ ⵜⵎⵍⵙⵉⵜ ⵏ ⵓⵙⴳⴷ.\n\nⵉⵙⴰⵡⵍ ⴳⵉⵙ ⵓⵎⴰⵔⴰ ⵙ ⵢⵉⵍⵙ ⵏ ⵉⵎⵓⴷⴰⵔ, ⵉⵙⴽⵔ ⴳⵉⵙⵏ ⵜⵉⵍⴳⴳⵯⵉⵜ ⵍⵍⵉ ⵅⴼ ⵉⵣⵣⵔⵉ ⴰⵙⵏⵜⵍ ⵏⵏⵙ ⵉⴳⴰⵏ ⴰⵙⵔⵜⴰⵏ, ⵉⴳ ⵓⵍⴰ ⴰⵖⵔⴼⴰⵏ. ⴳⴳⵓⵜⵏ ⵡⵉⵍⵍⵉ ⵉⵜⵜⵙⵓⴷⵓⵏ ⵅⴼ ⵜⵣⵎⵎⴰⵔ ⵏ ⵡⵉⵢⵢⴰⴹ ⴰⴼⴰⴷ ⴰⴷ ⵍⴽⵎⵏ ⵉⵡⵜⵜⴰⵙⵏ ⵏⵏⵙⵏ, ⵜⵜⵓⵏ ⵏⵉⵜ ⵉⵍⵎⵎⴰ ⵡⵉⵍⵍⵉ ⴰⵙⵏ ⴰⴽⴽⵯ ⵉⵡⵙⵏⵉⵏ.\n\nⵉⵕⵥⴰ ⵓⵎⴰⵔⴰ ⴰⵟⴰⴱⵓ ⵖ ⵓⵎⵏⵉⴷ ⵏ ⵓⵎⴰⵡⴰⵍ, ⴰⵛⴽⵓ ⵜⴰⵙⴽⵍⴰ ⵉⴷⵓⵙⵏ ⵓⵔ ⴰⵔ ⴷⴰⵔⵙ ⵜⵜⵉⵍⵉⵏ ⵉⵡⵜⵜⴰ ⴷ ⵉⵚⴽⴽⴰⵟⵏ. ⵓⵔ ⴰⵔ ⵜⴻⵜⵜⵓⴽⵔⴰⴼ ⵙ ⵉⵙⴽⵔⴰⴼ ⵏ ⵜⵓⵛⵜⴰⵍ.ⵏⵙⵎⴷ ⵏⵏ ⵓⵍⴰ ⵎⴰⵙ ⵉⵙⵙⵎⵔⵙ ⵓⵎⴰⵔⴰ ⵢⴰⵜ ⵜⵓⵜⵍⴰⵢⵜ ⵉⴱⵖⵔⵏ, ⵉⵙⵙⵎⵔⴽⵙ ⴳⵉⵙ ⴳⵔ ⵜⴳⵓⵔⵉⵡⵉⵏ ⵜⵉⴷⵖⴰⵔⴰⵏⵉⵏ ⵍⵍⵉ ⵎⵓ ⵉⴼⴽⴰ ⵜⵓⴷⵔⵜ ⴷ ⵜⴳⵓⵔⵉⵡⵉⵏ ⴳ ⵜⴰⵏⵜⴰⵍⵉⵡⵉⵏ ⵢⴰⴹⵏⵉⵏ.\n\nⵢⵓⵔⴰ ⵜ ⵢⴰⵙⵉⵏ ⵎⴰⵍⴽ"
    },
    {
        "url": "https://amezwaru.blogspot.com/2023/05/takrrast-tullist.html",
        "title": "ⵜⴰⴽⵔⵔⴰⵙⵜ - ⵜⵓⵍⵍⵉⵙⵜ",
        "content": "ⴳ ⵢⵉⴹ ⴰⵏⵏ ⵉⵙⵎⵎⵉⴹⵏ, ⵓⵔ ⵊⵊⵓⵏ ⵜⵏⵜ ⴷ ⵉⵇⵇⵉⵏ ⵢⴹⵚ ⵉ ⵣⴰⵢⵏⴰ, ⴰⵔ ⵜⵙⵙⴼⵍⵉⴷ ⵉ ⵜⵎⵣⴰⵢⵡⵉⵏ ⴷ ⵉⴳⴳⵉⴳⵏ ⴷ ⵜⵖⵓⵢⵢⵉⵜ ⵏ ⵉⵢⴹⴰⵏ ⴳ ⴱⵕⵕⴰ. ⵎⵇⵇⴰⵔ ⵜⴷⵍ ⵙ ⵎⵏⵏⴰⵡ ⵉⴼⵓⴳⴳⴰ ⵜⵙⵓⵍ ⵓⴽⴰⵏ ⴰⵔ ⵜⴻⵜⵜⵔⴳⵉⴳⵉⵢ ⴷⴷⴰⵡ ⴰⵙⵏ, ⵉⴳⴳⵉⴳ ⵏⵏⴰ ⵎⵓ ⵜⵙⵙⴼⵍⴷ ⵉⴼⵍ ⴰⵙ ⴷ ⵜⴰⵡⵍⴰⴼⵜ ⴰⵏⵏ ⴳⵔ ⵜⵉⵟⵟⴰⵡⵉⵏ ⵏⵏⵙ, ⵜⴰⵡⵍⴰⴼⵜ ⴰⵏⵏ ⵍⵍⵉ ⵙ ⵜⴳⴳⴰⵎⵎⵉ ⴰⴷ ⵜⵜ ⵜⴻⵜⵜⵓ ⵜⴰⵎ ⵉⵙⴳⴳⵯⴰⵙⵏ ⴰⵢⴰ, ⵣⴰⵢⵏⴰ ⵜⴽⵯⵜⵢ ⵓⴽⴰⵏ ⵙⵓⵍ ⴰⵙⵙ ⴰⵏⵏ, ⴰⵙⵙ ⴰⵏⵏ ⵍⵍⵉⴳ ⵏⵏ ⵜⴰⵖⵓⵍ ⵙⴳ ⵜⵡⵓⵔⵉ ⵓⵔ ⵜⴰ ⵜⵍⴽⵉⵎ ⵜⵉⵣⵉ ⵜⴰⵏⵎⵢⴰⵔⵜ. ⵜⵡⴰⵜⵙ ⵜⴰⴷⴷⴰⵔⵜ ⵏⵏⵙ, ⵜⵕⵥⵎ ⵜⴰⴳⴳⵓⵔⵜ, ⵜⵙⵙⴼⵍⴷ ⵉ ⵡⴰⵡⴰⵍ ⴳ ⵓⵃⵏⵓ ⵏ ⵜⴳⵓⵏⵢ, ⵜⴰⵥ ⵜ ⵏⵏ, ⵜⴰⴳⴳⵯ ⵏⵏ ⴳⵉⵙ, ⵜⴱⵀⴹ! ⵉⴱⴷⴷ ⵡⵓⵍ ⵏⵏⵙ ⵢⴰⵜ ⵜⵉⵣⵉ, ⵓⵔ ⵜⴼⵍⵙ ⵎ'ⴰⴷ ⵜⵥⵕⴰ, ⵜⴰⵎⵙ ⵜⵉⵟⵟⴰⵡⵉⵏ ⵏⵏⵙ, ⵜⴰⵍⵙ ⵜⴰⵎⵙ ⵜⵏⵜ.\n\nⵃⴰⵙⴰⵏ ⴰⵢⴰ ⵏⵏ ⴰⵔⴳⴰⵣ ⵏⵏⵙ, ⵜⵓⴼⴰ ⵏⵏ ⴷⴰⵔⵙ ⵜⴰⵏⴰⵔⴰⴳⵜ ⵏⵏⵙⵏ ⵙⵓⵄⴰⴷ. ⵜⵎⵎⵥⵡⵉ ⵙⵓⵄⴰⴷ, ⵜⵍⵙ ⴽⵔⴰ ⴳ ⵉⵊⵡⴰⵢⵏ ⵏⵏⵙ ⵙ ⵜⵖⴰⵡⵍⴰ, ⵜⴰⵣⵣⵍ ⵜⴼⴼⵖ, ⵜⴼⵍ ⵃⴰⵙⴰⵏ ⴰⵔ ⵜⵜⵏⴼⴰⵍⵏ ⵉⴽⵯⵍⴰⵏ ⴳ ⵡⵓⴷⵎ ⵏⵏⵙ, ⵉⵙⵙⵏ ⵉⵙ ⵉⵜⵜⵢⴰⵎⴰⵥ ⵜⵉⴽⴽⵍⵜ ⴰⴷ, ⵉⵏⴳⴹ ⵉⵍⵎⵎⴰ ⴳ ⵢⴰⵏ ⵓⵎⴰⴹⴰⵍ ⵏ ⵉⵙⵡⵉⵏⴳⵉⵎⵏ ⴰⵔ ⵉⵜⵜⵍⵍⵉ ⵎⴰ ⵙ ⵔⴰⴷ ⵉⴼⵙⵢ ⵜⴰⵎⵓⴽⵔⵉⵙⵜ ⴰⴷ. ⵎⴰⵛⴰ ⵓⵔ ⵏⵏ ⴱⴰⵀⵔⴰ ⵢⴰⴳⴳⵓⴳ ⵙ ⵉⵖ ⵜ ⵉⴷ ⵜⵙⴷⵓⵢ ⵣⴰⵢⵏⴰ ⵙ ⴽⵔⴰ ⵏ ⵉⵙⵇⵙⵉⵜⵏ ⵜⵉⵏⵉ ⴰⵙ:\n\n- ⵎⴰ ⴰⴷ ⴰⴽ ⵙⴽⵔⵖ ⴰ ⵃⴰⵙⴰⵏ? ⵎⴰ ⴰⴷ ⵉⵍⵍⴰⵏ ⴷⴰⵔ ⵉⵍⵍⵉⵙ ⴰⴷ ⵏ ⵜⵙⵓⴽⵜ ⵏⴽⴽ ⵓⵔ ⴷⴰⵔⵉ? ⵎⴰ ⵙ ⵉⵢⵉ ⵜⵓⴼ? ⵎⴰⵅⴼ ⴰⵍⵍⵉⴳ ⵖⵉⴼⵉ ⵜⴼⴼⵖⴷ ⴰⴱⵔⵉⴷ ⴰ ⵃⴰⵙⴰⵏ?\n\nⵃⴰⵙⴰⵏ ⵉⴳⵍⵍⵉⵏ ⵓⵔ ⴷⴰⵔⵙ ⵎⴰ ⴰⴷ ⵉⵜⵜⵉⵏⵉ ⴰⵎⵔ ⴰⴷ ⵉⵜⵜⵔ ⴰⵙⵓⵔⴼ ⵉ ⵣⴰⵢⵏⴰ, ⵎⴽⵍⵍⵉ ⵉⵎⵢⴰⵔ, ⴰⴷ ⵓⵔ ⵉⵎⵉⵍ ⵉⵎⵍⵍⵓ ⵡⵓⵍ ⵏⵏⵙ ⵜⵙⵙⵓⵔⴼ ⴰⵙ.\n\n- ⴰⵎⵓⵔ ⵏⵏⵎ ⴰ ⵣⴰⵢⵏⴰ ⵙⵙⵓⵔⴼ ⵉⵢⵉ ⵖⴰⵙ ⵜⴰⵡⴰⵍⴰ ⴰⴷ ⵔⴰⴷ ⴰⵎ ⴳⴳⴰⵍⵖ ⵜⴰⴳⴰⵍⵍⵉⵜ ⵍⵍⵉ ⵙ ⴰⵔ ⵜⵜⴳⴰⵍⵍⴰⵏ ⵉⵔⴳⴰⵣⵏ ⵓⵔ ⵙⴰⵔ ⵓⵍⵉⵙⵖ ⵉ ⵣⵓⵏ ⴷ ⵓⵢⴰ.\n\n- ⵜⴰⴳⴰⵍⵍⵉⵜ ⵍⵍⵉ ⵙ ⴰⵔ ⵜⵜⴳⴰⵍⵍⴰⵏ ⵉⵔⴳⴰⵣⵏ! ⵢⴰⴽ ⵜⴳⴳⵓⵍⵜ ⵢⴰⴷ ⵙⵉⵙ ⴰⵙⵙ ⵍⵍⵉ ⵏⵜⴰⵀⵍ? ⵎⴰ ⵙ ⵔⴰⴷ ⵉⵢⵉ ⵜⵕⵡⵓ ⵜⴳⴰⵍⵍⵉⵜ ⴰⴷ ⵏⵏⴽ? ⵓⵔ ⴰⴷ ⴷ ⵜⵔⴰⵔ ⵜⴰⴼⵍⵙⵜ ⵍⵍⵉ ⵜⵕⵥⵉⴷ ⴳⵔ ⵉⵢⵉ ⴷⵉⴷⴽ.\n\nⵜⵙⵎⵓⵏ ⵉⵍⵎⵎⴰ ⵣⴰⵢⵏⴰ ⴰⵕⵕⵓⴹⵏ ⵏⵏⵙ ⵜⴻⵜⵜⵔ ⵓⵍⵓⴼ ⵉ ⵃⴰⵙⴰⵏ ⵜⴷⴷⵓ ⴷⴰⵔ ⵉⵎⴰⵔⴰⵡⵏ ⵏⵏⵙ."
    },
    {
        "url": "https://amezwaru.blogspot.com/2023/03/2019.html",
        "title": "ⴰⵟⵟⴰⵏ ⵏ ⵓⴼⵉⵔⵓⵙ ⵏ ⴽⵓⵔⵓⵏⴰ 2019",
        "content": "ⵉⵜⵜⵢⴰⵔⴰ ⵓⵎⴳⵔⴰⴷ ⴰⴷ ⴳ 2020, ⵉⵜⵜⵓⵙⵎⴰⵢⵏⵓ ⴳ 2023.\n\nⵉⴳⴰ ⵡⴰⵟⵟⴰⵏ ⵏ ⵓⴼⵉⵔⵓⵙ ⵏ ⴽⵓⵔⵓⵏⴰ 2019 (ⵙ ⵜⵏⴳⵍⵉⵣⵜ: Coronavirus Disease 2019; ⴰⵙⴳⵣⵍ ⵏⵏⵙ: COVID-19/ⴽⵓⴼⵉⴷ-19) ⵢⴰⵏ ⵡⴰⵟⵟⴰⵏ ⵏⵖ ⴷ ⵢⴰⵜ ⵜⵎⴰⴹⵓⵏⵜ ⵉⵜⵜⵖⵎⵎⴰⵎⵏ, ⴰⵔ ⴳⵉⵙ ⵉⵙⵔⴰⴳ (SARS-COV-2/ⵙⴰⵔⵙ-ⴽⵓⴼ-2). ⴰⵟⵟⴰⵏ ⴰⴷ ⵓⵔ ⵢⴰⴷⵍⵍⵉ ⵉⵜⵜⵓⵙⵙⴰⵏ ⴷⴰⵔ ⵓⴼⴳⴰⵏ ⴷⴰⵜ ⴰⴷ ⴷ ⵢⵓⵎⴰⵏ ⵓⵙⵓⴹⵕⴻⵕ ⵏⵏⵙ ⴳ ⵜⵙⴳⴰ ⵏ ⵡⵓⵀⴰⵏ ⴳ ⵜⵎⵓⵔⵜ ⵏ ⵛⵉⵏⵡⴰ ⴷⴳ ⵡⴰⵢⵢⵓⵔ ⵏ ⴷⵓⵊⴰⵏⴱⵉⵔ 2019, ⵉⵙⵔⴳ ⵉⵍⵎⵎⴰ ⴳ ⵢⵉⵔⵉⴹⵉ ⵏ ⵓⴼⵉⵔⵓⵙ ⵏ ⴽⵓⵔⵓⵏⴰ 2019—20.\n\nⵙⴳ ⵜⵎⵉⵜⴰⵔ ⵏⵏⴰ ⵙ ⴱⴰⵀⵔⴰ ⵉⵜⵜⵓⵙⵙⴰⵏ ⵡⴰⵟⵟⴰⵏ ⵓⴼⵉⵔⵓⵙ ⵏ ⴽⵓⵔⵓⵏⴰ 2019 (ⴽⵓⴼⵉⴷ/COVID-19) ⴷⴰ ⵏⵜⵜⴰⴼⴰ: ⵜⴰⵡⵍⴰ, ⵜⵓⵙⵓⵜ, ⵜⵉⵎⵎⵔⵉ ⵏ ⵓⵙⵓⵏⴼⵙ. ⵉⵍⵉⵏ ⴽⵔⴰ ⵏ ⵉⵎⵓⴹⴰⵏ ⴰⵔ ⴷⴰⵔⵙⵏ ⵜⵜⵓⵎⴰⵏⴻⵏⵜ ⴽⵔⴰ ⵏ ⵜⵎⵉⵜⴰⵔ ⵢⴰⴹⵏⵉⵏ ⵣⵓⵏ ⴷ ⵉⴳⵥⴰⵥⵏ ⵏ ⵜⵣⵍⵎⵉⵏ, ⴰⵕⵎⴰⵢ, ⵉⴹⵏ ⵏ ⵢⵉⵖⴼ, ⴰⴱⵣⴰⴳ ⵏ ⵜⴰⵇⵇⴰⵢⵜ, ⴷ ⵓⵎⵖⵍⵉⵍ. ⵜⵉⵎⵉⵜⴰⵔ ⴰⴷ ⴰⴽⴽⵯ ⴰⵔ ⴷ ⵜⵜⵓⵎⴰⵏⴻⵏⵜ ⵉⵎⵉⴽⴽ ⵙ ⵉⵎⵉⴽⴽ.\n\nⴽⵔⴰ ⵙⴳ ⵎⵉⴷⴷⵏ ⴰⵔ ⵜⵏ ⵉⵜⵜⴰⵖ ⵡⴰⵟⵟⴰⵏ ⵎⵉⵏ ⴰⴷ ⵙⵉⵙ ⵙⵢⴰⴼⴰⵏ ⵓⵍⴰ ⵓⵎⴰⵏⴻⵏⵜ ⴼⵍⵍⴰⵙⵏ ⵜⵎⵉⵜⴰⵔ ⵏⵏⵙ, ⵎⵉⴷⴷⵏ ⴰⴷ ⴰⴽⴽⵯ ⴰⵎⴰⵜⴰ ⴷⵉⴳⵙⵏ (ⴰⵜⵜⴰⵢ ⵏ 80%) ⴰⵔ ⵜⵜⵊⵊⵉⵏ ⵎⵉⵏ ⴰⴷ ⴹⴼⵕⵏ ⴽⵔⴰ ⵓⵙⴰⴼⴰⵔ ⵉⵥⵍⵉⵏ. ⵢⴰⵏ ⵙⴳ ⵙⴹⵉⵙ (1/6) ⵎⴷⴷⵏ ⴰⵔ ⴷⴰⵔⵙⵏ ⵜⵜⵓⵎⴰⵏⴻⵏⵜ ⴽⵔⴰ ⵏ ⵜⵎⵉⵜⴰⵔ ⴱⴰⵀⵔⴰ ⵀⵔⵛⵏⵉⵏ ⵣⵓⵏ ⴷ ⵜⵉⵎⵔⵉ ⵏ ⵡⴰⵙⵓⵏⴼⵙ.\n\nⵎⵉⴷⴷⵏ ⵓⵙⵙⵔⵏⵉⵏ ⴷ ⵡⵍⵍⵉ ⴷⴰⵔ ⵍⵍⴰⵏⵜ ⵜⵎⵓⴽⵔⵉⵙⵉⵏ ⵜⵉⴷⵓⵙⴰⵏⵉⵏ (ⵜⵉⵎⵓⴽⵔⵉⵙⵉⵏ ⵏ ⵡⵓⵍ, ⵜⵉⵔⵉⴼⵉⵜ, ...) ⵍⵍⴰⵏ ⴳ ⵢⵉⵎⵉⵣⵉ ⵏ ⵡⴰⴷ ⵜⵏ ⵢⴰⵖ ⵡⴰⵟⵟⴰⵏ ⵏ ⵓⴼⵉⵔⵓⵙ ⵏ ⴽⵓⵔⵓⵏ ⵓⴳⴳⴰⵔ ⵏ ⵡⵉⵢⵢⴰⴹ.\n\nⵥⴹⴰⵕⵏ ⵎⵉⴷⴷⵏ ⵍⵍⵉ ⵢⵓⴹⵏⵏ ⵙ ⵡⴰⵟⵟⴰⵏ ⵏ ⵓⴼⵉⵔⵓⵙ ⵏ ⴽⵓⵔⵓⵏⴰ 2019 ⴰⴷ ⵜ ⵙⵖⵎⵎⵏ ⵉ ⵡⵉⵢⵢⴰⴹ, ⴰⵛⴽⵓ ⴰⵟⵟⴰⵏ ⴰⴷ ⴰⵔ ⵉⵜⵜⵎⵓⵜⵜⵓⵢ ⵙⴳ ⵢⴰⵏ ⵓⵎⴷⴰⵏ ⵢⵓⴹⵏⵏ ⵖⵔ ⵢⴰⵏ ⵢⴰⴹⵏ ⵓⵔ ⵢⵓⴹⵉⵏⵏ, ⵙ ⵜⵎⵇⵇⴰ ⵎⵥⵥⵉⵢⵏⵉⵏ ⵍⵍⵉ ⴷ ⵉⵜⵜⴼⴼⵓⵖⵏ ⴳ ⵜⵏⵅⴰⵔ ⴷ ⵢⵉⵎⵉ ⵏ ⵡⴰⵏⵏⴰ ⵉⵜⵜⵓⵙⵓⵏ. ⵜⵉⵎⵇⵇⴰ ⴰⴷ ⴰⵔ ⵟⵟⴰⵕⵏⵜ ⵖⴼ ⵉⴷⵖⴰⵔⵏ ⴷ ⵉⵙⴽⴽⵉⵏⵏ ⴷ ⵡⴰⵏⵏⴰ ⵢⴰⵥⵏ ⵉ ⵓⵎⴰⴹⵓⵏ ⵉⵜⵜⵓⵙⵓⵏ, ⵓⴽⴰⵏ ⵡⴰⵏⵏⴰ ⵎⵓ ⴽⵛⵎⵏⵜ ⵜⵎⵇⵇⴰ ⴰⴷ ⵜⵉⵟⵟⴰⵡⵉⵏ ⵏⵖ ⵜⵉⵏⵅⴰⵔ ⵏⵖ ⵉⵎⵉ ⵏⵏⵙ ⵙ ⵜⵖⴰⵔⴰⵙⵜ ⵜⵓⵙⵔⵓⴷⵜ, ⵏⵖ ⴷ ⵙ ⵜⵖⴰⵔⴰⵙⵜ ⵜⴰⵔⵓⵙⵔⵉⴷⵜ ⵉⴳ ⵉⵍⵍⴰ ⵎⴰⵢⴷ ⵉⴳⴳⵔⵏ ⵉ ⵉⴷⵖⴰⵔⵏ ⴷ ⵉⵙⴽⴽⵉⵏⵏ ⵏⵏⴰ ⵖⴼ ⴹⵕⵏⵜ ⵜⵎⵇⵇⴰ ⵏⵏⴰ ⵙ ⵓⴼⵓⵙ, ⵉⴳⴳⵔ ⵏⵏ ⵙⵉⵙ ⵉ ⵜⵉⵟⵟⴰⵡⵉⵏ ⵏⵖ ⵜⵉⵏⵅⴰⵔ ⵏⵖ ⵉⵎⵉ ⵏⵏⵙ, ⵔⴰⴷ ⵜ ⵉⵖⵎⵎ ⵓⴼⵉⵔⵓⵙ ⵏⵏⴰ ⵉⵜⵜⵙⵔⴰⴳⵏ ⴳ ⵡⴰⵟⵟⴰⵏ.\n\nⵏⵏⴰⵏ ⵉⵎⵣⵡⵓⵔⴰ: «ⴰⵔⴰⵢ ⵢⵓⴼ ⴰⵙⵉⵊⵊⵉ». ⴳ ⵓⵣⵎⵣ ⵏ ⵉⵕⵉⴹⵉ, ⴷⴰⵜ ⴰⴷ ⵜⵜⵢⴰⴼⴰⵏ ⵉⴳⵣⵣⴰⵢⵏ ⵎⴳⴰⵍ ⴰⴼⵉⵔⵓⵙ ⵏ ⴽⵓⵔⵓⵏⴰ, ⵙⵎⴰⴳⵍⵏ ⵉⵎⵙⵏⵉⵊⵊⵉⵜⵏ ⴷ ⵜⵎⴰⴷⴷⴰⵙⵉⵏ ⴷ ⵜⵎⵔⵙⴰⵍ ⵏ ⵜⴷⵓⵙⵉ ⴳ ⵓⵎⴰⴹⴰⵍ ⵙ ⵡⴰⵔⴰⵢ, ⴼⴽⵏ ⵜⵓⴳⵜ ⵏ ⵜⵖⴰⵔⴰⵙⵉⵏ:\n\nⴳ ⵜⴳⵉⵔⴰ, ⵜⵜⵢⴰⴼⴰⵏ ⵙⵓⵍ ⵉⴳⵣⵣⴰⵢⵏ ⵎⴳⴰⵍ ⴰⴼⵉⵔⵓⵙ ⵏ ⴽⵓⵔⵓⵏⴰ, ⵎⴰⵛⴰ ⵉⵖⴰⵎⴰ ⵡⴰⵔⴰⵢ ⵉⴳⴰ ⴰⵙⴰⴼⴰⵔ ⴰⵎⵣⵡⴰⵔⵓ, ⵙ ⵍⴰⵡⴰⵏⵏ ⴰⴽⴽⵯ ⴰⵍⵍⵉⴳ ⵓⵔ ⵍⴽⵉⵎⵏ ⵉⴳⵣⵣⴰⵢⵏ ⵜⵓⴳⵜ ⵏ ⵜⵎⵉⵣⴰⵔ ⵜⵉⵎⵥⵍⴰⴹ, ⵏⵖ ⴷ ⵉⴷⵔⵓⵙ ⵎⴰ ⴰⴷ ⵜⵏⵜ ⵉⵍⴽⵎⵏ."
    },
    {
        "url": "https://amezwaru.blogspot.com/2025/10/wikicamp-morocco-2025.html",
        "title": "ⴰⵏⵎⵓⵇⵇⴰⵔ ⵏ ⵡⵉⴽⵉⴽⴰⵎⴱ - ⵍⵎⵖⵔⵉⴱ 2025",
        "content": "ⵙⴳ 21 ⴰⵔ 24 ⴽⵜⵓⴱⵔ 2025, ⵜⵙⵏⴱⴳⴰ ⵜⵎⴷⵉⵏⵜ ⵏ ⴼⴰⵙ ⴰⵏⵎⵓⵇⵇⴰⵔ ⵏ ⵡⵉⴽⵉⵎⵉⴷⵢⴰ ⵍⵎⵖⵔⵉⴱ\n  (ⵡⵉⴽⵉⴽⴰⵎⴱ) ⴷⴷⵓ ⵜⵎⴰⵜⴰⵔⵜ:\n\"ⵜⴰⵙⵜⵔⴰⵜⵉⵊⵉⵜ ⴷ ⵜⴳⵎⵉ ⵏ ⵉⴼⵓⴽⵙⵏ\"\n.\n  ⵉⵜⵜⵓⵙⵏⵎⴰⵍⴰ ⵓⵎⵓⵙⵙⵓ ⴰⴷ ⴳ ⵢⴰⵏ ⵓⵣⵡⵓ ⴰⵎⵙⵏⵖⵔⴰⵏ ⴷ ⵓⵏⵎⵢⴰⵡⴰⵙ, ⵉⵙⵎⵓⵏ ⵢⴰⵜ ⵜⴳⵔⴰⵡⵜ\n  ⵉⵜⵜⵓⵙⵜⴰⵢⵏ ⵏ ⴽⵕⴰⵎⵔⴰⵡ ⵏ ⵉⵎⴷⵔⴰⵡⵏ ⴳ ⵉⵙⵏⴼⴰⵔⵏ ⵏ ⵜⴰⵡⵙⵙⵏⴰ ⵜⵉⵍⴻⵍⵍⵉⵜ ⵙⴳ ⵜⵎⵏⴰⴹⵉⵏ ⴰⴽⴽⵯ ⵏ\n  ⵍⵎⵖⵔⵉⴱ.\nⵉⵡⴰⴷⵙ ⵓⵏⵎⵓⵇⵇⴰⵔ ⴰⴷ ⵉⵙⵙⴷⵓⵙ ⵜⵉⵣⵎⵎⴰⵔ ⵏ ⵉⵎⴷⵔⴰⵡⵏ ⴳ ⵓⵙⵡⵉⵔ ⵏ ⵜⵉⵔⵔⴰ, ⴷ ⵜⴳⵎⵉ ⵏ ⵉⴼⵓⴽⵙⵏ\n  ⵏⵏⵙⵏ ⵉⵜⵉⴽⵏⵉⵢⵏ ⴷ ⵉⵡⵙⵙⵏⴰⵏⵏ, ⴷ ⴰⴷ ⵉⵕⵥⵎ ⴰⵎⵙⴳⴷⴰⵍ ⵖⴼ ⵢⵉⵎⴰⵍ ⵏ ⵓⵎⵢⴰⵡⴰⵙ ⴰⵏⴰⵎⵓⵏ ⴳ\n  ⵉⵙⵏⴼⴰⵔⵏ ⵏ ⵡⵉⴽⵉⵎⵉⴷⵢⴰ.\nⵢⵓⵎⴰ ⵓⵀⵉⵍ ⴰⴷ ⵢⴰⵏ ⵓⵎⵙⴷⴷⵉⵏ ⵏ ⵜⵙⴰⵡⵔⵉⵏ ⴷ ⵉⵙⵏⴽⴰⴷⵏ ⵖⴼ ⵉⵎⵔⵙⵉⵜⵏ ⵉⵎⵢⴰⵏⴰⵡⵏ, ⵣⵓⵏ ⴷ:\n\"ⵖⵔ ⵢⴰⵏ ⵉⵎⴰⵍ ⴰⵏⵎⵢⴰⴷⵔⴰⵢ\":\nⴰⵎⵙⴳⴷⴰⵍ ⵖⴼ ⵜⵙⵜⵔⴰⵜⵉⵊⵉⵢⵉⵏ ⵜⵉⵎⵕⵡⵉⵢⵉⵏ\n    ⵉ ⵓⵎⵢⴰⵡⴰⵙ ⴰⵏⴰⵎⵓⵏ ⴳ ⵓⵏⴳⵔⴰⵡ ⵏ ⵡⵉⴽⵉⵎⵉⴷⵢⴰ.\n\"ⵜⴰⵏⴽⴷⴰ ⵜⵓⵙⵏⵉⵙⵜ ⵖⴼ ⵡⵉⴽⵉⴷⴰⵜⴰ\":\nⵉⵡⴰⴷⵙ ⴰⴷ ⵉⵙⵙⵏⴽⴷ ⵉ ⵉⵎⴷⵔⴰⵡⵏ\n    ⵉⵎⴰⵙⵙⵏ ⵏ ⵉⵙⴼⴽⴰ ⵉⵕⵥⵎⵏ ⴷ ⴰⴷ ⵉⵙⵙⴱⵖⵙ ⴰⵎⵢⴰⴳⴳⴰ ⴷ ⵉⵙⵏⴼⴰⵔⵏ ⵏ ⵡⵉⴽⵉⴷⴰⵜⴰ.\n\"ⵜⵉⵜⵉⵇⵏⵉⵢⵉⵏ ⵏ ⵜⵉⵔⵔⴰ ⵏ ⵉⵎⴳⵔⴰⴷⵏ ⴼⵓⵍⴽⵉⵏⵉⵏ\":\nⵉⵏⵏⵓⵎⵎⵙ ⵖⴼ ⵓⵙⵙⵉⵍⵉ\n    ⵏ ⵜⵖⴰⵔⴰ ⴷ ⵜⵙⴷⴷⵉ.\n\"ⴰⵙⵍⵎⴰⴷ ⴷ ⴰⵎⵛⵛⵔⴽ ⴳ ⵓⵣⵓⵣⵣⵔ ⵏ ⵜⵓⵙⵙⵏⴰ ⵜⵉⵍⴻⵍⵍⵉⵜ\":\nⵉⵙⵙⴼⴰⵡ\n    ⵜⴰⵎⵍⵉⵍⵜ ⵏ ⵉⵙⵍⵎⴰⴷⵏ ⴳ ⵓⵙⵏⴰⵍ ⵏ ⵉⵙⵏⴼⴰⵔⵏ ⵏ ⵡⵉⴽⵉⴱⵉⴷⵢⴰ.\n\"ⴰⵙⵖⵏⴱⵓ ⵏ ⵜⵓⵎⴰⵢⵜ ⵜⴰⵎⴰⵣⵉⵖⵜ\":\nⵉⵙⴽⵏ ⵉⵏⴰⵥⴰⵕⵏ ⵏ ⵜⵉⵔⵔⴰ ⵏ ⵜⵓⵜⵍⴰⵢⵜ\n    ⵜⴰⵎⴰⵣⵉⵖⵜ ⴷ ⵜⵖⴰⵔⴰⵙⵉⵏ ⵏ ⵓⵙⵙⴽⵛⵎ ⵏ ⵉⵏⵙⵙⵎⵔⵙⵏ ⵉⵎⴰⵢⵏⵓⵜⵏ.\n\"ⵉⵎⴳⵔⴰⴷⵏ ⵙ ⵜⵄⵕⴰⴱⵜ ⵜⴰⵎⵖⵔⴰⴱⵉⵜ\":\nⵉⵙⵙⴼⴰⵡ ⵉ ⵡⴰⵢⴷⴰ ⴰⵎⴰⵍⵍⴰⵙ ⴰⵎⵉⵡⴰⵏ\n    ⴷ ⵉⵏⴰⵥⴰⵕⵏ ⵉⵎⵢⴰⵇⵇⴰⵏⵏ ⴷ ⵓⵙⵏⵜⵎ ⵏⵏⵙ.\n\"ⵡⵉⴽⵉⵎⵉⴷⵢⴰ ⴽⵓⵎⵏⵣ ⴷ ⵓⵙⴽⵜⵔ ⵏ ⵜⵡⵍⴰⴼⵉⵏ ⵜⵉⵍⴻⵍⵍⵉⵢⵉⵏ\".\n\"ⵜⵉⵖⵉⵙⵜ ⵜⴰⵙⵎⴳⵓⵔⵜ ⴷ ⵡⵉⴽⵉⴱⵉⴷⵢⴰ: ⵜⵉⵡⵀⴰⵍⵉⵏ ⴷ ⵉⵎⵉⵣⵉⵜⵏ.\"\n\"ⵜⵉⵖⴰⵔⴰⵙⵉⵏ ⵏ ⵓⵙⴼⴰⵍⴽⵉ ⵏ ⵉⵎⴳⵔⴰⴷⵏ ⵉⵎⵖⵔⴰⴱⵉⵢⵏ ⴰⴼⴰⴷ ⴰⴷ ⴳⵏ ⴼⵔⵉⵏⵏ\"\nⴰⵎⵙⴳⴷⴰ𝘭 ⵏ ⵉⵎⴷⵔⴰⵡⵏ ⵖⵔ ⵜⵖⴰⵔⴰⵙⵉⵏ ⵏ ⵓⵙⴱⵓⵖⵍⵓ ⵏ ⵜⵓⵎⴰⵢⵜ ⵜⴰⵎⴱⵖⵔⵉⴱⵉⵜ ⴳ ⵡⵉⴽⵉⴱⵉⴷⵢⴰ.\nⴳ ⵜⴰⵎⴰ ⵏ \"ⵡⵉⴽⵉⴽⴰⵎⴱ”, ⵉⵜⵜⵓⵙⴽⴰⵔ ⴰⵡⴷ\n\"ⵎⵉⵏⵉ-ⵀⴰⴽⴰⵜⵓⵏ\"\nⵙ ⵓⴷⵔⴰⵡ ⵏ\n  ⵜⵔⴰⴱⴱⵓⵜ ⵏ ⵓⵙⵏⴼⴰⵔ ⴰⵜⵉⵇⵏⵉ ⵏ ⵡⵉⴽⵉⵎⵉⴷⵢⴰ ⵍⵎⵖⵔⵉⴱ. ⵜⵜⵓⵙⴽⴰⵔⵏ ⴳⵉⵙ ⵉⵙⵏⴽⴰⴷⵏ ⵉⵜⵉⵇⵏⵉⵢⵏ ⵖⴼ\n  ⵉⵎⴰⵙⵙⵏ ⵣⵓⵏ ⴷ\nAutoWikiBrowser\n,\nOpenrefine\n,\nPhabricator\n, ⴷ\nWikiFunctions\n.\nⵙⴳ ⵜⵢⴰⴼⵓⵜⵉⵏ ⵏ ⵓⵀⴰⴽⴰⵜⵓⵏ ⴰⴷ, ⴰⵙⴷⵖⵉ ⵏ ⵎⵏⵏⴰⵡ ⵉⵙⵏⴼⴰⵔⵏ ⵉⵜⵉⵇⵏⵉⵢⵏ:\nⴰⵙⴷⵖⵉ ⴰⵏⵓⴳⴳⴰⵔ ⵏ ⵡⵉⴽⵉⴼⴰⵏⴽⵛⵏⵣ\nⴰⵙⵙⵉⵣⴷⴳ ⴷ ⵓⵙⴽⵜⵔ ⵏ ⵉⵙⴼⴽⴰ ⵏ ⵉⵙⵉⵏﺍⵏⵏ ⴷ ⵉⵙⴳⵏⴰⴼⵏ ⵉⵎⵖⵔⴰⴱⵉⵢⵏ ⵙ ⵡⵉⴽⵉⴷⴰⵜⴰ.\nⴰⵙⴷⵖⵉ ⵏ ⵜⵓⵏⵖⵉⵍⵜ ⵜⴰⵄⵕⴰⴱⵜ ⵏ SuggestBot ⴷ ⵓⵙⵏⴼⵍⵉ ⵏ DarijaBot.\nⴰⵙⴷⵖⵉ ⵏ Wikipedia Chatbot ⴷ ⵓⵣⵓⵔⵜ ⵏ ⵡⴰⵡⴰⵍ ⵖⵔ ⵓⴹⵕⵉⵚ (TTS) ⵙ ⵜⴷⴷⴰⵔⵉⵊⴰ.\nⴰⵙⴼⴰⵍⴽⵉ ⵏ ⵓⴳⵔⵓⴷⵎ n ⵡⵉⴽⵉⵎⴰⵡⴰⵍ ⵏ ⵜⵎⴰⵣⵉⵖⵜ ⵜⵎⴰⵣⵉⵖⵜ ⴰⴼⴰⴷ ⴰⴷ ⵉⵏⵀⵍ ⵓⵙⴽⵛⵎ ⵏ ⵉⵙⴼⴽⴰ.\nⴰⵔⵏⵏⵓ ⵏ ⵜⵙⵉⵙⴽⵍⵜ ⵏ ⵜⴼⵉⵏⴰⵖⵜ ⵜⴰⵎⴰⵢⵏⵓⵜ ⵜⴰⵕⵥⵎⵙⴰⴳⵎⵜ ⵉ ⴳⵓⴳⵍ ⴼⵓⵏⵜⵙ.\nⵡⴰⴷⵙⵏ ⵉⵙⵏⴼⴰⵔⵏ ⴰⴷ ⴰⴷ ⵙⵏⴰⵍⵏ ⵜⴰⵡⵏⵏⴰⴹⵜ ⵏ ⵡⵉⴽⵉⵎⵉⴷⵢⴰ, ⴷ ⴰⴷ ⵙⴼⴰⵍⴽⵉⵏ ⵉⵎⴰⵙⵙⵏ ⵏ ⵜⵓⵙⵙⵏⴰ\n  ⵜⵉⵍⴻⵍⵍⵉⵜ, ⴷ ⴰⴷ ⵙⴼⴰⵍⴽⵉⵏ ⵜⵓⵔⵎⵉⵜ ⵏ ⵓⵏⵙⵙⵎⵔⵙ.\nⵉⵎⴷⴰ ⵓⵏⵎⵓⵇⵇⴰⵔ ⴰⴷ ⵙ ⵢⴰⵜ ⵡⵓⴼⵓⵖ ⵏ ⵓⵙⵓⵍⴼ ⴳ ⵜⵎⴷⵉⵏⵜ ⵏ ⴼⴰⵙ, ⴷ ⵢⴰⵜ ⵜⴼⵓⴳⵍⴰ ⵉⵥⵉⵍⵏ ⵙ\n  ⵜⵎⵍⴷⴰ ⵓⴽⵜⵜⴰⵢ ⵡⵉⵙ ⵎⵔⴰⵡ ⵏ ⵓⵙⵙⵔⵙⵍ ⵏ ⵜⴳⵔⴰⵡⵜ ⵏ ⵉⵙⵎⵔⴰⵙⵏ ⵏ ⵡⵉⴽⵉⵎⵉⴷⵢⴰ ⵍⵎⵖⵔⵉⴱ.\n  ⵉⵜⵜⵓⵙⵏⵎⴰⵍⴰ ⵓⵎⵓⵙⵙⵓ ⴰⴷ ⴳ ⵢⴰⵏ ⵓⵣⵡⵓ ⵏ ⵓⵙⵎⵖⵔ ⴷ ⵓⵙⵏⵉⵎⵎⵔ ⵉ ⵡⵉⵍⵍⵉ ⴰⴽⴽⵯ ⵉⴷⵔⵓⵏ ⴳ ⵓⴼⵙⴰⵔ ⵏ\n  ⵜⵓⵙⵙⵏⴰ ⵜⵉⵍⴻⵍⵍⵉⵜ ⴳ ⵍⵎⵖⵔⵉⴱ."
    },
    {
        "url": "https://amezwaru.blogspot.com/2025/05/tasawrt-n-tirra-g-wikipidya-tamazight-anfa-2025.html",
        "title": "ⵜⴰⵙⴰⵡⵔⵜ ⵏ ⵜⵉⵔⵔⴰ ⴳ ⵡⵉⴽⵉⴱⵉⴷⵢⴰ ⵜⴰⵎⴰⵣⵉⵖⵜ - ⴰⵏⴼⴰ 2025",
        "content": "ⴳ ⵓⵙⴰⵜⵉ ⵏ ⵓⵙⴷⵓⵙ ⵏ ⵓⵙⵙⵉⵡⵙ ⴳ ⵜⵓⵙⵙⵏⴰ ⵜⵉⵍⴻⵍⵍⵉⵜ ⴷ ⵓⵙⵎⴽⴽⵏ ⵏ ⵡⵓⴳⴳⵉⴷⵏ ⴳ ⵓⴷⵔⴰⵡ ⵉⵎⵔⵡⵉ ⴳ ⵓⵚⴽⴽⵓ ⵏ ⵓⵙⴰⵎⵓ ⵉⵍⴻⵍⵍⵉ, ⵜⵙⵏⵎⴰⵍⴰ ⵜⵔⴰⴱⴱⵓⵜ ⵏ ⵉⵏⵙⵙⵎⵔⵙⵏ ⵏ ⵡⵉⴽⵉⵎⵉⴷⵢⴰ ⵍⵎⵖⵔⵉⴱ ⵢⴰⵜ ⵜⵙⴰⵡⵔⵜ ⵜⴰⵎⵙⵉⵍⵖⵜ ⵅⴼ ⵖⴼ ⵜⵉⵔⵔⴰ ⴳ ⵡⵉⴽⵉⴱⵉⴷⵢⴰ ⵜⴰⵎⴰⵣⵉⵖⵜ, ⴰⵙⵙ ⵏ ⵓⵚⵉⴹⵢⴰⵙ 4 ⵎⴰⵢⵢⵓ 2025, ⴳ ⵓⵙⴰⵢⵔⴰⵔ ⵏ ⵙⴱⴱⴰⵢⵙ ⵜⵓ ⵡⵓⵔⴽ (Space to work) ⴳ ⵜⴳⵎⵎⵉ ⵜⵓⵎⵍⵉⵍⵜ. ⵜⵙⵎⵓⵏ ⵜⵙⴰⵡⵔⵜ ⵏⵏⴰ ⵢⵓⵎⵥⵏ ⴽⴽⵓⵥⵜ ⵜⵙⵔⴰⴳⵉⵏ 15 ⵏ ⵉⵎⴷⵔⴰⵡⵏ ⵙⴳ ⵉⵙⵎⵉⵍⵏ ⵉⵏⵡⵜⴰⵢⵏ ⵎⵣⴰⵔⴰⵢⵏⵉⵏ ⴷ ⵉⵎⵏⴰⴹⵏ ⵉⴽⴰⴷⵉⵎⵉⵜⵏ, ⵙ ⵓⵡⵜⵜⴰⵙ ⵏ ⵓⵙⴷⵓⵙ ⵏ ⵉⴼⵓⴽⵙⵏ ⵏⵏⵙⵏ ⴳ ⵓⵙⵏⵓⵍⴼⵓ ⴷ ⵜⵉⵔⵔⴰ ⵏ ⵉⵎⴳⵔⴰⴷⵏ ⴳ ⵜⵓⵏⵖⵉⵍⵜ ⵜⴰⵎⴰⵣⵉⵖⵜ ⵏ ⵡⵉⴽⵉⴱⵉⴷⵢⴰ.\nⵜⵕⵥⵎ ⵜⵙⴰⵡⵔⵜ ⵙ ⵢⴰⵜ ⵜⵉⵏⴰⵡⵜ ⵏ ⵓⵙⵏⵓⴱⴳ ⵙⴳ ⴷⴰⵔ ⵉⵎⵙⵙⵉⵍⵖⵏ, ⵏⵏⴰ ⵉⵙⴷⴷⵉⴷⵏ ⵅⴼ ⵡⴰⵜⵉⴳ ⵏ ⵡⵉⴽⵉⴱⵉⴷⵢⴰ ⴰⵎ ⵓⵙⴰⴳⵎ ⵏ ⵜⵓⵙⵙⵏⴰ ⴰⵎⴰⴹⵍⴰⵏ ⵉⵙⴰⴳⴰⵏ ⵉ ⴽⵓⵢⴰⵏ. ⵙⵙⵉⵙⴼⵉⵡⵏ ⵎⴰⵙ ⴷ ⴰⵡⵜⵜⴰⵙ ⵙⴳ ⵜⵙⴰⵡⵔⵜ ⴰⴷ ⵉⴳⴰ ⵜ ⴰⴷ ⵎⴽⴽⵏⵏ ⵉⵎⴷⵔⴰⵡⵏ ⴳ ⵓⵔⵎⴰⵙ ⵏ ⵜⴱⵔⵉⴷⵉⵏ ⵏ ⵜⵉⵔⵔⴰ, ⴷ ⴰⴷ ⴰⵙⵏ ⵜⵜⵓⴼⴽⴰⵏ ⵉⵎⴰⵙⵙⵏ ⵏⵏⴰ ⵙⵖⴰⵡⵙⴰⵏ ⵉ ⵓⵙⵙⴱⵖⵔ ⵏ ⵜⵓⵎⴰⵢⵜ ⵜⴰⵎⴰⵣⵉⵖⵜ ⵏⵏⴰ ⵉⵙⵓⵍⵏ ⵜⴷⵔⵓⵙ ⵙ ⵓⵣⵎⵣⴰⵣⴰⵍ ⴷ ⵜⵓⵏⵖⵉⵍⵉⵏ ⵢⴰⴹⵏⵉⵏ ⵏ ⵡⵉⴽⵉⴱⵉⴷⵢⴰ. ⵙⵙⴽⵜⵉⵏ ⴷ ⵎⴰⵙ ⵓⵔ ⵜⵣⵔⵉ ⵜⵓⵎⴰⵢⵜ ⵜⴰⵎⴰⵣⵉⵖⵜ ⴳ ⵡⵉⴽⵉⴱⵉⴷⵢⴰ 12 ⵡⴰⴼⴹⴰⵏ ⵏ ⵉⵎⴳⵔⴰⴷⵏ, ⵎⴳⴰⵍ ⵓⴳⴳⴰⵔ ⵏ 6 ⵉⴷ ⵎⵍⵢⵓⵏ ⵏ ⵉⵎⴳⵔⴰⴷⵏ ⴳ ⵜⵓⵏⵖⵉⵍⵜ ⵜⴰⵏⴳⵍⵉⵣⵜ, ⴰⵢⵏⵏⴰ ⵉⵙⵙⵓⵎⴰⵏⵏ ⴰⵙⵙⴰⵔ ⵉ ⵓⵙⴷⵓⵙ ⵏ ⵜⵓⵎⵓⵜⵉⵏ ⵙ ⵜⵎⵣⵉⵖⵜ.\nⵜⴱⴹⴰ ⵜⵙⴰⵡⵔⵜ ⵖⴼ ⵙⵉⵏ ⵉⵙⴳⵓⵎⵏ ⵉⴷⵙⵍⴰⵏⵏ, ⵜⵙⵎⵓⵏ ⴳⵔ ⵉⵙⴽⴰⵏⵏ ⵉⵎⵉⵣⵕⵏ ⴷ ⵜⵡⵓⵔⵉ ⵜⵓⵙⵏⵉⵏ.\nⴳ ⵓⵙⴳⵓⵎ ⴰⵎⵣⵡⴰⵔⵓ, ⴼⴽⴰⵏ ⵉⵎⵙⵙⵉⵍⵖⵏ ⴱⵕⴰⵀⵉⵎ ⵙⵙⵄⵉⴷⵉ ⴷ ⵍⵃⵓⵙⴰⵢⵏ ⴱⴰⵏⵜⴰⵢⴼⴰⵙⵜ, ⵉⵎⴰⵔⴰⵜⵏ ⴷ ⵉⵎⵙⵙⵓⴳⵓⵔⵏ ⴳ ⵡⵉⴽⵉⴱⵉⴷⵢⴰ ⵜⴰⵎⴰⵣⵉⵖⵜ, ⵢⴰⵏ ⵓⵙⵙⴼⵔⵓ ⵉⴼⵔⵓⵔⵉⵏ ⵅⴼ ⵡⵉⴽⵉⴱⵉⴷⵢⴰ ⴷ ⵙⵎⵎⵓⵙⵜ ⵜⵉⵔⵙⴰⵍ ⵏⵏⵙ ⵜⵉⴷⵙⵍⴰⵏⵉⵏ, ⴷ ⵜⵙⵔⵜⵉⵜⵉⵏ ⵏ ⵜⵉⵔⵔⴰ ⵣⵓⵏ ⴷ ⵜⴰⵔⴰⵡⵙⴰⵏⵜ ⴷ ⵜⵥⴹⴰⵕⵜ ⵏ ⵓⵃⵇⵇⴰ ⴷ ⵡⴰⵔ ⴰⴷⴳⴳⵉ ⵏ ⵉⵔⵣⵣⵓⵜⵏ ⵉⵏⵚⵍⵉⵢⵏ ⴷ ⵡⴰⵜⵉⴳ ⵏ ⵜⵉⴽⴽⵉ ⵏ ⵉⵙⵓⴳⴰⵎ ⴷⵓⵙⵏⵉⵏ ⵉ ⵓⴹⴽⴰⵍ ⵏ ⵓⵖⵓⴷⵓ ⵏ ⵉⵎⴳⵔⴰⴷⵏ. ⵙⵙⵉⵙⴼⵉⵡⵏ ⴰⵡⴷ ⵜⴰⵎⴰⵎⴽⵜ ⵏ ⵓⵙⵏⵓⵍⴼⵓ ⵏ ⴽⵔⴰ ⵏ ⵓⵎⴳⵔⴰⴷ ⴰⵎⴰⵢⵏⵓ ⴷ ⵓⵙⴼⴰⵍⴽⵉ ⵏⵏⵙ, ⴷ ⵓⵔⵏⵏⵓ ⵏ ⵉⵙⵖⵓⵏⵏ ⵉⴳⵏⵙⴰⵏⵏ ⴷ ⵉⴱⵕⵕⴰⵏⵉⵢⵏ ⴷ ⵜⵡⵍⴰⴼⵉⵏ, ⴷ ⵓⵙⵏⵓⵍⴼⵓ ⵏ ⵜⴼⵍⵡⵉⵏ ⴷ ⵜⴼⵍⵓⵖⵎⵉⵙⵉⵏ. ⵙⵙⴷⵓⵙⵏ ⵓⵢⴰ ⵙ ⵉⵎⴷⵢⴰⵜⵏ ⵏ ⵉⵎⴳⵔⴰⴷⵏ ⵖⵓⴷⴰⵏⵉⵏ ⴳ ⵡⵉⴽⵉⴱⵉⴷⵢⴰ.\nⴳ ⵓⵙⴳⵓⵎ ⵡⵉⵙ ⵙⵉⵏ, ⵎⵎⵓⵜⵜⵉⵏ ⵉⵎⴷⵔⴰⵡⵏ ⵖⵔ ⵓⵙⵉⵍⵖ ⵓⵙⵏⵉⵙ ⵖⴼ ⵜⵉⵔⵔⴰ, ⵉⴷⴷⵖ ⵉⵙⵏⵓⵍⴼⴰ ⴽⵓ ⴰⵎⴷⵔⴰⵡ ⴰⵎⵉⴹⴰⵏ ⵏⵏⵙ ⵉⵥⵍⵉⵏ ⴳ ⵡⵉⴽⵉⴱⵉⴷⵢⴰ. ⵎⴽⵍⵍⵉ ⵢⵓⵎⴰ ⵓⵙⴳⵓⵎ ⵉⵍⴰⵖⵎⵓⵜⵏ ⵓⵙⵏⵉⵙⵏ ⵖⴼ ⵓⵙⴼⴰⵍⴽⵉ ⵏ ⵉⴹⵕⵉⵚⵏ, ⴷ ⵓⵔⵏⵏⵓ ⵏ ⵉⵙⵖⵓⵏⵏ ⵉⴳⵏⵙⴰⵏⵏ ⴷ ⵉⴱⵕⵕⴰⵏⵉⵢⵏ, ⴷ ⵓⵙⵏⵓⵍⴼⵓ ⵏ ⵜⴼⵍⵡⵉⵏ ⴷ ⵜⴼⵍⵓⵖⵎⵉⵙⵉⵏ. ⵉⵜⵜⵓⴼⴽ ⵉⵍⵎⵎⴰ ⵓⵣⵎⵣ ⵉ ⵉⵎⴷⵔⴰⵡⵏ ⴰⴷ ⴰⵔⵎⵏ ⵜⵉⵔⵔⴰ ⵏ ⵉⵎⴳⵔⴰⴷⵏ ⵅⴼ ⵉⵙⵏⴰⵍ ⵉⴷⵖⴰⵔⴰⵏⵏ.\nⵙⵙⵓⴳⴳⴰⵏ ⴷ ⵉⵎⴷⵔⴰⵡⵏ ⵢⴰⵏ ⵡⴰⵚⵚⴰⴱ ⴰⵎⵇⵔⴰⵏ ⴳ ⵜⵙⴰⵡⵔⵜ, ⵉⴷⴷⵖ ⵏⵏⴰⵏ ⵜⵓⴳⵜⵜ ⵏⵏⵙⵏ ⵎⴰⵙ ⵔⴰⵏ ⴰⴷ ⴹⴼⵕⵏ ⴰⴱⵔⵉⴷ ⵏ ⵜⵉⵔⵔⴰ ⴳ ⵜⴳⵉⵔⴰ ⵏ ⵜⵙⴰⵡⵔⵜ.\nⴳ ⵜⴳⵉⵔⴰ ⵏ ⵜⵙⴰⵡⵔⵜ, ⵉⵙⴽⵔ ⵕⴰⵛⵉⴷ ⵓⵔⵇⵢⵢⴰ, ⴰⴳⵎⴰⵎ ⴰⵏⵔⵎⴰⴷ ⴳ ⵜⵔⴰⴱⴱⵓⵜ ⵏ ⵉⵏⵙⵙⵎⵔⵙⵏ ⵏ ⵡⵉⴽⵉⵎⵉⴷⵢⴰ ⵍⵎⵖⵔⵉⴱ, ⴽⵔⴰ ⵏ ⵉⵙⵏⵎⴽⵜⴰⵜⵏ ⵏⵏⴰ ⴷ ⵉⵙⵙⵓⵎⴰⵏⵏ ⵎⴰⵙ ⵙⵏⵓⵍⴼⴰⵏ ⵉⵎⴷⵔⴰⵡⵏ ⴷ ⵜⵎⴷⵔⴰⵡⵉⵏ ⵙⵉⵏ ⴷ ⵎⵔⴰⵡ ⵏ ⵉⵎⴳⵔⴰⴷⵏ ⵉⵎⴰⵢⵏⵓⵜⵏ, ⵙⵖⵓⴷⵓⵏ ⵙⵎⵎⵓⵙ ⴷ ⵎⵔⴰⵡ ⵏ ⵉⵎⴳⵔⴰⴷⵏ ⵏⵏⴰ ⵢⴰⴷ ⵍⵍⴰⵏⵉⵏ ⴳ ⵡⵉⴽⵉⴱⵉⴷⵢⴰ ⵜⴰⵎⴰⵣⵉⵖⵜ, ⵜⵓⴳⵜ ⵏⵏⵙⵏ ⵣⴷⵉⵏ ⴷ ⵜⴷⵍⵙⴰ ⵜⴰⵎⴰⵣⵉⵖⵜ ⵜⴰⵎⵖⵔⵉⴱⵉⵜ. ⵜⴻⵜⵜⵓⵙⴽⴰⵔⵜ ⵢⴰⵜ ⵜⵔⴰⴱⴱⵓⵜ ⵏ ⵓⵏⵢⴰⵍⴽⴰⵎ ⴳ ⵓⵥⵟⵟⴰ ⵏ ⵓⵎⵙⴰⵡⴰⴹ ⴰⵏⴰⵎⵓⵏ ⵉ ⵓⴹⴼⵓⵕ ⵏ ⵜⵡⴰⴷⴰ ⵏ ⵉⵎⴷⵔⴰⵡⵏ ⴷ ⵡⴰⵏⵏⴰⵍ ⵏⵏⵙⵏ ⴳ ⵓⴱⵔⵉⴷ ⵏ ⵜⵉⵔⵔⴰ.\nⵜⵎⴷⴰ ⵜⵙⴰⵡⵔⵜ ⵙ ⵜⵉⴽⴽⵉ ⵏ ⵉⵙⵍⴽⵉⵏⵏ ⵏ ⵓⴷⵔⴰⵡ ⵉ ⵉⵎⴷⵔⴰⵡⵏ, ⵉⵜⵜⵓⴼⴽ ⴰⵙⵏ ⵓⵏⵎⵓⵇⵇⴰⵔ ⴳ ⵜⵙⴰⵡⵔⵉⵏ ⵢⴰⴹⵏⵉⵏ ⴳ ⵉⵢⵢⵉⵔⵏ ⴷ ⵉⴷⴷⴰⵏ. ⵜⵙⵙⵓⵜⵔ ⵜⵔⴰⴱⴱⵓⵜ ⵏ ⵓⵙⵓⴷⵙ ⴰⴷ ⵢⵉⵍⵉ ⵓⵎⵢⴰⵡⴰⵙ ⴷ ⵓⵎⵙⴰⵡⴰⴹ ⴳⵔ ⵜⵎⴷⵔⴰⵡⵉⵏ ⴷ ⵉⵎⴷⵔⴰⵡⵏ ⴰⴼⴰⴷ ⴰⴷ ⵜⵣⵣⵓⴳⴰⵣ ⵜⵡⵉⵣⵉ ⵅⴼ ⵜⵉⵔⵔⴰ ⴳ ⵡⵉⴽⵉⴱⵉⴷⵢⴰ, ⵜⵙⴷⵉⴽⵏ ⵎⴰⵙ ⴷ ⴽⵓ ⴰⵎⴳⵔⴰⴷ ⵉⵜⵜⵢⴰⵔⴰⵏ ⵉⴳⴰ ⵢⴰⵜ ⵜⵎⵇⵇⵉⵜ ⴳ ⵢⵉⵍⵍ ⵏ ⵜⵓⵙⵙⵏⴰ ⵙ ⵜⵎⴰⵣⵉⵖⵜ.\nⵜⴳ ⵜⵙⴰⵡⵔⵜ ⴰⴷ ⵉⵎⵉⴽⴽ ⵙⴳ ⵜⵓⴳⴳⴰⵙ ⵙⵓⵍⵏⵉⵏ ⴰⴼⴰⴷ ⴰⴷ ⵜⵉⵍⵉ ⵜⵓⵙⵙⵏⴰ ⵙ ⵜⵎⴰⵣⵉⵖⵜ ⴳ ⵓⵎⴰⴹⴰⵍ ⴰⵎⵓⵟⵟⵓⵏ, ⴷ ⵓⵙⴷⵓⵙ ⵏ ⵜⵉⵍⵉⵜ ⵏ ⵜⴷⵍⵙⴰ ⵜⴰⵎⴰⵣⵉⵖⵜ ⴳ ⵡⵉⴽⵉⴱⵉⴷⵢⴰ ⵏⵏⴰ ⵉⴳⴰⵏ ⵢⴰⵏ ⵓⵙⵉⵜ ⴰⵅⴰⵜⴰⵔ ⴳ ⵓⵎⴰⴹⴰⵍ. ⵙ ⵜⵓⴳⵜ ⵏ ⵜⵙⵏⵜⴰⵢⵉⵏ ⵣⵓⵏ ⴷ ⵜⴰ, ⵔⴰⴷ ⵉⴼⴰⵍⴽⵉ ⵉⵎⴰⵍ ⵏ ⵜⵓⵎⴰⵢⵜ ⵜⴰⵎⴰⵣⵉⵖⵜ ⴳ ⵡⵉⴽⵉⴱⵉⴷⵢⴰ ⴷ ⵡⴰⵏⵜⵉⵔⵏⵉⵜ ⵙ ⵓⵎⴰⵜⴰ."
    },
    {
        "url": "https://amezwaru.blogspot.com/2025/04/lhusayn-janti.html",
        "title": "ⵕⵕⴰⵢⵙ ⵍⵃⵓⵙⴰⵢⵏ ⵊⴰⵏⵟⵉ",
        "content": "ⵉⴳⴰ\nⵍⵃⵓⵙⴰⵢⵏ ⵊⴰⵏⵟⵉ\nⵕⵕⴰⵢⵙ ⴷ ⵓⵎⴷⵢⴰⵣ ⴷ ⵓⵏⵣⴱⴰⵢ, ⵉⵍⵓⵍ ⴳ ⵜⵇⴱⵉⵍⵜ ⵏ ⵡⴰⵛⵜⵓⴽⵏ ⵎⴰⴷ ⵢⴰⵥⵏ ⵉ ⵓⵙⴳⴳⵯⴰⵙ ⵏ 1900 ⵉⵙⵡⴰ ⴷ ⴳ ⵜⵥⵓⵕⵉ ⵏ ⵕⵕⵡⴰⵢⵙ ⴷ ⵢⵉⵎⵉⵙ ⵏ ⵍⵓⵟⴰⵕ ⴷ ⵔⵔⵉⴱⴰⴱ ⴳⵉⵏ ⵙⴳ ⵡⴰⵢⴷⴰ ⵏ ⵜⵙⴳⴰ.\nⴰⵎⴷⵢⴰⵣ ⵏⵏⵖ ⵢⵉⵡⵉ ⵜ ⵓⵥⴰⵡⴰⵏ ⴰⵎⴰⵣⵉⵖ ⵢⵓⵜⵏ ⵙ ⵉⵥⵓⵕⴰⵏ ⴳ ⵜⵙⴳⴰ ⵏ ⵡⴰⵛⵜⵓⴽⵏ, ⵉⵍⵎⴷ ⵉⵎⴰⵙⵙⵏ ⵉⵎⵥⵥⵉ ⵏⵉⵜ ⵙⵓⵍ, ⵍⵍⵉⵖ ⵉⵥⵕⴰ ⵜⵉⴼⴰⴷⵉⵡⵉⵏ ⵏ ⵜⵓⴷⵔⵜ ⵏ ⵜⵡⵊⴰ ⵏⵏⵙ ⴷ ⵎⴰⵎⵏⴽ ⴰ ⵙ ⴷⴷⵔⵏ ⵉⵖⵜⵙ ⴰⴷ ⵉⵎⵎⵓⴷⴷⵓ ⵙ ⵡⴰⵏⴼⴰ ⴰⴷ ⴳⵉⵙ ⵉⵙⵏⵓⴱⴱⵛ ⵙ ⴽⵔⴰ ⵏ ⵜⵡⵓⵔⵉ ⵏⵜⵜⴰ ⴷ ⴳⵯⵎⴰⵙ ⵎⵇⵇⵓⵔⵏ, ⵙ ⵓⵡⵜⴰⵢ ⵏⵏⵙ ⵎⵥⵥⵉⵏ ⵉⵙⵙⵏⵜⵉ ⴷ ⴰⵎⵙⵡⵓⵔⵉ ⴷⴰⵔ ⵢⴰⵜ ⵎⴰⵙⵙⴰ ⵙⴳ ⴼⵕⴰⵏⵙⴰ, ⵙ ⵉⵔⴼⵙⴰⵏ ⵏⵏⵙ ⵃⵍⴰⵏⵉⵏ ⵜⵙⵙⵏⵜⵉ ⴰⵔ ⴰⵙ ⵜⴰⵇⵇⵔⴰ ⵙ \"ⵊⵓⵏⵟⵉ\" ⴰⵎⴰⴳⵏⵓ \"gentil\".\nⵉⴷⴷⵔ ⵊⴰⵏⵟⵉ ⵙ ⵜⵓⴳⵜⵜ ⵏ ⵉⴼⵕⴰⵏⵙⵉⵙⵏ, ⵉⵙⵙⵏ ⵉⵍⵎⵎⴰ ⴰⵏⴰⵡ ⵏ ⵜⵓⴷⵔⵜ ⵏⵏⵙⵏ ⴷ ⵓⵎⵣⴰⵔⴰⵢ ⴳⵔ ⵓⵙⵡⵉⵔ ⵏ ⵜⵓⴷⵔⵜ ⵏⵏⵙⵏ ⴷ ⵜⵉⵏ ⵉⵎⵖⵔⴰⴱⵉⵢⵏ, ⵜⴼⴷⴰⴷⴷⵉ ⴷ ⴳⵉⵙ ⵜⴰⵢⵔⵉ ⵏ ⵜⵎⴰⵣⵉⵔⵜ, ⵢⴰⵙⵉ ⵔⵔⵉⴱⴰⴱ ⵏⵏⵙ ⵉⵙⵙⵏⵜⵉ ⴰⵔ ⵉⵜⵜⴽⴽⴰ ⵉⵙⵓⵏⵏ, ⴰⵔ ⵉⴽⴽⴰⵜ ⵜⴰⵙⵔⵜⵉⵜ ⵏ ⵓⵎⴷⴷⵓⵔⵔⵓⵢ ⴷ ⵡⵉⵏⵏⴰ ⵜⵏ ⵉⵡⴰⵍⴰⵏ ⵙⴳ ⵍⵇⵢⵓⴷ.\nⴰⵔ ⴱⴷⴷⴰ ⵢⴰⵇⵇⵔⴰ ⵊⴰⵏⵟⵉ ⴳ ⵜⵎⴷⵢⴰⵣⵉⵏ ⵏⵏⵙ ⵙ ⵜⴳⵔⴰⵡⵍⴰ ⵎⴳⴰⵍ ⴰⵎⴷⴷⵓⵔⵔⵓⵢ, ⵙ ⵓⵙⵡⵉⵔ ⴰⴷ ⵏⵏⵙ ⵖ ⵓⵔ ⵍⵍⵉⵏ ⵜⴽⵚⵚⴰⴹ, ⵉⵖⵜⵙ ⵓⵎⴷⴷⵓⵔⵔⵓⵢ ⴰⴷ ⵜ ⵉⵇⵇⵏ ⴳ ⵓⵖⵣⵓ ⵎⵏⵏⴰⵡⵜ ⵜⵡⴰⵍ, ⴷ ⵜⵓⴳⵜⵜ ⵏ ⵢⵉⵔⵏ ⴳ ⵜⵣⵏⵉⵜ ⴷ ⵡⴰⵏⴼⴰ ⴷ ⵓⴳⴰⴷⵉⵔ ⵏⵏⴰ ⴳ ⵉⵜⵜⵓⵇⵇⴰⵏ ⴰⵙⴳⴳⵯⴰⵙ ⵏ 1953.\nⵉⵙⵓⵍ ⵊⴰⵏⵟⵉ ⴳ ⵜⵎⴷⵢⴰⵣⵜ ⵍⵍⵉⵖ ⵜⵙⵙⵏⵜⵉ ⵜⵙⵉⵎⴰⵏⵜ ⵎⴰⵛⴰ ⵓⵔ ⴱⴰⵀⵔⴰ ⵉⵃⵎⵍ ⵜⵉⴼⴰⵡⵉⵏ ⴷ ⵡⴰⵙⵉⴷⴷⵏ, ⵓⵔ ⵉⵣⵎⵎⴻⵎ ⵜⵉⵎⴷⵢⴰⵣⵉⵏ ⵏⵏⵙ ⴳ ⵜⵏⵣⵡⴰⵢⵜ ⵜⴰⵏⴰⵎⵓⵔⵜ ⵓⵍⴰ ⴳ ⵜⵎⵙⵙⵓⵔⵉⵏ ⵉⵜⵜⵣⵎⵎⴰⵎⵏ ⴰⵎⴰⵔⴳ. ⴰⵎⴰⵔⴳ ⵏⵏⵙ ⵉⵜⵜⵓⵏⵏⴰ ⵖⴰⵙ ⴳ ⵉⵡⵉⵣⵏ ⴷ ⵜⴼⵓⴳⵍⵉⵡⵉⵏ. ⵉⵎⵎⵓⵜ ⴳ ⵓⵙⴳⴳⵯⴰⵙ ⵏ 1975 ⵜⴰⵎⵍⵍⴰ ⵏ ⵕⴱⴱⵉ ⵖⵉⴼⵙ.\nⵜⴰⵙⵓⵖⵍⵜ ⵏ ⵄⴱⴷⵍⵡⴰⵃⴷ ⴱⵓⵜⴱⴰⵖⴰ"
    },
    {
        "url": "https://amezwaru.blogspot.com/2025/02/bihi-ajallad.html",
        "title": "ⴱⵉⵀⵉ ⴰⵊⴰⵍⵍⴰⴹ",
        "content": "ⴱⵉⵀⵉ ⴰⵊⴰⵍⵍⴰⴹ ⵉⴳⴰ ⵢⴰⵏ ⵓⵏⴹⴹⴰⵎ ⴰⵛⵍⵃⵉ ⴱⴰⵀⵔⴰ ⵉⵜⵜⵢⴰⵡⵙⵙⴰⵏⵏ ⵖ ⵉⵙⴽⵙⴰⵡⵏ, ⵉⵍⵓⵍ ⵢⴰⴷⵍⵍⵉ ⵖ ⵓⵙⴳⴳⵯⴰⵙ 1950 ⵖ ⵡⵓⵙⵓⵏ ⵏ ⵜⵡⴰⵍⵉⵏ ⵜⴰⴳⵔⴰⵡⵜ ⵏ ⵍⴰⵍⵍⴰ ⵄⵣⵉⵣⴰ, ⵜⴰⵎⵏⴰⴹⵜ ⵏ ⵛⵉⵛⴰⵡⴰ, ⵉⵏⴽⵔ ⴷ ⵖ ⵢⴰⵜ ⵜⵎⴰⵣⵉⵔⵜ ⵍⵍⵉ ⵏⵏ ⵉⴱⴱⵉⵏ ⴼ ⵍⵎⴷⵉⵏⵜ, ⵍⵍⵉⵖ ⵉⵎⵥⵥⵉ ⵓⵔ ⵜⵜ ⵢⵉⵡⵉ ⵖ ⵜⵖⵔⵉ, ⵓⵔ ⵉⵔⵉ ⵜⵉⵏⵎⵍ, ⵉⵜⵜⵓⵜ ⴼ ⵓⵎⴰⵔⴳ ⴰⵔ ⵉⴼⵜⵜⵓ ⵙ ⵉⵙⵓⵢⴰⵙ ⵏ ⵓⵃⵡⴰⵛ, ⴰⵔ ⵉⵙⵙⴼⵍⵉⴷ ⵉ ⵉⵏⴹⴹⴰⵎⵏ, ⴰⵔ ⵉⵜⵜⵃⵡⵡⴰⵛ, ⵉⵔⵡⴰⵙ ⵏⵉⵜ ⵉⵙ ⴷ ⵉⴽⴽⵓⵙⴰ ⴰⵎⴰⵔⴳ ⵙⵖ ⴷⴰⵔ ⴱⴰⴱⴰⵙ ⵍⵍⵉ ⵉⴳⴰⵏ ⴷⵖ ⵏⵜⵜⴰⵏ ⵢⴰⵏ ⵓⵏⴹⴹⴰⵎ ⴰⵙⴽⵙⵉⵡⵉ, ⵉⵏⵏⴰ ⵜⵓⴳⴳⵜ ⵏ ⵓⵎⴰⵔⴳ ⵖ ⵓⵣⵎⵣ ⵏ ⵓⵙⴷⵓⵔⵔⵉ ⴰⴼⵔⴰⵏⵙⵉⵙ.\nⵖ ⵓⵙⵏⵜⵉ ⵏ ⵜⵡⴰⴷⴰ ⵏⵏⵙ, ⵉⴽⴽⴰ ⵜⵜ ⵉⵏⵏ ⴰⵔ ⵉⵜⵜⵍⵎⴰⴷ ⵜⴰⵏⴹⴹⴰⵎⵜ ⵖ ⵉⵙⵓⵢⴰⵙ, ⴰⵔ ⵉⵜⵜⴰⵍⵙ ⵉ ⵉⵡⴰⵍⵉⵡⵏ ⴷⴰ ⵉⵜⵜⵉⵏⵉ ⴱⴰⴱⴰⵙ ⴰⵔ ⵉⴼⵜⵜⵓ ⵙ ⵜⵎⵖⵔⵉⵡⵉⵏ ⴷ ⵉⵃⵡⴰⵛⵏ, ⴰⴷ ⵓⴽⴰⵏ ⵉⵏⵏⴰ ⴽⵔⴰ ⵏ ⵡⴰⵡⴰⵍ ⴰⵔ ⵜ ⵜⵜⴰⵍⵍⵖⵏ ⵎⴷⴷⵏ ⴰⵔ ⵜ ⵙⵙⵉⵎⵖⵓⵔⵏ ⵖⴰⵢⵍⵍⵉ ⴳⵉⵙ ⵉⴳⴰⵏ ⴰⵏⴰⵔⵓⵣ ⴰⴼⴰⴷ ⴰⴷ ⵉⴳ ⵓⵍⴰ ⵏⵜⵜⴰⵏ ⴰⵏⴹⴹⴰⵎ. ⴰⵙⴳⴳⵯⴰⵙ ⵏ 1973 ⴰⴷ ⵉⴳⴰⵏ ⴰⵙⵔⴰ ⵖ ⵢⵓⵎⵥ ⵓⵊⴰⵍⵍⴰⴹ ⵜⴰⴱⵔⵉⴷⴰ ⵏ ⵜⵏⴹⴹⴰⵎⵜ ⴷ ⵜⵎⴷⵢⴰⵣⵜ, ⴰⵡⴰⵍ ⵉⵣⵡⵓⵔⵏ ⵉⵙ ⵜ ⵉⵏⵏⴰ ⵉⴳⴰ ⵜ ⵍⵍⵉⵖ ⵉⴽⵙⴰ ⵓⵍⵍⵉ, ⵢⴰⴼ ⵏⵏ ⴽⵔⴰ ⵏ ⵎⴷⴷⵏ ⵖ ⵓⵏⵔⴰⵔ ⴽⴽⴰⵏ ⴰⵢⵍⵍⵉⵖ ⵉⵇⵇⵏ ⵔⵔⵡⴰ, ⴰⵔ ⵙⵓⵍ ⵜⵜⴰⵙⵉⵏ ⵉⵎⴰⴷⴰⵖⵏ.\nⴰⵊⴰⵍⵍⴰⴹ ⵣⵓⵏ ⴷ ⴰⵎⴰⴽⴰ ⵏ ⵉⵏⴹⴹⴰⵎⵏ, ⵉⵣⵔⵉ ⴷⵖ ⵏⵜⵜⴰⵏ ⵖ ⵜⵖⴰⵔⴰⵙⵜ ⵏ ⵓⵙⵉⴳⴳⵍ ⵏ ⵜⵉⴽⴽⵉ ⵏ ⵡⴰⵡⴰⵍ, ⵉⵔⵣⴼ ⵏⵏ ⵢⴰⵏ ⵓⴳⵔⵔⴰⵎ ⵖ ⵣⵣⴰⵡⵉⵜ ⵏ ⵓⵙⴽⴽⵉⴼ, ⵍⵍⵉⵖ ⵏⵏ ⵉⴳⵏ ⵉⴱⴷⴷ ⵙⵔⵙ ⵢⴰⵏ ⵓⴼⴳⴰⵏ ⵉⵙⵔⵙ ⴰⵙ ⵢⴰⵜ ⵜⴰⵍⴼⴰⵏⵉⴷⵜ ⵏ ⴼⵍⵉⵢⵢⵓ ⵖ ⵉⵎⵉ ⵏⵏⵙ, ⵍⵍⵉⵖ ⴷ ⵉⵏⴽⵔ ⵖ ⵜⵓⵥⵥⵓⵎⵜ ⵏ ⵡⴰⵙⵙ ⵢⴰⴼ ⵉⵅⴼ ⵏⵏⵙ ⴰⵔ ⵉⵙⵙⵓⵎⵓⵎ ⴽⵔⴰ. ⵜⵉⴳⵉⵔⴰ ⵏ ⵜⵡⴰⵔⴳⵉⵜ ⴰⴷ ⵢⵓⴼⴰ ⵏⵏ ⴱⵉⵀⵉ ⵉⵅⴼ ⵏⵏⵙ ⵉⴳⴰ ⴷⴰⵔⵙ ⵓⵎⴰⵔⴳ ⵣⵓⵏ ⴷ ⵉⵖ ⴰⵔ ⵉⵙⵙⴰ ⵡⴰⵎⴰⵏ.\nⵉⵙⵡⴰ ⴷ ⵓⵏⴹⴹⴰⵎ ⴰⴷ ⵖ ⵜⴰⵢⵙⵉ ⵏ ⴱⴰⴱⴰⵙ, ⵖⵎⴽⵍⵍⵉ ⴷ ⵉⵙⵡⴰ ⵖ ⵢⴰⵏ ⵉⴷⴰ ⵉⵜⵜⵢⴰⵡⵙⵙⴰⵏⵏ ⵙ ⵓⵎⴰⵔⴳ, ⵉⵏⵢⴰⵍⴽⴰⵎ ⴷ ⵉⵎⴷⵢⴰⵣⵏ ⵎⵇⵇⵓⵔⵏⵉⵏ ⵍⵍⵉ ⵜⵓⵔⵓ ⵜⵙⴳⴰ ⵏⵏⵙ ⵡⴰⵏ ⵄⵓⵎⴰⵔ ⴱⵔⵖⵓⵜ, ⴷ ⵃⴰⵙⴰⵏ ⵓ ⵍⵃⴰⵊ ⵖ ⵓⵏⵥⵓⴹⵜ ⴷ ⵍⵄⵔⴱⵉ ⵄⵊⵊⴰⵊ ⴷ ⵓⵜⵡⵉⵍⵉ ⵖ ⵓⵙⵔⵔⴰⵜⵓ ⴷ ⵃⵎⴰⴷ ⵓ ⴱⵉⵀⵉ ⵓ ⵜⴰⵍⵎⵙⵜ. ⴰⴷ ⵓⵔ ⵉⵜⵜⵓ ⵢⴰⵏ ⵉⵙ ⴷ ⵜⵉⵎⴽⵜⵉⵜ ⵏ ⵜⵎⴰⵣⵉⵔⵜ ⵏⵏⵙ ⵉⵕⵛⵎ ⴳⵉⵙ ⵢⴰⵏ ⵉⵙⵎ ⴷⴰ ⵉⴳⴰⵏ ⵜⴰⵎⴰⵜⴰⵔⵜ ⵏⵉⵖ ⴷ ⵉⵏⵉⴳⵍ ⵏ ⵓⵎⴰⵔⴳ, ⵉⴳⴰ ⵜⵜ ⵍⴰⵍⵍⴰ ⵄⵣⵉⵣⴰ ⵜⴰⵙⴽⵙⵉⵡⵉⵜ, ⵢⴰⵜ ⵖ ⵉⴳⵔⵔⴰⵎⵏ ⵍⵍⵉ ⵉⵜⵜⵢⴰⵡⵙⵙⴰⵏⵏ ⵙ ⵉⴼⵉ ⵏ ⵡⴰⵡⴰⵍ ⴷⴰⵔ ⵉⵎⴰⵣⵉⵖⵏ ⵏ ⵓⴷⵔⴰⵔ ⵏ ⴷⵔⵏ ⴷ ⵙⵓⵙ,"
    },
    {
        "url": "https://amezwaru.blogspot.com/2025/01/Sandrilla-2.html",
        "title": "ⵚⴰⵏⴹⵕⵉⵍⵍⴰ (2/2) - ⵜⴰⵙⵓⵖⵍⵜ ⵏ ⵎⵓⵃⵎⵎⴰⴷ ⴱⵍⵍⵖⵣⴰⵍⵉ",
        "content": "ⵖⵔ ⵣⵡⴰⵔ ⴰⴳⵣⵣⵓⵎ ⴰⵎⵣⵡⴰⵔⵓ ⵎⴽ ⵜ ⵓⵔ ⵜⵖⵔⵉⴷ:\nⵚⴰⵏⴹⵕⵉⵍⵍⴰ (1/2) - ⵜⴰⵙⵓⵖⵍⵜ ⵏ ⵎⵓⵃⵎⵎⴰⴷ ⴱⵍⵍⵖⵣⴰⵍⵉ\nⵜⵔⴰⵔ ⵚⴰⵏⴹⵕⵉⵍⵍⴰ ⵜⴰⵢⵏⵉⵜ, ⴷ ⵏⵜⵜⴰⵜ ⵜⵍⵍⴰ ⴳ ⵜⵓⵎⵔⵜ ⵉⵎⵇⵇⵓⵔⵏ, ⵖⵔ ⵜⵎⵙⵔⴰⴳⵜ ⵜⴰⴼ ⵏⵏ ⵎⴰⵙ ⵉⵄⴰⵡⵍ ⵡⴰⵎⵎⴰⵙ ⵏ ⵢⵉⴹ.\n- ⵓⵀ! ⵉⵇⵇⴰⵏ ⴷ ⴰⴷ ⴽⴽⵖ ⴰⴱⵔⵉⴷ, ⴰⵢⴷ ⵜⵏⵏⴰ.\nⵉⵅⵙ ⵓⴳⵍⴷⵓⵏ ⴰⴷ ⵜⵜ ⵉⵃⴰⵚⵕ ⴰⴷ ⵓⵔ ⵜⴷⴷⵓ, ⵎⴰⵛⴰ ⵚⴰⵏⴹⵕⵉⵍⵍⴰ ⵜⴼⴼⵖ ⵢⴰⴷ ⵙⴳ ⵓⴱⴰⵔⴰⵣ ⵏ ⵜⴼⵓⴳⵍⴰ.\nⵉⴹⴼⵕ ⵜⵜ ⵓⴳⵍⴷⵓⵏ, ⵎⴰⵛⴰ ⵓⵔ ⵜⵜ ⵏⵏ ⵉⵙⵙⵓⴽⴽⵉⵍ, ⵓⵔ ⵢⵓⴼⵉ ⴰⵎⵔ ⵢⴰⵜ ⵜⴷⵓⴽⵓⵜ ⵏⵏⵙ ⵏ ⵓⵙⴰⵎⵎⵖ ⵏⵏⴰ ⵏⵏ ⵜⵙⴹⵕ ⴳ ⵉⵎⵉ ⵏ ⵓⴱⵔⴳⵎⵎⵉ.\nⵜⵙⵓⵍ ⵓⴽⴰⵏ ⵚⴰⵏⴹⵕⵉⵍⵍⴰ ⴳ ⵉⵙⴽⵯⴼⴰⵍ ⵉⵎⵇⵔⴰⵏⵏ ⵏ ⵉⵎⵉ ⵏ ⵓⴱⵔⴳⵎⵎⵉ ⵙ ⵜⵏⴳⵏⴳ ⵜⵉⵙⵙ 12 ⵏ ⵢⵉⴹ; ⵜⴰⴼ ⵏⵏ ⵉⵖⴼ ⵏⵏⵙ ⵜⵍⵙⴰ ⵜⵉⵎⵍⵙⴰ ⵍⵍⵉ ⵏⵏⵙ ⵉⵎⴷⴰⵏ ⵉⵔⴽⵓⴽⴰⵏ. ⵜⴰⴼ ⵏⵏ ⴳ ⵉⵣⴷⴰⵔ ⴳ ⵓⴷⵖⴰⵔ ⵏ ⵜⴽⵕⵕⵓⵚⵜ ⵜⴰⵎⵏⵏⵓⵔⵖⵜ, ⵢⴰⵜ ⵜⵖⵙⴰⵢⵜ ⴰⵔ ⵜⵜ ⵜⴻⵜⵜⴳⴰⵏⵏⴰ.\nⵜⵙⵓⵍ ⵚⴰⵏⴹⵕⵉⵍⵍⴰ ⴳ ⵉⵙⴽⵯⴼⴰⵍ ⵉⵎⵇⵔⴰⵏⴻⵏ ⵏ ⵓⴱⵔⴳⵎⵎⵉ, ⵜⵚⵓⵏⵉ ⵜⵉⵙⵙ ⵙⵉⵏ ⴷ ⵎⵔⴰⵡⵜ ⵏ ⵢⵉⴹ; ⴷⵖⵢⴰ ⵜⴰⴼ ⴷ ⵉⵖⴼ ⵏⵏⵙ ⵜⵍⵙⴰ ⵜⵉⵎⵍⵙⴰ ⵍⵍⵉ ⵏⵏⵙ ⵉⵎⴷⴰⵏ ⵉⵔⴽⵓⴽⴰⵏ. ⴳ ⵢⵉⵣⴷⴰⵔ, ⵜⵓⴼⴰ ⵏⵏ ⵢⴰⵜ ⵜⵖⵙⴰⵢⵜ ⴰⵔ ⵜⵜ ⵜⴻⵜⵜⴳⴰⵏⴰⵢ ⴳ ⵓⴷⵖⴰⵔ ⵏ ⵜⴽⵕⵕⵓⵙⵜ.\nⵜⴰⵖⵓⵍ ⵙ ⵓⵣⵉⵔ ⴰⵔ ⵜⵉⴳⵎⵎⵉ ⴰⴼⴰⴷ ⴰⴷ ⵜⴽⵛⴰⴷ ⵉ ⵓⴽⵜⵜⵓⵢ ⵏ ⵢⵉⴹ ⴰ ⵉⴱⵓⵖⵍⴰⵏ ⵢⴰⵜ ⵜⴷⵓⴽⵓⵜ ⵏ ⵓⵙⴰⵎⵎⵖ.\nⵙⵙⴰⵡⴹⵏⵜ ⴰⵙ ⴷ ⵉⵙⵜⵜⵎⴰⵙ ⴰⵏⵖⵎⵉⵙ ⵏ ⵉⵙ ⵜⵙⵓⵛⴽⴰ ⵢⴰⵜ ⵜⴳⵍⴷⵓⵏⵜ ⵉⴼⵓⵍⴽⵉⵏ ⵜⴰⴷⵓⴽⵓⵜ ⵏⵏⵙ ⴳ ⵓⴱⴰⵔⴰⵣ, ⴷ ⵎⴰⵙ ⵉⴽⵍⴰ ⵓⴳⵍⴷⵓⵏ ⴰⵔ ⵜⵜ ⵉⵙⴽⵙⵉⵡ ⵉⴷⴷⵖ ⵜ ⵜⵙⵙⵓⵙⵎ.\nⴹⴰⵕⵜ ⴽⵔⴰ ⵏ ⵡⵓⵙⵙⴰⵏ ⴷⵔⵓⵙⵏⵉⵏ, ⵉⴼⴽⴰ ⵓⴳⵍⵍⵉⴷ ⴰⵏⴰⴹ ⵉ ⵉⵎⴰⵍⴰⵍⵏ ⵏⵏⵙ ⴰⴷ ⴰⵔⵎⵏ ⵜⴰⴷⵓⴽⵓⵜ ⵉ ⵜⵔⴱⴰⵜⵉⵏ ⴰⴽⴽ ⵏ ⵜⴳⵍⴷⵉⵜ ⵢⵉⵏⵉ ⵎⴰⵙ ⵇⴰⴷ ⵉⵙⵜⴰⵀⵍ ⵉ ⵢⵉⵙ ⵙ ⵜⴰⵏⵏⴰ ⵎⵉ ⴷ ⵜⵓⵙⴰ ⴳ ⵓⴹⴰⵕ.\nⵉⴳⵔ ⵏⵏ ⵡⴰⴽⵓⴷ ⴰⵎⴰⵣⴰⵏ ⵏ ⵓⴳⵍⵍⵉⴷ ⵖⵔ ⵜⵣⴷⵓⵖⵜ ⵏ ⵚⴰⵏⴹⵕⵉⵍⵍⴰ. ⴰⵔ ⵜⵜⴰⵔⵎⵏⵜ ⵉⵙⵜⵎⴰⵙ ⵜⴰⴷⵓⴽⵓⵜ ⵎⴰⵛⴰ ⵎⵇⵇⵓⵔⵏ ⵡⴰⵍⴰ ⵉⴹⴰⵔⵏ ⵏⵏⵙⵏⵜ. ⵓⴽⴰⵏ ⵜⴻⵜⵜⵔ ⴰⵙⵏ ⵚⴰⵏⴹⵕⵉⵍⵍⴰ ⴰⴷ ⵜⵜ ⴰⵊⵊⵏ ⴰⴷ ⵜⵜ ⵜⴰⵔⵎ ⴰⵡⴷ ⵏⵜⵜⴰⵜ.\nⴰⵔ ⴷⵉⴳ ⵙ ⴹⵚⵚⴰⵏⵜ ⵉⵙⵜⵎⴰⵙ. ⵉⵙⴳⵉⵡⵏ ⵓⵎⴰⵣⴰⵏ ⵚⴰⵏⴹⵕⵉⵍⵍⴰ, ⵎⵎⴰⵜⵔⵏ ⴰⵍⵍⵉⴳ ⵖⴹⴼⵏ ⴰⴽⴽ ⵎⴰⵙ ⵜⴽⵛⵎ ⵜⴹⴰⵕⵜ ⵏⵏⵙ ⵖⵔ ⵜⴷⵓⴽⵓⵜ ⴷ ⵎⴰⵙ ⴰⵙ ⴷ ⵜⵓⵙⴰ. ⴷⴷⴰⴳ ⵜⵇⵇⵏ ⵚⴰⵏⴹⵕⵉⵍⵍⴰ ⵜⴰⴷⵓⴽⵓⵜ ⵢⴰⴹⵏ ⵉ ⵓⴹⴰⵕ ⵡⵉⵙⵙ ⵙⵉⵏ, ⵓⵔ ⴼⵍⵉⵙⵏⵜ ⵉⵙⵜⵎⴰⵙ ⴷ ⵜⵎⵟⵟⵓⵜ ⵏ ⴱⴰⴱⴰⵙ ⴰⵍⵍⵏ ⵏⵏⵙⵏⵜ.\nⵉⵎⵉⴽⴽ ⵀⴰ ⵏⵏ ⵍⴰⵍⵍⴰ ⵙ ⵜⴰⵎⴽⵔⵔⵉⵡⵜ ⵜⴳⵓⵍⴰ ⴷ ⵜⵙⵉⵍⵍⴼ ⵙ ⵜⵖⵔⵓⵢⵜ ⵏⵏⵙ ⵖⴼ ⵉⴷⵔⴱⴰⵍⵏ ⵏ ⵚⴰⵏⴹⵕⵉⵍⵍⴰ, ⵜⵙⵡⵔⵔⵉ ⵜⵏ ⵖⵓⴷⴰⵏ ⵓⴳⴳⴰⵔ ⵏ ⵡⵉⵏⵏⴰ ⴰⴽⴽ ⵉⵣⵔⵉⵏ.\nⴹⴰⵕⵜ ⵎⴰⵢⴷ ⵜⵍⵙⴰ ⵜⵉⵎⵍⵙⴰ ⵏ ⵜⴳⵍⴷⵓⵏⵉⵏ, ⵓⴽⵣⵏⵜ ⵉⵙⵜⵎⴰⵙ ⵎⴰⵙ ⴷ ⵏⵜⵜⴰⵜ ⵏⵉⴽ ⴰⵢⴷ ⵜⴳⴰ ⵜⵔⴱⴰⵜ ⵉⵥⵉⵍⵏ ⵏⵏⴰ ⵥⵕⴰⵏⵜ ⴳ ⵓⴱⴰⵔⴰⵣ ⵏ ⵜⴼⵓⴳⵍⴰ. ⴰⵖⵏⵜ ⵏⵏ ⵖⴼ ⵉⴹⴰⵔⵏ ⵏⵏⵙ ⴰⵔ ⴰⵙ ⵜⵜⴻⵜⵜⵔⵏⵜ ⴰⵙⵓⵔⴼ. ⵜⵙⴱⴷⴷ ⵚⴰⵏⴹⵕⵉⵍⵍⴰ, ⵏⵏⴰ ⵉⴳⴰⵏ ⴰⴼⴳⴰⵏ ⴳ ⵉⵍⵍⴰ ⵓⴼⵓⵍⴽⵉ ⵜⵙⵎⵓⵏ ⴳⵔ ⵓⵖⵓⴷⵓ ⵏ ⵜⵓⵎⵎⵏⴷⴰ ⴷ ⵜⴰⵥⵉⵍⵜ ⵏ ⵜⵖⴰⵔⵉⵡⵉⵏ, ⵉⵙⵜⵎⴰⵙ ⵜⵎⵄⵏⴰⴳ ⵉⴷ ⵙⵏⵜ, ⵜⵙⵙⵓⵔⴼ ⴰⵙⵏⵜ ⵙⴳ ⵡⴰⵍⵍⴰⵖ ⵏ ⵡⵓⵍ ⵏⵏⵙ.\nⵉⵜⵜⵔ ⵓⴳⵍⴷⵓⵏ, ⵏⵏⴰ ⵜⵙⵏⵓⴼⵍ ⵢⴰⴷⵍⵍⵉ ⵜⴰⵢⵔⵉ, ⵉⵡⵍ ⵙⴳ ⵚⴰⵏⴹⵕⵉⵍⵍⴰ. ⵜⴰⴳⵍⵍⵉⴷⵜ ⴷ ⵓⴳⵍⵍⵉⴷ ⵎⵎⵔⵏ ⴽⵉⴳⴰⵏ. ⵚⴰⵏⴹⵕⵉⵍⵍⴰ ⴷ ⵓⴳⵍⴷⵓⵏ ⴷⴷⵔⵏ ⵢⴰⵜ ⵜⵓⴷⵔⵜ ⵉⵖⵣⵣⵉⴼⵏ ⵉⵜⴽⴰⵔⵏ ⵙ ⵜⵓⵎⵔⵜ ⴷ ⵓⵎⴷⴰⵣ."
    },
    {
        "url": "https://amezwaru.blogspot.com/2025/01/Sandrilla-1.html",
        "title": "ⵚⴰⵏⴹⵕⵉⵍⵍⴰ (1/2) - ⵜⴰⵙⵓⵖⵍⵜ ⵏ ⵎⵓⵃⵎⵎⴰⴷ ⴱⵍⵍⵖⵣⴰⵍⵉ",
        "content": "ⵉⴽⴽⴰ ⵜⵜ ⵏⵏ ⵢⴰⵏ ⵓⵔⴳⴰⵣ ⵢⵓⵡⵍ ⵜⵉⴽⴽⵍⵜ ⵜⵉⵙⵙ ⵙⵏⴰⵜ ⴷⴼⴼⵉⵔ ⵎⴰⵢⴷ ⴰⵙ ⵜⵎⵎⵓⵜ ⵜⵎⵟⵟⵓⵜ ⵜⴰⵎⵣⵡⴰⵔⵓⵜ, ⵢⴰⵡⵢ ⵢⴰⵜ ⵜⵎⵟⵟⵓⵜ ⵉⵎⵔⴰⵏ ⵉⵙⵅⴰⵜⵔⵏ ⵉⵖⴼ ⵏⵏⵙ ⵓⴳⴳⴰⵔ ⵏ ⴽⵔⴰ ⵉⵍⵍⴰⵏ. ⵖⵓⵔⵙ ⵙⵏⴰⵜ ⵜⵔⴱⴰⵜⵉⵏ ⵜⵜ ⵉⵔⵡⴰⵙⵏ ⴳ ⵜⵖⴰⵔⴰ, ⴰⵡⵉⵏⵜ ⴷ ⵙⴳⵉⵙ ⴽⵔⴰⵢⴳⴰⵜ ⵜⴰⵖⴰⵡⵙⴰ. ⴰⵔⴳⴰⵣ ⵏⵜⵜⴰ ⵖⵓⵔⵙ ⵢⴰⵜ ⵜⵔⴱⴰⵜ ⵜⴰⴼⴷⴷⴰⵎⵜ ⵙⴳ ⵜⵎⵟⵟⵓⵜ ⵏⵏⵙ ⵏⵏⴰ ⵉⵎⵎⵓⵜⵏ, ⵎⴰⵛⴰ ⵜⴰⵍⵓⵖⵉ ⵏⵏⵙ ⴷ ⵓⴼⵓⵍⴽⵉ ⵏⵏⵙ ⵏⵜⵜⴰⵜ ⵓⵔ ⵍⵉⵏ ⴰⵏⴰⵡ, ⴰⵢⴰ ⵜⵓⵡⵢ ⵜ ⵉⴷ ⵙⴳ ⵎⴰⵙ ⵏⵏⴰ ⵢⵓⴼⵏ ⵎⴰⵢⴷ ⵉⵍⵍⴰⵏ ⵖⴼ ⵡⴰⴽⴰⵍ.\nⵓⵔ ⵉⵣⵔⵉ ⵢⴰⵜ ⵖⴼ ⵜⵎⵖⵔⴰ, ⵜⵙⵙⵓⵎⴰⵏ ⴷ ⵜⵎⵟⵟⵓⵜ ⵜⴰⵎⴰⵢⵏⵓⵜ ⵜⵓⵅⵅⵓⵜ ⵏⵏⵙ. ⵜⵙⴱⵉⴱⴱⵉⵢ ⵜⵉⵡⵓⵔⵉⵡⵉⵏ ⴰⴽⴽⵯ ⵎⵔⴰⵏⵉⵏ ⵏ ⵜⴰⴷⴷⴰⵔⵜ ⵉ ⵜⵔⴱⴰⵜ ⵜⴰⵎⵥⵢⴰⵏⵜ: ⵏⵜⵜⴰⵜ ⴰⵢⴷ ⵉⵙⵙⵉⵔⵉⴷⵏ ⵉⵔⵓⴽⵓⵜⵏ ⴷ ⵜⵎⵍⵙⴰ, ⵜⴼⵕⴹ ⵜⴰⵣⵇⵇⴰ ⵏ ⵜⵎⵟⵟⵓⵜ ⵏ ⴱⴰⴱⴰⵙ ⴷ ⴰⵡⴷ ⵜⵉⵏ ⵉⵙⵜⵜⵎⴰⵙ. ⴷⴰ ⵜⴳⴳⴰⵏ ⴳ ⵓⴼⵍⵍⴰ ⴰⴽⴽⵯ ⵏ ⵜⴳⵎⵎⵉ, ⴳ ⵢⴰⵜ ⵜⴰⴷⴷⵡⴰⵔⵉⵜ, ⵖⴼ ⵢⴰⵏ ⵡⵓⵙⵓ ⵉⵎⴷⴰⵏ, ⴰⵔ ⴳⴳⴰⵏⴻⵏⵜ ⵉⵙⵜⵜⵎⴰⵙ ⵏⵉⵜⵏⵜⵉ ⴳ ⵜⵣⵖⵡⵉⵏ ⵖⵓⴷⴰⵏⵉⵏ ⴳ ⵍⵍⴰⵏ ⵡⵓⵙⵓⵜⵏ ⵥⵉⵍⵏⵉⵏ ⴷ ⵜⵉⵙⵉⵜⵉⵏ ⴳ ⵜⵜⴰⵏⵏⴰⵢⵏⵜ ⵉⵖⴼⴰⵡⵏ ⵏⵏⵙⵏⵜ ⵙⴳ ⵢⵉⵖⴼ ⴰⵔ ⵉⴹⴰⵕⵏ.\nⴰⵔ ⵜⵜⵔⴼⵓⴼⵓⵏ ⵜⴳⵍⵍⵉⵏⵜ ⵏ ⵜⵛⵉⵔⵔⴰⵜⵉⵏ, ⵉⴳⴰⵏ ⵙ ⵢⵉⵙⵎ ⵚⴰⵏⴹⵕⵉⵍⵍⴰ, ⵎⴰⵛⴰ ⵜⵥⵥⵉⴹⵕ, ⵓⵔ ⵜⵖⵉⵢ ⴰⴷ ⵜⵙⵎⵓⵎⵎⵢ ⵖⴼ ⴱⴰⴱⴰⵙ ⴰⴼⴰⴷ ⴰⴷ ⵙⵉⵙ ⵓⵔ ⵉⵏⴽⵔ ⴰⵛⴽⵓ ⵜⴱⴰⴹ ⴷⵉⴳⵙ ⵜⵎⵟⵟⵓⵜ ⵏⵏⵙ. ⵎⵇⵇⴰⵔ ⴷⴰ ⵜⵍⵙⵙⴰ ⵖⴰⵙ ⴽⵔⴰ ⵏ ⵉⴷⵔⴱⴰⵍⵏ ⵉⵎⴷⴰⵏ ⵉⵎⵜⴰⵡⴰⵢⵏ, ⴷⴰ ⵜⴻⵜⵜⵓⵎⴰⵏ ⵚⴰⵏⴹⵕⵉⵍⵍⴰ ⵜⵓⴼ ⵉⵙⵜⵜⵎⴰⵙ ⵙ ⵜⵎⵉⴹⵉ ⵏ ⵜⵉⴽⴽⵍⵜ, ⴷⴰⵛⵛⵏ ⴰ ⵎⵔ ⵜⵍⵙⵉ ⴰⵕⵕⵓⴹ ⵉⵖⵓⴷⴰⵏ.\nⵜⵎⵢⴰⵔ ⵚⴰⵏⴹⵕⵉⵍⵍⴰ ⴽⵓⴷⵏⵏⴰ ⵜⵙⵎⴷ ⵜⴰⵡⵓⵔⵉ ⵏⵏⵙ ⴰⴷ ⵜⴻⵜⵜⴳⵉⵡⵉⵔ ⴳ ⵜⵖⵎⵔⵜ ⴳ ⵜⵍⵍⴰ ⵜⵙⵡⴰⵡⵡⵓⵜ ⵜⵇⵇⵉⵎ ⵖⴼ ⵢⵉⵖⴷ ⴰⵍⵍⵉⴳ ⴷⴰ ⴰⵙ ⵇⵇⵔⴰⵏ ⴰⵢⵜ ⵜⴰⴷⴷⴰⵔⵜ ⵙ ⵎⵣⵔⵉⵖⴷ. ⵜⴰⵎⵥⵢⴰⵏⵜ ⴳ ⵉⵙⵜⵜⵎⴰⵜⵏ ⴽⴰ ⴰⵢⴷ ⴰⵙ ⵉⵇⵇⴰⵔⵏ ⵙ ⵢⵉⵙⵎ ⵏⵏⵙ ⵏ ⵜⵉⴷⵜ ⴰⵛⴽⵓ ⵓⵔ ⴱⴰⵀⵔⴰ ⵜⵅⵅⵉ (ⵜⵅⵛⵉⵏ) ⴰⵎⵎ ⵜⵅⴰⵜⴰⵔⵜ.\nⵢⴰⵏ ⵡⴰⵙⵙ ⴳ ⵡⵓⵙⵙⴰⵏ, ⵉⵙⴽⵔ ⵎⴻⵎⵎⵉⵙ ⵏ ⵓⴳⵍⵍⵉⴷ ⵢⴰⵜ ⵜⴼⵓⴳⵍⴰ, ⵉⵍⴰⵖⴰ ⵏⵏ ⵙⵉⵙ ⵉ ⵜⵔⴱⴰⵜⵉⵏ ⴰⴽⴽⵯ ⴼⵓⵍⴽⵉⵏⵉⵏ ⴳ ⵜⵎⴰⵣⵉⵔⵜ ⴰⴼⴰⴷ ⴰⴷ ⵉⵙⵜⵢ ⵜⴰⵏⵏⴰ ⵔⴰⴷ ⵉⵜⵜⵔ ⵙ ⵢⵉⵡⵍ.\nⵜⴰⴷⴳⴳⵯⴰⵜ ⵏⵏⴰ, ⴰⵔ ⵜⴻⵜⵜⵎⵓⵜⵜⵓⴳ ⵜⵎⵖⴰⵔⵜ ⴷ ⵉⵙⵜⵉⵙ ⴰⴽⴽⵏ ⴰⴷ ⴷⴷⵓⵏⵜ ⵖⵔ ⵜⴼⵓⴳⵍⴰ, ⵜⴻⵜⵜⵔ ⵚⴰⵏⴹⵕⵉⵍⵍⴰ ⵉ ⵜⵎⵟⵟⵓⵜ ⵏ ⴱⴰⴱⴰⵙ ⴰⴷ ⵜⵜ ⵜⴰⵊⵊ ⴰⴷ ⵉⴷⵙⵏⵜ ⵜⵎⵓⵏ. ⵜⵔⴰⵔ ⴰⵙ:\n- ⵎⴰⵛⴰ ⴰ ⵚⴰⵏⴹⵕⵉⵍⵍⴰ ⵀⴰⵜ ⵜⴻⵜⴽⴰⵔⴷ ⴰⴽⴽⵯ ⵙ ⵓⴳⴹⵕⵓⵕ ⴷ ⵉⵔⴽⴰⵏ ⵜⵉⵔⵉⴷ ⴰⴷ ⵜⴼⵜⵓⴷ ⵖⵔ ⵜⴼⵓⴳⵍⴰ? ⵓⵔ ⵖⵓⵔⵎ ⵜⴰⵔⵙⵡⴰⵢⵜ, ⵓⵔ ⴷⴰⵔⵎ ⵉⴷⵓⴽⴰⵏ ⵜⵉⵔⵉⴷ ⴰⴷ ⵜⵔⴽⵣⴷ?\n- ⴹⵓⴼ ⵜⴰⴷⴷⴰⵔⵜ, ⵀⴰ ⵏⵏ ⴰⴷ ⵜⴳⵏⴷ ⵓⵔ ⵜⴰ ⴷ ⵏⴰⵖⵓⵍ, ⴰⴷ ⴰⵙ ⵏⵏⴰⵏⵜ ⵉⵙⵜⵎⴰⵙ ⴷⴰⵜ ⴰⴷ ⴼⴼⵖⵏⵜ.\nⵢⴰⵏ ⵉⵎⵉⴽⴽ, ⵜⵙⵍⵍⴰ ⵚⴰⵏⴹⵕⵉⵍⵍⴰ ⵉ ⵢⴰⵏ ⵓⵎⵙⵍⵉ. ⴷ ⴰⵎⵙⵍⵉ ⵏ ⵍⴰⵍⵍⴰⵙ ⵜⴰⵎⴽⵔⵔⵉⵡⵜ, ⵏⵏⴰ ⴰⵙ ⵉⵏⵏⴰⵏ:\n- ⵚⴼⴹ ⵉⵎⵟⵟⴰⵡⵏ ⵏⵏⵎ, ⵇⴰⴷ ⵜⴷⴷⵓⴷ ⵖⵔ ⵜⴼⵓⴳⵍⴰ, ⵓⵙⵉⵖ ⴰⵎ ⵉⵙⵙ.\nⵓⴽⴰⵏ ⵙ ⵢⴰⵏ ⵓⵙⵉⵍⵍⴼ ⵙ ⵜⵖⵔⵓⵢⵜ ⵜⴰⵎⴽⵓⵔⴰⵏⵜ, ⵜⴳⴰ ⵢⴰⵜ ⵜⵖⵙⴰⵢⵜ ⴷ ⵜⴰⴽⵕⵕⵓⵚⵜ ⵜⴰⵎⵏⵏⵓⵔⵖⵜ ⵉⵎⵇⵇⵓⵔⵏ ⵜⴼⴰⵍⴽⵉ ⴰⵟⵟⴰⵚ, ⵜⴳ ⵉⵜⵙⵏ ⵉⵖⵔⴷⴰⵢⵏ ⴷ ⵉⵢⵙⴰⵏ ⵖⵓⴷⴰⵏⵉⵏ, ⵢⴰⵏ ⵡⴰⵢⴷⵉ ⴷ ⴰⵎⵏⴷⴰⵀ ⴷ ⵉⴷⵙⵏ ⵉⴳⵯⵔⴰ ⵉⵎⵥⵢⴰⵏⵏ ⴷ ⵉⵎⴽⵉⵔⵉⵜⵏ.\nⵙ ⵢⴰⵜ ⵜⵢⵜⵉ ⵢⴰⴹⵏ ⵙ ⵜⵖⵔⵓⵢⵜ, ⵓⵎⴰⵏⴻⵏⵜ ⴷ ⴽⵔⴰ ⵏ ⵜⴷⵓⴽⵉⵏ ⵉⵍⵀⴰⵏ ⵏ ⵓⵙⴰⵎⵎⵖ ⵖⴼ ⵜⴹⴰⵕⵉⵏ ⵏⵏⵙ. ⵉⵍⵎⵎⴰ ⵜⵙⵏⴼⵍ ⵜⵎⴽⵔⵔⵉⵡⵜ ⵜⴰⵔⵙⵡⴰⵢⵜ ⵉⵎⴷⴰⵏ ⵜⴳ ⵜⵜ ⴷ ⵢⴰⵜ ⵜⵔⵙⵡⴰⵢⵜ ⵉⴽⵏⴰⵏ ⵉⴳⴰⵏ ⵉ ⵓⴱⴰⵔⴰⵣ ⵏ ⵜⴼⵓⴳⵍⴰ.\nⵓⵎⵉ ⵜⵎⵎⵓⵜⵜⴳ, ⵜⵙⵎⴰⴳⵍ ⵜⵜ ⵜⵎⴽⵔⵔⵉⵡⵜ ⵜⵏⵏⴰ ⴰⵙ:\n- ⴰⴷ ⴽⵎ ⵉⵏⵏ ⵓⵔ ⵢⴰⴼ ⵡⴰⵎⵎⴰⵙ ⵏ ⵢⵉⴹ ⴳ ⵓⴱⴰⵔⴰⵣ, ⴰⵛⴽⵓ ⴰⴷ ⴷⴰⵢ ⵉⵍⴽⵎ ⵔⴰⴷ ⴰⴽⴽⵯ ⵏⵖⵓⴱⵓⵏⵜ ⵜⵀⵓⵙⴽⵉⵡⵉⵏ ⴰ ⴰⴽⴽⵯ!\n- ⵓⵔ ⵜⵜⴳⴳⵯⴷ ⴰ ⵍⴰⵍⵍⴰ, ⵓⵔ ⵏⵏⵉⵖ ⴰⴷ ⵜⵜⵓⵖ ⴰⵙⵎⵉⴳⵍ ⵏⵏⵎ.\nⵓⴽⴰⵏ ⵜⴰⵎⵥ ⵜⴽⵕⵕⵓⵚⵜ ⴰⴱⵔⵉⴷ ⵖⵔ ⵉⵖⵔⵎ ⴰⴳⵍⴷⴰⵏ.\nⴷⵖⵢⴰ ⵜⴼⴼⵖ ⵜⵜ ⵏⵏ ⵚⴰⵏⴹⵕⵉⵍⵍⴰ ⴳ ⵓⴱⵔⴳⵎⵎⵉ ⵏ ⵓⴳⵍⵍⵉⴷ, ⵢⴰⴼ ⵏⵏ ⵓⴳⵍⴷⵓⵏ ⵎⴰⵙ ⴷ ⵜⴰⵔⴱⴰⵜ ⴰ ⵉⵖⵓⴷⴰⵏ ⵏⵏⴰ ⵓⵔ ⵉⵙⵙⵉⵏ ⴰⵡⴷ ⵢⴰⵏ ⴰ ⵙ ⵢⴰⴷⵍⵍⵉ ⵉⵜⵜⵇⵇⵍ.\nⵉⴷⴷⵎ ⵓⵥⴰⵡⴰⵏ ⵉⵜⵜⵔ ⴰⵙ ⵓⴳⵍⴷⵓⵏ ⴰⴷ ⵉⴷⵙ ⵜⵔⴽⵣ. ⵜⵎⵎⵓⵜ ⵚⴰⵏⴹⵕⵉⵍⵍⴰ ⵙ ⵜⵓⵎⵔⵜ ⴷ ⵓⵎⴷⴰⵣ. ⴰⵔ ⵜⴻⵜⵜⵇⵇⵍ ⴰⴷ ⵜⴰⵡⴹ ⵜⵙⵔⴰⴳⵜ ⵜⵉⵙⵙ ⵢⴰⵏ ⴷ ⵎⵔⴰⵡⵜ ⴷ 45 ⵏ ⵜⵓⵙⴷⵉⴷⵜ. ⵖⴰⵙ ⵜⵍⴽⵎ ⴷⴰⵢ ⵜⵖⴰⵡⵍ ⵜⴼⵜⵓ ⵙ ⴷⵉⴷⴷⴰ ⴷ ⵜⴽⴽⴰ.\nⵜⵙⵏⵉⵎⵎⵔ ⴽⵉⴳⴰⵏ ⵍⴰⵍⵍⴰⵙ ⵜⴻⵜⵜⵔ ⴰⵙ ⴰⴷ ⴰⵙ ⴷⴰⵖ ⵜⴰⵡⵙ ⴰⴷ ⵜⴷⵡⵍ ⵜⵉⴽⴽⵍⵜ ⵢⴰⴹⵏ ⵖⵔ ⵓⴱⴰⵔⴰⵣ ⵏ ⵜⴼⵓⴳⵍⴰ, ⴰⵢⵏⵏⴰ ⵏⵉⵜ ⴰⵢⴷ ⵜⵙⴽⵔ ⴰⵣⴽⴽⴰ ⵏⵏⵙ.\nⵜⴽⵏⴰ ⵓⴳⴳⴰⵔ ⵏ ⵓⵢⵏⵏⴰ ⵉⵣⵔⵉⵏ; ⵢⵓⴼ ⴰⵙ ⵡⴰⵙⵙⴰ ⵉⴹⵍⵍⵉ ⴳ ⵓⴼⵓⵍⴽⵉ. ⵉⵇⵇⵉⵎ ⵓⴳⵍⴷⵓⵏ ⴰⵔ ⴰⴽⵉⴷⵙ ⵉⵜⵜⵔⴽⴰⵣ ⴽⵔⴰ ⵉⵍⴰ ⵢⵉⴹ.\nⵖⵔ ⴰⴳⵣⵣⵓⵎ ⵡⵉⵙ ⵙⵉⵏ (ⴰⵎⴳⴳⴰⵔⵓ):\nⵚⴰⵏⴹⵕⵉⵍⵍⴰ (2/2) - ⵜⴰⵙⵓⵖⵍⵜ ⵏ ⵎⵓⵃⵎⵎⴰⴷ ⴱⵍⵍⵖⵣⴰⵍⵉ"
    },
    {
        "url": "https://amezwaru.blogspot.com/2025/01/asakud-amazigh-apk.html",
        "title": "ⴰⴳⵯⵎⴰⵜ ⵜⵉⵙⵏⵙⵉ ⵏ ⵓⵙⴰⴽⵓⴷ ⴰⵎⴰⵣⵉⵖ ⵉ ⵡⴰⵏⴷⵕⵓⵢⴷ",
        "content": "ⴰⵙⴰⴽⵓⴷ ⴰⵎⴰⵣⵉⵖ\n, ⵢⴰⵜ ⵜⵙⵏⵙⵉ ⵏⵏⴰ ⵔⴰⴷ ⴽⵯⵏ ⵢⴰⵊⵊ ⴰⴷ ⵜⴹⴼⵕⵎ ⴰⵙⴰⴽⵓⴷ ⴰⵎⴰⵣⵉⵖ ⴽⵔⴰⵢⴳⴰⵜ ⴰⵙⵙ, ⴷ ⴰⴷ ⵜⵙⵏⴼⵍⵎ ⴽⵔⴰ ⵏ ⵓⵙⴰⴽⵓⴷ ⴰⴳⵔⵉⴳⵓⵔⵉ ⵖⵔ ⵓⵙⴰⴽⵓⴷ ⴰⵎⴰⵣⵉⵖ. ⵜⵉⵙⵏⵙⵉ ⴰⴷ, ⴰⵔ ⵜⵙⵡⵓⵔⵉ ⴳ ⵉⵜⵉⵍⵉⴼⵓⵏ ⵏⵏⴰ ⵙⵡⵓⵔⵉⵏⵉⵏ ⵙ ⵓⵏⴳⵔⴰⵡ ⵏ ⵡⴰⵏⴷⵕⵓⵢⴷ, ⴰⵏⴳⵔⴰⵡ ⵏ ⵡⵉⵏⴷⴰⵡⵣ.\nⴰⴳⵯⵎ ⵜⵉⵙⵏⵙⵉ"
    },
    {
        "url": "https://amezwaru.blogspot.com/2025/01/asakudamazigh.exe.html",
        "title": "ⴰⵙⴰⴽⵓⴷ ⴰⵎⴰⵣⵉⵖ, ⵜⵉⵙⵏⵙⵉ ⵉ ⵡⵉⵏⴷⴰⵡⵣ",
        "content": "ⴰⵙⴰⴽⵓⴷ ⴰⵎⴰⵣⵉⵖ\n, ⵢⴰⵜ ⵜⵙⵏⵙⵉ ⵏⵏⴰ ⵔⴰⴷ ⴽⵯⵏ ⵢⴰⵊⵊ ⴰⴷ ⵜⴹⴼⵕⵎ ⴰⵙⴰⴽⵓⴷ ⴰⵎⴰⵣⵉⵖ ⴽⵔⴰⵢⴳⴰⵜ ⴰⵙⵙ, ⴷ ⴰⴷ ⵜⵙⵏⴼⵍⵎ ⴽⵔⴰ ⵏ ⵓⵙⴰⴽⵓⴷ ⴰⴳⵔⵉⴳⵓⵔⵉ ⵖⵔ ⵓⵙⴰⴽⵓⴷ ⴰⵎⴰⵣⵉⵖ. ⵜⵉⵙⵏⵙⵉ ⴰⴷ, ⴰⵔ ⵜⵙⵡⵓⵔⵉ ⴳ ⵓⵎⵙⵙⵓⴷⵙ, ⴰⵏⴳⵔⴰⵡ ⵏ ⵡⵉⵏⴷⴰⵡⵣ.\nⴰⴼⴰⴷ ⴰⴷ ⵜⵜ ⵜⵙⵙⵓⴳⵣⵎ ⴳ ⵓⵎⵙⵙⵓⴷⵙ ⵏⵏⵓⵏ, ⴹⴼⵕⴰⵜ ⵜⵉⵙⵓⵔⵉⴼⵉⵏ ⴰⴷ:\n1- ⴰⴳⵯⵎ ⵜⵉⵙⵏⵙⵉ\n2- ⵔⴳⵍ ⴰⵣⴷⴰⵢ\n3- ⵙⵙⵓⴳⵣ (ⴰⵏⵙⵟⴰⵍⵉ) ⵜⵉⵙⵏⵙⵉ\nⴰⴳⵯⵎ ⵜⵉⵙⵏⵙⵉ"
    },
    {
        "url": "https://amezwaru.blogspot.com/2023/01/3-tghawsiwin-zglnin-nlmd-tnt-g-tinml.html",
        "title": "ⴽⵕⴰⴹⵜ ⵜⵖⴰⵡⵙⵉⵡⵉⵏ ⵣⴳⵍⵏⵉⵏ ⵏⵍⵎⴷ ⵜⵏⵜ ⴳ ⵜⵉⵏⵎⵍ",
        "content": "ⵜⴰⵡⵍⴰⴼⵜ ⵙⴳ ⵖⵓⵔ ⴱⵉⵏⵣⵡⴰ ⴳ ⴼⵔⵉⴱⵉⴽ\nⵏⵙⵙⵏ ⴰⴽⴽⵯ ⵎⴰⵙ ⴷ ⴰⵙⵍⵎⴷ ⴰⵎⵏⵣⵓ ⵉⵎⵎⵔⵡⴰⵙ ⴳ ⴽⵉⴳⴰⵏ ⵏ ⵜⵎⵏⴰⴹⵉⵏ ⵏ ⵓⵎⴰⴹⴰⵍ; ⴰⵔ ⴳⵉⵙ ⵜⵜⵍⵎⴰⴷⵏ\n  ⵉⵏⵍⵎⴰⴷ ⴰⴳⵎⵎⴰⵢ ⴷ ⵓⵙⵉⴹⵏ, ⴽⵔⴰ ⵏ ⵉⵏⵖⵎⵉⵙⵏ ⵉⵎⴰⵜⴰⵢⵏ ⵖⴼ ⵓⴳⴰⵎⴰ ⴷ ⵜⴼⴽⴽⴰ ⵏ ⵓⴼⴳⴰⵏ, ⴷⴽⵔⴰ ⵏ\n  ⵉⵔⵎⵎⵓⵙⵏ ⵉⵙⴰⵍⴰⵏⵏ ⵏ ⵜⴽⵔⵓⵔⴰ ⴷ ⵜⴼⵉⵣⵉⴽⵜ. ⵎⵇⵇⴰⵔ ⵏⵓⵙⵔ ⵜⵉⵖⴰⵡⵙⵉⵏ ⴰⵏⵏ ⵍⵍⵉ ⵏⵍⵎⴷ ⴳ ⵜⵉⵏⵎⵍ,\n  ⵕⵡⵓⵏⵜ ⴰⵖ, ⵉⵇⵇⴰⵏ ⴷ ⴰⴷ ⵜⵏⴼⵍ ⵜⴱⵔⵉⴷⵜ ⴰⵏⵏ ⵜⴰⵣⴰⵢⴽⵓⵜ ⴳ ⵓⵙⵍⵎⴷ, ⴼⴰⴷ ⵜⵎⵙⴰⵙⴰ ⴷ ⵓⵣⵎⵣ ⴰⴷ ⴳ\n  ⵏⵍⵍⴰ. ⵙ ⵓⵎⴷⵢⴰ, ⵍⵍⴰⵏⵜ ⵜⵓⴳⵜ ⵏ ⵜⵖⴰⵡⵙⵉⵡⵉⵏ ⵣⴳⵍⵏⵉⵏ ⵏⵍⵎⴷ ⵜⵏⵜ ⴳ ⵜⵉⵏⵎⵍ, ⵏⴳⵡⵔ ⵜⵏ ⴱⵍⴰ\n  ⵏⵙⵡⵉⵏⴳⵎ ⴳ ⵜⵉⴷⵜ ⴷ ⵓⵥⵓⵕ ⵏⵏⵙⵏⵜ.\nⵙⵎⵎⵓⵙⵜ ⵜⵓⴼⵔⴰⵢⵉⵏ\nⵙⵙⵍⵎⴷⵏ ⴰⵖ ⴳ ⵜⵉⵏⵎⵍ ⵎⴰⵙ ⵍⵍⴰⵏⵜ ⵙⵎⵎⵓⵙⵜ ⵜⵓⴼⵔⴰⵢⵉⵏ ⵖⵓⵔ ⵓⴼⴳⴰⵏ, -ⴰⴽⴹⵓ, ⵓⴹⵓⵚ, ⴰⵎⴹⴰⵢ,\n  ⵉⵥⵕⵉ, ⴷ ⵓⵙⵖⴰⴷ- ⴽⵔⴰ ⵏ ⵜⵓⴼⵔⴰⵢⵜ ⵢⴰⴹⵏ ⵎⴽⵏⵏⴰ ⵜⵔⴰ ⵜⴳ ⵜ ⴰⵔ ⴰⵙ ⵜⵜⵉⵏⵉⵏ ⵜⵓⴼⵔⴰⵢⵜ ⵜⵉⵙ\n  ⵚⴹⵉⵚⵜ. ⵎⴰⵛⵛ ⴰⵢⴰ ⵓⵔ ⵉⴳⵉ ⵜⵉⴷⵜ ⴷ ⵓⵍⴰ ⵢⴰⵥ ⴰⵙ.\nⵍⵍⴰⵏ ⵜⵓⴳⵜ ⵏ ⵉⵙⴽⴽⵉⵏⵏ ⴰⵔ ⵜⵏ ⵏⵙⵢⴰⴼⴰ ⵎⴰⵛⴰ ⵓⵔ ⴰⵎⵓⵏ ⴳ ⵜⵍⴳⴰⵎⵜ ⵏ ⵙⵎⵓⵙⵜ ⵜⵓⴼⵔⴰⵢⵉⵏ ⵍⵍⵉ\n  ⵏⵍⵎⴷ ⴳ ⵜⵉⵏⵎⵍ. ⵣⵓⵏ ⴷ ⵍⴰⵥ ⴷ ⴼⴰⴷ; ⴰⵔ ⵜⵏ ⵏⵙⵢⴰⴼⴰ ⴽⵔⴰ ⵏ ⵜⵡⴰⵍ ⵎⵇⵇⴰⵔ ⵓⵔ ⴰⵔ ⵙⴰⵡⴰⵍⵏ\n  ⵡⴰⴷⴰⵏ ⵏⵏⵖ ⵏⵉⵖ ⵉⵣⵡⴰ ⵉⵎⵉ ⵏⵏⵖ, ⴰⵛⴽⵓ ⴰⵏⵍⵍⵉ ⵏⵏⵖ ⴰⵔ ⵉⵜⵜⵏⵄⵉⵎⵉⵍ ⴷ ⵓⵙⵢⴰⴼⴰ ⵏ ⵍⴰⵥ ⴷ ⴼⴰⴷ ⵙ\n  ⵜⵖⴰⵔⴰⵙⵉⵏ ⵏⴰⵃⵢⴰ ⵜⵏⵜ ⴷ ⵙⵎⵎⵓⵙⵜ ⵜⵓⴼⵔⴰⵢⵉⵏ ⵍⵍⵉ ⵏⵙⵙⵏ, ⵏⵉⵖ ⵏⵙⵢⴰⴼⴰ ⵜⵉⵎⵍⵉⵍⵍⴰⵢ, ⴷ ⵎⵏⵏⴰⵡⵜ\n  ⵜⵖⴰⵡⵙⵉⵡⵉⵏ ⵢⴰⴹⵏⵉⵏ.\nⵉⴱⴹⴰ ⵢⵉⵍⵙ ⵖⴼ ⵎⵏⵏⴰⵡ ⵉⴷⵖⴰⵔⵏ ⵏ ⵓⵎⴹⴰⵢ\nⵏⵏⴰⵏ ⴰⵖ ⵎⴰⵙ ⵉⴱⴹⴰ ⵢⵉⵍⵙ ⵖⴼ ⵉⴷⵖⴰⵔⵏ ⵏ ⵓⵎⴹⴰⵢ, ⴽⵓ ⴰⴷⵖⴰⵔ ⵉⵥⵍⵉ ⵙ ⵓⵎⴹⴰⵢ ⵏ ⵢⴰⵜ ⵜⵖⴰⵡⵙⴰ;\n  ⴰⴷⵖⴰⵔ ⵏ ⵓⵎⴹⴰⵢ ⵏ ⵜⵎⵉⵎⵉ, ⵡⵉⵏ ⵜⵎⵕⵥⵉⴳⵉⵏ, ⵡⵉⵏ ⵜⵎⴰⵔⴰⵖⵉⵏ, ⴰⵜⴳ.\nⴰⵢⴰ ⴰⴽⴽⵯ ⵉⴳⴰ ⵖⴰⵙ ⵜⵉⴽⵔⴽⴰⵙ ⴱⴱⵔⴽⵙⵏⵉⵏ, ⵓⵔ ⵉⵍⵍⵉ ⴽⵔⴰ ⵏ ⵡⴰⵏⵥⴰ ⵜ ⵉⵙⵙⵍⴽⵏⵏ. ⴰⵔⵎ ⴰⴷ ⵜⵎⴹⵉⴷ\n  ⴽⵔⴰ ⵜⵖⴰⵡⵙⴰ ⵉⵎⵎⵉⵎ ⵙ ⵢⵉⵖⴼ ⵏ ⵢⵉⵍⵙ ⴷ ⵡⴰⵔⵉⵏ ⵏⵏⵙ, ⵜⴰⴹⴼⵉ ⵍⵍⵉ ⵜⵙⵢⴰⴼⴰⴷ ⴳ ⵢⵉⵖⴼ ⵏ ⵢⵉⵍⵙ ⴰⴷ\n  ⵔⴰⴷ ⵜⵙⵢⴰⴼⴰⴷ ⴰⵡⴷ ⴳ ⵡⴰⵔⵉⵡⵏ ⵏⵏⵙ, ⵎⴽⴰⵏⵏ ⴷ ⵜⵉⴹⴼⵉⵡⵉⵏ ⴰⴽⴽⵯ.\nⵉⵕⵡⴰ ⵅⵉⵣⵣⵓ ⵉ ⵢⵉⵥⵕⵉ\nⵢⴰⵀ, ⵅⵉⵣⵣⵓ ⵉⵕⵡⴰ ⵉ ⵢⵥⵕⵉ ⴰⵛⴽⵓ ⵉⵍⵍⴰ ⴷⵉⴳⵙ ⴼⵉⵜⴰⵎⵉⵏ (ⴰ) ⵏⵏⴰ ⵉⴳⴰⵏ ⵓⵛⵛⵉⵍ ⴼⴰⴷ ⵉⴷⵓⵙ ⵉⵥⵕⵉ\n  ⵏ ⵓⴼⴳⴰⵏ. ⵎⴰⵛⵛ ⵓⵔ ⵉⵍⵍⵉ ⴽⵕⴰ ⵏ ⵡⴰⵏⵥⴰ ⵉⵙⵙⵍⴽⴰⵏⵏ ⵎⴰⵙ ⴷ ⴰⵙⵙⵜⴼⵍ ⴳ ⵡⵓⵜⵛⵉ ⵏ ⵅⵉⵣⵣⵓ ⴰⵔ\n  ⵉⵙⴽⴰⵔ ⵜⵓⵣⵣⴰⵏⵉⵏ.\nⵎⵇⵇⴰ ⵎⴽⴰⵏⵏ, ⵉⴼⵙⵔ ⵓⴷⴼⵔⵉⵔ ⴰⵡⵏⴳⵍⵉⵣ ⴳ ⵢⵉⵎⵉⵖ ⴰⵎⴰⴹⵍⴰⵏ ⵡⵉⵙ ⵙⵉⵏ ⵢⴰⵏ ⵓⵏⵖⵎⵉⵙ ⴰⵔ ⵉⵜⵜⵉⵏⵉ\n  ⵎⴰⵙ ⴷ ⵉⵙⴰⵔⴷⴰⵙⵏ ⵏ ⵉⵏⴳⵍⵉⵣ ⴰⵔ ⵛⵜⵜⴰⵏ ⵅⵉⵣⵣⵓ ⵙ ⵜⵓⴳⵜ, ⴰⵢⵍⵍⵉ ⵜⵏ ⵢⵓⵊⵊⴰⵏ ⴰⴷ ⵏⵏ ⵥⵕⵕⴰⵏ\n  ⵜⴰⵢⵍⴰⵍⵉⵏ ⵏ ⵓⵍⵉⵎⴰⵏ ⴳ ⵜⵓⴳⴳⵓⴳⵜ, ⴰⵔ ⵜⵏⵜ ⵉⴷ ⵜⵜⵍⵓⵃⵏ. ⵎⴰⵛⵛ ⵖ ⵜⴳⵉⵔⴰ, ⵉⴼⴰⵡ ⴷ ⵉⵙ ⵓⵔ ⵉⴳⵉ\n  ⵓⵏⵖⵎⵉⵙ ⵜⵉⴷⵜ, ⴷ ⵉⵙⵔⴷⴰⵙⵏ ⵏ ⵉⵏⴳⵍⵉⵣ ⴰⵔ ⵙⵙⵎⵔⴰⵙⵏ ⵉⵕⴰⴹⴰⵕⵏ.\nⵙ ⵓⵙⴳⵣⵍ, ⵜⵓⴳⵜ ⵜⵖⴰⵡⵙⵉⵡⵉⵏ ⴳ ⵓⵣⵎⵣ ⴰⴷ ⵓⵔ ⴷⵜⵉⵏⵜ ⵎⵇⵇⴰⵔ ⵜⵏⵜ ⵎⴻⵏⵏⵓⵎ."
    },
    {
        "url": "https://amezwaru.blogspot.com/2023/03/tabudalt-anton-chekhov-pdf.html",
        "title": "ⵜⴰⴱⵓⴷⴰⵍⵜ - ⴰⵏⵟⵓⵏ ⵜⵛⵉⵅⵓⴼ PDF",
        "content": "ⵜⴳⴰ ⵜⵓⵍⵍⵉⵙⵜ \"\nⵜⴰⴱⵓⴷⴰⵍⵜ\n\" ⵢⴰⵜ ⵙⴳ ⵜⵓⵍⵍⵉⵙⵉⵏ ⴼⵓⵍⴽⵉⵏⵉⵏ ⵏ ⵓⵎⴰⵔⴰ ⴰⵔⵓⵙⵉ\nⴰⵏⵟⵓⵏ ⴱⴰⴼⵍⵓⴼⵉⵜⵛ ⵜⵛⵉⵅⵓⴼ\n, ⵜⴻⵜⵜⵢⴰⵔⴰ ⵙ ⵢⴰⵜ ⵜⵎⴰⵎⴽⵜ ⵉⵥⵉⵍⵏ, ⴰⵔ ⵜⵙⴰⵡⴰⵍ ⵖⴼ ⵢⴰⵜ ⵜⵎⵏⵜⵉⵍⵜ ⵜⴰⵏⴰⵎⵓⵏⵜ. ⵜⴻⵜⵜⵡⴰⵙⵓⵖⵍ ⵙ ⴽⵉⴳⴰⵏ ⵏ ⵜⵓⵜⵍⴰⵢⵉⵏ ⵜⵉⵎⴰⴹⵍⴰⵏⵉⵏ ⴰⵢⵍⵍⵉ ⵉⵎⵎⴰⵍⵏ ⵜⴰⵜⵜⵓⵢⵜ ⵏ ⵓⵎⴰⵔⴰ ⴳ ⵜⵙⴽⵍⴰ ⵜⴰⵎⴰⴹⵍⴰⵏⵜ.\nⴰⵣⵡⵍ ⵙ ⵜⵔⵓⵙⵉⵜ: Размазня [ⵔⴰⵣⵎⴰⵣⵏⵢⴰ]\nⴰⵎⴰⵔⴰ: ⴰⵏⵟⵓⵏ ⴱⴰⴼⵍⵓⴼⵉⵜⵛ ⵜⵛⵉⵅⵓⴼ\nⴰⵣⵡⵍ ⵙ ⵜⵎⴰⵣⵉⵖⵜ:\nⵜⴰⴱⵓⴷⴰⵍⵜ\nⴰⵎⵙⵙⵓⵖⵍ: ⴱⵕⴰⵀⵉⵎ ⵙⵙⵄⵉⴷⵉ\nⴰⵙⵓⵖⵍ ⵙⴳ ⵜⵏⴳⵍⵉⵣⵜ: A Nincompoop\nⵜⴰⵙⵏⵉⵡⵉⵏ: ⴽⵕⴰⴹⵜ\nⴰⵙⴽⴽⵉⵍ: ⵜⵉⴼⵉⵏⴰⵖ\nⵜⵉⵙⵉⵙⴽⵍⵜ \"ⵜⵉⴼⵉⵏⴰⵖ ⴰⴷⵍⵉⵙ\":\nⴰⴳⵯⵎ ⵙ PDF\nⵜⵉⵙⵉⵙⴽⵍⵜ \"ⵄⵎⵎⵓⵔⵉ ⵜⵉⴼⵉⵏⴰⵖ\":\nⴰⴳⵯⵎ ⵙ PDF"
    },
    {
        "url": "https://amezwaru.blogspot.com/2022/12/Sdist-tgharasin-fad-imyurn-wazzann-tighri.html",
        "title": "ⵚⴹⵉⵚⵜ ⵜⵖⴰⵔⴰⵙⵉⵏ ⴼⴰⴷ ⵉⵎⵢⵓⵔⵏ ⵡⴰⵣⵣⴰⵏⵏ ⵜⵉⵖⵔⵉ",
        "content": "ⵜⴷⵔⵓⵙ ⵜⵖⵔⵉ ⴷⴰⵔ ⵉⵏⵍⵎⴰⴷⵏ ⴳ ⵓⵣⵎⵣ ⴰⴷ, ⵓⵔ ⵙⵓⵍ ⵉⴳⵉ ⵡⴰⴷⴷⴰⴷ ⵎⴽⵍⵍⵉ ⵢⴰⴷⵍⵍⵉ ⵉⴳⴰ, ⴰⵔ\n  ⵢⴰⴷⵍⵍⵉ ⵣⵣⵔⴰⵢ ⵜⴰⵔⵡⴰ ⵜⵉⵣⵉ ⵏⵏⴰ ⴰⵙⵏ ⴷ ⵉⵛⵉⴹⵏ ⴳ ⵜⵖⵔⵉ ⵏ ⵜⵓⵍⵍⵉⵙⵉⵏ, ⵜⵉⵏⴼⵓⵙⵉⵏ, ⵓⵎⵎⵉⵢⵏ ⴷ\n  ⵎ'ⴰⴷ ⵜⵏ ⵉⵔⵡⴰⵙⵏ. ⵖⵉⵍⴰ ⵓⵀⵓ, ⵜⵉⵣⵉ ⵏⵏⴰ ⴰⵙⵏ ⴷ ⵉⵛⵉⴹⵏ ⴰⵔ ⵜⵜ ⵊⵊⵍⴰⵡⵏ ⴳ ⵉⵥⴹⵡⴰⵏ ⵏ ⵓⵎⵙⴰⵡⴰⴹ\n  ⴰⵏⴰⵎⵓⵏ ⴷ ⵜⵙⵏⵙⵉⵡⵉⵏ ⵏ ⵡⵓⵔⴰⵔⵏ ⵉⵍⵉⴽⵕⵓⵏⴰⵏⵏ ⴳ ⵉⵜⵉⵍⴼⵓⵏⵏ ⴷ ⵡⴰⵍⵍⴰⵍⵏ ⵉⵎⵉⵖⵉⵙⵏ.\nⴰⵢⴰ, ⵓⵔ ⴳⵉⵙ ⵜⵓⵔⴷⴰ, ⴰⵔ ⵢⴰⴽⴽⴰ ⴰⵏⴰⵡ ⵏ ⵉⵏⵍⵎⴰⴷⵏ ⴷ ⵉⵎⵖⵔⵉⵜⵏ ⵍⵍⵉ ⵓⵔ ⵥⴹⴰⵕⵏⵉⵏ ⴰⴷ ⴰⵇⵔⴰⵏ ⵙ\n  ⵜⴼⵙⵙⵉ ⵓⵍⴰ ⴰⴷ ⴰⵔⴰⵏ ⵎⵇⵇⴰⵔ ⴷ ⵢⴰⵏ ⵓⴳⵟⵟⵓⵎ ⴱⵍⴰ ⵜⵉⵣⴳⴰⵍⵉⵏ, ⴰⵛⴽⵓ ⵓⵔ ⵎⵢⴰⵔⵏ ⵜⵉⵖⵔⵉ ⵙⴳ\n  ⵜⵎⵥⵉⵢⵜ ⵏⵏⵙⵏ.\nⴳ ⵓⵎⵏⵉⴷ ⵏ ⵜⵎⵓⴽⵔⵉⵙⵉⵏ ⴷ ⵉⵏⴰⵥⴰⵕⵏ ⴰⴷ ⵍⵍⵉ ⵉⵜⵜⵎⵏⴰⵍⴰⵏ ⵉⵏⵍⵎⴰⴷⵏ, ⵉⵇⵇⴰⵏ ⴷ ⴰⴷ ⴰⵙⵏ ⴰⵡⵙⵏ\n  ⵉⵎⴰⵔⴰⵡⵏ ⵏⵏⵙⵏ ⴼⴰⴷ ⵉⵎⵢⵓⵔⵏ ⵜⵉⵖⵔⵉ. ⵉⵍⵉⵏⵜ ⵜⵓⴳⵜ ⵏ ⵜⵖⴰⵔⴰⵙⵉⵏ ⵍⵍⵉ ⵔⴰⴷ ⵢⴰⵡⵙ ⵉ ⵉⵎⵡⴰⵔⴰⵡⵏ\n  ⴼⴰⴷ ⵙⵙⵉⵎⵢⵓⵔⵏ ⵜⵉⵖⵔⵉ ⵉ ⵜⴰⵔⵡⴰ ⵏⵏⵙⵏ. ⵔⴰⴷ ⴳⵉⵙⵏⵜ ⵏⴱⴷⵔ ⵙⵎⵎⵓⵙⵜ.\n1. ⵥⵍⵉⵢⴰⵜ ⵢⴰⵜ ⵜⵖⵎⵔⵜ ⵉ ⵜⵖⵔⵉ ⴳ ⵓⴳⵏⵙ ⵏ ⵜⴳⵎⵎⵉ.\nⵙⵔⵙⴰⵜ ⴳⵉⵙ ⴰⵏⴰⵡⵏ ⵏ ⵉⴷⵍⵉⵙⵏ,\n  ⵜⵉⵙⵖⵓⵏⵉⵏ, ⵉⵖⵎⵉⵙⵏ, ... ⵙⵔⵙⴰⵜ ⴳⵉⵙ ⴰⵡⴷ ⵉⵎⴰⵡⴰⵍⵏ ⴷ ⵉⵙⵓⵎⴰ, ⵉⵖ ⴷⴰⵔⵓⵏ ⵍⵍⴰⵏ, ⵜⴰⵊⵊⵎ\n  ⵜⴰⵔⵡⴰ ⴰⴷ ⵜⵏ ⴰⵇⵔⴰⵏ, ⵓⵔ ⴷ ⴰⴷ ⵜⵏ ⴽⴰ ⵜⵙⵔⵙⵎ ⵉ ⵓⴷⵉⴽⵓⵕ.\n2. ⴰⵔ ⴰⵇⵔⴰⵢⴰⵜ ⴳ ⵓⵎⵏⵉⴷ ⵏ ⵜⴰⵔⵡⴰ ⵏⵏⵓⵏ.\nⴰⵊⵊ ⵉⴳⵉⵜⵏ ⵏⵏⵓⵏ ⴰⴷ ⵙⴰⵡⴰⵍ ⵓⴳⴳⴰⵔ ⵏ\n  ⵉⵡⵏⵏⵉⵜⵏ ⵏⵏⵓⵏ. ⵉⵖ ⴽⵯⵏ ⵥⵕⴰⵏ ⵜⴰⵔⵡⴰ ⴰⵔ ⵜⴰⵇⵔⴰⵎ, ⵔⴰⴷ ⵉⵔⵉⵏ ⴰⵡⴷ ⵏⵜⵜⵏⵉ ⴰⴷ ⴰⵇⵔⴰⵏ.\n3. ⵙⵜⵉⵢⴰⵜ ⵢⴰⵜ ⵜⵉⵣⵉ ⵜⵎⵓⵏⵎ ⴰⴽⴽⵯ ⴳⵉⵙ ⵉ ⵜⵖⵔⵉ.\nⵢⴰⵜ ⵜⵉⵣⵉ ⴰⴷ ⴰⴽⴽⵯ ⴳⵉⵙ ⵎⵓⵏⵏ\n  ⵉⴳⵎⴰⵎⵏ ⵏ ⵜⵡⵊⴰ ⴳ ⵢⴰⵏ ⵉⴳⵉⵡⵔ ⵉⵥⵍⵉⵏ ⵉ ⵜⵖⵔⵉ, ⵎⴽⵍⵍⵉ ⴰⴱⴷⴰ ⵜⵜⴳⵉⵡⵉⵔⵏ ⴹⵓⴼⵏ ⴰⵜⵉⵍⵉⴼⵉⵣⵢⵓⵏ,\n  ⵢⴰⵜ ⵜⴽⴽⵍⵉⵜ ⵏⵖ ⵙⵏⴰⵜ ⴳ ⵉⵎⴰⵍⴰⵙⵙ ⴰⴷ ⵎⵓⵏⵏ ⵉ ⵜⵖⵔⵉ.\n4. ⴰⵔ ⵜⵜⵎⵓⵏⴰⵜ ⴷ ⵜⴰⵔⵡⴰ ⵏⵏⵓⵏ ⵖⵔ ⵜⵙⴷⵍⵉⵙⵜ.\nⵎⵓⵏⴰⵜ ⴷⵉⴷⵙⵏ ⵢⴰⵜ ⵜⴽⴽⵍⵉⵜ ⵏⵖ ⵙⵏⴰⵜ\n  ⴽⵔⴰⵢⴳⴰⵜ ⴰⵢⵢⵓⵔ ⵙ ⴽⵔⴰ ⵜⵙⴷⵍⵉⵙⵜ, ⴼⴰⴷ ⵙⵙⵏⵏ ⴰⵏⴰⵡⵏ ⵏ ⵉⴷⵍⵉⵙⵏ, ⵜⵙⵖⵎ ⴰⵙⵏ ⵢⴰⵏ ⵏⵖ ⵙⵉⵏ,\n  ⵎⴰⵛⵛ ⴰⵊⵊⴰⵜ ⵜⵏ ⴰⴷ ⵙⵜⵉⵏ ⵡⴰⵏⵏⴰ ⵔⴰⵏ.\n5. ⴷⵔⵓⵢⴰⵜ ⴷⵉⴷⵙⵏ ⵜⵉⵖⵔⵉ ⵏ ⵜⵙⵖⵓⵏⵉⵏ ⴷ ⵉⵖⵎⵉⵙⵏ.\nⵉⵖ ⴰⵔ ⵜⴰⵇⵔⴰⵎ ⵜⵉⵙⵖⵓⵏⵉⵏ ⴷ\n  ⵉⵖⵎⵉⵙⵏ, ⴰⵔ ⴰⵙⵏ ⵜⵎⵎⴰⵍⵎ ⵉⴽⴰⵔⵉⴽⴰⵜⵓⵔⵏ ⴷ ⵉⵏⵖⵎⵉⵙⵏ ⵙⴹⵚⴰⵏⵉⵏ, ⴰⵔ ⵜⵏ ⵜⵙⵇⵙⴰⵎ ⵖⴼ ⵜⴳⵓⵔⵉⵡⵉⵏ\n  ⵜⵜⵓⵙⵡⴰⵍⴰⵏⵉⵏ, ⵎⵇⵇⴰⵔ ⵜⵙⵙⵏⵎ ⵜⴰⵎⵔⴰⵔⵓⵜ.\n6. ⴰⵔ ⴰⵇⵔⴰⵢⴰⵜ ⵉ ⵜⴰⵔⵡⴰ ⵏⵏⵓⵏ ⴷⴰⵜ ⴰⴷ ⴳⵯⵏⵏ\nⵜⴼⵓⵍⴽⵉ ⵜⵖⵔⵉ ⵏ ⵜⵏⴼⴰⵙ, ⵓⵎⵎⵉⵢⵏ,\n  ⵜⵉⴷⵎⵉⵏⵉⵏ, ⴷ ⵜⵣⵍⴰⵜⵉⵏ ⵉ ⵡⴰⵣⵣⴰⵏ ⴳ ⵢⵉⴹ ⴷⴰⵜ ⵏ ⵜⴳⵓⵏⵉ, ⴰⵔ ⴳⵉⵙ ⵜⵙⵎⵓⵙⵙⵓ ⵜⴰⵢⵔⵉ ⵏ ⵜⵖⵔⵉ ⴷ\n  ⵓⵙⵙⴼⴷ ⴷ ⵓⵔⵣⵣⵓ.\nⵍⵍⴰⵏⵜ ⵜⵓⴳⵜⵜ ⵏ ⵜⵖⴰⵔⴰⵙⵉⵏ ⵢⴰⴹⵏⵉⵏ, ⵔⴰⴷ ⵙⵓⵍ ⴼⵍⵍⴰⵙⵏⵜ ⵏⵙⴰⵡⵍ ⴳ ⵜⵥⵕⵉⴳⵉⵏ ⴷ ⵉⴷⴷⴰⵏ."
    },
    {
        "url": "https://amezwaru.blogspot.com/2022/12/6-wansiwn-idrzann-infrarn-g-umurakuc.html",
        "title": "ⵚⴹⵉⵚ (6) ⵡⴰⵏⵙⵉⵡⵏ ⵉⴷⵔⵣⴰⵏⵏ ⵉⵏⴼⵔⴰⵔⵏ ⴳ ⵓⵎⵓⵔⴰⴽⵓⵛ",
        "content": "ⵍⵍⴰⵏ ⵜⵓⴳⵜ ⵏ ⵡⴰⵏⵙⵉⵡⵏ ⵉⴷⵔⵣⴰⵏⵏ ⴳ ⵓⵎⵓⵔⴰⴽⵓⵛ ⴰⵔ ⵜⵜⵓⵔⵔⴰⵢⵏ ⵙ ⵉⵣⵎⴰⵣ ⵉⵇⴱⵓⵔⵏ. ⴽⵔⴰ ⴳⵉⵙⵏ ⵜⵜⵓⵙⵙⴰⵏ ⴽⵉⴳⴰⵏ, ⴽⵔⴰ ⵓⵔ ⴱⴰⵀⵔⴰ ⵜⵜⵓⵙⵙⴰⵏⵏ. ⵃⴰⴽⴰ ⵚⴹⵉⵚ (6) ⵡⴰⵏⵙⵉⵡⵏ ⵉⴷⵔⵣⴰⵏ ⵉⵏⴼⵔⴰⵔⵏ ⴳ ⵓⵎⵓⵔⴰⴽⵓⵛ.\nⴰⵎⵓⵔⴰⴽⵓⵛ ⴰⵣⴰⵢⴽⵓ\nⵉⵜⵜⵓⵙⵙⴰⵏ ⵓⵎⵓⵔⴰⴽⵓⵛ ⵙⴳ ⵉⵣⵎⴰⵣ ⵉⵇⴱⵓⵔⵏ ⴷⴰⵜ ⵏ ⵓⵎⵣⵔⵓⵢ ⴰⵔ ⴰⵙⵙ ⴰ ⵙ ⵜⵖⵔⵎⴰ ⵏⵏⵙ ⵢⵓⵜⵉⵏ ⴰⴼⴹⴰⵏ ⵏ ⵉⵙⴳⴳⵯⴰⵙⵏ, ⴷ ⵜⴷⵍⵙⴰ ⵏⵏⵙ ⵉⵎⵖⵉⵏ ⴳ ⵡⴰⴽⴰⵍ ⵏⵏⵙ, ⵜⵏⵏⵓⵕⵥⵎ ⵖⴼ ⵜⴷⵍⵙⵉⵡⵉⵏ ⵣⵔⵉⵏⵉⵏ ⴳ ⵜⵔⴰⴽⴰⵍⵜ ⵏⵏⵙ ⵜⴰⵔⴰⵏⴰⵡⵜ. ⴽⵔⴰ ⵙⴳ ⵡⴰⵏⵙⵉⵡⵏ ⵉⴷⵔⵣⴰⵏⵏ ⴰⴷ ⵍⵍⴰⵏ ⴳ ⵜⵎⴷⵉⵏⵉⵏ, ⵜⵜⵓⵙⵙⴰⵏⵏ ⴷⴰⵔ ⴽⵓⵢⴰⵏ, ⴰⴷⴷⴰⵢ ⵜⵜⵓⴱⴷⵉⵔⵏ ⵉⴷⵔⵉⵣⵏ ⵏ ⵓⵎⵓⵔⴰⴽⵓⵛ, ⴰⵔ ⵉⵙⵡⵉⵏⴳⵉⵎ ⵓⴼⴳⴰⵏ ⴳ ⵜⵓⴷⴷⵓⵔⵉⵏ ⵜⵉⵇⴱⵓⵔⵉⵏ ⵏ ⴼⴰⵙ ⵏⵖ ⵉⵖⵔⵎⴰⵏ ⵏ ⵎⵕⵕⴰⴽⵯⵛ, ⵏⵖ ⵉⴳⵓⴷⴰⵔ ⵏ ⵜⵔⵓⴷⴰⵏⵜ ⴷ ⵎⴽⵏⴰⵙ. ⵉⵍⵉⵏ ⵡⵉⵢⵢⴰⴹ ⴼⴼⵔⵏ ⴳ ⵜⵓⴳⴳⵓⴳⵜ ⴳⵔ ⵡⴰⵍⵎⵓⵜⵏ ⴷ ⵉⴼⴰⵔⴰⵏ. ⵎⴰⵛⵛ ⵉⵎⴰⵔⴰⵢⵏ ⵏ ⵓⵃⴰⴽⴰ ⴷ ⵉⵎⵙⵙⵓⵊⵎⵏ ⵏ ⵉⴷⵔⵉⵣⵏ ⵔⴰⴷ ⵉⵔⵉⵏ ⴰⴷ ⵏⵏ ⴰⴳⴳⵯⵉⵏ ⵙ ⵡⴰⵏⵙⵉⵡⵏ ⴰⴷ.\nⵜⴰⵎⴷⵉⵏⵜ ⵏ ⵡⴰⵍⵉⵍⵉ\nⵙ ⵜⵓⴳⴳⵓⴳⵜ ⵏ ⴽⵕⴰⵎⵔⴰⵡ ⴷ ⴽⵕⴰⴹ (33) ⵉⴷ ⴽⵉⵍⵓⵎⵉⵜⵔ ⵖⴼ ⵜⵎⴷⵉⵏⵜ ⵏ ⵎⴽⵏⴰⵙ ⴳ ⵡⴰⵟⵍⴰⵙ ⴰⵏⴰⵎⵎⴰⵙ, ⵉⵍⵍⴰ ⵢⴰⵏ ⵡⴰⵏⵙⴰ ⴰⴷⵔⵣⴰⵏ ⴰⵏⴼⵔⴰⵔ ⴳ ⵓⵎⵓⵔⴰⴽⵓⵛ. ⵉⵏⵉⴳⵉ ⴰⵎⵟⵟⴰⵍⴰⵍ ⵖⴼ ⵢⴰⵜ ⵜⴰⵙⵓⵜ ⵜⴰⴽⵙⵡⴰⵜⵜ ⴳ ⵓⵎⵣⵔⵓⵢ ⴰⵣⴰⵢⴽⵓ ⵏ ⵜⴳⵍⴷⵉⵜ. ⵜⴳⴰ ⵜⵎⴷⵉⵏⵜ ⵏ ⵡⴰⵍⵉⵍⵉ ⵜⴰⴷⵔⵣⴰⵏⵜ ⴰⵏⵙⴰ ⴰⴷⵔⵣⴰⵏ ⴰⵎⴰⴹⵍⴰⵏ ⵏ ⵢⵓⵏⵉⵙⴽⵓ ⵙⴳ ⵓⵙⴳⴳⵯⴰⵙ 1997, ⵜⴳ ⵜⴰⵎⴰⵥⵓⵏⵜ ⵜⴰⵣⴰⵢⴽⵓⵜ ⵏ ⵜⴳⵍⴷⵉⵜ ⵏ ⵎⵓⵔⵉⵜⴰⵏⵢⴰ ⵜⴰⵎⴰⵣⵉⵖⵜ. ⵜⴻⵜⵜⵓⵚⴽⴰ ⴳ ⵜⴰⵙⵓⵜ ⵜⵉⵙ ⴽⵕⴰⴹⵜ ⴷⴰⵜ ⵏ ⵜⵍⴰⵍⵉⵜ, ⵜⵙⴷⵓⵔⵔⵉ ⵜⵜ ⵕⵓⵎⴰ ⵙⴳ ⵓⵙⴳⴳⵯⴰⵙ 44 ⵏ ⵜⵍⴰⵍⵉⵜ. ⵜⴷⴷⵔ ⵢⴰⵏ ⵡⵓⴷⴷⵓⵔ ⵙⵙⵖⵍⵓⵍⵏ ⵜ ⵉⴷⵍⵉⵙⵏ ⵏ ⵓⵎⵣⵔⵓⵢ.\nⴳⵔ ⵜⴰⵏⵏⴰⵍⵉⵏ ⴷ ⵜⵙⵡⴰⴽ ⴷ ⵉⵙⵡⴰⴽ ⵏⵏⵙ, ⴷⵔⵙⵏⵜ ⵜⴳⵯⵎⵎⴰ ⴷ ⵉⵙⴰⵔⵓⴷⵏ ⴷ ⵉⵃⵓⵏⴰ ⵉⵎⵍⵥⵉⵡⵏ ⵙ ⵜⵉⴷⴷⴰⵙ, ⴷ ⵓⵙⵓⵎⵖ ⵏ ⴽⴰⴱⵉⵜⵓⵍⵉⵏ ⴷ ⵜⴰⴳⴳⵯⵙⵜ ⵏ ⵜⵔⵏⴰⵡⵜ. ⴳⴰⵏⵜ ⵜⵓⵚⴽⵉⵡⵉⵏ ⴰⴽⴽⵯ ⵜⵉⵏⵉⴳⵉⵜⵉⵏ ⵖⴼ ⵓⵣⵎⵣ ⴰⴽⵙⵡⴰⵜ ⵙⴳ ⵓⵎⵣⵔⵓⵢ ⵏ ⵓⵎⵓⵔⴰⴽⵓⵛ ⴳ ⵜⵓⵇⵇⵏⵉⵡⵉⵏ ⵏⵏⵙ ⵜⵉⵙⵔⵜⴰⵏⵉⵏ, ⵜⵉⴷⵎⵙⴰⵏⵉⵏ, ⴷ ⵜⵏⴰⵎⵓⵏⵉⵏ. ⵉⴽⴽⴰ ⵜⵜ ⵏⵏ ⵡⴰⵏⵙⴰ ⵉⴼⵓⵍⴽⵉ ⴰⵔ ⵜⴰⵙⵓⵜ ⵜⵉⵙ ⵜⴰⵎ ⴷ ⵎⵔⴰⵡⵜ (18) ⴰⵍⵍⵉⵖ ⵉⵏⵏⴽⵎⴰ ⴹⴰⵕⵜ ⵏ ⵓⵏⴷⵓⴷⵉ. ⵜⵜⵢⴰⴼⴰⵏⵜ ⴳⵉⵙ ⴽⵔⴰ ⵏ ⵜⵉⴼⵉⵜⵉⵏ ⵜⵉⴷⵔⵣⴰⵏⵉⵏ ⵙⴷⴷⵉⴷⵏⵜ ⵎⴰⵙ ⵜⴳⴰ ⵡⴰⵍⵉⵍⵉ ⵜⴰⵎⴷⵉⵏⵜ ⵜⴰⵎⴰⵣⵉⵖⵜ ⵉⵜⵜⵓⵙⵕⵓⵎⵏⵏ, ⴰⵢⵍⵍⵉ ⵜⵜ ⵢⵓⵊⵊⴰⵏ ⴰⴷ ⵜⴳ ⵢⴰⵏ ⵡⴰⵏⵙⴰ ⴰⴷⵔⵣⴰⵏ ⴰⴷⵙⵍⴰⵏ ⴳ ⵓⵎⵓⵔⴰⴽⵓⵛ. ⵉⵜⵜⵓⵙⵙⴰⵏ ⴱⴰⵀⵔⴰ ⵡⴰⵏⵙⴰ ⴳ ⵓⵎⴰⴹⴰⵍ ⴰⵍⵍⵉⵖ ⴳⵉⵙ ⵉⵜⵜⵓⵙⴽⴰⵔ ⵓⵙⵡⵍⴼ ⵏ ⵓⴼⵉⵍⵎ \"ⴰⵙⵓⵔⵔⵙ ⴰⵎⴳⴳⴰⵔⵓ ⵏ ⵓⵎⴰⵙⵉⵃ\" ⵏ ⵓⵎⵙⵙⵓⴼⵖ ⵙⴽⵓⵔⵙⵉⵣⵉ.\nⵜⴰⵎⴷⵉⵏⵜ ⵏ ⵍⵉⴽⵙⵓⵙ\nⵜⵡⵔⵔⵄ ⵍⵉⴽⵙⵓⵙ ⵖⴼ ⵢⴰⵜ ⵜⵙⵏⴰ ⵏ ⵚⴹⵉⵎⵔⴰⵡ ⴷ ⵙⵉⵏ (62) ⵉⴷ ⵀⵉⴽⵜⴰⵕ, ⵜⴰⴳⴳⵓⴳ ⵖⴼ ⵓⴱⵔⵉⴷ ⵏ ⵜⵎⴰⵍⵍⴰⵢⵜ ⵏⵏⴰ ⵉⵜⵜⵡⴰⵙⵙⵏⵏ ⴳ ⵓⵎⵓⵔⴰⴽⵓⵛ. ⵜⵍⵍⴰ ⴳ ⵜⵎⴰ ⵏ ⵓⵙⴰⴳⵏ ⵏ ⵍⵄⵔⴰⵢⵛ ⴳ ⵉⵥⵥⵍⵎⴹ ⵏ ⵓⵎⵓⵔⴰⴽⵓⵛ, ⵜⴻⵜⵜⵓⵥⵍⴰⵢ ⵙ ⵢⴰⵏ ⵓⵙⴰⵏⴰⵢ ⵉⵥⵉⵍⵏ ⵖⴼ ⵡⴰⵙⵉⴼ ⵏ ⵍⵓⴽⵓⵙ. ⵉⵡⵉⵏ ⴷ ⴽⵔⴰ ⵏ ⵉⴹⵕⵉⵚⵏ ⵏ ⵉⴳⵔⵉⴽⵏ ⴷ ⵉⵕⵓⵎⵉⵢⵏ ⵎⴰⵙ ⴷⴰ ⵉⵜⵜⵓⵔⵔⴰⵢ ⵓⵎⵣⵔⵓⵢ ⵏ ⵍⵉⴽⵙⵓⵙ ⴰⵔ ⵜⴰⵙⵓⵜ ⵜⵉⵙ ⵙⵏⴰⵜ ⴷ ⵎⵔⴰⵡⵜ (12) ⴷⴰⵜ ⵏ ⵜⵍⴰⵍⵉⵜ. ⵜⵍⵍⴰ ⴳⵉⵙ ⵜⵓⴷⴷⵓⵔⵜ ⵏ ⵉⵙⵓⵎⴰⵖ, ⴰⵎⵣⴳⵓⵏ ⴰⵕⵓⵎⵉⵢ, ⵉⵙⴰⵔⵓⴷⵏ ⵉⴳⴷⵓⴷⴰⵏⵏ, ⵉⵖⵔⵎ ⴰⵅⴰⵜⴰⵔ ⵉⵜⵜⵓⵚⴽⴰ ⴳ ⵓⵣⵎⵣ ⵏ ⵓⴳⵍⵍⵉⴷ ⴰⵎⴰⵣⵉⵖ ⵢⵓⴱⴰ ⵡⵉⵙ ⵙⵉⵏ, ⵓⴷⴷⵉⵙ ⴰⵎⴳⵓⵔⴰⵏ ⴰⴱⴰⵔⴰⵡ ⵉ ⵓⵙⵎⴰⴽⵍ ⵏ ⵉⵙⵍⵎⴰⵏ, ⴷ ⵉⵇⵓⵍⵍⵉⵊⵏ ⵏⵏⴰ ⵉⵙⴱⴰⵢⴰⵏⵏ ⴰⵖⴰⵡⴰⵙ ⵏ ⵜⴳⵯⵎⵎⴰ ⵍⵍⵉ ⴳ ⵣⴷⵖⵏ ⵉⵏⴰⵎⵓⵔⵏ.\nⵜⴻⵜⵜⵓⴱⴷⴰⵔ ⵍⵉⴽⵙⵓⵙ ⴷⴰⵔ ⵉⵎⴰⵔⴰⵜⵏ ⵉⵣⴰⵢⴽⵓⵏ ⵣⵓⵏ ⴷ ⵀⴰⵏⵓ ⵍⵎⵍⵍⴰⵃ, ⴰⵎⵃⴰⴽⴰ ⴰⵡⵇⴰⵕⵟⴰⵊ ⴳ ⵓⵙⴳⴳⵯⴰⵙ 450 ⴷⴰⵜ ⵏ ⵜⵍⴰⵍⵉⵜ. ⵉⵏⵏⴰ ⵄⴰⴱⴷⵙⵙⵍⴰⵎ ⵚⵚⵕⵕⵓⵅ, ⴰⵙⵍⵡⴰⵢ ⵏ ⵜⵣⵓⵏⵉ ⵜⴰⴷⵍⵙⴰⵏⵜ ⴳ ⵜⵖⵉⵡⴰⵏⵜ ⵏ ⵍⵄⵔⴰⵢⵛ, ⵎⴰⵙ ⴷ ⵉⴷⵔⵉⵣⵏ ⵏ ⵓⵎⵣⵔⵓⵢ ⵏⵏⴰ ⵢⵓⵎⴰⵏⵏ ⴳ ⵡⴰⵏⵙⴰ ⵏ ⵍⵉⴽⵙⵓⵙ ⵓⵔ ⴳⵉⵏ ⴰⵎⵔ ⵎⵔⴰⵡ ⴳ ⵜⵎⵉⴹⵉ (10%) ⵙⴳ ⵉⴷⵔⵉⵣⵏ ⵏⵏⴰ ⴰⴽⴽⵯ ⵢⵓⵎⴰ, ⵉⵎⴰ ⵜⵥⴰ ⵎⵔⴰⵡ ⴳ ⵜⵎⵉⴹⵉ (90%) ⵙⵓⵍⵏ ⵓⴽⴰⵏ ⴳ ⴷⴷⵓ ⵡⴰⴽⴰⵍ ⵓⵔ ⵜⴰ ⵜⵜⵓⵃⴰⴽⴰⵏ, ⴷ ⵓⵔ ⵜⵍⵍⵉ ⵜⵓⵔⴷⴰ ⵎⴰⵙ ⴷ ⴽⵓⴷⵏⵏⴰ ⵜⵜⵓⵃⴰⴽⴰⵏ ⵔⴰⴷ ⵙⵏⴼⵍⵏ ⵜⵓⴳⵜ ⵏ ⵜⵉⴷⴰⵜ ⵏ ⵓⵎⵣⵔⵓⵢ.\nⴳ ⵜⴰⵙⵓⵜ ⵜⵉⵙ ⴽⵕⴰⴹⵜ ⵏ ⵜⵍⴰⵍⵉⵜ, ⵜⴳⴰ ⵍⵉⴽⵙⵓⵙ ⵜⴰⵎⴰⵙⵉⵃⵜ ⵙ ⵜⵉⵎⵎⴰⴷ ⵏⵏⵙ, ⵢⵉⵍⵉ ⵓⴷⵔⵉⵣ ⵏ ⵢⴰⵜ ⵜⴼⴰⵛⴳⴰ ⵜⴰⵎⴰⵙⵉⵃⵜ ⴰⵔ ⵜⵙⵙⴰⴳⴳⵯⴰ ⴰⵏⵙⴰ ⴰⴷⵔⵣⴰⵏ. ⵣⴷⵖⵏ ⵉⵡⵎⵓⵔⴰⴽⵓⵛⵏ ⴳ ⵜⵎⴷⵉⴷⵜ ⴰⵔ ⵍⵍⵉⴳ ⵜⵜ ⴼⵍⵏ ⵙ ⵢⴰⵜ ⵜⴽⴽⵍⵉⵜ ⴳ ⵓⵙⴳⴳⵯⴰⵙ 1300 ⵏ ⵜⵍⴰⵍⵉⵜ, ⵙ ⵓⵙⵔⴰⴳ ⵏ ⵜⴰⵖⴰⵔⵜ ⵎⴽⵍⵍⵉ ⵏⵏⴰⵏ ⵉⵏⵎⵣⵔⵓⵢⵏ. ⵎⴰⵛⵛ ⵓⵔ ⵏⵏ ⴼⵍⵍⴰⵙ ⴰⴳⴳⵓⴳⵏ ⴽⵉⴳⴰⵏ, ⵣⴷⵖⵏ ⴳ ⵜⵎⴷⵉⵏⵜ ⵏ ⵍⵄⵔⴰⵢⵛ ⵜⴰⵎⴰ ⵏ ⵡⴰⵏⵙⴰ.\nⵜⴰⵎⴷⵉⵏⵜ ⵏ ⴱⴰⵏⴰⵚⴰ\nⵜⵍⵍⴰ ⵜⵎⴷⵉⵏⵜ ⵏ ⴱⴰⵏⴰⵚⴰ ⵜⴰⴷⵔⵣⴰⵏⵜ ⴳ ⵜⵙⴳⴰ ⵏ ⵙⵉⴷⵉ ⵇⴰⵙⵎ, ⵜⴰⴳⴳⵓⴳ ⵙ ⵙⴰ ⴷ ⵎⵔⴰⵡ (17) ⵏ ⵉⴷ ⴽⵍⵓⵎⵉⵜⵔ ⵖⴼ ⵜⵎⴷⵉⵏⵜ ⵏ ⵎⵛⵔⵄ ⴱⵍⵍⵇⵚⵉⵕⵉ. ⴰⵔ ⵜⴻⵜⵜⴰⵖⵓⵍ ⵖⵔ ⵓⵣⵎⵣ ⴰⵎⵓⵔⵉ ⴰⵎⴰⵣⵉⵖ. ⵜⵜⵢⴰⴼⴰⵏ ⴳⵉⵙ ⵉⴷⵔⵉⵣⵏ ⵏ ⵉⴷⵇⵇⵉ ⴷ ⵡⵓⵏⵓⵖⵏ ⵉⵙⴷⴷⴰⵙⵏ ⴷ ⵜⴳⵯⵎⵎⴰ ⴷ ⵜⵉⴼⵉⵜⵉⵏ ⵏ ⵜⵉⴱⵕⵓⵏⵣⵉⵢⵉⵏ ⴷ ⵉⵙⵓⵎⴰⵖ ⴷ ⵉⴷⵔⵉⵣⵏ ⵢⴰⴹⵏⵉⵏ. ⵜⴻⵜⵜⵓⴼⵙⴰⵔ ⵢⴰⵜ ⵜⴳⵔⵓⵎⵎⴰ ⵎⵇⵇⵓⵔⵏ ⵏ ⵉⴳⵯⵣⵎⴰⵏ ⵉⴷⵔⵣⴰⵏⵏ ⴰⴷ ⴳ ⵓⵙⴰⵍⴰⵢ ⴰⴷⵔⵣⴰⵏ ⴳ ⵕⵕⴱⴰⴹ, ⵜⴻⵜⵜⵡⴰⵃⴹⵓ ⵜⴰⵢⵢⴰⴹ ⴳ ⵉⵅⵣⴰⵏⵏ ⵏ ⵡⴰⵏⵙⴰ ⴰⴷⵔⵣⴰⵏ ⵏ ⵡⴰⵍⵉⵍⵉ.\nⵉⵏⵏⴰ ⵕⴰⵛⵉⴷ ⴰⵖⵔⴱⵉ, ⵉⵎⵃⴹⵉ ⵏ ⵡⴰⵏⵙⵉⵡⵏ ⵏ ⴱⴰⵏⴰⵚⴰ ⴷ ⵜⴰⵎⵓⵙⵉⴷⴰ ⴳ ⵜⵎⴰⵡⴰⵙⵜ ⵏ ⵜⴷⵍⵙⴰ ⴷ ⵓⵎⵙⴰⵡⴰⴹ: «ⵉⴳⴰ ⵡⴰⵏⵙⴰ ⵏ ⴱⴰⵏⴰⵚⴰ ⵢⴰⵏ ⵙⴳ ⵡⴰⵏⵙⵉⵡⵏ ⵉⴷⵔⵣⴰⵏⵏ ⵉⵏⴼⵔⴰⵔⵏ ⴳ ⵜⵎⵏⴰⴹⵜ ⵏ ⵜⴰⴳⵓⵜ ⵏⵏⴰ ⵢⴰⵎⵓⵏ ⴳ ⵜⵉⵣⵉ ⵜⴰⵎⵓⵔⵉⵜ ⴳ ⵜⴰⵎⴰ ⵏ ⵡⴰⵏⵙⵉⵡⵏ ⵏ ⵜⴰⵎⵓⵙⵉⴷⴰ ⴷ ⵔⵉⴳⴰ.».\nⵜⴰⵎⴷⵉⵏⵜ ⵏ ⵜⴰⵎⵓⵙⵉⴷⴰ\nⵉⵍⵍⴰ ⵡⴰⵏⵙⴰ ⵏ ⵜⴰⵎⵓⵙⵉⴷⴰ ⵉⵜⵜⵓⵙⵙⴰⵏ ⴰⵙⵙⴰ ⵙ ⵙⵉⴷⵉ ⵄⵍⵉ ⴱⵏ ⵃⵎⴰⴷ ⴳ ⵓⴳⵎⵎⴰⴹ ⴰⵥⵍⵎⴰⴹ ⵏ ⵡⴰⵙⵉⴼ ⵏ ⵙⴱⵓ, ⵢⴰⴳⴳⵓⴳ ⵙ ⵎⵔⴰⵡ (10) ⵉⴷ ⴽⵉⵍⵓⵎⵉⵜⵔ ⵖⴼ ⵜⵎⴷⵉⵏⵜ ⵏ ⵍⵇⵏⴹⵕⵜ. ⵜⴰⵎⴷⵉⵏⵜ ⵜⴰⵎⴰⵣⵉⵖⵜ ⵜⴰⵣⴰⵢⴽⵓⵜ, ⵜⵏⵏⵓⵛⵛⴳ ⵢⴰⴷⵍⵍⵉ ⴳⵉⵙ ⵜⵙⴱⴱⴰⴱⵜ ⵎⴽⵍⵍⵉ ⵎⵎⴰⵍⵏ ⵉⵔⵔⵎⵉⵎⵏ ⵏ ⵉⴷⵇⵇⵉ ⵍⵍⵉⴷ ⵉⵜⵜⴰⵛⴽⴰⵏ ⴳ ⵡⴰⵙⵉⴼ ⵏ ⵙⴱⵓ ⵙⴳ ⵎⵏⵏⴰⵡⵜ ⵜⵎⵓⵔⴰ ⵏ ⵢⵉⵍⵍ ⴰⴳⵔⴰⴽⴰⵍ. ⵣⵓⵏ ⴷ ⴰⴽⴽⵯ ⴰⵏⵙⵉⵡⵏ ⴰⵏⵏ ⵢⴰⴹⵏⵉⵏ, ⵜⴽⴽⴰ ⵜⵜ ⵏⵏ ⵜⵎⵓⵙⵉⴷⴰ ⴷⴷⵓ ⵜⵎⵙⵙⵓⴳⵓⵔⵜ ⵜⴰⵕⵓⵎⵉⵢⵜ ⵢⴰⵜ ⵜⵉⵣⵉ ⴷⴰⵜ ⴰⴷ ⵜⵜ ⴼⵍⵏ ⴳⵔ ⵉⵙⴳⴳⵯⴰⵙⵏ 274 ⴷ 280 ⵏ ⵜⵍⴰⵍⵉⵜ.\nⴰⵎⴷⵉⵏⵜ ⵏ ⵔⵉⵖⴰ\nⵜⵍⵍⴰ ⵜⵎⴷⵉⵏⵜ ⵏ ⵔⵉⵖⴰ ⵜⴰⴷⵔⵣⴰⵏⵜ ⴳ ⵡⴰⵎⵎⴰⵙ ⵏ ⵢⴰⵏ ⵓⵣⴰⵖⴰⵔ ⴰⵎⵉⵔⵉⵡ ⵙ ⵜⵓⴳⴳⵓⴳⵜ ⵏ ⵜⴰⵎ (8) ⵉⴷ ⴽⵉⵍⵓⵎⵉⵜⵔ ⵖⴼ ⵜⵎⴷⵉⵏⵜ ⵏ ⵙⵉⴷⵉ ⵙⵍⵉⵎⴰⵏ ⴳ ⵓⴳⴰⴼⴰⵢ ⵏ ⵜⴰⴳⵓⵜ, ⴷⴳ ⵓⴳⵎⵎⴰⴹ ⴰⴼⴰⵙⵉⵢ ⵏ ⵡⴰⵙⵉⴼ ⵏ ⴱⵀⵜ. ⵜⴻⵜⵜⵓⵙⵙⴰⵏ ⵜⵎⵏⴰⴹⵜ ⵙ ⵉⴽⴰⵍⵉⵡⵏ ⴱⵍⵓⵍⵙⵏⵉⵏ ⵏⵏⴰ ⵙ ⵜⵜⵡⴰⵙⵙⵏ ⵉⴽⴰⵍⵉⵡⵏ ⵉⴳⵯⵏⵙⴰⵏⵏ ⵏ ⵜⵎⵏⴰⴹⵜ ⵏ ⵜⴰⴳⵓⵜ ⵜⴰⵏⴰⵎⵎⴰⵙⵜ. ⵍⴽⵎⵜ ⵜⵖⵓⵣⵉⵡⵉⵏ ⴷ ⵜⵎⵀⴰⵍ ⵏ ⵓⵏⵓⵏⵛ ⴳ ⵡⴰⵏⵙⴰ ⵎⴰⵙ ⴷ ⵜⴰⵎⴷⵉⵏⵜ ⵜⴽⴽⴰ ⵜⵜ ⵏⵏ ⵜⴳⴰ ⵜⴰⵎⴰⵥⵓⵏⵜ ⵏ ⵜⴳⵍⴷⵉⵜ ⵜⴰⵎⴰⵣⵉⵖⵜ ⵜⴰⵎⵓⵔⵉⵜ.\nⵎⵉⴳⴰⵍⵉⵜ ⵎⵣⵓⵔⴰ\nⵉⴳⴰ ⵎⵉⴳⴰⵍⵉⵜ ⵎⵣⵓⵔⴰ ⵢⴰⵏ ⵡⴰⵏⵙⴰ ⵓⵔ ⵉⵍⵉⵏ ⴰⵏⴰⵡ ⴳ ⵉⵥⵥⵍⵎⴹ ⵏ ⵜⴼⵔⵉⵇⵜ. ⵉⴳⴰ ⵢⴰⵏ ⵡⴰⵏⵙⴰ ⴰⵎⵙⵙⵓⵍⴻⵍ ⴰⴱⴰⵔⴰⵔ ⵏ ⵜⴰⵏⵏⴰⵍⵉⵏ ⵜⵉⵎⵙⵙⵓⵍⴻⵍⵉⵏ, ⵜⴰⴷ ⴳⵉⵙⵏⵜ ⵉⵖⵣⵣⵉⴼⵏ ⵜⵍⴽⵎ ⵙⵎⵎⵓⵙ (5) ⵉⴷ ⵎⵉⵜⵔⵓ. ⵙ ⵜⵓⴳⴳⵓⴳⵜ ⵏ ⵙⵉⵎⵔⴰⵡ (20) ⵉⴷ ⴽⵉⵍⵓⵎⵉⵜⵔ ⵖⴼ ⵜⵎⴷⵉⵏⵜ ⵏ ⵍⵄⵔⴰⵢⵛ, ⴳ ⵜⴰⵎⴰ ⵏ ⴰⵥⴰⵢⵍⴰ, ⴷⵔⵙⵏⵜ 167 ⵏ ⵜⴰⵏⵏⴰⵍⵉⵏ ⴷ ⵉⵙⵓⵍⵉⵍⵏ ⵢⴰⵜ ⵜⴰⵎⴰ ⵏ ⵢⴰⵜ ⴳ ⵢⴰⵜ ⵜⵥⴰⵢⵕⵜ ⴰⵔ ⵜⵜⴰⵖⵓⵍⵏⵜ ⴰⵔ ⴰⵣⵎⵣ ⴰⵡⴱⵕⵓⵏⵥ. ⴰⵔ ⵜⴻⵜⵜⵉⵏⵉ ⵜⵎⵉⵜⵓⵍⵓⵊⵉⵜ ⵜⴰⴳⵔⵉⴳⵜ ⵎⴰⵙ ⵉⴳⴰ ⵡⴰⵏⵙⴰ ⴰⴷ ⴰⵙⵎⴹⵍ ⵏ ⵓⴳⵕⵓⴹ ⴰⵎⴰⵣⵉⵖ ⵄⵉⵏⵜⵉ ⵏⵏⴰ ⵉⵏⵖⴰ ⵀⵉⵔⴰⵇⵍ. ⴰⵔ ⵜⵜⵖⴰⵍⵏ ⵡⵉⵢⵢⴰⴹ ⵉⵙ ⵉⴳⴰ ⴰⵙⵎⴹⵍ ⵏ ⴽⵔⴰ ⵏ ⵓⵏⵎⵖⵓⵔ ⴳ ⵓⵣⵎⵣ ⵏⵏⵙ, ⵎⵇⵇⴰ ⴳⵉⵙ ⵓⵔ ⵉⵜⵜⵢⴰⴼⴰ ⴽⵔⴰ ⵏ ⵓⵙⵎⴹⵍ ⴳ ⵓⵏⵓⵏⵛ ⵉⴷⵔⵓⵙⵏ ⵏⵏⴰ ⴳⵉⵙ ⵉⵜⵜⵓⵙⴽⴰⵔⵏ. ⴰⵔ ⵜⵜⵉⵏⵉⵏ ⵉⵏⵎⵣⵔⵓⵢⵏ ⵎⴰⵙ ⵉⴳⴰ ⵡⴰⵏⵙⴰ ⵏ ⵎⵉⴳⴰⵍⵉⵜ ⵎⵣⵓⵔⴰ ⴰⵙⵓⵎⵖ ⴰⵅⴰⵜⴰⵔ ⵉⵜⵜⵓⵥⵍⴰⵢⵏ ⵉ ⵓⵙⵓⵎⴷ ⵏ ⵜⴰⴼⵓⴽⵜ. ⵜⴳⴰ ⵎⵉⴳⴰⵍⵉⵜ ⵎⵣⵓⵔⴰ ⵜⴰⵥⴰⵢⵕⵜ ⵜⴰⵎⵙⵙⵓⵍⴻⵍⵜ ⵜⴰⵎⵇⵇⵔⴰⵏⵜ ⴳ ⵓⵎⴰⴹⴰⵍ. ⵙⴰⵡ ⵎ'ⴰⴷ ⴳⴰⵏ ⵉⵥⵕⴰⵏ ⴰⴷ? ⵉⵔⵣⵣⵓⵜⵏ ⴷ ⵉⴷⴷⴰⵏ ⴽⴰ ⵔⴰⴷ ⵉⵙⵙⴼⵔⵓ ⴰⴱⵏⵓⴱⴽ ⴰⴷ.\nⵜⴰⵙⴰⵖⵓⵍⵜ\nخديجة يكن. 6 أهم مواقع أثرية في المغرب.\nنمرا واحد.\nhttps://www.numero1.ma"
    },
    {
        "url": "https://amezwaru.blogspot.com/2024/12/muhmmad-farid-zalhoud.html",
        "title": "ⵎⵓⵃⵎⵎⴰⴷ ⴼⴰⵔⵉⴷ ⵥⵍⵃⵓⴹ",
        "content": "ⵉⵍⵓⵍ ⴼⴰⵔⵉⴷ ⵎⵓⵃⵎⵎⴰⴷ ⵣⵍⵃⵓⴹ ⴳ ⵓⵙⴳⴳⵯⴰⵙ ⵏ 1959 (ⴰⵙⴰⴽⵓⴷ ⵏ ⵜⵍⴰⵍⵉⵜ ⵏ ⵜⵉⴷⵜ 1957) ⴳ ⵓⵙⵓⵏ ⵏ ⵡⴰⴷⴰⵢ, ⴳ ⵜⴰⵎⵡⵉⵏ ⵏ ⵜⴼⵔⴰⵡⵜ, ⵜⴰⵙⴳⴰ ⵏ ⵜⵣⵏⵉⵜ. ⵉⴳⴰ ⴰⵎⴷⵢⴰⵣ, ⴰⵎⴰⵔⴰ ⵏ ⵜⵓⵍⵍⵉⵙⵉⵏ, ⴰⵎⵙⵙⵓⵏⵖ, ⴰⵎⴽⴽⴰⵔ, ⴷ ⵓⵎⵙⵙⵓⵖⵍ. ⵍⵍⴰⵏ ⴷⴰⵔⵙ ⵙⵉⵏ ⵜⴰⵔⵡⴰ, ⵙⵉⵎⴰⵏ ⴷ ⵢⵓⴱⴰ.\nⴹⴰⵕⵜ ⵎⴰⴷ ⵉⵙⵎⴷ ⵜⵉⵖⵔⵉ ⵜⴰⵎⵏⵣⵓⵜ ⴳ ⵜⵉⵏⵎⵍ ⵏ ⵎⵓⵃⵎⵎⴰⴷ ⵡⵉⵙ ⵙⵎⵎⵓⵙ ⴷⴰ ⵏⵉⵜ ⵉⵍⵍⴰⵏ ⴳ ⵜⵎⴰⵣⵉⵔⵜ ⵏⵏⵙ, ⵉⴹⴼⴰⵕ ⵜⵉⵖⵔⵉ ⵏⵏⵙ ⴳ ⵓⵙⵉⵏⴰⵏ ⵏ ⵎⵓⵍⴰⵢ ⵕⵛⵉⴷ ⴳ ⵜⵣⵏⵉⵜ, ⵢⴰⵎⵥ ⴳⵉⵙ ⴰⵙⵍⴽⵉⵏ ⵏ ⴱⴰⴽⴰⵍⵓⵕⵢⴰ ⴳ ⵜⵙⴽⵍⴰ ⴰⵙⴳⴳⵯⴰⵙ ⵏ 1977. ⴹⴰⵕⵜ ⵏⵏⵙ ⵢⵓⵎⵥ ⵜⵓⵔⴰⴳⵜ ⴳ ⵜⵓⵜⵍⴰⵢⵜ ⴷ ⵜⵙⴽⵍⴰ ⵜⴰⵏⴳⵍⵉⵣⵜ ⴳ ⵜⵙⴷⴰⵡⵉⵜ ⵏ ⵎⵓⵃⵎⵎⴰⴷ ⵡⵉⵙ ⵙⵎⵎⵓⵙ ⴳ ⵕⵕⴱⴰⵟ, ⵉⵎⵎⴰⵜⵜⵉ ⵙ ⵜⵖⵉⵡⴰⵏⵜ ⵏ ⵜⵙⴽⵍⴰ ⴷ ⵜⵎⴰⵙⵙⴰⵏⵉⵏ ⵜⵉⵏⴼⴳⴰⵏⵉⵏ ⴳ ⵜⵙⴷⴰⵡⵉⵜ ⵏ ⵍⵇⴰⴹⵉ ⵄⵢⵢⴰⴹ ⴳ ⵎⵕⵕⴰⴽⵯⵛ ⵢⴰⵎⵥ ⴳⵉⵙ ⴰⵙⵍⴽⵉⵏ ⵏ ⵜⵣⵔⴰⵡⵉⵏ ⵜⵉⵙⴷⴰⵡⵉⵢⵉⵏ ⵜⵉⵎⴰⵜⴰⵢⵉⵏ ⴳ ⵓⵙⴳⴳⵯⴰⵙ ⵏ 1982.\nⵉⴼⵍ ⵜⵉⵖⵔⵉ ⵏⵏⵙ ⵜⴰⵎⴰⵜⴰⵢⵜ ⴳ ⵓⵙⴳⴳⵯⴰⵙ ⵡⵉⵙ ⴽⵕⴰⴹ ⵏ ⵜⵓⵔⴰⴳⵜ, ⵢⴰⴷⴼ ⴰⵎⵎⴰⵙ ⴰⵙⴳⵎⴰⵏ ⴰⵙⴳⴰⵡⴰⵏ ⵏ ⵇⵇⵏⵉⵟⵕⴰ ⴳ ⵓⵙⴳⴳⵯⴰⵙ ⵏ 1985. ⴹⴰⵕⵜ ⵏ ⵙⵉⵏ ⵉⵙⴳⴳⵯⴰⵙⵏ ⵏ ⵓⵙⴰⵏⵓⵏ, ⵉⵎⵓⵔⵙ ⴳ ⵉⵔⵉⵎ ⵏ ⵓⵙⵓⴼⵖ ⴳ ⵡⴰⵎⵎⴰⵙ, ⵉⵜⵜⵓⴼⴽⴰ ⴰⵙ ⵓⵙⵉⵏⴰⵏ ⵏ ⴱⵏ ⵍⵄⴰⵕⴰⴱⵉ ⵍⵃⵟⵉⵎⵉ ⵏⵏⴰ ⵉⵍⵍⴰⵏ ⴳ ⵜⵣⵏⴰⵅⵜ ⴰⵙⴳⴳⵯⴰⵙ ⵏ 1987, ⵉⵙⵙⵏⵜⵉ ⴳⵉⵙ ⵜⴰⵡⵓⵔⵉ ⵏⵏⵙ ⴰⵎⵎ ⵓⵙⵍⵎⴰⴷ ⵏ ⵜⴼⵕⴰⵏⵙⵉⵙⵜ, ⴳ ⵓⵙⴳⴳⵯⴰⵙ ⵏ 1992, ⵉⵎⵎⴰⵜⵜⵉ ⵙ ⵜⵎⴰⵣⵉⵔⵜ ⵍⵍⵉ ⵖ ⵉⵍⵓⵍ, ⵜⵉⵖⵔⵎⵜ ⵏ ⵜⴼⵔⴰⵡⵜ, ⵉⵙⵡⵓⵔⵉ ⴳ ⵓⵙⵉⵏⴰⵏ ⵏ ⵡⴰⵟⵍⴰⵚ ⴰⵎⵎ ⵓⵙⵍⵎⴰⴷ ⵏ ⵜⴼⵕⴰⵏⵚⵉⵚⵜ ⴰⵔ 2020 ⵏⵏⴰ ⴰⵙ ⵉⴳⴰⵏ ⴰⵙⴳⴳⵯⴰⵙ ⴰⵎⴳⴳⴰⵔⵓ, ⵢⴰⵎⵥ ⵜⴰⵏⴰⴼⵜ.\nⵜⵉⵙⵎⵖⵓⵔⵉⵏ\nⵢⵉⵡⵉ ⵎⵓⵃⵎⵎⴰⴷ ⵣⴰⵍⵃⵓⴹ ⵙⵎⵎⵓⵙ ⵜⵙⵎⵖⵓⵔⵉⵏ ⵜⵉⵙⴽⵍⴰⵏⵉⵏ ⵏ ⵜⵎⴷⵢⴰⵣⵜ ⵜⴰⵎⴰⵣⵓⵖⵜ:\nⵜⴰⵙⵎⵖⵓⵔⵜ ⵏ ⵙⴰⵄⵉⴷ ⵙⵉⴼⴰⵡ 1997.\nⵜⴰⵙⵎⵖⵓⵔⵜ ⵏ ⵜⵎⴰⵢⵏⵓⵜ 2002.\nⵜⴰⵙⵎⵖⵓⵔⵜ ⵏ ⵜⵣⵍⵖⴰ ⵏ ⵜⵉⵔⵔⴰ ⵉ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ 2012.\nⵜⴰⵙⵎⵖⵓⵔⵜ ⵜⴰⴳⵔⴰⵖⵍⴰⵏⵜ ⵜⴰⵎⵇⵇⵔⴰⵏⵜ ⵏ ⵄⴱⴷⵍⴽⵔⵉⵎ ⵍⵅⵟⵟⴰⴱⵉ, ⵜⴻⵜⵜⵡⴰⵙⵙⵏ ⵙ ⵜⵙⵎⵖⵓⵔⵜ ⵙ ⵓⵄⵔⵔⵉⵎ ⴰⵎⵙⵏⴼⵍⵓⵍ 2020.\nⵜⴰⵙⵎⵖⵓⵔⵜ ⵏ ⴱⵕⴰⵀⵉⵎ ⴰⵅⵢⵢⴰⵟ ⵉ ⵜⵙⴽⵍⴰ ⵜⴰⵎⴰⵣⵉⵖⵜ.\nⵜⵉⵡⵓⵔⵉⵡⵉⵏ\nⴰⴼⴳⴰⵏ ⵣⵓⵏ ⴷ ⴰⵔⴳⴰⵏ. ⵜⴰⴷⵍⴰ ⵢⵓⵎⴰⵏ ⴽⵕⴰⴹⵜ ⵜⵎⴷⵢⴰⵣⵉⵏ. ⵜⵉⵥⵕⵉⴳⵉⵏ ⵏ ⴼⵓⵍⵉⴱⵉⵍⵉⵙ (Volubilis) - ⴱⵍⵊⵉⴽⴰ.\nⵜⴰⴳⵓⵔⵉ ⵏ ⴱⴰⵕⵢⴰ. ⵜⴰⴷⵍⴰ ⵏⵜⵎⴷⵢⴰⵣⵉⵏ, 2001.\nUltime Poème. ⵜⴰⴷⵍⴰ ⵏ ⵜⵎⴷⵢⴰⵣⵉⵏ ⵙ ⵜⴼⵕⴰⵏⵚⵉⵚⵜ (ⴰⴷⵍⵉⵙ ⴰⵎⵓⵟⵟⵓⵏ). ⵜⵉⵥⵕⵉⴳⵉⵏ ⵏ ⵜⴰⴷⴷⴰⵔⵜ ⵏ ⵢⵓⵊⵉⵏ. 2007.\nSemblable à l'arganier. ⵜⴰⴷⵍⴰ ⵏ ⵜⵎⴷⵢⴰⵣⵉⵏ ⵙ ⵜⴼⵕⴰⵏⵚⵉⵚⵜ (ⴰⴷⵍⵉⵙ ⴰⵎⵓⵟⵟⵓⵏ). ⵜⵉⵥⵕⵉⴳⵉⵏ ⵏ ⵜⴰⴷⴷⴰⵔⵜ ⵏ ⵢⵓⵊⵉⵏ. 2007.\nⵉⵎⵔⵉⵔⵉ ⵏ ⵓⵎⴷⵍⴼⴰⵡ. ⵜⴰⴷⵍⴰ ⵏ ⵜⵎⴷⵢⴰⵣⵉⵏ ⵙ ⵜⵎⴰⵣⵉⵖⵜ. 2010.\nⵉⵣⵍⴰⵏ ⵉ ⵜⴰⵢⵔⵉ. ⵜⵉⵥⵕⵉⴳⵉⵏ ⵏ ⵜⵣⵍⵖⴰ ⵏ ⵜⵉⵔⵔⴰ. 2012.\nⴰⵙⴰⴽⴰ. ⵜⴰⴷⵍⴰ ⵏ ⵜⵎⴷⵢⴰⵣⵉⵏ ⵙ ⵜⵎⴰⵣⵉⵖⵜ, ⵉⵜⵜⵓⵙⴽⴰⵔ ⴰⵙ ⵓⵙⵓⵖⵍ ⵙ ⵜⴼⵕⴰⵏⵚⵉⵚⵜ. ⵜⵉⵥⵕⵉⴳⵉⵏ ⵏ ⵜⵙⵉⴳⴳⵣⵜ ⵍⵡⵓⵕⵓⴷ - ⵉⵏⵣⴳⴳⴰⵏ. 2013.\nⵜⵉⵍⴰⴳ. ⵜⴰⴷⵍⴰ ⵏ ⵜⵓⵍⵍⵓⵙⵉⵏ ⵙ ⵜⵎⴰⵣⵉⵖⵜ. ⵜⵉⵥⵕⵉⴳⵉⵏ ⵏ ⵜⵣⵍⵖⴰ ⵏ ⵜⵉⵔⵔⴰ.\nⵜⴰⵢⵔⵉ ⴷ ⵡⴰⵎⴰⵏ ⵣⵓⵣⵡⴰⵏⵉⵏ. ⵜⴰⴷⵍⴰ ⵏ ⵜⵎⴷⵢⴰⵣⵉⵏ. ⵜⵉⵥⵕⵉⴳⵉⵏ ⵏ ⵜⵙⵉⴳⴳⵣⵜ ⵜⴰⴷⵙⵍⴰⵏⵜ - ⴰⵢⵜ ⵎⵍⵍⵓⵍ. 2014.\nⵉⵎⵓⵍⴰ ⵉⵎⵔⵡⴰⵍⵏ. ⵜⴰⴷⵍⴰ ⵏ ⵜⵎⴷⵢⴰⵣⵉⵏ ⵙ ⵜⵎⴰⵣⵉⵖⵜ. ⵜⵉⵥⵕⵉⴳⵉⵏ ⵏ ⵜⵣⵍⵖⴰ ⵏ ⵜⵉⵔⵔⴰ ⴷ ⵜⵎⴰⵡⴰⵙⵜ ⵏ ⵜⴷⵍⵙⴰ. 2015.\nⴰⵏⵥⵉⴹ. ⵜⴰⴷⵍⴰ ⵏ ⵜⵎⴷⵢⴰⵣⵉⵏ ⵙ ⵜⴰⴼⵕⵏⵚⵉⵚⵜ, ⵜⵉⵥⵕⵉⴳⵉⵏ ⵏ ⵙⵓⵎⴰⴳⵕⴰⵎ. 2019.\nⵉⵣⵍⴰⵏ ⵜⵜⵢⴰⵡⵙⵜⴰⵢⵏⵉⵏ ⵉ ⵜⴰⴼⵓⴽⵜ ⵉⵊⴷⴷⵔⵏ, ⵕⵓⵎⴰⴳⵕⴰⵎ, 2023\nⵜⵉⴷⵔⴰⵡⵉⵏ\nⵉⴷⵔⴰ ⵎⵓⵃⵎⵎⴰⴷ ⴼⴰⵔⵉⴷ ⵥⵍⵃⵓⴹ ⴳ ⵜⵓⴳⵜⵜ ⵏ ⵜⵡⵓⵔⵉⵡⵉⵏ:\nⵜⵉⵏⴼⵓⵙⵉⵏ ⵜⵉⵎⴰⵣⵉⵖⵉⵏ, ⴰⴳ ⵡⴰⵡⵍⴽⴰⵣ, ⵜⵉⵥⵕⵉⴳⵉⵏ ⵏ ⴼⵓⵍⴽⴱⵉⵍⵉⵙ (Volubilis) - ⴱⵔⵓⴽⵙⵉⵍ, 2004.\nⴰⵙⵓⵏⴼⵓ ⵖ ⵓⵙⴰⴼⵓ, ⵄⴱⴷⵙⵙⵍⴰⵎ ⵏⴰⵚⵉⴼ (ⵜⵉⵎⴷⵢⴰⵣⵉⵏ ⵙ ⵜⵎⴰⵣⵉⵖⵜ) ⵕⵕⴱⴰⵟ, 2008.\nⵜⵉⴳⵓⵔⵉⵏ ⵙⴳ ⵓⴷⴼⵍ ⴷ ⵓⵎⵍⴰⵍ ⴷ ⵓⴳⴰⵔⵓ, ⵜⵉⵥⵕⵉⴳⵉⵏ ⵏ CDFM ⴽⵉⴱⵉⴽ, ⴽⴰⵏⴰⴹⴰ, 2008.\nⵕⵥⵎ ⵓⵍⴰⵡⵏ, ⵄⴱⴷⵙⵙⵍⴰⵎ ⵏⴰⵚⵉⴼ, ⵜⵉⵎⴷⵢⴰⵣⵉⵏ ⵙ ⵜⵎⴰⵣⵉⵖⵜ, ⵕⵕⴱⴰⵟ, 2010.\nⴰⴹⴰⵏ ⵉⵖⵡⵡⴰⵖⵏ, ⵎⵚⵟⴰⴼⴰ ⵃⵓⵎⵉⵔ, ⵜⵉⵥⵕⵉⴳⵉⵏ ⵏ ⵙⵓⵙ, ⴰⴳⴰⴷⵉⵔ, 2010.\nⵉⵏⴰⵥⵓⵕⵏ, ⴰⵎⴰⵏⴰⵔ ⵏ ⵉⵏⴰⵥⵓⵕⵏ ⵉⵎⵙⵉⵍⵖⵏ, ⵍⵃⴱⵉⴱ ⴼⵓⵡⴰⴷ, ⴰⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⵕⵕⴱⴰⵟ, 2010.\nⴰⵙⵓⵖⵍ ⵏ ⵡⴰⵍⴱⵓⵎ ⴰⵎⴳⴳⴰⵔⵓ ⵏ ⵉⵥⵏⵥⴰⵕⵏ - ⴰⴽⴰⵍ- ⵙ ⵜⴼⵕⴰⵏⵚⵉⵚⵜ ⵙ ⵓⵎⵢⴰⵡⴰⵙ ⴰⴽⴷ ⵎⴰⵙⵙ ⵄⴱⴷⵍⵍⴰⵀ ⵚⴱⵕⵉ.\nⵜⴰⵢⵔⵉ ⴷ ⵜⵎⴰⴳⵉⵜ, ⵜⵓⵍⵍⵉⵙⵜ ⵏ ⵍⵃⵓⵙⵉⵏ ⴷⴷⴰⵡⴷⵉ, ⵜⴰⵙⵉⴳⴳⵣⵜ ⵜⴰⵏⴰⵎⵎⴰⵙⵜ - ⴰⵢⵜ ⵎⵍⵍⵓⵍ, 2012.\nⵜⵉⵏ ⵓⵙⵙⴰⵏ ⵏ ⵍⴰⵍⵍⴰ ⵜⴰⴷⵔⴼⵉⵜ, ⵜⴰⵣⵡⴰⵔⵜ ⵙ ⵜⴼⵕⴰⵏⵙⵉⵙⵜ, ⵍⴰⵟⵉⴼⴰ ⵉⴷ ⵍⵎⵓⴷⴷⵏ, ⴰⴳⴰⴷⵉⵔ, ⵜⴰⵙⵉⴳⴳⵣⵜ ⵏ ⵙⵓⵙ ⴰⴳⴰⴷⵉⵔ, 2013.\nⴰⵏⴽⵔⵓⴼ ⵏ ⵜⴰⵎⴰ, ⵚⴰⵍⵃ ⴰⵢⵜ ⵚⴰⵍⵃ, ⵜⴰⵣⵡⴰⵔⵜ. 2015.\nⵉⴹⵕⴼⴰⵏ ⵉⵎⵣⵡⵓⵔⴰ, ⵎⵓⵃⵎⵎⴰⴷ ⴰⵏⵉⵔ ⵍⵄⴰⵇⵉⵍⵉ, ⵜⴰⵣⵡⴰⵔⵜ, ⵜⵉⵥⵕⵉⴳⵉⵏ ⵏ ⵜⵣⵍⵖⴰ ⵏ ⵜⵉⵔⵔⴰ, 2016.\nⵜⵉⵎⴽⵜⵉⵜⵉⵏ ⵏ ⵜⵎⵥⵉ, ⵜⴰⴳⵔⵓⵎⵎⴰ ⵉⵛⵛⴰⵔⵏ, ⵎⴰⴷⴰⵖⴰⵛⵇⴰⵕ, 2018.\nⵜⵉⵎⵉⴹⵉ ⵏ ⵓⵎⴷⵢⴰⵣ, ⵜⴰⵎⵓⵏⵜ ⵏ ⵍⵎⵖⵔⵉⴱ ⴰⵎⵇⵇⵔⴰⵏ, ⵕⵕⴱⴰⵟ, 2019.\nⵜⴰⵙⴰⵡⴰⵢⵜ ⵏ ⵎⵔⵉⵔⵉⴷⴰ (ⵜⵉⴱⵔⴰⵜⵉⵏ ⵉ ⵜⵔⴱⴰⵜ ⵜⴰⵄⵔⵔⵉⵎⵜ ⵜⴰⵎⵖⵔⵉⴱⵉⵜ) ⵜⴰⴳⵔⵓⵎⵎⴰ ⵉⵛⵛⴰⵔⵏ, ⵜⴰⵎⴰⵢⵏⵓⵜ ⴰⵢⵜ ⵎⵍⵍⵓⵍ."
    },
    {
        "url": "https://amezwaru.blogspot.com/2024/12/tifilt-n-umyidir.html",
        "title": "ⵜⵉⴼⵉⵍⵜ ⵏ ⵓⵎⵢⵉⴷⵉⵔ - ⵜⴰⵙⵓⵖⵍⵜ ⵏ ⵄⴱⴷⵍⵡⴰⵃⴷ ⴱⵓⵜⴱⴰⵖⴰ",
        "content": "ⴳ ⵢⴰⵜ ⵜⵖⵔⵎⵜ ⵎⵥⵥⵉⵢⵏ ⵉⵜⵜⵢⴰⵡⵙⵙⴰⵏⵏ ⵙ \"ⵜⴼⵉⵍⵜ ⵏ ⵓⵎⵢⵉⴷⵉⵔ\" ⴷⴷⵔⵏ ⴳⵉⵙ ⵜⵓⴳⵜ ⵏ ⵉⵎⵥⵢⴰⵏⵏ ⵉⵎⵢⴰⵏⴰⵡⵏ ⵙⴳ ⵜⴷⵍⵙⵉⵡⵉⵏ ⵎⵣⴰⵔⴰⵢⵏⵉⵏ. ⵉⵎⵣⴷⴰⵖⵏ ⵏⵏⵙ ⴽⵓ ⵢⴰⵏ ⴳⵉⵙⵏ ⴷ ⵓⵥⵓⵕ ⵏⵏⵙ, ⴷ ⴽⴽⴰⵏ ⵜⵜ ⵉⵏⵏ ⴷⴷⵔⵏ ⴰⴽⴽⵯ ⴳ ⵓⴼⵔⴰ. ⵎⴰⵛⴰ ⵖⵓⵔⵙⵏ ⵢⴰⵜ ⵜⵎⵓⴽⵔⵉⵙⵜ ⵜⴰⵎⵥⵢⴰⵏⵜ: ⵉⵎⵣⴷⴰⵖⵏ ⵏ ⵜⵖⵔⵎⵜ ⵉⴷⵔⵓⵙ ⵎⴰⵖ ⴰⵔ ⵙⴰⵡⴰⵍⵏ ⴰⵔ ⵜⵜⵎⵢⵉⵙⵙⴰⵏⵏ ⴳⵔⴰⵜⵙⵏ ⵙ ⵜⵡⵓⵔⵉⵡⵉⵏ ⵜⵉⴽⵓⵢⴰⵙⵉⵏ ⵏⵏⴰ ⴷⴰⵔⵙⵏ ⵉⵍⵍⴰⵏ.\nⴳ ⵢⴰⵏ ⵡⴰⵙⵙ, ⵜⵉⵣⵉ ⵏ ⵓⵔⵣⴰⴼ ⵏⵏⵙ ⵉ ⵜⵙⴷⵍⵉⵙⵜ ⵜⴰⴷⵖⵔⴰⵏⵜ, ⵜⵓⴼⴰ ⵙⵉⵍⵢⴰ, ⵜⴰⵔⴱⴰⵜ ⵎⵎⵓ ⵡⴰⵣⵣⴰⵔ ⵉⴳⴳⵓⵜⵏ ⵉⴳⴰⵏ ⴰⴱⵔⴽⴰⵏ, ⵢⴰⵏ ⵓⴷⵍⵉⵙ ⴰⵃⵛⴽⵓⵍ ⵉⵍⴰⵏ ⴰⵣⵡⵍ \" ⵜⵉⴼⵉⵍⵜ ⵏ ⵓⵎⵢⵉⴷⵉⵔ\". ⵜⵖⵔⴰ ⵜ ⵙ ⵜⴼⴷⴰⵡⵉⵜ ⵎⵇⵇⵓⵔⵏ ⵜⴰⴼ ⵏⵏ ⵎⴰⵙ ⴷ ⴰⴷⵍⵉⵙ ⵢⵓⵎⴰ ⵢⴰⵜ ⵜⴱⵔⴰⵜ ⵉⵥⵍⵉⵏ. ⴰⵔ ⵉⵜⵜⵉⵏⵉ ⵓⴷⵍⵉⵙ: \" ⵉⵖ ⵜⵔⴰⵎ ⴰⴷ ⵜⵙⵙⵏⵎ ⴳⵔⴰⵜⵓⵏ ⵙ ⵜⵡⵉⵍⴰ ⵜⴰⵎⵓⴼⴰⵢⵜ, ⵚⴽⵓⵢⴰⵜ ⵙ ⵜⵡⵉⵣⵉ ⵢⴰⵜ ⵜⴼⵉⵍⵜ ⵜⴰⵏⴰⵥⵓⵕⵜ.\"\nⵜⵥⵕⴰ ⵙⵉⵍⵢⴰ ⵎⴰⵙ ⴷ ⴰⴷⵍⵉⵙ ⵢⵓⵎⴰ ⵜⴰⵔⴰⵜⵉⵏ ⵜⵓⵏⵖⵉⴷⵉⵏ ⵅⴼ ⵜⴱⵔⵉⴷⵜ ⵏⵏⴰ ⵔⴰⴷ ⴰⴽ ⵢⴰⵡⵙ ⴰⴷ ⵜⵃⵢⵢⵍⵜ ⵜⵉⴼⵉⵍⵜ ⵜⴰⵃⵛⴽⵓⵍⵜ. ⵜⵖⵜⵙ ⴰⴷ ⵜⴷⵔⵓ ⵜⴰⵡⴰⴼⵉⵜ ⴰⴷ ⴷ ⵉⵎⴷⴷⵓⴽⴽⵯⴰⵍ ⵏⵏⵙ ⵏ ⵜⵖⵔⵎⵜ.\nⵜⵙⴽⵔ ⵙⵉⵍⵢⴰ ⵢⴰⵏ ⵓⵔⵣⴰⴼ ⵉ ⵉⵎⴷⴷⵓⴽⴽⵯⴰⵍ ⵜⵙⵙⴼⵔⵓ ⴰⵙⵏ ⵜⴰⵡⵏⴳⵉⵎⵜ ⵏ ⵜⴼⵉⵍⵜ ⵜⴰⵏⴰⵥⵓⵕⵜ ⵉⵛⵛⴰⵔⵏ. ⵡⴰⵜⵙⵏ ⴰⴽⴽⵯ ⵜⴰⵙⴷⵍⵉⵙⵜ ⵏ ⵜⵖⵔⵎⵜ, ⵙⵎⵓⵏⵏ ⵉⵙⴳⴳⵓⵔⵏ ⵉⵏⴰⵥⵓⵕⵏ: ⵉⴽⵯⵍⴰⵏ, ⵉⵙⴰⵎⵙⵏ, ⵜⵉⵏⴼⵓⵍⵉⵏ... ⵙⵙⵏⵜⵉⵏ ⴳ ⵜⵡⵓⵔⵉ ⵏ ⵜⴼⵉⵍⵜ.\nⴽⵓ ⵢⴰⵏ ⴳ ⵜⵔⴰⴱⴱⵓⵜ ⵉⵙⵜⵉ ⴰⴷ ⵉⵙⵉⵡⵍ ⵅⴼ ⴽⵔⴰ ⵏ ⵜⵖⴰⵡⵙⴰ ⵏⵏⴰ ⵙⵉⵙ ⵉⵥⵍⵉⵏ, ⵜⴰⵖⴰⵡⵙⴰ ⵉⵥⵍⵉⵏ ⵜⴰⴷⵍⵙⴰ ⵏⵏⵙ ⴷ ⵜⵉⵔⵎⵉⵜⵉⵏ ⵏⵏⵙ. ⵜⵉⴼⵉⵍⵜ ⵜⵙⵙⵏⵜⵉ ⴰⵔ ⵜⴻⵜⵜⴰⵎⵥ ⵜⴰⵡⵉⵍⴰ ⵏⵏⵙ, ⵉⴽⵯⵍⴰⵏ ⵎⵎⵔⴽⵙⵏ ⴷ ⵉⵣⵔⵉⵔⵉⴳⵏ ⴽⵔⴰ ⵉⴽⵛⵎ ⵖ ⴽⵔⴰ, ⵜⵉⵎⴰⵜⴰⵔⵉⵏ ⴷ ⵜⵡⵉⵍⴰⵜⵉⵏ ⴰⵔ ⴷ ⵜⵜⴼⴰⵡⵏⵜ, ⴳ ⵉⵍⵍⴰ ⵓⵎⵢⴰⵏⴰⵡ ⴷ ⵓⵎⵢⵉⴷⵉⵔ.\nⵍⵍⵉⵖ ⵙⵎⴷⵏ ⴳ ⵜⴼⵉⵍⵜ, ⴼⵙⵔⵏ ⵜⵜ ⴳ ⵓⴱⴰⵔⴰⵣ ⴰⴷⵙⵍⴰⵏ ⵏ ⵜⵖⵔⵎⵜ. ⵜⵙⵙⵓⵙⵎ ⵜⴼⵉⵍⵜ ⵎⵉⴷⴷⵏ ⴰⴽⴽⵯ ⵏⵏⴰ ⵉⵙⵙⵏⵜⵉⵏ ⴰⵔ ⵙⴰⵡⴰⵍⵏ ⵅⴼ ⵎⴰⴷ ⴷⴰⵔⵙⵏ ⵜⴳⴰ ⵜⵥⵓⵕⵉ, ⴷ ⵅⴼ ⵜⴷⵍⵙⴰ ⵏⵏⵙⵏ ⵜⴰⵎⵢⴰⵏⴰⵡⵜ. ⵙⵙⵏⵜⵉⵏ ⴰⵎⵢⴰⵙⵙⴰⵏ ⴳⵔⴰⵜⵙⵏ ⵙ ⵜⵡⵉⵍⴰ ⵜⴰⵎⵓⴼⴰⵢⵜ, ⵙⵏⴼⵍⵏ ⵜⵉⵔⵎⵉⵜⵉⵏ ⵏⵏⵙⵏ.\nⵜⵉⴼⵉⵍⵜ ⴰⴷ ⵜⴰⵏⴰⵥⵓⵕⵜ ⵜⴰⵖⵓⵍ ⴷ ⵜⴰⵎⴰⵜⴰⵔⵜ ⵏ ⵓⵎⵢⵉⴷⵉⵔ ⴷ ⵓⵏⵢⴰⵍⴽⴰⵎ ⴳ ⵜⵖⵔⵎⵜ ⵏ ⵉⴽⵯⵍⴰⵏ. ⴽⵯⵜⵉⵏ ⴷ ⴰⴽⴽⵯ ⵎⵉⴷⴷⵏ ⵎⴰⵙ ⴷ ⵜⴰⵥⵓⵕⵉ ⵜⵣⵎⵔ ⴰⴷ ⵜⵏ ⵜⵙⵎⵓⵏ, ⵜⴰⵡⵙ ⴰⵙⵏ ⵖ ⵓⵎⵙⴰⵙⴰ ⴷ ⵓⵎⵢⵉⴷⵉⵔ ⵙ ⵓⴼⵔⴰ."
    },
    {
        "url": "https://amezwaru.blogspot.com/2024/12/yansyan.html",
        "title": "ⵢⴰⵏ ⵙ ⵢⴰⵏ, ⵍⵎⴷ ⵉⵎⴹⴰⵏⵏ ⴷ ⵡⵓⵟⵟⵓⵏⵏ ⵙ ⵜⵎⴰⵣⵉⵖⵜ",
        "content": "ⵢⴰⵏ ⵙ ⵢⴰⵏ\n, ⵢⴰⵜ ⵜⵙⵏⵙⵉ ⵏ ⵓⵍⵎⵎⵓⴷ ⵏ ⵉⵎⴹⴰⵏⵏ ⴷ ⵡⵓⵟⵟⵓⵏⵏ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵙ ⵓⵙⵏⴼⵍ ⵏ ⵉⵎⴹⴰⵏⵏ ⴷ ⵡⵓⵟⵟⵓⵏⵏ ⵖⵔ ⵜⴰⵍⵖⴰ ⵉⵜⵜⵢⴰⵔⴰⵏ ⵙ ⵜⵎⴰⵣⵉⵖⵜ. ⵜⵉⵙⵏⵙⵉ ⴰⴷ, ⴰⵔ ⵜⵙⵡⵓⵔⵉ ⴳ ⵓⵎⵙⵙⵓⴷⵙ, ⵡⵉⵏⴷⴰⵡⵣ.\nⴰⴼⴰⴷ ⴰⴷ ⵜⵜ ⵜⵙⵙⵓⴳⵣⵎ ⴳ ⵓⵎⵙⵙⵓⴷⵙ ⵏⵏⵓⵏ, ⴹⴼⵕⴰⵜ ⵜⵉⵙⵓⵔⵉⴼⵉⵏ ⴰⴷ:\n1- ⴰⴳⵯⵎ ⵜⵉⵙⵏⵙⵉ\n2- ⵔⴳⵍ ⴰⵣⴷⴰⵢ\n3- ⵙⵙⵓⴳⵣ (ⴰⵏⵙⵟⴰⵍⵉ) ⵜⵉⵙⵏⵙⵉ\nⴰⴳⵯⵎ"
    },
    {
        "url": "https://amezwaru.blogspot.com/2024/11/gregorian-to-amazigh-date-converter.html",
        "title": "ⴰⵎⵙⵏⴼⵍ ⵏ ⵓⵙⴰⴽⵓⴷ ⴰⴳⵔⵉⴳⵓⵔⵉ ⵖⵔ ⵓⵙⴰⴽⵓⴷ ⴰⵎⴰⵣⵉⵖ",
        "content": "ⵙⵜⵉ ⴽⵔⴰ ⵏ ⵓⵙⴰⴽⵓⴷ ⴰⴳⵔⵉⴳⵓⵔⵉ ⵜⵙⵏⴼⵍⴷ ⵜ ⵙ ⵓⵙⴰⴽⵓⴷ ⴰⵎⵣⵉⵖ.\nⵙⵏⴼⵍ ⴰⵙⴰⴽⵓⴷ\nⵔⴰⴷ ⵢⵓⵎⴰⵏ ⵓⵙⴰⴽⵓⴷ ⴰⵎⴰⵣⵉⵖ ⴷⴰ.\nⵎⴽ ⵜⵔⵉⴷ ⴰⴷ ⵜⵙⵙⵎⵔⵙⴷ ⵉⵎⵉⵙⵙ ⴰⴷ ⴳ ⵓⵎⵙⵙⵓⴷⵙ,\nⴰⴳⵯⵎ ⵜⵉⵙⵏⵙⵉ\n."
    },
    {
        "url": "https://amezwaru.blogspot.com/2023/03/Igiwr-g-taqqaqt-tullist-sg-tskla-takurit.html",
        "title": "ⵉⴳⵉⵡⵔ ⴳ ⵜⴰⵇⵇⴰⵇⵜ - ⵢⴰⵜ ⵜⵓⵍⵍⵉⵙⵜ ⵙⴳ ⵜⵙⴽⵍⴰ ⵜⴰⴽⵓⵔⵉⵜ",
        "content": "ⵜⴰⵡⵍⴰⴼⵜ ⵙⴳ ⵖⵓⵔ\nⵔⴰⵊⵉⴼ ⴱⴰⵊⴰⵊ\nⴳ\nⴰⵏⵙⴱⵍⴰⵛ\nⵉⴷⴷⴰ ⵢⴰⵏ ⵉⵎⵣⵣⵏⵣⵉ ⵏ ⵉⵎⴰⵙⵙⵏ ⵏ ⵜⵉⵔⵔⴰ ⴷ ⵡⵓⵏⵓⵖⵏ ⵖⵔ ⵢⴰⵜ ⵜⵉⵏⵎⵍ ⴳ\n  ⵢⴰⵏ ⵡⵓⵙⵓⵏ, ⵢⵉⵡⵉ ⴰⴳⵉⴷⵙ ⵜⵉⴽⵕⴹⴰⴹⵉⵏ ⴷ ⵉⵖⴰⵏⵉⴱⵏ ⴷ ⵉⴽⵯⵍⴰⵏ ⴷ ⵜⴼⵔⵜⵉⵏ.ⴰⵍⵍⵉⴳ ⵏⵏ ⵉⴳⵓⵍⴰ\n  ⵜⵉⵏⵎⵍ, ⵢⵓⴼⴰ ⵏⵏ ⵉⵏⵍⵎⴰⴷⵏ ⴰⵔ ⴰⵇⵔⴰⵏ ⵉⴷⵍⵉⵙⵏ ⵏⵏⵙⵏ, ⴳⴰⵡⵔⵏ ⴰⴽⴽⵯ ⴳ ⵓⵎⴰⵍⵓ ⴰⵎⵔ ⵢⴰⵏ ⵉⵙⵓⵎⵎⵔ\n  ⵜⴰⴼⵓⴽⵜ.\nⵙⵇⵙⴰ ⵉⵎⵣⵣⵏⵣⵉ ⴰⵔⴱⴰ ⵏⵏⴰ ⵉⴳⴰⵡⵔⵏ ⴳ ⵜⴰⴼⵓⴽⵜ:\n- ⵎⵏⵛⴽ ⴰⵢⴷ ⵖⵓⵔⴽ ⵉⵍⵍⴰⵏ ⴳ ⵡⴰⵡⵜⴰⵢ?\n- ⵖⵓⵔⵉ ⵙⴰ ⵉⵙⴳⴳⵯⴰⵙⵏ.\n- ⵎⴰⵖ ⴰⵍⵍⵉⴳ ⵜⴼⵍⴷ ⵉⵎⴷⴷⵓⴽⴽⴰⵍ ⵏⵏⴽ ⵉⵏⵍⵎⴰⴷⵏ ⴰⵔ ⴰⵇⵔⴰⵏ ⵉⴷⵍⵉⵙⵏ ⵏⵏⵙⵏ ⴳ ⵓⵎⴰⵍⵓ ⵉⵣⵓⵣⵡⴰⵏ, ⴰⵔ ⵜⴰⵇⵔⴰⵜ ⴽⵢⵢ ⵡⵉⵏⵏⴽ ⴳ ⵜⴰⵇⵇⴰⵇⵜ?\nⵉⵙⵙⴼⴹ ⵓⵔⴱⴰ ⵜⵉⴷⵉ ⴳ ⵢⵉⴳⵏⵣⵉ ⵏⵏⵙ, ⵉⵔⴰⵔ ⵖⴼ ⵉⵎⵣⵣⵏⵣⵉ ⵙ ⵓⵛⵍⵓⵍⴼ:\n- ⴰⵔ ⴰⵇⵔⴰⵖ ⴰⴷⵍⵉⵙ ⵉⵏⵓ ⴳ ⵜⴰⵇⵇⴰⵇⵜ ⴰⵛⴽⵓ ⵜⴳⴰ ⵜⵡⵊⴰ ⵉⵏⵓ ⵜⴰⵎⵥⵍⵓⴹⵜ, ⵉⴳ ⴱⴰⴱⴰ ⴰⵅⴷⴷⴰⵎ ⵙ ⵜⵖⵔⴰⴷ, ⵓⵔ ⴷⴰⵔⵙ ⵉⴳⵔⴰⵏ ⵓⵍⴰ ⵜⴰⵃⴰⵏⵓⵜ. ⴰⵔ ⵏⵏ ⵉⵜⵜⴳⴳⴰ ⵜⵓⴳⴳⴰⵙ ⵏⵏⵙ, ⵉⵙⵡⵓⵔⵉ ⴳ ⵜⴰⵇⵇⴰⵇⵜ, ⴼⴰⴷ ⵉⴼⵔⵓ ⴰⵜⵉⴳ ⵏ ⵜⵉⵏⵎⵍ ⴷ ⵉⵎⴰⵙⵙⵏ ⵏⵏⴰ ⵙⵙⵎⵔⴰⵙⵖ ⴳ ⵜⵖⵔⵉ ⵉⵏⵓ ⵙ ⵜⵉⴷⵉ ⵏ ⵢⵉⴳⵣⵉ ⵏⵏⵙ.\nⵢⵓⵍⵖ ⵓⵎⵣⵣⵏⵣ ⴰⵔⴱⴰ ⵖⴼ ⵜⵉⵖⵉⵙⵜ ⵏⵏⵙ ⴷ ⵜⵓⴼⵔⴰⵢⵉⵏ ⵏⵏⴰ ⵢⵓⵙⵉ ⵉ ⴱⴰⴱⴰⵙ, ⵉⴼⴽ ⴰⵙ ⵉⵖⴰⵏⵉⴱⵏ ⴷ ⵉⴽⵯⵍⴰⵏ ⵏⵏⴰ ⴰⴽⴽⵯ ⴷⴰⵔⵙ ⵉⴼⵓⵍⴽⵉⵏ."
    },
    {
        "url": "https://amezwaru.blogspot.com/2023/01/blog-post.html",
        "title": "ⵎⴰ ⴰⴷ ⵉⴳⴰⵏ ⴰⵎⵢⴰⵡⴰⴹ? ⴰⵙⵏⵎⵍ ⴷ ⵡⴰⵣⴰⵍ ⴷ ⵉⴼⵔⴷⵉⵙⵏ ⵏ ⵓⵎⵢⴰⵡⴰⴹ",
        "content": "ⴰⵙⵏⵎⵍ ⵏ ⵓⵎⵢⴰⵡⴰⴹ\nⴰⵔ ⵉⵜⵜⵓⵙⵏⵎⴰⵍ ⵓⵎⵢⴰⵡⴰⴹ ⵏⵉⵖ ⴰⵏⵢⴰⵍⴽⴰⵎ ⵉⵙ ⵉⴳⴰ ⵢⴰⵏ ⵢⵉⵔⵎ ⵉⵙⵏⴰⵎⴽⵏ ⵢⴰⵏ ⵡⴰⵏⴰⵡ ⵙⴳ ⵡⴰⵏⴰⵡⵏ ⵏ ⵜⵓⵇⵇⵏⵉⵡⵉⵏ ⵜⵉⵏⴼⴳⴰⵏⵉⵏ, ⴷⴰ ⵉⵜⵜⵓⵙⵎⵔⵙ ⵉ ⵓⴷⵔⴰⵡ ⵏ ⵜⵡⵏⴳⵉⵎⵉⵏ ⴷ ⵉⵔⵎⵎⵓⵙⵏ ⴳⵔ ⵙⵉⵏ ⵡⵓⴳⴳⵉⴷⵏ ⵏⵉⵖ ⵓⴳⴳⴰⵔ. ⵉⵇⵇⴰⵏ ⴷ ⴰⴷ ⵉⵍⵉⵏ ⵙⵉⵏ ⵡⵓⴳⴳⵉⴷⵏ ⵙ ⵉⴷⵔⵓⵙ ⴼⴰⴷ ⵜⵏⵎ ⵜⵎⵀⵍⵜ ⵏ ⵓⵎⵢⴰⵡⴰⴹ, ⴰⵛⴽⵓ ⵓⵔ ⵉⵥⴹⴰⵕ ⵢⴰⵏ ⵓⵎⴷⴰⵏ ⴰⴷ ⵉⵎⵢⴰⵡⴰⴹ ⴰⴳⴷ ⵢⵉⵖⴼ ⵏⵏⵙ ⴽⴰ. ⵜⵓⵎⴰ ⵜⵎⵀⵍⵜ ⵏ ⵓⵏⵢⴰⵍⴽⴰⵎ ⴰⴷⵔⴰⵡ ⵏ ⵜⵡⵏⴳⵉⵎⵉⵏ, ⵜⵉⵡⵍⴰⴼⵉⵏ, ⵉⵏⵉⴳⵍⵏ, ⴷ ⵜⵓⵣⵉⵏⵉⵏ ⵢⴰⴹⵏⵉⵏ.\nⴰⵣⴰⵍ ⵏ ⵓⵎⵢⴰⵡⴰⴹ\nⵉⴳⴰ ⵓⵎⵢⴰⵡⴰⴹ ⵢⴰⵜ ⵜⵎⵀⵍⵜ ⵉⵍⴰⵏ ⴰⵣⴰⵍ ⴰⴽⵙⵡⴰⵜ ⴳ ⵉⴳⵔⴰⵏ ⴰⴽⴽⵯ ⵏ ⵜⵓⴷⵔⵜ, ⵉⴳ ⵢⴰⵜ ⵙⴳ ⵜⵔⵙⴰⵍ ⵜⵉⴷⵙⵍⴰⵍⵉⵏ ⵏ ⵜⵓⴷⵔⵜ, ⴰⵛⴽⵓ ⴰⵔ ⵜ ⵉⵙⵙⵎⵔⴰⵙ ⵓⴼⴳⴰⵏ ⴳ ⵎⵏⵏⴰⵡ ⵡⴰⴷⴷⴰⴷⵏ ⴼⴰⴷ ⵉⵍⴽⵎ ⵉⵡⵜⵜⴰⵙⵏ ⵎⵣⴰⵔⴰⵢⵏⵉⵏ.\nⴰⵔ ⵜⵜⵎⵣⵉⵔⵉⵢⵏ ⵉⵡⵜⵜⴰⵙⵏ ⵙⴳ ⵓⵎⵢⴰⵡⴰⴹ ⵙⴳ ⵡⴰⴷⴷⴰⴷ ⵖⵔ ⵡⴰⵢⵢⴰⴹ, ⵉⵍⵍⴰ ⵓⵎⵢⴰⵡⴰⴹ ⵙ ⵓⵡⵜⵜⴰⵙ ⵏ ⵓⵙⵙⵏⵥⵓ ⴷ ⵓⵙⵎⴰⵜⵜⵢ ⵏ ⵜⵡⵏⴳⵉⵎⵉⵏ, ⴳⵏ ⵜ ⵉⵜ ⵜⵉⵎⵖⵜⴰⵢ ⵏⵉⵖ ⵜⵓⵣⴳⵉⵍⵉⵏ, ⵙⴳ ⵢⴰⵏ ⵡⵓⴳⴳⵉⴷ ⵖⵔ ⵡⴰⵢⵢⴰⴹ ⵏⵉⵖ ⵙⴳ ⵢⴰⵜ ⵜⵙⴳⴰ ⵖⵔ ⵜⴰⵢⵢⴰⴹ, ⵢⵉⵍⵉ ⵓⵎⵢⴰⵡⴰⴹ ⵙ ⵓⵡⵜⵜⴰⵙ ⵏ ⵓⴷⵔⴰⵡ ⵏ ⵜⵡⵏⴳⵉⵎⵉⵏ ⴷ ⵜⴰⵏⵏⴰⵢⵉⵏ ⴷ ⵜⵓⴼⵔⴰⵢⵉⵏ ⵙ ⵜⵖⴰⵔⴰⵙⵉⵏ ⵎⵣⴰⵔⴰⵢⵏⵉⵏ, ⵣⵓⵏ ⴷ ⴰⵙⵓⵏⵖ ⴷ ⵓⵙⴼⵔⵙ ⴷ ⵜⵥⵓⵕⵉⵡⵉⵏ ⵢⴰⴹⵏⵉⵏ, ⵢⵉⵍⵉ ⵓⵎⵢⴰⵡⴰⴹ ⵓⵍⴰ ⵜⵖⴰⵔⴰⵙⵉⵏ ⵏ ⵓⵙⵓⵙⵙⵏ ⴷ ⵓⵙⵏⵖⵎⵙ.\nⵉⴼⵔⴷⵉⵙⵏ ⵏ ⵓⵎⵢⴰⵡⴰⴹ\nⵜⴻⵜⵜⵓⵚⴽⴰ ⵜⵎⵀⵍⵜ ⵏ ⵓⵎⵢⴰⵡⴰⴹ ⵖⴼ ⴽⵔⴰ ⵏ ⵉⴼⵔⴷⵉⵙⵏ ⵉⴷⵙⵍⴰⵏⵏ ⵏⵏⴰ ⵜⵜ ⵓⵔ ⵉⵜⵜⴰⵊⵊⴰ ⴰⴷ ⵜⵎⵓⵔⵙ ⵉⴳ ⵓⵔ ⵉⵍⵍⵉ ⵢⴰⵏ ⵙⴳⵉⵙⵏ.\nⴰⵎⵙⵙⵉⴼⴹ:\nⵉⴳⴰ ⵜ ⵡⴰⵍⵍⵉ ⵉⵙⵙⵏⵜⵉⵏ ⴰⵎⵢⴰⵡⴰⴹ, ⵉⵃⵢⵢⵍ ⵜⵓⵎⴰⵢⵜ ⵏⵏⴰ ⵉⵔⴰ ⴰⵔ ⵜⵜ ⵉⵙⵙⵉⵡⴹ.\nⵜⵓⵣⵉⵏⵜ:\nⵜⴳⴰ ⵜⵜ ⵜⵓⵎⴰⵢⵜ ⵏ ⵜⵎⵀⵍⵜ ⵏ ⵓⵎⵢⴰⵡⴰⴹ, ⴰⵔ ⵜⵜ ⵉⵙⵏⴼⵍⵓⵍ ⵓⵎⵙⵙⵉⴼⴹ, ⵢⴰⵣⵏ ⵜⵜ ⵉ ⵓⵏⵟⵟⴰⴼ.\nⴰⵏⵟⵟⴰⴼ:\nⵉⴳⴰ ⵜ ⵡⴰⵍⵍⵉ ⵎⵓ ⵜⴻⵜⵜⵢⴰⵣⵏ ⵜⵓⵣⵉⵏⵜ, ⵉⴳ ⵉⵜ ⵢⴰⵏ ⵡⵓⴳⴳⵉⴷ ⵏⵉⵖ ⵎⵏⵏⴰⵡ."
    },
    {
        "url": "https://amezwaru.blogspot.com/2022/11/Mad-igan-tighri.html",
        "title": "ⵎⴰⴷ ⵉⴳⴰⵏ ⵜⵉⵖⵔⵉ?",
        "content": "ⵜⴳⴰ ⵜⵖⵔⵉ ⵢⴰⵜ ⵜⵎⵀⵍⵜ ⴰⵔ ⵜⵜ ⵉⵙⴽⴰⵔ ⵉⵎⵖⵔⵉ ⵙ ⵓⵏⵍⵍⵉ ⵏⵏⵙ ⴼⴰⴷ ⴰⴷ ⵢⴰⴽⵯⵣ ⴰⴹⵕⵉⵚ ⵉⵜⵜⵢⴰⵔⴰⵏ ⵉⵔⵎⵙ ⵜ, ⵜⴳ ⴰⵡⴷ ⵢⴰⵏ ⵓⵎⵢⴰⴳⴳⴰ ⴰⵔⵓⵙⵔⵉⴷ ⴳⵔ ⵉⵎⵖⵔⵉ ⴷ ⵓⵎⴰⵔⴰ ⵏ ⵓⴹⵕⵉⵚ, ⵎⴽⵍⵍⵉ ⵜⴳⴰ ⵜⵖⵔⵉ ⵢⴰⵏ ⵓⵔⵎⵓⴷ ⵏⵏⴰ ⴳ ⵉⵜⵜⴰⴳⵯⵎ ⵉⵎⵖⵔⵉ ⵉⵏⵖⵎⵉⵙⵏ ⵉⵎⴰⵢⵏⵓⵜⵏ.\nⴷⴰ ⵜⴻⵜⵜⵉⵍⵉ ⵜⵖⵔⵉ ⵙ ⵉⴼⵙⵜⵉ ⵏⵖ ⵙ ⵉⵎⵙⵍⵉ ⵢⴰⵜⵜⵓⵢⵏ, ⵢⵉⵍⵉ ⵖⴼ ⵉⵎⵖⵔⵉ ⴰⴷ ⵢⵉⵥⴹⵉⵕ ⵉ ⵓⵙⵓⵙⵔⵓ ⴷ ⵓⵔⵎⴰⵙ ⵏ ⵜⴳⵓⵔⵉⵡⵉⵏ, ⵉⵙⴽⴽⵉⵍⵏ, ⵜⵉⵎⴰⵜⴰⵔⵉⵏ ⴷ ⵉⵣⵎⵓⵍⵏ ⵍⵍⴰⵏⵉⵏ ⴳ ⵓⴹⵕⵉⵚ. ⴷⴰ ⵜⴻⵜⵜⵎⵓⵏ ⵜⵖⵔⵉ ⴰⴽⴷ ⴽⵔⴰ ⵏ ⵉⴼⵓⴽⵙⵏ ⵢⴰⴹⵏⵉⵏ ⴰⵎ ⵓⴼⵓⴽⵙ ⵏ ⵜⵉⵔⵔⴰ, ⴰⵙⵉⵡⵍ ⴷ ⵓⵙⵙⴼⵍⴷ.\nⵜⵉⵙⵜⵔⴰⵜⵉⵊⵉⵜⵉⵏ ⵏ ⵜⵖⵔⵉ\nⵍⵍⴰⵏⵜ ⴽⵔⴰ ⵏ ⵜⵙⵜⵔⴰⵜⵉⵊⵉⵜⵉⵏ ⵍⵍⵉ ⵜⵜⴰⵡⵙⵏⵉⵏ ⴳ ⵓⵙⴱⵓⵖⵍⵓ ⴷ ⵓⵙⴰⵜⵜⵓⵢ ⵏ ⵜⵙⵓⴳⵔⵜ ⵏ ⵜⵖⵔⵉ, ⵙⴳ ⵜⵙⵜⵔⴰⵜⵉⵊⵉⵜⵉⵏ ⴰⴷ:\nⴰⵙⵡⵓⵜⵜⵓ ⵏ ⵉⵡⵜⵜⴰⵙⵏ ⵏ ⵜⵖⵔⵉ:\nⵜⴰⵙⵜⵔⴰⵜⵉⵊⵉⵜ ⴰⴷ ⴰⵔ ⵜⴻⵜⵜⴰⵡⵙ ⴽⵉⴳⴰⵏ ⴳ ⵓⵙⴱⵓⵖⵍⵓ ⵏ ⵜⵙⵓⴳⵔⵜ ⵏ ⵜⵖⵔⵉ, ⵉⴷⴷⵖ ⴷⴰ ⵉⵜⵜⵉⵙⵉⵏ ⵉⵎⵖⵔⵉ ⵎ'ⴰⵢⴷ ⵉⵔⴰ ⴰⴷ ⵜ ⵉⵖⵔ, ⴰⵔ ⵉⴼⴼⴰⵍ ⵉⵡⵜⵜⴰⵙⵏ ⵏⵏⴰ ⵙ ⵓⵔ ⵉⵏⵏⵣⴳⵉⵎ, ⵉⵙⴷⵉⴽⵏ ⵖⴼ ⵉⵡⵜⵜⴰⵙⵏ ⵏⵏⴰ ⵙ ⵉⵏⵏⵣⴳⵎ.\nⴰⵍⵎⵎⵓⴷ ⵏ ⵜⴳⵓⵔⵉⵡⵉⵏ ⵜⵉⵎⴰⵢⵏⵓⵜⵉⵏ:\nⴼⴰⴷ ⴰⴷ ⵜⴳ ⵜⵎⵀⵍⵜ ⵏ ⵜⵖⵔⵉ ⵜⴰⴷ ⵉⵎⵓⵔⵙⵏ, ⵉⵇⵇⴰⵏ ⴷ ⴰⴷ ⵉⵀⵢⵢⴰ ⵉⵎⵖⵔⵉ ⵢⴰⵜ ⵜⵍⴳⴰⵎⵜ ⵏ ⵜⴳⵓⵔⵉⵡⵉⵏ ⵜⵉⵎⴰⵢⵏⵓⵜⵉⵏ ⵍⵍⵉ ⵉⵜⵜⴰⴼⴰ ⴰⴽⵓⴷ ⵢⴰⵇⵔⴰ, ⵉⵙⵉⴳⴳⵍ ⵙ ⵉⵏⵓⵎⴰⴽ ⵏⵏⵙⵏⵜ ⵃⵎⴰ ⴰⴷ ⵉⵔⵎⵙ ⵜⵓⵎⴰⵢⵜ ⵏ ⵓⴹⵕⵉⵚ.\nⴰⵙⵜⴰⵢ ⵏ ⵜⵡⵏⵏⴰⴹⵜ ⵉⴼⵓⵍⴽⵉⵏ ⵉ ⵜⵖⵔⵉ:\nⴻⵜⵜⴰⵙⵔ ⵜⵖⵔⵉ ⴰⵙⴷⵉⴽⵏ ⴷ ⵓⵙⵓⵏⴼⵓ, ⵖⴼ ⵓⵢⴰ ⵉⵍⵍⴰ ⵖⴼ ⵉⵎⵖⵔⵉ ⴰⴷ ⵉⴷⵖⵔ ⵉⵊⵊ ⵏ ⵓⵎⴽⴰⵏ ⵉⵣⴳⴰⵏ, ⵢⴰⴳⴳⵓⴳⵏ ⵖⴼ ⵜⴰⵇⵇⵓⵔⵜ, ⵏⵖ ⵉⵙⴽⵔ ⵉⵊⵊ ⵏ ⵓⵎⴽⴰⵏ ⵙⵉⵙ ⵉⵥⵍⵉⵏ, ⴰⵎⴽⴰⵏ ⵉⵜⵜⴰⵡⵙⵏ ⴳ ⵓⵙⴼⴰⵍⴽⵉ ⵏ ⵍⴳⴰⵏⵜ ⵏ ⵜⵖⵔⵉ.\nⵜⵉⵖⵔⵉ ⵜⴰⴼⵙⵙⴰⵙⵜ:\nⵜⴻⵜⵜⵡⴰⵜⴰⵙ ⵜⵖⵔⵉ ⵜⴰⴼⵙⵙⴰⵙⵜ ⴰⵜⵜⵢⴰⴼⴰ ⵏ ⵓⵏⴰⵎⴽ ⴷ ⵜⵡⵏⴳⵉⵎⵜ ⵜⴰⵎⴰⵜⴰⵢⵜ ⵏ ⵓⴹⵕⵉⵚ, ⴷⴰ ⵜⴻⵜⵜⵓⴳⴰ ⵜⵖⵔⵉ ⴰⴷ ⵙ ⵓⵣⵣⵔⴰⵢ ⵏ ⵜⵉⵟⵟⴰⵡⵉⵏ ⵖⴼ ⵜⵡⵉⵏⴰⵙ ⴷ ⵉⵡⵏⵏⴰⵏ ⵏⵏⴰ ⵢⵓⵎⴰⵏ ⵉⴼⵔⵓⵔⵉⵜⵏ, ⵉⴹⴼⵕ ⵜ ⵉⴷ ⵉⵍⵎⵎⴰ ⵓⵙⴷⵉⴽⵏ ⵖⴼ ⵜⵏⵇⵇⴰⴹ ⵜⵉⵙⵉⵍⴰⵏⵉⵏ ⴳ ⵓⴹⵕⵉⵚ\nⵜⴰⵏⴼⵉⵡⵉⵏ ⵏ ⵜⵖⵔⵉ\nⴳⴳⵓⵜⵏ ⵜⴰⵏⴼⵉⵡⵉⵏ ⵏ ⵜⵖⵔⵉ, ⵀⴰ ⵢⴰⵏ ⵎⵏⵏⴰⵡⵜ ⴳⵉⵙⵏⵜ:\nⴰⵙⵙⴷⵓⵙ ⵏ ⵜⵎⴽⵜⵉⵜ\nⴰⵙⴱⵓⵖⵍⵓ ⵏ ⵉⴼⵓⴽⵙⵏ ⵏ ⵜⵉⵔⵔⴰ\nⴰⵙⵙⴷⵓⵙ ⵏ ⵉⴼⵓⴽⵙⵏ ⵏ ⵜⵖⵔⵉ ⵜⴰⵙⴼⵙⴰⵢⵜ\nⴰⵎⵎⴰⴽ ⵏ ⵓⵎⵔⵔⴻⵔ ⴷ ⵓⴼⵊⵊⴻⵊ\nⴰⵙⵢⴰⴼⴰ ⵙ ⵓⵙⵓⵏⴼⵓ ⴷ ⵓⵏⵏⵉⵔⵙ\nⴰⵙⴱⵓⵖⵍⵓ ⵏ ⵓⵎⴰⵡⴰⵍ ⴰⵏⵉⵎⴰⵏ\nⵜⵉⴳⵎⵉ ⵏ ⵓⵏⵍⵍⵉ\nⴰⵙⴳⵉⴷⵉ ⵏ ⵜⴰⵡⵏⴰ\nⴰⵙⵉⴷⵔⵉⵙ ⵏ ⵉⵎⵉⵣⵉ ⵏ ⵢⵉⵖ ⵙ ⵜⵎⴰⴹⵓⵏⵜ ⵏ ⵓⵣⵀⴰⵢⵎⵔ"
    },
    {
        "url": "https://amezwaru.blogspot.com/2022/11/Azal-n-tutlayt-g-tudrt-n-ifgan.html",
        "title": "ⴰⵣⴰⵍ ⵏ ⵜⵓⵜⵍⴰⵢⵜ ⴳ ⵜⵓⴷⵔⵜ ⵏ ⵓⴼⴳⴰⵏ",
        "content": "ⵜⴳⴰ ⵜⵓⵜⵍⴰⵢⵜ ⵢⴰⵏ ⵓⴳⵣⵣⵓⵎ ⵉⵍⴰⵏ ⴰⵣⴰⵍ ⴳ ⵓⵎⵙⴰⵡⴰⴹ ⴰⵏⴼⴳⴰⵏ. ⵎⵇⵇⴰⵔ ⵟⵟⴰⴼⵏ ⵡⴰⵏⴰⵡⵏ ⴰⴽⴽⵯ ⴰⵎⵎⴰⴽⵏ ⵏ ⵓⵎⵙⴰⵡⴰⴹ ⵙⵉⵙⵏ ⵉⵥⵍⵉⵏ, ⴰⵔ ⵉⵜⵜⵖⵉⵎⴰ ⵓⴼⴳⴰⵏ ⵏⵜⵜⴰⵏ ⴽⴰ ⴰⴷ ⵉⵙⵙⵎⵔⴰⵙⵏ ⴰⵎⵙⴰⵡⴰⴹ ⵓⵜⵍⴰⵢⴰⵏ ⵓⵙⵙⵏⴰⵏ. ⴰⵔ ⴰⵖ ⵜⴻⵜⵜⴰⵊⵊⴰ ⵜⵓⵜⵍⴰⵢⵜ ⴰⴷ ⵏⴷⵔⵓ ⵜⵉⵡⵏⴳⵉⵎⵉⵏ, ⵜⵉⴽⵜⵉⵡⵉⵏ ⴷ ⵉⵙⵢⴰⴼⴰⵜⵏ ⵏⵏⵖ ⴰⴽⴷ ⵡⵉⵢⵢⴰⴹ. ⵜⵣⵎⵔ ⵜⵓⵜⵍⴰⵢⵜ ⴰⴷ ⵜⵚⴽⵓ ⴽⵔⴰ ⵏ ⵡⴰⵎⵓⵏ, ⵜⵣⵎⵔ ⴰⵡⴷ ⴰⴷ ⵜ ⵜⵅⵍⵓ.\nⴰⵣⴰⵍ ⵏ ⵜⵓⵜⵍⴰⵢⵜ\nⵜⵓⵜⵍⴰⵢⵜ ⴰⴷ ⴰⵖ ⵉⴳⴰⵏ ⴷ ⵓⴼⴳⴰⵏ, ⵏⵜⵜⴰⵜ ⴰ ⵙ ⴰⵔ ⵜⵜⵎⵙⴰⵡⴰⴹⵏ ⵎⵉⴷⴷⵏ. ⵉⴳ ⵏⵍⵎⴷ ⵢⴰⵜ ⵜⵓⵜⵍⴰⵢⵜ, ⵀⴰⵜ ⵏⵟⵟⴼ ⵢⴰⵏ ⵓⵏⴳⵔⴰⵡ ⵓⴷⴷⵉⵙ ⵏ ⵜⴳⵓⵔⵉⵡⵉⵏ, ⵜⵓⵚⴽⵉⵡⵜ, ⴷ ⵜⵊⵕⵕⵓⵎⵜ, ⴰⵢⵏⵏⴰ ⴰⵖ ⵉⵜⵜⴰⵊⵊⴰⵏ ⴰⴷ ⵏⵜⵜⵏⵢⵉⵍⴽⵉⵎ ⴷ ⵡⵉⵢⵢⴰⴹ ⵙ ⵢⴰⵜ ⵜⵎⴰⵎⴽⵜ ⵉⵜⵜⵓⵔⵎⴰⵙⵏ.\nⴰⵟⵟⴰⵚ ⵏ ⵉⵡⴷⴰⵏ ⴰⵔ ⴰⵙⵏ ⴷ ⵜⴻⵜⵜⴰⵛⴽⴰ ⵜⵓⵜⵍⴰⵢⵜ ⵙ ⵢⴰⵜ ⵜⵖⴰⵔⴰⵙⵜ ⵜⴰⴳⴰⵎⴰⵏⵜ. ⴰⵔ ⵏⵜⵜⵍⵎⴰⴷ ⵎⴰⵏ ⵉⵎⴽ ⵙ ⵏⵜⵜⵎⵙⵉⵡⵉⴹ ⴷⴰⵜ ⴰⴷ ⵏⵉⵥⴹⵉⵕ ⴰⴷ ⵏⵙⴰⵡⴰⵍ, ⴽⵔⴰ ⵙ ⴰⵔ ⵏⵜⵜⵉⵎⵖⵓⵔ ⴰⵔ ⵏⵜⵜⴰⴼⴰ ⵜⵉⵖⴰⵔⴰⵙⵉⵏ ⵙ ⵏⵜⵜⵓⵔⴰⵔ ⵙ ⵜⵓⵜⵍⴰⵢⵜ ⴼⴰⴷ ⴰⴷ ⵏⵚⴽⵓ ⵎ'ⴰⴷ ⵏⵔⴰ ⴰⴷ ⵜ ⵏⵉⵏⵉ ⵙ ⵜⴳⵓⵔⵉⵡⵉⵏ ⴷ ⵜⵡⵉⵏⴰⵙ ⵜⵓⴷⴷⵉⵙⵉⵏ. ⵓⵔ ⵉⴱⵉⴷⴷ ⵓⵎⵙⴰⵡⴰⴹ ⵖⴰⵙ ⵖⴼ ⵜⵓⵜⵍⴰⵢⵜ, ⵎⴰⵛⵛ ⵓⴹⵓⴼ ⵏ ⴽⵔⴰ ⵏ ⵜⵓⵜⵍⴰⵢⵜ ⴰⵔ ⵉⵜⵜⴰⵡⵙ ⴽⵉⴳⴰⵏ ⴳ ⵜⵎⵀⵍⵜ ⵏ ⵓⵎⵙⴰⵡⴰⴹ. ⴰⵢⴰ ⵉⴳⴰ ⵢⴰⵏ ⵙⴳ ⵉⵙⵔⴰⴳⵏ ⴳⴳⵓⵜⵏⵉⵏ ⵏⵏⴰ ⵉⵜⵜⴰⵊⵊⴰⵏ ⵜⵓⵜⵍⴰⵢⵜ ⴰⴷ ⴷⴰⵔⵙ ⵢⵉⵍⵉ ⵡⴰⵣⴰⵍ ⴰⵅⴰⵜⴰⵔ.\nⴰⵣⴰⵍ ⵏ ⵜⵓⵜⵍⴰⵢⵜ ⴳ ⵜⴷⵍⵙⴰ ⴷ ⵡⴰⵎⵓⵏ\nⴰⵔ ⴰⵖ ⵜⴻⵜⵜⴰⵡⵙ ⵜⵓⵜⵍⴰⵢⵜ ⴰⴷ ⵏⵙⵏⴼⴰⵍⵉ ⵜⵉⵡⵏⴳⵉⵎⵉⵏ ⴷ ⵉⵙⵢⴰⴼⴰⵜⵏ ⵏⵏⵖ, ⴰⵢⴰ ⵉⵥⵍⵉ ⵖⴰⵙ ⵙ ⵓⴼⴳⴰⵏ ⴰⵛⴽⵓ ⵉⴳⴰ ⵢⴰⵜ ⵜⵎⴰⵎⴽⵜ ⵏ ⵓⵙⵏⴼⴰⵍⵉ ⵏ ⵜⵡⵏⴳⵉⵎⵉⵏ ⴷ ⵜⵎⵢⵓⵔⵉⵏ ⴳ ⵓⴳⵏⵙ ⵏ ⵜⴷⵍⵙⵉⵡⵉⵏ ⴷ ⵡⴰⵎⵓⵏⵏ ⵎⵣⴰⵔⴰⵢⵏⵉⵏ.\nⵙ ⵓⵍⵎⵎⵓⴷ ⵏ ⴽⵔⴰ ⵏ ⵜⵓⵜⵍⴰⵢⵜ ⵜⴰⴱⵕⵕⴰⵏⵉⵢⵜ, ⵏⵣⵎⵔ ⴰⴷ ⵏⵔⵎⵙ ⵜⵉⵡⵏⴳⵉⵎⵉⵏ ⵏⵏⴰ ⵉⵖⵉⵢⵏ ⴰⴷ ⵜⵏⵜ ⵏⴰⵃⵢⴰ ⵖⴼ ⵜⵉⵏ ⵜⴷⵍⵙⴰ ⴷ ⵡⴰⵎⵓⵏ ⵏⵏⵖ. ⵏⵖⵢ ⴰⴷ ⵏⵍⵎⴷ ⵜⵉⵎⵢⵓⵔⵉⵏ ⴷ ⵎⴰⵏ ⵉⵎⴽ ⵙ ⵜⵜⵎⵢⴰⴳⴳⴰⵏ ⵎⴷⴷⵏ ⴳ ⴽⵔⴰ ⵏ ⵡⴰⵎⵓⵏ. ⴷⴰ ⵜⴻⵜⵜⴰⵡⵙ ⵜⵓⵜⵍⴰⵢⵜ ⴳ ⵓⵃⵟⵟⵓ ⵏ ⵜⴷⵍⵙⵉⵡⵉⵏ, ⴰⵔ ⴰⵖ ⵜⴻⵜⵜⴰⵊⵊⴰ ⴰⵡⴷ ⴰⴷ ⵏⵙⵙⵏ ⵓⴳⴳⴰⵔ ⵖⴼ ⵡⵉⵢⵢⴰⴹ, ⵏⴷⵔⵓ ⴷⵉⵙⵏ ⵜⵉⵡⵏⴳⵉⵎⵉⵏ ⵏⵏⵖ.\nⴰⵣⴰⵍ ⵏ ⵜⵓⵜⵍⴰⵢⵜ ⴷⴳ ⵓⵙⵖⵏⵣⵉ\nⵓⵔ ⵉⵍⵍⵉ ⵎ'ⴰⴷ ⴷ ⵉⴳⴰⴷⴷⴰ ⵡⴰⵣⴰⵍ ⵏ ⵜⵓⵜⵍⴰⵢⵜ ⴷⴳ ⵢⵉⴳⵔ ⵏ ⵓⵙⵖⵏⵣⵉ. ⵉⴳ ⵓⵔ ⵏⵙⵙⵎⵔⵉⵙ ⵜⵓⵜⵍⴰⵢⵜ ⴳ ⵢⵉⴳⵔ ⴰ, ⵓⵔ ⵏⴻⵏⵏⵉ ⵏⴱⴹⵓ ⵜⵉⵡⵏⴳⵉⵎⵉⵏ ⵏⵙⵙⵉⵎⵖⵓⵔ ⵜⵏⵜ ⵓⴳⴳⴰⵔ. ⵉⴳ ⵉⵢⵜ ⴰⵍⵎⵎⵓⴷ ⵏ ⵜⵓⵜⵍⴰⵢⵜ ⵜⴰⴱⵕⵕⴰⵏⵉⵢⵜ ⵃⵎⴰ ⴰⴷ ⵏⵣⵎⵔ ⴰⴷ ⵏⴱⴹⵓ ⵜⵉⵡⵏⴳⵉⵎⵉⵏ ⵏⵏⵖ ⴰⴽⴷ ⵉⵡⴷⴰⵏ ⵣⴳ ⵜⵎⵉⵣⴰⵔ ⵏⵏⵖⵏⵉ, ⵏⵖ ⴷ ⴰⴷ ⴽⴰ ⵏⵍⵎⴷ ⵎⴰⵏⵎⴽ ⵙ ⵏⵙⵙⵎⵔⴰⵙ ⵜⵓⵜⵍⴰⵢⵜ ⵏⵏⵖ ⵃⵎⴰ ⴰⴷ ⵏⵙⵙⵉⵎⵖⵓⵔ ⵜⵉⴳⵎⵉⴹⵉ ⵏ ⵓⴷⴳⴳⵉ ⵏⵏⵖ ⴳ ⴽⵔⴰ ⵏ ⵜⵎⵍⵉⵍⵉⵜ ⵏ ⵜⵡⵓⵔⵉ, ⵏⵖ ⴷ ⴰⴷ ⵜⵎⵙⴰⵡⴰⴹ ⴷ ⵡⵉⵢⵢⴰⴹ ⴳ ⵡⴰⵎⵎⴰⴽⵏ ⵏ ⵓⵎⵙⴰⵡⴰⴹ ⴰⵏⴰⵎⵓⵏ.\nⴰⵣⴰⵍ ⵏ ⵜⵓⵜⵍⴰⵢⵜ ⵉ ⵜⵏⴼⵍⵉⵜ ⵜⴰⵏⵉⵎⴰⵏⵜ\nⵉⵡⴷⴰⵏ ⴰⴽⴽⵯ ⵜⵜⵍⵎⴰⴷⵏ ⴰⴷ ⵙⴰⵡⴰⵍⵏ ⴳ ⵜⴼⵔⴽⵉⵡⵉⵏ ⵎⵣⴰⵔⴰⵢⵏⵉⵏ, ⵜⵖⵢ ⵜⵔⴰⵔⵉⵜ ⵏ ⵜⴰⵢⵏⵉⵜ ⵙ ⴽⵔⴰ ⵏ ⵓⴱⵉⵊⵊⵓ ⵎⴰⵏⴰⴽⵯ ⵔⴰⴷ ⵉⵙⵙⵏⵜⵉ ⴰⵙⵙⵎⵔⵙ ⵏ ⵜⵓⵜⵍⴰⵢⵜ ⴰⴷ ⵜⴳ ⵜⴰⵎⴰⵜⴰⵔⵜ ⵖⴼ ⵎⴰⵏⵎⴽ ⵙ ⵉⵜⵜⴱⵓⵖⵍⵓ. ⵎⴰⵛⵛ ⴰⵢⴰ ⵓⵔ ⴷⴰ ⵉⵜⵜⵓⵙⵏⵉⵙ ⵖⴰⵙ ⵖⴼ ⵉⴱⵉⵊⵊⵓⵜⵏ, ⴷⴰ ⵉⵜⵜⵓⵙⵏⵉⵙ ⴰⵡⴷ ⵖⴼ ⵜⴰⵣⵣⴰⵏⵉⵏ ⵜⵜⵍⵎⴰⴷⵏⵉⵏ ⴽⵔⴰ ⵏ ⵜⵓⵜⵍⴰⵢⵜ ⵜⵉⵙⵙ ⵙⵏⴰⵜ ⴳ ⵜⵉⵏⵍⵎⵍ ⴱⵍⴰ ⵏ ⵜⴰⵍⵍⵉ ⵙⴰⵡⴰⵍⵏ ⴳ ⵜⴰⴷⴷⴰⵔⵉⵏ ⵏⵏⵙⵏ, ⵉⵎⵜⵔⴰⴳ ⵜⵜⵍⵎⴰⴷⵏⵉⵏ ⴽⵔⴰ ⵏ ⵜⵓⵜⵍⴰⵢⵜ ⵜⵉⵙⵙ ⵙⵏⴰⵜ, ⵏⵖ ⴷ ⵡⵉⵏⵏⴰ ⵎⵉ ⵜⵊⵍⴰ ⵜⵓⵜⵍⴰⵢⵜ ⵏⵏⵙⵏ ⵙ ⴽⵔⴰ ⵏ ⵜⵎⵏⵜⵉⵍⵜ ⵎⴽⵏⵏⴰ ⵜⵔⴰ ⵜⴳⵜ, ⵉⵔⵉⵏ ⴰⴷ ⵜⵜ ⵉⴷ ⵙⵙⵓⵔⵔⵉⵏ.\nⴰⵣⴰⵍ ⵏ ⵜⵓⵜⵍⴰⵢⵜ ⵉ ⵓⵎⵙⴰⵡⴰⴹ ⵓⴷⵎⴰⵡⴰⵏ\nⵎⵇⵇⴰⵔ ⴽⵉⴳⴰⵏ ⵏ ⵓⵏⵢⴰⵍⴽⴰⵎ ⴰⵏⴼⴳⴰⵏ ⵓⵔ ⵉⵍⵍⵉ ⵙ ⵡⴰⵡⴰⵍ -ⵏⵖⵢ ⴰⴷ ⵏⵙⵙⵉⵡⴹ ⵜⵉⴽⵜⵉⵡⵉⵏ ⴷ ⵉⵙⵢⴰⴼⴰⵜⵏ ⵏⵏⵖ ⵖⴰⵙ ⵙ ⵉⵎⵓⵙⵙⵓⵜⵏ ⴷ ⵜⴼⵔⴰⵙ ⵏⵏⵖ-, ⵎⴰⵛⵛ ⵜⵓⵜⵍⴰⵢⵜ ⵜⵍⴰ ⴰⵣⴰⵍ ⴰⵎⵇⵔⴰⵏ ⴳ ⵓⵏⵢⴰⵍⴽⴰⵎ ⵓⴷⵎⴰⵡⴰⵏ. ⵉⴳ ⵉⵢⵜ ⴰⵎⵙⴰⵡⴰⴹ ⴰⴽⴷ ⵉⵎⴷⴷⵓⴽⴽⴰⵍ, ⴰⵙⵎⵓⵏ, ⵜⴰⵙⵎⵓⵏⵜ, ⵏⵖ ⵜⴰⵡⵊⴰ, ⵉⵇⵇⴰⵏ ⴷ ⴰⴷ ⵜⵉⵍⵉ ⵢⴰⵜ ⵜⵓⵜⵍⴰⵢⵜ ⵏⵏⴰ ⴰⵖ ⵉⵙⵎⵓⵏⵏ ⴼⴰⴷ ⴰⴷ ⵢⵉⵍⵉ ⵢⴰⵏ ⵓⵎⵢⴰⴳⴳⴰ ⵉⴷⵓⵙⵏ.\nⵜⵉⵙⵖⴰⵏ ⵜⵉⵙⵉⵍⴰⵏⵉⵏ ⵏ ⵜⵓⵜⵍⴰⵢⵜ\nⵜⴰⵙⵖⵏⵜ ⵜⴰⴷⵙⵍⴰⵏⵜ ⵏ ⵜⵓⵜⵍⴰⵢⵜ ⵉⴳⴰ ⵜⵜ ⵓⵙⵙⵎⵔⵙ ⵏ ⵜⵓⵜⵍⴰⵢⵜ, ⴰⵔ ⴰⵖ ⵜⴰⴽⴽⴰ ⵜⴰⵣⵎⵔⵜ ⵏ ⵓⵙⵏⴼⵍ ⵏ ⵜⴽⵜⵉⵡⵉⵏ ⴷ ⵉⵙⵢⴰⴼⴰⵜⵏ ⴰⴽⴷ ⵡⵉⵢⵢⴰⴹ. ⵎⴰⵛⵛ ⵏⵥⴹⴰⵕ ⴰⴷ ⵏⵙⵙⵏ ⵜⵓⵜⵍⴰⵢⵜ ⵓⴳⴳⴰⵔ ⵉⴳ ⵏⵏ ⵏⵓⴳⴳⴰ ⵙ ⵜⵖⵏⴰⵙ ⵏⵏⵙ ⵜⵉⴷⵙⵍⴰⵏⵉⵏ ⵢⴰⴹⵏⵉⵏ.\n1. ⵜⴰⵙⵖⵏⵜ ⵜⴰⵏⵖⵎⴰⵙⵜ\nⵜⴰⵙⵖⵏⵜ ⵜⴰⵏⵖⵎⴰⵙⵜ ⵏ ⵜⵓⵜⵍⴰⵢⵜ ⵉⴳⴰ ⵜⵜ ⵉⴳ ⵏⵙⵙⵎⵔⵙ ⵜⵓⵜⵍⴰⵢⵜ ⵃⵎⴰ ⴰⴷ ⵏⵙⵙⵉⵡⴹ ⴽⵔⴰ ⵏ ⵜⵏⵖⵎⵉⵙⵜ. ⴳ ⵓⵙⴰⵍⴰ, ⵜⴳⴰ ⵜⵙⵖⵏⵜ ⵏⵏⵙ ⴰⵙⵏⵖⵎⵙ ⵏ ⵡⵉⵢⵢⴰⴹ ⴰⵛⴽⵓ ⵜⵣⵎⵔ ⴰⴷ ⵜⴰⵙⵢ ⵜⵉⴷⵜ ⵎⴽⵍⵍⵉ ⵜⴳⴰ.\n2. ⵜⴰⵙⵖⵏⵜ ⵜⴰⵎⵙⵙⵉⵏⵉⵜ\nⵢⴰⵜ ⵜⵙⵖⵏⵜ ⵜⴰⵙⵉⵍⴰⵏⵜ ⵢⴰⴹⵏ ⵏ ⵜⵓⵜⵍⴰⵢⵜ ⵜⴳⴰ ⵜⵜ ⵜⵙⵖⵏⵜ ⵜⴰⵎⵙⵙⵉⵏⵉⵜ, ⴰⴷ ⵢⵉⵏⵉ ⵓⵎⴷⴰⵏ ⵉ ⵡⴰⵢⵢⴰⴹ ⵎ'ⴰⵢⴷ ⵉⵍⵍⴰⵏ ⴳ ⵢⵉⵖⴼ ⵏⵏⵙ, ⵉⵙⵢⴰⴼⴰⵜⵏ ⵏⵏⵙ, ⵜⵓⴼⵔⴰⵢⵉⵏ ⵏⵏⵙ...\n3. ⵜⴰⵙⵖⵏⵜ ⵜⴰⵙⵡⴰⵍⴰⵏⵜ\nⵜⴳⴰ ⵜⵙⵖⵏⵜ ⵜⴰⵙⵡⴰⵍⴰⵏⵜ ⵏ ⵜⵓⵜⵍⴰⵢⵜ ⵢⴰⵜ ⵜⵙⵖⵏⵜ ⵜⴰⵙⵉⵍⴰⵏⵜ ⵏⵏⴰ ⴰⵖ ⵉⵜⵜⴰⵡⵙⵏ ⴳ ⵓⵙⵡⴰⵍⴰ. ⵙ ⵓⵎⴷⵢⴰ, ⴰⵔ ⴰⵖ ⵜⴰⴽⴽⴰ ⵜⴰⵣⵎⵔⵜ ⴰⴷ ⵏⵉⵏⵉ ⵉ ⴽⵔⴰ ⵏ ⵢⴰⵏ ⵎⴰ ⵔⴰⴷ ⵉⵙⴽⵔ ⴳ ⴽⵔⴰ ⵏ ⵜⵎⵏⵜⵉⵍⵜ ⵏⵖ ⴳ ⴽⵔⴰ ⵏ ⵓⵙⵓⵔⵙ ⵉⵜⵜⵓⴼⴽⴰⵏ.\nⵖ ⵜⵉⴳⵉⵔⴰ, ⵔⴰⴷ ⵏⴰⵖⵓⵍ ⵖⵔ ⵡⴰⵡⴰⵍ ⵏ ⵓⵎⵖⵏⴰⵙ ⴰⵅⴰⵜⴰⵔ ⵄⴰⵍⵉ ⵚⵉⴷⵇⵉ ⴰⵣⴰⵢⴽⵓ, ⵜⴰⵎⵍⵍⴰ ⵖⴼ ⵢⵉⵎⴰⵏ ⵏⵏⵙ. ⵉⵏⵏⴰ:\nⴰⵡⴰⵍ ⵏⵏⵖ ⴰⴷ ⴰⵖ ⵉⴳⴰⵏ, ⵉⵖ ⵉⵎⵎⵓⵜ, ⵏⵎⵎⵓⵜ."
    }
]